(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΟΕ΄

Πέμπτη 16 Φεβρουαρίου 2017

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Ανακοινώνεται ότι τη συνεδρίαση παρακολουθούν μαθητές από την Ιόνιο Σχολή, το Δημοτικό Σχολείο Εξαμιλίων Κορινθίας, το Δημοτικό Σχολείο των Εκπαιδευτηρίων Καντά, το Αμερικάνικο Κολλέγιο "Pierce", το Γυμνάσιο Ναυπάκτου, το Πανεπιστήμιο Penn State Bunknell, το 1ο Γυμνάσιο Ναυπάκτου, το Γυμνάσιο Καμένων Βούρλων και το 3ο Γυμνάσιο Λαγκαδά, σελ.
3. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Κατάθεση αναφορών, σελ.
2. Συζήτηση επικαίρων ερωτήσεων:
 α) Προς τον Υπουργό Αγροτικής Ανάπτυξης και Τροφίμων, σχετικά με την «τεράστια έξαρση του φαινομένου των παράνομων ελληνοποιήσεων αγροτικών προϊόντων», σελ.
 β) Προς τον Υπουργό Παιδείας, Έρευνας και Θρησκευμάτων, σχετικά με την εκπαίδευση των προσφυγόπουλων, σελ.

Γ. ΝΟΜΟΘΕΤΙΚΗ ΕΡΓΑΣΙΑ
1. Κατάθεση σχεδίου νόμου:

Οι Υπουργοί Τουρισμού, Οικονομίας και Ανάπτυξης, Εξωτερικών και Οικονομικών καθώς και ο Αναπληρωτής Υπουργός Οικονομίας και Ανάπτυξης κατέθεσαν στις 15/2/2017 σχέδιο νόμου: «Κύρωση της Συμφωνίας για τη συνεργασία στον τομέα του τουρισμού μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Κουβέιτ», σελ.
2. Συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Εθνικό Μητρώο Φορτοεκφορτωτών, Εθνικό Μητρώο Ιδιωτικών Φορέων Κοινωνικής Φροντίδας και άλλες διατάξεις», σελ.

ΠΡΟΕΔΡΕΥΟΝΤΕΣ

ΚΟΥΡΑΚΗΣ Α. , σελ.
ΛΑΜΠΡΟΥΛΗΣ Γ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΟΥΚΟΔΗΜΟΣ Κ. , σελ.
ΚΟΥΡΑΚΗΣ Α. , σελ.
ΛΑΜΠΡΟΥΛΗΣ Γ. , σελ.
ΜΠΑΡΚΑΣ Κ. , σελ.
ΧΡΙΣΤΟΔΟΥΛΟΠΟΥΛΟΥ Α. , σελ.
ΧΡΙΣΤΟΦΙΛΟΠΟΥΛΟΥ Π. , σελ.

Β. Επί των επικαίρων ερωτήσεων:
ΑΝΤΩΝΙΟΥ Μ. , σελ.
ΑΠΟΣΤΟΛΟΥ Ε. , σελ.
ΓΑΒΡΟΓΛΟΥ Κ. , σελ.
ΔΕΛΗΣ Ι. , σελ.

Γ. Επί του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης:
ΑΪΒΑΤΙΔΗΣ Ι. , σελ.
ΑΝΤΩΝΟΠΟΥΛΟΥ Ο. , σελ.
ΑΡΑΜΠΑΤΖΗ Φ. , σελ.
ΑΧΤΣΙΟΓΛΟΥ Ε. , σελ.
ΒΟΡΙΔΗΣ Μ. , σελ.
ΓΕΩΡΓΑΝΤΑΣ Γ. , σελ.
ΓΙΟΓΙΑΚΑΣ Β. , σελ.
ΔΑΝΕΛΛΗΣ Σ. , σελ.
ΚΑΡΑΘΑΝΑΣΟΠΟΥΛΟΣ Ν. , σελ.
ΚΑΤΣΑΝΙΩΤΗΣ Α. , σελ.
ΚΑΤΣΩΤΗΣ Χ. , σελ.
ΚΕΓΚΕΡΟΓΛΟΥ Β. , σελ.
ΚΕΦΑΛΟΓΙΑΝΝΗΣ Ι. , σελ.
ΚΟΥΚΟΥΤΣΗΣ Δ. , σελ.
ΚΥΡΙΑΖΙΔΗΣ Δ. , σελ.
ΛΑΖΑΡΙΔΗΣ Γ. , σελ.
ΛΟΒΕΡΔΟΣ Α. , σελ.
ΜΑΝΤΑΣ Χ. , σελ.
ΜΑΥΡΩΤΑΣ Γ. , σελ.
ΜΕΓΑΛΟΜΥΣΤΑΚΑΣ Α. , σελ.
ΠΑΝΑΓΙΩΤΑΡΟΣ Η. , σελ.
ΠΑΠΑΔΟΠΟΥΛΟΣ Α. , σελ.
ΠΑΠΑΗΛΙΟΥ Γ. , σελ.
ΠΑΠΑΘΕΟΔΩΡΟΥ Θ. , σελ.
ΠΑΠΑΧΡΙΣΤΟΠΟΥΛΟΣ Α. , σελ.
ΣΤΑΘΑΚΗΣ Γ. , σελ.
ΣΤΟΓΙΑΝΝΙΔΗΣ Γ. , σελ.
ΣΥΝΤΥΧΑΚΗΣ Ε. , σελ.
ΤΖΟΥΦΗ Μ. , σελ.
ΤΟΣΚΑΣ Ν. , σελ.
ΧΑΡΑΚΟΠΟΥΛΟΣ Μ. , σελ.
ΧΡΙΣΤΟΦΙΛΟΠΟΥΛΟΥ Π. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΟΕ΄

Πέμπτη 16 Φεβρουαρίου 2017

Αθήνα, σήμερα στις 16 Φεβρουαρίου 2017, ημέρα Πέμπτη και ώρα 9.32΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του ΣΤ΄ Αντιπροέδρου αυτής κ. **ΓΕΩΡΓΙΟΥ ΛΑΜΠΡΟΥΛΗ**.

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 14-2-2017 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΟΔ΄ συνεδριάσεώς του, της Τρίτης 14 Φεβρουαρίου 2017, σε ό,τι αφορά την ψήφιση στο σύνολο των νομοσχεδίων:

1. «Κύρωση της Σύμβασης για τον κεντρικό τελωνισμό, όσον αφορά την κατανομή των εθνικών εξόδων είσπραξης που παρακρατούνται κατά τη διάθεση των παραδοσιακών Ιδίων Πόρων στον προϋπολογισμό της Ε.Ε.».

2. «Κύρωση της Συμφωνίας μεταξύ Ελληνικής Δημοκρατίας, της Δημοκρατίας της Αλβανίας, της πρώην Γιουγκοσλαβικής Δημοκρατίας της Μακεδονίας και της Ευρωπαϊκής Επιτροπής για την Προστασία και Αειφόρο Ανάπτυξη της Περιοχής του Πάρκου Πρεσπών»)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής, κ. Ιωάννη Σαρακιώτη, Βουλευτή Φθιώτιδας, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει η σελίδα 2α)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει η σελίδα 2β)

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Ενημερώνω το Σώμα ότι από τις είκοσι δύο επίκαιρες ερωτήσεις που ήταν να συζητηθούν σήμερα θα συζητηθούν, δυστυχώς, μόνο δύο. Οι υπόλοιπες είκοσι αναβάλλονται, μετατίθενται, λόγω, κυρίως, φόρτου εργασίας ή ανειλημμένων υποχρεώσεων των αντίστοιχων Υπουργών.

Ξεκινάμε με την πρώτη με αριθμό 466/10-2-2017 επίκαιρη ερώτηση δεύτερου κύκλου της Βουλευτού Καστοριάς της Νέας Δημοκρατίας κ. Μαρίας Αντωνίου προς τον Υπουργό Αγροτικής Ανάπτυξης και Τροφίμων, σχετικά με την «τεράστια έξαρση του φαινομένου των παράνομων ελληνοποιήσεων αγροτικών προϊόντων».

Θα απαντήσει ο Υπουργός Αγροτικής Ανάπτυξης και Τροφίμων κ. Ευάγγελος Αποστόλου.

Κυρία Αντωνίου, έχετε τον λόγο για την πρωτολογία σας.

**ΜΑΡΙΑ ΑΝΤΩΝΙΟΥ:** Ευχαριστώ, κύριε Πρόεδρε.

Να αισθάνομαι, δηλαδή, τυχερή σήμερα που συζητιέται η επίκαιρη ερώτησή μου, αφού είκοσι άλλες δεν είχαν την τύχη κοινοβουλευτικά να έρθουν οι Υπουργοί.

Όμως, πάμε στην ουσία της ερώτησης, γιατί τα κοινοβουλευτικά τα έχουμε θίξει πάρα πολλές φορές από το Βήμα της Βουλής ως Αξιωματική Αντιπολίτευση, ότι δυστυχώς το Κοινοβούλιο δεν λειτουργεί, αγαπητοί κύριοι Υπουργοί.

Επανέρχομαι, λοιπόν, κύριε Υπουργέ, στο επίμαχο ζήτημα των παράνομων ελληνοποιήσεων αγροτικών προϊόντων της περιοχής μου. Η Καστοριά, μια ορεινή απομακρυσμένη περιοχή, με πολύ κόπο και θυσίες των αγροτών καταφέρνει εδώ και πολλά χρόνια και έχει πιστοποιήσει κάποια προϊόντα, όπως είναι τα φασόλια Καστοριάς, ως προϊόντα γεωγραφικής ένδειξης, τα οποία προστατεύονται από τις κοινοτικές νομοθεσίες. Το ίδιο συμβαίνει και με τα μήλα Καστοριάς.

Αυτά είναι δυο σημαντικά προϊόντα, τα οποία αναφέρθηκαν σε πολλές ερωτήσεις, που σας έχω υποβάλει, κύριε Υπουργέ. Ενδεικτικά σάς αναφέρω τη με αριθμό 8338, που την κάναμε μαζί με άλλους συναδέλφους της Νέας Δημοκρατίας και μετά από επισκέψεις που πραγματοποιήσαμε στις περιοχές αυτές και άλλες αναφορές από αγροτικούς συνεταιρισμούς.

Εκεί αναφέραμε ότι με το φαινόμενο των παράνομων ελληνοποιήσεων, με αποτέλεσμα στα φασόλια και στα μήλα που παράγονται στην περιοχή μας, που δεν επαρκούν για τις ανάγκες του πληθυσμού της Ελλάδας, έχουμε το παράδοξο, ενώ έχουμε μικρότερη παραγόμενη ποσότητα φασολιών, λόγω της έξαρσης των εισαγωγών από Αλβανία, Κιργιστάν και Σκόπια, να μην μπορούν οι Έλληνες παραγωγοί αυτά τα εξαιρετικής ποιότητας προϊόντα να τα πωλούν. Σε αυτό το μείζον ζήτημα η απάντησή σας ήταν ουσιαστικά ότι δεν κάνετε ελέγχους.

Σας καλώ, λοιπόν, να μου απαντήσετε με ποιον τρόπο θα μπορέσετε να προστατεύσετε την παραγόμενη ελληνική εγχώρια παραγωγή, φασόλια Καστοριάς και μήλα Καστοριάς. Όσο και αν φαίνεται αυτό παράδοξο, ακόμα και στα μήλα γίνονται αθρόες εισαγωγές ξένων προϊόντων, που ξέρετε πολύ καλά ότι βαφτίζονται ελληνικά και πωλούνται ελληνικά, με όλα –τα οποία θα έχουμε την ευκαιρία να συζητήσουμε, προφανώς, και στη δευτερολογία- τα αποτελέσματα αυτής της αθρόας εισαγωγής.

Παρακαλώ να μου απαντήσετε τι σκοπεύετε να κάνετε και τι έχετε κάνει μέχρι τώρα γι’ αυτό μείζον πρόβλημα, που απασχολεί τον αγροτικό πληθυσμό της περιοχής μου.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Αντωνίου.

Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Κυρία συνάδελφε, όντως το θέμα των ελληνοποιήσεων είναι ένα πάρα πολύ μεγάλο ζήτημα και θα έλεγα ότι είναι διαχρονικό. Το να πούμε ότι οριστικά θα το εξαφανίσουμε είναι ουτοπία, γιατί προϋποθέτει κλείσιμο συνόρων.

Από εκεί και πέρα, λοιπόν, το ζήτημα είναι κατά πόσον γίνονται οι απαραίτητοι έλεγχοι, κατά πόσον αυτοί οι έλεγχοι είναι αποτελεσματικοί μέχρι ενός σημείου, ιδιαίτερα για ορισμένα προϊόντα, όπως είναι η περίπτωση των ΠΟΠ προϊόντων –αναφερθήκατε ειδικά στα φασόλια Καστοριάς-, και να δούμε πώς και μέσα από τις διαδικασίες ελέγχου των ΠΟΠ τηρούνται όντως αυτές οι προϋποθέσεις.

Όμως, από εκεί και πέρα να δούμε και κατά πόσον σε αυτή τη διαδικασία υπάρχει συνεργασία και με άλλα Υπουργεία. Αντιλαμβάνεστε ότι το Υπουργείο Αγροτικής Ανάπτυξης αδυνατεί από μόνο του να μπορέσει σε όλους τους χώρους εισόδου και σε όλα τα τελωνεία να έχει ελεγκτικούς μηχανισμούς. Άρα, λοιπόν, χρειάζεται μια συνεργασία, που ήδη έχουμε ξεκινήσει.

Βεβαίως αυτό που, ιδιαίτερα από την πλευρά του Υπουργείου Οικονομικών, μας έγινε γνωστό και ετοιμάζεται είναι ότι θα εγκατασταθούν –τουλάχιστον ξεκινώντας τον Οκτώβρη- σε πέντε πύλες εισόδου στη χώρα μας, όπου παρουσιάζονται ιδιαίτερα αυξημένα αυτά τα φαινόμενα, συγκροτήματα σκαναρίσματος, ούτως ώστε, πέραν του σκαναρίσματος όλων των φορτωτικών εγγράφων – τιμολογίων, ταυτόχρονα να υπάρχει ένα σκανάρισμα όλης της πρώτης ύλης που εισάγεται στη χώρα μας και αφορά τον αγροτικό χώρο.

Θα μου πείτε: Θα είναι αυτό αποτελεσματικό; Να είναι αποτελεσματικό σε όλος το μήκος των συνόρων της χώρας, όπως σας είπα, δεν υπάρχει περίπτωση. Δεν υπάρχει τέτοια δυνατότητα.

Αυτό, όμως, που ζητάμε είναι να δουν και οι αγρότες, οι παραγωγοί, πώς θα μπορέσουν και αυτοί με τη συνύπαρξή τους σε αυτή τη διαδικασία να συμβάλουν. Διότι, αγαπητή συνάδελφε, πρέπει να ξέρετε ότι αυτή την αλυσίδα κάποιος κρίκος που έχει σχέση και με τον Έλληνα αγρότη είναι που τη σπάει. Την ελληνοποίηση τη βοηθάνε και άλλα πράγματα στη διαδρομή. Δεν χρειάζεται να αναφερθώ.

Εμείς, λοιπόν, κάνουμε προς αυτή την κατεύθυνση κινήσεις αυστηρότερου ελέγχου. Ήδη για μερικά προϊόντα ετοιμαζόμαστε να συγκεκριμενοποιήσουμε πύλες εισόδου για τα προϊόντα, να μην μπορούν να εισάγονται στη χώρα μας από όλες τις πύλες. Για παράδειγμα, εντός των ημερών φέρνουμε ρύθμιση – απόφαση ότι πατάτα από την Αίγυπτο θα εισάγεται στον Πειραιά. Δεν θα εισάγεται από άλλες περιοχές και στη διαδρομή της, για παράδειγμα, από την Ηλεία μέχρι να έρθει στον Πειραιά, να αλλάζει χώρα προέλευσης.

Ταυτόχρονα, ξέρετε ότι εντός των ημερών ήδη δίνεται για διαβούλευση η υποχρεωτική αναγραφή της χώρας προέλευσης πάνω σε όλες τις συσκευασίες των γαλακτοκομικών προϊόντων. Είναι και αυτό ένα μέτρο κατά των ελληνοποιήσεων, όπως το ίδιο θα εφαρμοστεί πλέον στο σύνολο της ζωικής παραγωγής, ώστε φθάνοντας και στον χασάπη, στον κρεοπώλη να αναφέρεται η χώρα προέλευσης του κρέατος. Αυτά είναι πάρα πολύ σημαντικές παρεμβάσεις.

Από εκεί και πέρα, με τους ελεγκτικούς μηχανισμούς, με τις δυνατότητες που έχουν και την πίεση που ασκούμε από τη δική μας πλευρά προσπαθούμε, όσο το δυνατόν, να ανταποκριθούμε.

Αυτό που δείχνουν τα στοιχεία είναι ότι οι έλεγχοι που γίνονται αυξάνονται διαρκώς. Από εκεί και πέρα, όπως αντιλαμβάνεστε, η ριζική εξάλειψη του φαινομένου δεν είναι τόσο εύκολη.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κυρία Αντωνίου, έχετε τον λόγο για τη δευτερολογία σας.

**ΜΑΡΙΑ ΑΝΤΩΝΙΟΥ:** Κύριε Υπουργέ, όπως ανέφερα και στην πρωτολογία μου, ο σημαντικότερος λόγος για την τεράστια έκταση της παράνομης δραστηριότητας των ελληνοποιήσεων των αγροτικών προϊόντων είναι η απουσία ουσιαστικά ενός κεντρικού και αξιόπιστου συστήματος ελέγχου.

Οι ελάχιστοι έλεγχοι που πραγματοποιούνται περιορίζονται κυρίως σε συσκευασμένα προϊόντα και οι επιτήδειοι δρουν ανενόχλητοι στους υπαίθριους και σε άλλους χώρους, παράγκες και αποθήκες.

Η ζημιά των αγροτών και των παραγωγών είναι τεράστια και δεν περιορίζεται μόνο στη μείωση του εισοδήματός τους. Οι συνέπειες είναι καταστροφικές και για την εμπορευσιμότητα και την αναγνωρισιμότητα των προϊόντων. Τα εισαγόμενα, που ξέρετε πολύ καλά ότι βαφτίζονται παράνομα ως φασόλια και μήλα Καστοριάς, είναι πολύ χαμηλότερης ποιότητας. Έτσι δυσφημίζονται και τα δικά μας παραγόμενα προϊόντα και χάνουν σταδιακά αυτή την ύψιστη προστιθέμενη αξία που έχουν ως προϊόντα.

Όπως αντιλαμβάνεστε, κύριε Υπουργέ, οι συνέπειες δεν είναι μόνο οικονομικές. Έχουν να κάνουν και με τη δημόσια υγεία. Ο κίνδυνος, λοιπόν, είναι τεράστιος, όταν οι ανυποψίαστοι πολίτες καταναλώνουν προϊόντα από τρίτες χώρες, χωρίς να υπάρχουν οι επαρκείς φυτοϋγειονομικοί έλεγχοι, χωρίς να δοκιμαστεί με φυτοϋγειονομικούς ελέγχους, και τα οποία εισάγονται και πωλούνται ως φασόλια Καστοριάς. Ο κίνδυνος, λοιπόν, και για το καταναλωτικό κοινό και για τους Έλληνες πολίτες είναι τεράστιος.

Παρά, λοιπόν, τις τόσες επισημάνσεις που σας έχω κάνει, κύριε Υπουργέ, εσείς επιμένετε. Από τη μια, ναι μεν τριπλασιάζετε τις εισφορές και, από την άλλη, μου απαντάτε ο ίδιος ότι το 2013 έγιναν πενήντα τρεις έλεγχοι. Το 2015 έγιναν είκοσι ένας έλεγχοι. Στα μισά μειώθηκαν οι έλεγχοι. Μου λέτε αυτό το πράγμα, ότι δεν κάνετε ελέγχους. Δικιά σας απάντηση είναι. Να σας την αφήσω να την ξαναδείτε, μήπως δεν τη διαβάσατε. Το 2013 καταγράφηκαν διακόσια δύο προϊόντα. Το 2015 καταγράφηκαν τριάντα επτά. Δικιά σας απάντηση είναι, Υπουργέ μου.

Παρά, λοιπόν, όλες τις επισημάνσεις που σας έχουμε καταθέσει, στην απάντησή σας εσείς επιμένετε. Υπάρχουν τρόποι. Ρωτήστε τους προηγούμενους Υπουργούς. Σας έχουν καταγγείλει πολλές φορές οι αγροτικοί μας σύλλογοι, που έρχονται να σας δουν –δεν ξέρουν αν φτάνουν σε εσάς ή στον αρμόδιο Υφυπουργό σας–, τα ζητήματα αυτά και σας έχουν αναφέρει πώς μπορούν να λυθούν. Προφανώς, ή δεν θέλετε να τα λύσετε ή δεν μπορείτε.

Δεν υπάρχει, λοιπόν, ένα οργανωμένο σχέδιο, κύριε Υπουργέ, για το πώς να αναχαιτιστεί αυτό το πρόβλημα που μαστίζει την περιοχή, μια περιοχή –σας είπα– ορεινή, απομακρυσμένη, με μικρές αγροτικές εκτάσεις, που κάνουν πολύ κόπο εκεί, τοπικά, για να παράγουν αυτά τα ύψιστης αξίας αγροτικά προϊόντα.

Για το μόνο, λοιπόν, το οποίο βλέπω, κύριε Υπουργέ, ότι ενδιαφέρεστε δυστυχώς –και σας μιλάω ως συνάδελφος, ως δασολόγος, μιας που είστε δασολόγος- είναι για την ανάθεση δασικών μελετών, όπως βλέπω σε μια ερώτηση που κατέθεσε ο συνάδελφος Βουλευτής κ. Αυγενάκης. Τελικά μόνο αυτό σάς ενδιαφέρει.

Γιατί βλέπω ότι σας έχει καταθέσει ερώτηση, στην οποία ρωτάει γιατί καλούνται μόνο συγκεκριμένοι συνάδελφοι δασολόγοι για να τους αναθέτετε μελέτες. Δεν έχετε απαντήσει φυσικά. Σε αυτό το θέμα θα επανέλθουμε, ως Αξιωματική Αντιπολίτευση, να είστε σίγουροι, αφού μας απαντήσετε, και έχουμε τα κατατεθειμένα έγγραφα σχετικά με το πώς γίνονται αυτές οι αναθέσεις σε «ημετέρους».

Άρα, ουσιαστικά, κύριε Υπουργέ, αυτό που μου λέτε σήμερα είναι ότι δεν κάνω ελέγχους, δεν μπορώ να κάνω ένα αξιόπιστο σύστημα να προστατεύσω τους Έλληνες αγρότες, αλλά το μόνο που κάνω είναι να αναθέτω μελέτες σε φίλους, «ημετέρους» δασολόγους.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):**  Κύριε Υπουργέ, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ειλικρινά, εκπλήσσομαι. Πρόκειται για μια ερώτηση που αφορά ένα βασικό θέμα, ένα πρόβλημα ελληνοποίησης. Σας είπα και εγώ ότι είναι ένα μεγάλο ζήτημα, το οποίο θέλει υπερδιπλάσιους ελεγκτικούς μηχανισμούς από αυτούς που έχουμε. Είπα ορισμένες προτάσεις σχετικά με τις εγκαταστάσεις σκαναρίσματος, που επιτέλους θα φτάσουμε μέχρι εκεί, για να ελέγξουμε την κατάσταση. Σας είπα περιπτώσεις υποχρεωτικής αναγραφής…

**ΜΑΡΙΑ ΑΝΤΩΝΙΟΥ:** Με το σκανάρισμα δεν λύνεται το πρόβλημα, κύριε Υπουργέ. Με την ιχνηλασιμότητα λύνεται το πρόβλημα. Ρωτήστε τους προηγούμενους.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Δεν είναι αυτά, το να αναγκάσεις…

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μη διακόπτετε, κυρία Αντωνίου.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Αφήστε με, σας παρακαλώ…

Δεν είναι απλό πράγμα να αναγκαστούν οι βιομήχανοι ή όλοι αυτοί που έχουν σχέση με τις συσκευασίες, τη μεταποίηση προϊόντων, να αναφέρουν τη χώρα προέλευσης της πρώτης ύλης, τη χώρα συσκευασίας ή να φτάσει μέχρι τον καταναλωτή να κοιτάζει από πού προέρχεται και πού συσκευάζεται αυτό το προϊόν. Δεν το κάνατε εσείς, γιατί δεν θέλατε να συγκρουστείτε. Εμείς θα συγκρουστούμε και θα το κάνουμε.

**ΜΑΡΙΑ ΑΝΤΩΝΙΟΥ:** Αυτό είναι κοινοτική νομοθεσία. Είναι επιβεβλημένο αυτό.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Μην αρχίζουμε τώρα να λέμε ότι θα μπορέσουμε στην παραμεθόριο να στήνουμε ανά δέκα μέτρα κάποιον, ο οποίος θα ελέγχει αν μπαίνει το φασόλι ή αν δεν μπαίνει. Αντιλαμβάνεστε ότι αυτά τα πράγματα δεν μπορούν να γίνουν. Άρα κάνουμε θεσμικού χαρακτήρα παρεμβάσεις και εκεί θα δίνουμε μάχη.

Τώρα, σχετικά με αυτά που είπατε για τις αναθέσεις. Είναι πολύ φθηνή ιστορία να εγκαλείτε έναν Υπουργό, γιατί σε έκτακτες καταστάσεις φωνάζει κάποιους ανθρώπους. Σε όλα τα Υπουργεία υπάρχει ένας κατάλογος ανθρώπων που τους αναθέτουν δουλειές των 20.000 ευρώ –καταλαβαίνετε τι είναι αυτά–, των 30.000 ευρώ, τέτοιες δουλειές, γιατί επείγει πολλές φορές μια διαδικασία. Εγώ σας αναφέρω για το συγκεκριμένο…

**ΜΑΡΙΑ ΑΝΤΩΝΙΟΥ:** Γιατί τους ίδιους και τους ίδιους όμως;

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ακούστε με, σας παρακαλώ. Επειδή ξέρουμε τον χώρο...

**ΠΡΟΕΔΡΕΥΩΝ (Γεώργιος Λαμπρούλης):** Μη διακόπτετε, παρακαλώ. Κύριε Υπουργέ, συνεχίστε.

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Ξέρετε πόσο ήταν προγραμματισμένο το κόστος για τα διαχειριστικά σχέδια βοσκοτόπων, όταν πήγαμε τον Γενάρη του 2015; Ήταν 4 εκατομμύρια ευρώ. Ξέρετε πόσο το αναθέσαμε εμείς με αυτή τη διαδικασία; 400.000 ευρώ. Αυτό να πείτε.

**ΜΑΡΙΑ ΑΝΤΩΝΙΟΥ:** Αυτό λέτε εσείς!

**ΕΥΑΓΓΕΛΟΣ ΑΠΟΣΤΟΛΟΥ (Υπουργός Αγροτικής Ανάπτυξης και Τροφίμων):** Επιτέλους μην υιοθετείτε...

Σε δικούς μας; Εγώ σας λέω ότι από αυτούς στους οποίους αναφέρεστε κανένας δεν είναι δικός μας. Ούτε καν υπάρχει μια κομματική προσέγγιση αυτών που πήραν τις συγκεκριμένες δουλειές.

Αγαπητοί συνάδελφοι, δουλειές των 20.000 ευρώ πήρανε. Έλεος!

**ΜΑΡΙΑ ΑΝΤΩΝΙΟΥ:** Για τους ελέγχους δεν μου απαντήσατε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Πριν περάσουμε στην επόμενη και τελευταία επίκαιρη ερώτηση για σήμερα, έχω να κάνω μια ανακοίνωση προς το Σώμα.

Οι Υπουργοί Τουρισμού, Οικονομίας και Ανάπτυξης, Εξωτερικών και Οικονομικών καθώς και ο Αναπληρωτής Υπουργός Οικονομίας και Ανάπτυξης κατέθεσαν στις 15-2-2017 σχέδιο νόμου: «Κύρωση της Συμφωνίας για τη συνεργασία στον τομέα του τουρισμού μεταξύ της Κυβέρνησης της Ελληνικής Δημοκρατίας και της Κυβέρνησης του Κράτους του Κουβέιτ».

Παραπέμπεται στην αρμόδια Διαρκή Επιτροπή.

Συνεχίζουμε με τη δέκατη τέταρτη με αριθμό 328/10-1-2017 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Έρευνας και Θρησκευμάτων, σχετικά με την εκπαίδευση των προσφυγόπουλων.

Θα απαντήσει ο Υπουργός Παιδείας, Έρευνας και Θρησκευμάτων κ. Κωνσταντίνος Γαβρόγλου.

Κύριε Δελή, έχετε τον λόγο για την πρωτολογία σας.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, σήμερα εστιάζουμε σε μια πλευρά του προσφυγικού που νομίζω ότι έχει μια ξεχωριστή και ιδιαίτερη σημασία, αφού αυτή αφορά παιδιά, αφορά τα προσφυγόπουλα. Ανάμεσα στις χιλιάδες ξεριζωμένους από τους ιμπεριαλιστικούς πολέμους και στις χιλιάδες εγκλωβισμένους πρόσφυγες στη χώρα μας, εξαιτίας της πολιτικής της Ευρωπαϊκής Ένωσης, με την οποία συμφωνεί και την οποία συνυπογράφει και η ελληνική Κυβέρνηση, βρίσκονται και είκοσι δύο χιλιάδες περίπου προσφυγόπουλα.

Εκτός από τα υπόλοιπα ζητήματα που αφορούν στην ανθρώπινη διαβίωση των προσφύγων, η οποία βρίσκεται σε απαράδεκτη κατάσταση στα περισσότερα κέντρα φιλοξενίας, για τα προσφυγόπουλα αυτά είναι σημαντικό και το ζήτημα της εκπαίδευσης και της συνολικότερης στήριξής τους, παραδείγματος χάριν της ψυχολογικής, μιας και αυτά που έχουν περάσει και αυτά που έχουν δει δεν είναι και λίγα.

Στις αρχές, λοιπόν, του περασμένου Σεπτέμβρη, και αφού είχε προηγηθεί -να θυμίσω εδώ σε εσάς, δεν ήσασταν εσείς στο Υπουργείο- μια αντίστοιχη ερώτηση για τα προσφυγόπουλα, που συζητήθηκε στις 14 του Ιούλη, η Κυβέρνηση με έναν τρόπο πανηγυρικό ανακοίνωσε την ίδρυση δομών υποδοχής και εκπαίδευσης προσφύγων και ο αρχικός της σχεδιασμός ήταν -αυτό έλεγε τουλάχιστον τότε το Υπουργείο- για οκτακόσια τμήματα σε σαράντα έξι περιοχές.

Ποια είναι η πραγματικότητα σήμερα; Τα παιδιά που μετέχουν στις δομές είναι δεν είναι χίλια. Διορθώστε με. Τα στοιχεία μας είναι από τις 10 του Γενάρη, γιατί τότε καταθέσαμε για πρώτη φορά την ερώτηση. Συζητείται τώρα, την έκτη φορά. Κάλλιο αργά παρά ποτέ, θα έλεγε κανείς. Όμως, αν δεν είναι έτσι τα στοιχεία, πείτε μας πόσα είναι. Ελάχιστες δομές, ελάχιστα τμήματα που αφορούν παιδιά προσχολικής ηλικίας λειτουργούν. Όπως επίσης ελάχιστες, μετρημένες στα δάκτυλα του ενός χεριού, είναι και οι δομές που απευθύνονται σε παιδιά γυμνασίου δεκατριών έως δεκαπέντε χρονών.

Να σημειώσουμε εδώ ότι γίνονται συνεχείς μετακινήσεις εκπαιδευτικών, ακόμα και για παράλληλη στήριξη σε γενικά σχολεία. Προβλήματα ασφαλώς υπάρχουν και στις υποδομές ως προς την επάρκεια και τη λειτουργικότητα των σχολικών κτηρίων που τις φιλοξενούν, ενώ δεν υπάρχουν, από όσο γνωρίζουμε, ούτε εξασφαλισμένα κονδύλια στους δήμους για την καθαριότητα και για τη στοιχειώδη έστω σίτιση αυτών των παιδιών. Την ίδια στιγμή οι λεγόμενες μη κυβερνητικές οργανώσεις κυριολεκτικά αλωνίζουν.

Θέλουμε να σας ρωτήσουμε τα εξής: Τι μέτρα θα πάρετε, κύριε Υπουργέ, έτσι ώστε όλες οι δομές υποδοχής να λειτουργούν επιτέλους με αποκλειστικά κρατική ευθύνη; Τι μέτρα θα πάρετε, έτσι ώστε να δημιουργηθούν κι εκείνες οι κατάλληλες προϋποθέσεις, ώστε αυτά τα παιδιά, τα προσφυγόπουλα, να ενταχθούν στα γενικά σχολεία, αφού βεβαίως τηρηθούν οι προϋποθέσεις; Τι μέτρα θα πάρετε, έτσι ώστε να δημιουργηθούν χώροι προσχολικής αγωγής, χώροι εκπαίδευσης και δημιουργικής απασχόλησης και μέσα στις δομές φιλοξενίας, να προσληφθεί προσωπικό, να στηριχθούν οι υποδομές και οι σχολικές επιτροπές οι οποίες φιλοξενούν τέτοιες δομές;

Επίσης, τι μέτρα θα πάρετε, έτσι ώστε να απομακρυνθούν άμεσα οι μη κυβερνητικές οργανώσεις, το Υπουργείο να αναλάβει την αποκλειστική ευθύνη και βεβαίως να εξασφαλιστούν και να παρθούν όλα τα μέτρα από τις δημόσιες δομές υγείας για τα εμβόλια, τις εξετάσεις, κάτι που είναι απαραίτητο όχι μόνο γι’ αυτά τα παιδιά, αλλά για όλα τα παιδιά που φοιτούν στο σχολείο;

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Δελή.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Ευχαριστώ, κύριε Δελή, για την επίκαιρη ερώτηση και για την ευκαιρία που μας δίνετε να παρουσιάσουμε ορισμένα στοιχεία που, ως έναν βαθμό, νομίζω ότι θα απαντήσουν και στα ερωτήματά σας.

Θέλω να κάνω κάποιες προκαταρκτικές παρατηρήσεις όσον αφορά την εκπαίδευση των προσφυγόπουλων. Πράγματι οι αριθμοί ως προς τις ηλικίες αυτών των απίστευτα ταλαιπωρημένων ανθρώπων που έρχονται στον τόπο μας είναι αυτοί που είπατε. Πρέπει να δεχθούμε όλοι ότι η πρωτοβουλία να εκπαιδευθούν, όπως έχουμε σχεδιάσει, είναι μια πρωτόγνωρη διαδικασία για τον τόπο μας, σ’ ένα πλαίσιο ενός βραδυκίνητου κρατικού μηχανισμού, με τις γνωστές εγγενείς αδυναμίες του. Βεβαίως για την Κυβέρνηση αυτό δεν μπορεί να αποτελεί άλλοθι, αλλά είναι μια πραγματικότητα και μέσα σ’ αυτή πρέπει να συζητήσουμε τα προβλήματα.

Το δεύτερο είναι οι αντιδράσεις που συναντήσαμε σε ορισμένα, λίγα σχολεία, τα οποία πήραν όμως μια δημοσιότητα που δεν έπρεπε να πάρουν, πλην όμως η δημοσιότητα αυτή φόβισε μερίδα πολιτών. Εννοώ την αντίδραση των φασιστικών στοιχείων, που υπάρχουν στην κοινωνία μας, ενάντια στην προσπάθεια εκπαίδευσης των προσφυγόπουλων.

Έχοντας αναφέρει αυτά, να πω για την εξαιρετική δουλειά που έχει γίνει από την Επιστημονική Επιτροπή για τη στήριξη των προσφυγόπουλων, τα πορίσματα της οποίας ακολουθεί η Κυβέρνηση, και να δώσω ορισμένα νούμερα. Τα παιδιά σήμερα είναι γύρω στις δυόμισι χιλιάδες. Το υπαινιχθήκατε κι εσείς. Τα στοιχεία σας είναι λίγο παλαιότερα. Όμως, έχουμε αρκετή δουλειά να κάνουμε. Να είναι σαφές ότι λειτουργούν ήδη σε ενενήντα τέσσερα σχολεία εκατόν είκοσι έξι τμήματα και έχουν προσληφθεί πάνω από διακόσιοι πενήντα, διακόσιοι εβδομήντα τέσσερις εκπαιδευτικοί.

Επιπλέον, νομίζουμε ότι υπάρχει μια σαφέστατη πρακτική και παρουσία του Υπουργείου Υγείας και αυτό νομίζω θα το χρεωθεί όλη η κοινωνία. Δηλαδή, το Υπουργείο με τα επιτελεία του, με τη διάθεση βιβλιαρίων, με τη διάθεση εμβολίων έχει αναλάβει με μεγάλη επιτυχία αυτό το έργο και, όσο περνούν οι μέρες, νομίζω ότι καθιερώνεται και στη συνείδηση όσων είχαν αμφιβολίες ότι αυτό θα προχωρήσει. Δεν υπάρχει περίπτωση να κάνουμε πίσω. Ελπίζω, δε, ότι με τα λεφτά που έχουμε εξασφαλίσει από το ΕΣΠΑ, που είναι πάνω από 12 εκατομμύρια -είναι 12.395.000-, θα μπορέσουμε να ολοκληρώσουμε αυτή την πρωτοβουλία μας, μια πρωτοβουλία που μόνο καλό θα φέρει στην κοινωνία μας και προφανώς θα ανακουφίσει ένα μικρό μεν, αλλά σημαντικό μέρος του πόνου αυτών των ανθρώπων που ξεριζώθηκαν από τους πολέμους στον τόπο τους.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ, κύριε Πρόεδρε.

Επιβεβαιώσατε κατά κάποιον τρόπο τους αριθμούς. Από τις είκοσι δύο χιλιάδες παιδιά που είναι καταγεγραμμένα φοιτούν αυτή τη στιγμή, όπως είπατε, δυόμισι χιλιάδες παιδιά και από τα οκτακόσια τμήματα που εσείς, το Υπουργείο σας είχε ανακοινώσει λειτουργούν αυτή τη στιγμή εκατόν είκοσι έξι.

Το συμπέρασμα που βγαίνει, κύριε Υπουργέ, είναι ότι το σχέδιο υλοποιείται με χαρακτηριστική καθυστέρηση, υλοποιείται με ρυθμούς χελώνας. Αυτή την κυβερνητική ολιγωρία, αυτές τις παραλείψεις –θα έλεγα- και αυτή την προχειρότητα τις αξιοποιεί η φασιστική εγκληματική οργάνωση της Χρυσής Αυγής, για να χύσει το ρατσιστικό της δηλητήριο και να προκαλέσει ή να στήσει αντιδράσεις, οι οποίες εσείς είπατε ότι συντέλεσαν στην καθυστέρηση.

Νομίζουμε ότι η πολιτική σας σε αυτό το ζήτημα, έτσι όπως υλοποιείται και με τους ρυθμούς που υλοποιείται, αφήνει χώρο και περιθώρια στη δράση της Χρυσής Αυγής και έχετε ευθύνη γι’ αυτό.

Θα θέλαμε να συμπληρώσουμε πάνω σε αυτό το ζήτημα ότι είναι χαρακτηριστική η ανακοίνωση του Υπουργείου Παιδείας μετά τα γεγονότα στο Πέραμα, που οι ναζιστές της Χρυσής Αυγής αποκαλούνταν απλώς εξωσχολικοί, μετά τα όσα έγιναν στο συγκεκριμένο σχολείο.

Να πούμε δε εδώ ότι, σε σχέση με την εκπαίδευση των προσφυγόπουλων, ρόλο έχει αναλάβει εκτός από τις μη κυβερνητικές οργανώσεις και η αμερικάνικη πρεσβεία, που στήνει επιμορφωτικά σεμινάρια σε συνεργασία είτε με το Υπουργείο Παιδείας –και θυμίζω εδώ σεμινάριο που πήγε να στηθεί στην Ηλεία τον περασμένο Σεπτέμβρη- είτε με δήμους, όπως είναι ο Δήμος των Τρικκαίων. Η αμερικάνικη πρεσβεία, δηλαδή, προσπαθεί, επιχειρεί να επιμορφώσει εκπαιδευτικούς, για να βοηθήσουν τα προσφυγόπουλα. Πώς να το πει κανείς αυτό; Ο λύκος φυλάει τα πρόβατα ή ο δολοφόνος επιστρέφει στον τόπο του εγκλήματος!

Να αναδείξουμε δε και ορισμένες άλλες πλευρές, σε σχέση με τα βιβλία που έχουν επιλεγεί, κύριε Υπουργέ. Ξέρετε ότι τα περισσότερα από αυτά τα παιδιά –από την εικόνα που έχουμε εμείς- είναι αναλφάβητα, δεν γνωρίζουν να γράφουν και να διαβάζουν σε καμμιά γλώσσα, κατέχουν μόνο προφορικά τη γλώσσα την οποία μιλούν. Δεν έχουν καμμιά αναγνωστική ικανότητα και τα βιβλία προϋποθέτουν τη γνώση μιας γλώσσας. Είναι, λοιπόν, πολύ δύσκολη η διδασκαλία σε αυτά τα παιδιά. Πολλές φορές οι ίδιοι οι εκπαιδευτικοί αυτενεργούν, προσπαθούν μόνοι τους να δημιουργήσουν ένα κατάλληλο εκπαιδευτικό υλικό.

Είναι πολύ συχνές οι περιπτώσεις, κύριε Υπουργέ, που αυτοί οι εκπαιδευτικοί μετακινούνται από δομή σε δομή είτε ακόμα και στα γενικά σχολεία. Αυτό συντελεί, επίσης, σε ένα άλλο φαινόμενο, στο φαινόμενο της σχολικής διαρροής. Επειδή ακριβώς αυτά τα παιδιά χρειάζονται ένα σταθερό παιδαγωγικό περιβάλλον, όταν αλλάζει ο δάσκαλος, αρκετά από αυτά δεν πάνε την άλλη μέρα στο σχολείο, διότι δεν ξέρουν τι θα συναντήσουν. Θα θέλαμε αυτό να το δείτε, να το σταματήσετε.

Τέλος, να πούμε κάτι και για τους εκπαιδευτικούς, που δίνουν και την ψυχή τους και που οι περισσότεροι από αυτούς δουλεύουν εννιά με δώδεκα ώρες, μέχρι και δεκαπέντε ώρες, για να πάρουν μισθούς των 400 με 450 ευρώ. Νομίζουμε ότι πρέπει να γίνουν επιτέλους εκπαιδευτικοί πλήρους ωραρίου, έτσι ώστε απερίσπαστοι να αφοσιωθούν και το ίδιο το Υπουργείο, όπως είπαμε στην αρχή, να αναλάβει την αποκλειστική ευθύνη για την εκπαίδευση αυτών των προσφυγόπουλων, μεριμνώντας ταυτόχρονα και για την επίλυση των προβλημάτων των γενικών σχολείων και για τα Ελληνόπουλα, δηλαδή, αφού λυθούν όλα τα κτηριακά προβλήματα που υπάρχουν και ενισχυθούν και οι σχολικές επιτροπές.

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Δελή.

Ορίστε, κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Νομίζω ότι ο κ. Δελής δεν άφησε κανένα πρόβλημα που αντιμετωπίζουμε στα σχολεία ασχολίαστο.

Κοιτάξτε, αναπτύξατε το θέμα των καθυστερήσεών μας -τις οποίες να δεχθώ- και των αδυναμιών μας –το είπα και εγώ πρώτος-, αλλά, σας παρακαλώ, να μη θεωρηθεί ότι οι όποιες καθυστερήσεις δίνουν τροφή στη Χρυσή Αυγή. Να ξέρουμε τι λέμε τουλάχιστον. Δυστυχώς, εδώ στον τόπο μας και σε ολόκληρη την Ευρώπη έχουμε ένα φασιστικό και ναζιστικό φαινόμενο.

Προσέξτε τώρα: Η ανακοίνωση του Υπουργείου Παιδείας, η οποία ήταν πολύ προσεκτική, αφού αναφέρθηκε στη Χρυσή Αυγή, αναφέρθηκε και σε έναν άλλο κόσμο, ο οποίος όντως είναι εξωσχολικοί παράγοντες, χωρίς να ταυτίζονται με τη Χρυσή Αυγή και προέρχονται από ένα σύνολο -είναι αποτέλεσμα ενός συνόλου- φοβίας, που διακατέχει –καλοπροαίρετα, θα σας έλεγα εγώ- και διάφορους γονείς, που δεν θέλουν να ενημερωθούν για αυτά τα ζητήματα.

Το θέμα, λοιπόν, της αντίδρασης που παρατηρείται στα ελάχιστα σχολεία, αλλά που πρέπει να μας απασχολήσει όλους, ως κόμματα, ως κοινωνία και ως πολιτεία, είναι ένα σύνθετο φαινόμενο. Η αντίδραση αυτή δεν προέρχεται μόνο από τη Χρυσή Αυγή, αλλά και από ένα σύνολο πολιτών, με τους οποίους εμείς θέλουμε να μιλήσουμε, να τους εκπαιδεύσουμε και να τους ενημερώσουμε. Αυτό, λοιπόν, είναι το ένα.

Το δεύτερο είναι το εξής. Πράγματι υπάρχουν θέματα με τις μη κυβερνητικές οργανώσεις. Μη συζητήσουμε τώρα το καθεστώς και τον χαρακτήρα των μη κυβερνητικών οργανώσεων. Μην τσουβαλιάζουμε, όμως, όλες τις ΜΚΟ μαζί. Ούτε οι «Γιατροί Χωρίς Σύνορα» ούτε οι «Γιατροί του Κόσμου» είναι ΜΚΟ ούτε, προφανώς, ο «Ερυθρός Σταυρός» είναι ΜΚΟ ούτε και πάρα πολλοί άλλοι, οι οποίοι έδωσαν τον καλύτερό τους εαυτό και στα νησιά και τώρα. Θα σας παρακαλούσα, λοιπόν, να μην τα τσουβαλιάζουμε όλα, θεωρώντας ότι όλες οι ΜΚΟ ή όλοι οι εθελοντές αυτή τη στιγμή θα πρέπει να κατηγορηθούν.

Έρχομαι στους δήμους. Εδώ νομίζω πρέπει όλοι να κοιταχτούμε στα μάτια, όλα τα κόμματα, διότι οι δήμοι έχουν υποχρεώσεις ως προς τα σχολεία και δεν είναι καθόλου σαφές ότι κάνουν ό,τι είναι δυνατόν για να μπορέσουν να εκπληρώσουν τις υποχρεώσεις τους.

Όπως γνωρίζετε, κάναμε μια επιτροπή, που την ανακοίνωσε ο Πρωθυπουργός την Παρασκευή, για να μελετήσει τα οικονομικά της εκπαίδευσης από τα προνήπια μέχρι και τα μεταπτυχιακά. Ένα από τα σημαντικά προβλήματα που πρέπει να αντιμετωπίσει αυτή η επιτροπή είναι το τι γίνεται με τους μηχανισμούς των δήμων ως προς τις υποχρεώσεις τους, το να μπορούν να αντιμετωπίζουν προβλήματα συντήρησης και κτηριακά, όταν για ένα μεγάλο ποσοστό αυτών των αναγκών παίρνουν χρήματα από την Κυβέρνηση. Έχουμε, δυστυχώς, πολλές ενδείξεις ότι τα χρήματα αυτά δεν πάνε εκεί που πρέπει να πάνε.

Τέλος, ως προς τα θέματα που θίξατε με τους εκπαιδευτικούς, βρήκαμε ένα ρημαγμένο εκπαιδευτικό σύστημα, το οποίο δεν μπορεί να λειτουργήσει ούτε με τα οικονομικά που παραλάβαμε –η Κυβέρνηση, εννοώ, από το 2015- ούτε και με διάφορες παθογένειες που το ίδιο έχει δημιουργήσει στις δεκαετίες.

 Νομίζουμε ότι η κατάσταση που έχει διαμορφωθεί τα τελευταία δύο χρόνια είναι σαφώς καλύτερη, όμως με πάρα πολλά και σοβαρά προβλήματα, ανάμεσα στα οποία το θέμα των αναπληρωτών καθηγητών. Είναι ένα καθεστώς που πρέπει οπωσδήποτε να αλλάξει. Είναι ένα καθεστώς που θα το αντιμετωπίσουμε με τους διορισμούς τους οποίους θα ανακοινώσουμε, όταν έρθει η ώρα, με ακρίβεια και ως προς τον αριθμό και ως προς τη διαδικασία. Αυτή η ώρα θα έρθει. Δεν είναι για σήμερα, αλλά δεν θέλουμε πρόχειρα να λέμε κουβέντες του αέρα.

Όταν, λοιπόν, αντιμετωπιστεί αυτό το πρόβλημα, θα είναι ένα μεγάλο βήμα στην κανονικοποίηση, η οποία, ομολογώ, θα πάρει πολύ διάστημα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Όπως προείπα και στην αρχή της συνεδρίασης, δεν θα συζητηθούν είκοσι επίκαιρες ερωτήσεις, ενώ ήδη συζητήθηκαν οι δύο.

Θα αναγνώσω αυτές οι οποίες δεν θα συζητηθούν.

Η δεύτερη με αριθμό 465/10-2-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Νέας Δημοκρατίας κ. Σταύρου Καλαφάτη προς τον Υπουργό Οικονομίας και Ανάπτυξης,σχετικά με «το λιμάνι Θεσσαλονίκης, που για μια ακόμα φορά είναι θύμα των κυβερνητικών χειρισμών», δεν θα συζητηθεί, λόγω αναρμοδιότητας.

Λόγω κωλύματος του Υπουργού Ψηφιακής Πολιτικής, Τηλεπικοινωνιών και Ενημέρωσης, δεν θα συζητηθούν οι κάτωθι ερωτήσεις:

Η τέταρτη με αριθμό 405/30-1-2017 επίκαιρη ερώτηση δεύτερου κύκλου του Βουλευτή Γρεβενών του Συνασπισμού Ριζοσπαστικής Αριστεράς κ.Χρήστου Μπγιάλαπρος τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τη μετάβαση στο ψηφιακό σήμα για μεγάλα τμήματα της επαρχίας.

Η τρίτη με αριθμό 462/9-2-2017 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης,σχετικά με τα ΕΛΤΑ και την καταβολή οφειλομένων του δημοσίου.

Η δωδέκατη με αριθμό 333/12-1-2017 επίκαιρη ερώτηση δεύτερου κύκλου του Βουλευτή Αχαΐας της Δημοκρατικής Συμπαράταξης ΠΑΣΟΚ - ΔΗΜΑΡ κ. Θεόδωρου Παπαθεοδώρου προς τον Υπουργό Ψηφιακής Πολιτικής, Τηλεπικοινωνιών και Ενημέρωσης, σχετικά με τη χρηματοδότηση δημοσιογράφων και ιστοσελίδων.

Λόγω κωλύματος του Αναπληρωτή Υπουργού Εσωτερικών, εξαιτίας ανειλημμένων υποχρεώσεων, δεν θα συζητηθούν οι κάτωθι επίκαιρες ερωτήσεις:

Η δέκατη με αριθμό 430/31-1-2017 επίκαιρη ερώτηση δεύτερου κύκλου του Βουλευτή Β΄ Θεσσαλονίκης της Δημοκρατικής Συμπαράταξης ΠΑΣΟΚ – ΔΗΜΑΡ κ. Γεωργίου Αρβανιτίδη προς τον Υπουργό Εσωτερικών**,** σχετικά με τη σημαντική μείωση της πυροσβεστικής δύναμης στην Περιφερειακή Ενότητα Θεσσαλονίκης.

Η τρίτη με αριθμό 461/8-2-2017 επίκαιρη ερώτηση πρώτου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Εσωτερικών,σχετικά με την «τρομοκρατική επίθεση με καλάσνικοφ κατά ανδρών των ΜΑΤ».

Η πέμπτη με αριθμό 434/2-2-2017 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Ηλία Παναγιώταρου προς τον Υπουργό Εσωτερικών, σχετικά με την «ανθελληνική δράση Τούρκων πρακτόρων και εκπροσώπων τους στη Θράκη».

Λόγω κωλύματος του Υπουργού Εσωτερικών κ. Παναγιώτη Σκουρλέτη, εξαιτίας ανειλημμένων υποχρεώσεων, δεν θα συζητηθούν οι κάτωθι ερωτήσεις αρμοδιότητάς του:

Η έβδομη με αριθμό 367/20-1-2017 επίκαιρη ερώτηση δεύτερου κύκλου του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχου προς τον Υπουργό Εσωτερικών,σχετικά με την «απαράδεκτη εκτόπιση τριάντα έξι χιλιάδων επτακοσίων εξήντα εννέα τέκνων Ελλήνων από τους βρεφονηπιακούς σταθμούς».

Η έκτη με αριθμό 469/13-2-2017 επίκαιρη ερώτηση πρώτου κύκλου του Βουλευτή Β΄ Αθηνών του Ποταμιού κ. Γεωργίου Αμυρά προς τον Υπουργό Εσωτερικών, σχετικά με την αποτέφρωση νεκρών στην Ελλάδα.

Λόγω κωλύματος του Υπουργού Οικονομικών, εξαιτίας φόρτου εργασίας, δεν θα συζητηθούν οι κάτωθι ερωτήσεις:

Η έκτη με αριθμό 435/2-2-2017 επίκαιρη ερώτηση δεύτερου κύκλου της Βουλευτού Β΄ Αθηνών του Λαϊκού Συνδέσμου - Χρυσή Αυγή κ. Ελένης Ζαρούλια προς τον Υπουργό Οικονομικών, σχετικά με τον «διορισμό υπόδικης στη διοίκηση του υπερταμείου».

Η δέκατη πέμπτη με αριθμό 439/6-2-2017 επίκαιρη ερώτηση δεύτερου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Οικονομικών, σχετικά με τη μεταφορά χρηστών της ΔΕΗ σε εταιρείες εναλλακτικών παρόχων ηλεκτρικής ενέργειας.

Λόγω κωλύματος του Υπουργού Ναυτιλίας και Νησιωτικής Πολιτικής, δεν θα συζητηθεί η όγδοη με αριθμό 338/13-1-2017 επίκαιρη ερώτηση δεύτερου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλουπρος τον Υπουργό Ναυτιλίας και Νησιωτικής Πολιτικής,σχετικά με την «προοπτική κατοικήσεως των είκοσι οκτώ νησιών που αναβαθμίζει την εθνική ελληνική κυριαρχία και ενισχύει τα κυριαρχικά δικαιώματα της χώρας».

Λόγω κωλύματος του Υπουργού Υποδομών και Μεταφορών, δεν θα συζητηθούν οι κάτωθι ερωτήσεις:

Η πρώτη με αριθμό 468/13-2-2017 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Αλέξανδρου Τριανταφυλλίδηπρος τον Υπουργό Υποδομών και Μεταφορών, σχετικά με την επέκταση του μετρό δυτικής Θεσσαλονίκης.

Η τέταρτη με αριθμό 470/13-2-2017 επίκαιρη ερώτηση πρώτου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ – ΔΗΜΑΡ κ. Βασίλειου Κεγκέρογλου προς τον Υπουργό Υποδομών και Μεταφορών,σχετικά με τη μετάθεση για δύο ακόμη χρόνια της έναρξης του έργου «Πάνορμο – Εξάντης».

Λόγω κωλύματος του Υπουργού Περιβάλλοντος και Ενέργειας, δεν θα συζητηθεί η πέμπτη με αριθμό 463/10-2-2017 επίκαιρη ερώτηση πρώτου κύκλου του Βουλευτή Β΄ Πειραιώς των Ανεξαρτήτων Ελλήνων κ. Δημητρίου Καμμένου προς τον Υπουργό Περιβάλλοντος και Ενέργειας, σχετικά με τη μεταφορά χρηστών της ΔΕΗ σε εταιρείες εναλλακτικών παρόχων ηλεκτρικής ενέργειας.

Λόγω κωλύματος του Αναπληρωτή Υπουργού Υγείας κ. Παύλου Πολάκη, δεν θα συζητηθεί η δεύτερη με αριθμό 467/10-2-2017 επίκαιρη ερώτηση δεύτερου κύκλου του Βουλευτή Ευβοίας του Λαϊκού Συνδέσμου - Χρυσή Αυγή κ. Νικολάου Μίχουπρος τον Υπουργό Υγείας,σχετικά με τη «σκόπιμη κωλυσιεργία εκπληρώσεων όρου διαθήκης ο οποίος προβλέπει ίδρυση ογκολογικής κλινικής στη Χαλκίδα».

Λόγω κωλύματος του Υφυπουργού Εργασίας, Κοινωνικής Ασφάλισης και Κοινωνικής Αλληλεγγύης, δεν θα συζητηθεί η ένατη με αριθμό 441/6-2-2017 επίκαιρη ερώτηση δεύτερου κύκλου της Βουλευτού Αττικής της Δημοκρατικής Συμπαράταξης ΠΑΣΟΚ – ΔΗΜΑΡ κ. Παρασκευής Χριστοφιλοπούλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αναστολή του ασφαλιστικού νόμου για τα μπλοκάκια, μέχρι την άρση των αδικιών που προκαλούνται από τη στρεβλή εφαρμογή του.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Πρόεδρε, είναι εδώ η Υπουργός. Μπορεί να συζητηθεί.

**ΠΡΟΕΔΡΕΥΩΝ (Γεώργιος Λαμπρούλης):** Θα κάνετε υπομονή; Με συγχωρείτε, αλλά δεν σέβεστε ούτε το Προεδρείο. Γιατί διακόπτετε;

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Διότι είναι εδώ η Υπουργός Εργασίας και η ερώτηση μπορεί να συζητηθεί.

**ΠΡΟΕΔΡΕΥΩΝ (Γεώργιος Λαμπρούλης):** Συγγνώμη, ζητήσατε τον λόγο και δεν σας τον έδωσα; Καθίστε κάτω και ζητήστε τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ωραία, ζητώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, καθίστε κάτω και αφήστε να κάνουμε τη δουλειά μας. Μη διακόπτετε.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Πρόεδρε, σας ζητώ τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Είναι απαράδεκτη αυτή η συμπεριφορά.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Καμμία συμπεριφορά, κύριε Πρόεδρε…

**ΠΡΟΕΔΡΕΥΩΝ (Γεώργιος Λαμπρούλης):** Θέλετε να εκφράσετε την ένστασή σας; Πολύ ευχαρίστως να σας δώσω τον λόγο, εάν επιθυμείτε.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ζητώ τον λόγο και θα καταλάβετε γιατί τον ζητώ. Δεν είχα σκοπό να σας διακόψω, αλλά η συγκεκριμένη ερώτηση μπορεί να συζητηθεί.

**ΠΡΟΕΔΡΕΥΩΝ (Γεώργιος Λαμπρούλης):** Αφήστε το Προεδρείο να τελειώσει και θα σας δώσει τον λόγο. Δεν σας τον αρνήθηκα. Έλεος! Ας ηρεμήσουμε, λοιπόν, και θα σας δώσω τον λόγο να εκφράσετε την ένστασή σας για ένα λεπτό. Να ολοκληρώσουμε την ανάγνωση των μη συζητούμενων επίκαιρων ερωτήσεων και θα σας τον δώσω τον λόγο.

Η ενδέκατη με αριθμό 455/7-2-2017 επίκαιρη ερώτηση δεύτερου κύκλου του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τα μεγάλα προβλήματα και τις άδικες χρεώσεις υψηλών ασφαλιστικών εισφορών, δεν θα συζητηθεί, λόγω κωλύματος της κυρίας Υπουργού.

Επίσης, δεν θα συζητηθεί η δέκατη τρίτη με αριθμό 456/7-2-2017 επίκαιρη ερώτηση δεύτερου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τους εργαζόμενους και τους αυτοαπασχολούμενους με δελτία παροχής υπηρεσιών.

Τέλος, δεν θα συζητηθεί η πρώτη με αριθμό 2371/4-1-2017 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την αναδρομική ασφάλιση αγροεργατών με εργόσημα που δεν εκδόθηκαν.

Ορίστε, κυρία Χριστοφιλοπούλου, έχετε τον λόγο για ένα λεπτό.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε. Με συγχωρείτε αν δημιούργησα πρόβλημα, αλλά δεν ήταν αυτή η πρόθεσή μου.

Ο λόγος για τον οποίο διέκοψα την ώρα που εκφωνήσατε τη δική μου επίκαιρη ερώτηση είναι απλός και σας τον εξηγώ αμέσως τώρα. Αυτή τη στιγμή είναι στην Αίθουσα, δεδομένου ότι σε λίγο θα ξεκινήσει η συζήτηση του νομοσχεδίου, η Υπουργός κ. Αχτσιόγλου. Η δική μου, λοιπόν, επίκαιρη ερώτηση που αφορά τους απασχολούμενους με μπλοκάκι είναι, βεβαίως, και δικής της αρμοδιότητας. Σ’ αυτή απευθύνθηκε η επίκαιρη ερώτηση. Άρα, κύριε Πρόεδρε, εκτιμώ ότι μπορεί να συζητηθεί η ερώτησή μου.

Βεβαίως, κύριε Πρόεδρε, με την ευκαιρία που μου δώσατε τον λόγο και δεν πέρασε το ένα λεπτό, θα ήθελα να πω ότι επί ένα τέταρτο ακούμε εκφωνήσεις ερωτήσεων που δεν απαντώνται. Αυτό είναι κάτι που δεν έχει προηγούμενο. Οι Βουλευτές πάντα είχαμε πρόβλημα και καταδικάζαμε τις περιπτώσεις που δεν έρχονταν οι Υπουργοί για να απαντήσουν, αλλά αυτό που συμβαίνει τώρα –και το ξέρετε, κύριε Πρόεδρε, ότι συμβαίνει πάρα πολύ καιρό- δεν έχει πραγματικά προηγούμενο. Αυτό είναι η «πρώτη φορά»! Αυτό πράγματι είναι η «πρώτη φορά»! Τέτοια ντροπή και τέτοια περιφρόνηση του Κοινοβουλίου!

Η κυρία Υπουργός είναι εδώ και παρακαλώ να συζητηθεί η επίκαιρη ερώτηση.

**ΚΩΝΣΤΑΝΤΙΝΟΣ ΜΠΑΡΚΑΣ:** Είμαστε και εμείς παλιοί Βουλευτές, κύριε Πρόεδρε, και δεν είναι μόνο η κ. Χριστοφιλοπούλου! Δεν έχουμε μνήμη χρυσόψαρου, κύριε Πρόεδρε!

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Έχει ξαναγίνει αυτό; Δεν ντρέπεστε κιόλας!

**ΠΡΟΕΔΡΕΥΩΝ (Γεώργιος Λαμπρούλης):** Μισό λεπτό, κύριε Μπάρκα. Δεν χρειάζεται να ανεβάζουμε τους τόνους. Θα λύσουμε το θέμα σε μισό λεπτό.

**ΚΩΝΣΤΑΝΤΙΝΟΣ ΜΠΑΡΚΑΣ:** Ωραία, κύριε Πρόεδρε, λύστε το!

**ΠΡΟΕΔΡΕΥΩΝ (Γεώργιος Λαμπρούλης):** Είναι κατανοητή η ένσταση της κ. Χριστοφιλοπούλου, όπως και των περισσότερων Βουλευτών. Αν θέλετε, το Σώμα συμφωνεί ομόφωνα στην κατεύθυνση αυτή. Η Διάσκεψη των Προέδρων θα πρέπει για ακόμα μια φορά να αναλάβει να δει αυτό το θέμα και ο κύριος Πρόεδρος να πράξει τα δέοντα.

Όμως, όσον αφορά τη συγκεκριμένη ερώτηση, τη δική σας, κυρία Χριστοφιλοπούλου, νομίζω ότι έχετε ενημερωθεί. Βεβαίως επικαλεστήκατε την παρουσία της Υπουργού Εργασίας.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι, κύριε Πρόεδρε!

**ΠΡΟΕΔΡΕΥΩΝ (Γεώργιος Λαμπρούλης):** Με συγχωρείτε, κυρία Χριστοφιλοπούλου! Αρμόδιος για να απαντήσει στην ερώτησή σας είναι ο κ. Πετρόπουλος, ο οποίος -δεν ήθελα να το ανακοινώσω τώρα, για να μη δημιουργηθούν και αρνητικές εντυπώσεις για τον ίδιο- ασθένησε αιφνιδίως. Παρεμπιπτόντως, του ευχόμαστε περαστικά. Όμως, γνωρίζετε πολύ καλά τον λόγο μη συζήτησης της επίκαιρης ερώτησής σας.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Όχι, κύριε Πρόεδρε!

**ΠΡΟΕΔΡΕΥΩΝ (Γεώργιος Λαμπρούλης):** Ε, πώς, κυρία Χριστοφιλοπούλου; Αρμόδιος για να απαντήσει είναι ο κ. Πετρόπουλος. Εγώ σας εξηγώ. Αν θέλετε, μπορείτε να το καταλάβετε. Αν πάλι θέλετε, διατηρήστε τις επιφυλάξεις σας. Δεν μπορώ να σας πείσω. Εγώ οφείλω να κάνω τις αντίστοιχες διευκρινίσεις και προς το Σώμα και προς εσάς, με βάση τα όσα έχουν προηγηθεί, έχουν συμφωνηθεί και έχετε ενημερωθεί.

Εδώ νομίζω ότι λήγει το θέμα.

Στο σημείο αυτό, κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

**(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)**

**ΠΡΟΕΔΡΕΥΩΝ (Γεώργιος Λαμπρούλης):** Κυρίες και κύριοι συνάδελφοι, εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Εθνικό Μητρώο Φορτοεκφορτωτών, Εθνικό Μητρώο Ιδιωτικών Φορέων Κοινωνικής Φροντίδας και άλλες διατάξεις».

Η Διάσκεψη των Προέδρων αποφάσισε στη συνεδρίασή της, στις 9 Φεβρουαρίου 2017, η συζήτηση του νομοσχεδίου να γίνει σε μία ενιαία συνεδρίαση επί της αρχής, των άρθρων και των τροπολογιών.

Ξεκινάμε, λοιπόν, τη διαδικασία, δίνοντας τον λόγο στον εισηγητή του ΣΥΡΙΖΑ κ. Γρηγόριο Στογιαννίδη.

Ορίστε, κύριε Στογιαννίδη, έχετε τον λόγο.

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Ευχαριστώ, κύριε Πρόεδρε.

Κυρίες και κύριοι Βουλευτές, σήμερα εισηγούμαι το νομοσχέδιο για το Εθνικό Μητρώο Φορτοεκφορτωτών και το Εθνικό Μητρώο Ιδιωτικών Φορέων Κοινωνικής Φροντίδας, το οποίο έρχεται σε ψήφιση μετά από μια ευρεία διαπαραταξιακή συμφωνία που επετεύχθη στις επιτροπές. Στόχος του νομοσχεδίου είναι να τεθεί εκ νέου το θεσμικό πλαίσιο αναφορικά με το επάγγελμα του φορτοεκφορτωτή, αλλά και να μπει μια τάξη στο πεδίο των ιδιωτικών φορέων κοινωνικής φροντίδας.

Γίνομαι, λοιπόν, συγκεκριμένος όσον αφορά το Εθνικό Μητρώο Φορτοεκφορτωτών. Προκειμένου η εισήγησή μου να είναι κατανοητή, συνοπτικά αναφέρω τι ισχύει σήμερα, βάσει του ισχύοντος νομικού πλαισίου, όπως αυτό διαγράφεται στο άρθρο πρώτο, παράγραφος ΙΑ΄, υποπαράγραφος ΙΑ.7 του ν.4093/2012.

Με το ισχύον, λοιπόν, πλαίσιο -το οποίο σημειώνω ότι δεν εφαρμόζεται- α) στις λιμενικές ζώνες Πειραιά - Θεσσαλονίκης, β) στις φορτώσεις - εκφορτώσεις γεωργικών προϊόντων, γ) στις φορτώσεις - εκφορτώσεις σε χώρους βιομηχανικής παραγωγής, οι φορτοεκφορτωτικές εργασίες ασκούνται από πρόσωπα που είναι εγγεγραμμένα σε σχετικό μητρώο, το οποίο διακρίνεται σε Μητρώο Α΄ και Μητρώο Β΄. Το Μητρώο Α΄ περιέχει τις απλές φορτοεκφορτωτικές εργασίες και το Μητρώο Β΄ περιλαμβάνει τις πιο επικίνδυνες. Η εγγραφή στο Μητρώο Α΄ γίνεται με τυπικές προϋποθέσεις -ηλικία, υποβολή ποινικού μητρώου και πιστοποιητικό υγείας- και η εγγραφή στο Μητρώο Β΄ μετά από παρακολούθηση προγράμματος επαγγελματικής κατάρτισης και πιστοποίησης δεξιοτήτων από τον ΕΟΠΠΕΠ, ενώ και τα δύο μητρώα σήμερα είναι κοινά για λιμάνια και ξηρά.

Υπήρξε απόλυτη συμφωνία στις επιτροπές, ότι με το ισχύον καθεστώς προέκυψε σειρά διοικητικών, ερμηνευτικών, νομικών και λειτουργικών προβλημάτων, τα οποία καθιστούν απαραίτητο τον επανακαθορισμό, με απλό και ορθολογικό τρόπο, των διαδικασιών και των προϋποθέσεων εγγραφής στο Εθνικό Μητρώο Φορτοεκφορτωτών. Αρκεί να αναφερθεί ότι στην πράξη το σύστημα κατάρτισης και πιστοποίησης μέσω ΕΟΠΠΕΠ δεν λειτούργησε ποτέ, ενώ από την ψήφιση του ισχύοντος νομικού πλαισίου, το 2012, δεν υπήρξαν εγγραφές στο Μητρώο Β΄ πέραν των φορτοεκφορτωτών που ήδη ασκούσαν το επάγγελμα και οι οποίοι αυτόματα ενεγράφησαν σε αυτό.

Επίσης, θέση μας είναι ότι οι φορτοεκφορτωτικές εργασίες λιμένα και ξηράς είναι διαφορετικής φύσης και, ως εκ τούτου, αναφορικά με τις επικίνδυνες εργασίες θα πρέπει να κατατάσσονται σε διαφορετικά μητρώα. Επιπροσθέτως, δεν πιστεύουμε ότι πρέπει να απαξιώνεται η εμπειρία στο συγκεκριμένο επάγγελμα, η οποία εκ των πραγμάτων δεν μπορεί να αντικατασταθεί αποκλειστικά και μόνο με την κατάρτιση.

Έτσι, με το προς ψήφιση νομοσχέδιο επέρχονται πέραν των διαδικασιών απλοποιήσεων και ουσιαστικές αλλαγές, προϋποθέσεις εγγραφής στο Εθνικό Μητρώο Φορτοεκφορτωτών, το οποίο προβλέπει διάκριση μεταξύ των εργασιών φορτοεκφόρτωσης ανά κατηγορία -λιμένα και ξηράς- και λαμβάνει υπ’ όψιν για την άσκηση ιδιαίτερα επικίνδυνων φορτοεκφορτωτικών εργασιών την πρακτική εμπειρία.

Συνοπτικά, θα λέγαμε ότι με το προς ψήφιση νομοσχέδιο επανακαθορίζεται το νομικό πλαίσιο, σχετικά με τη λειτουργία του Εθνικού Μητρώου Φορτοεκφορτωτών, σχετικά με τον τρόπο παροχής των υπηρεσιών φορτοεκφορτωτή και σχετικά με τις προϋποθέσεις και τη διαδικασία εγγραφής στο Εθνικό Μητρώο Φορτοεκφορτωτών.

Ειδικότερα: α) ορίζονται οι φορτοεκφορτωτικές εργασίες λιμένα και ξηράς, ενώ καθορίζονται και οι περιπτώσεις που δεν εμπίπτουν στο πεδίο εφαρμογής του υπό ψήφιση νόμου, για τις οποίες δεν απαιτείται εγγραφή στο Εθνικό Μητρώο Φορτοεκφορτωτών, β) εξαιρούνται, δηλαδή, από τον νόμο, όπως και πριν, οι λιμενικές ζώνες Πειραιώς και Θεσσαλονίκης, οι δραστηριοποιούμενοι ως παραχωρησιούχοι ή πάροχοι αυτών σε λιμενικές υπηρεσίες φορτοεκφόρτωσης πριν από τη δημοσίευση του ν.4093/2012, γ) οι φορτοεκφορτώσεις γεωργικών και κτηνοτροφικών προϊόντων και δ) οι φορτοεκφορτώσεις ειδών σε χώρους βιομηχανικής παραγωγής, εμπορικά πάρκα, κέντρα αποθήκευσης και διανομής.

Επίσης, καθορίζονται και εξειδικεύονται οι φορτοεκφορτωτικές εργασίες από το εκάστοτε ισχύον Επαγγελματικό Περίγραμμα Φορτοεκφορτωτή Λιμένα και Ξηράς με απόφαση του ΕΟΠΠΕΠ, ενώ προβλέπεται ότι οι φορτοεκφορτωτές μπορούν να παρέχουν τις υπηρεσίες τους είτε μέσω ατομικής άσκησης επαγγέλματος είτε μέσω ομάδων ή ενώσεων ή επιχειρήσεων φορτοεκφορτώσεων είτε να απασχολούνται με σχέση εξαρτημένης εργασίας.

Περαιτέρω, το Εθνικό Μητρώο Φορτοεκφορτωτών συνεχίζει να διακρίνεται σε δύο επίπεδα, Μητρώο Α΄ και Μητρώο Β΄ και καθορίζονται οι τυπικές προϋποθέσεις εγγραφής στο Μητρώο Α΄. Για το Μητρώο Β΄ εισάγεται για πρώτη φορά διάκριση ανά κατηγορία και έτσι έχουμε Μητρώο Β΄-Φορτοεκφορτωτών Λιμένα, Μητρώο Β΄-Φορτοεκφορτωτών Ξηράς και Μητρώο Β΄-Κατόχων Άδειας Χειριστή Μηχανημάτων Έργου.

Περαιτέρω, στην εν λόγω διάταξη εξειδικεύονται οι απλές φορτοεκφορτωτικές εργασίες και ορίζεται το περιεχόμενο των εξειδικευμένων φορτοεκφορτωτικών εργασιών, καθώς και των επικίνδυνων φορτίων. Η υποχρεωτική εγγραφή στο Μητρώο Α΄ ορίζεται μόνο για τον λιμένα.

Οι φορτοεκφορτωτικές εργασίες λιμένος και ξηράς, όπως προανέφερα, είναι διαφορετικής φύσεως και, βάσει των βέλτιστων ευρωπαϊκών πρακτικών, είναι επιβεβλημένη η διαφορετική στο μητρώο κατάταξή τους.

Για την εγγραφή στο Μητρώο Β΄, απαιτείται για τον λιμένα επαγγελματική εμπειρία εκατόν ογδόντα ενσήμων ή ενενήντα ενσήμων μαζί με κατάρτιση και πιστοποίηση, ενώ για την ξηρά επαγγελματική εμπειρία ογδόντα ενσήμων ή σαράντα ενσήμων μαζί με κατάρτιση και πιστοποίηση. Τούτο αποτελεί βελτίωση σε σχέση με το παλιό καθεστώς το οποίο προέβλεπε μόνο κατάρτιση, απαξιώνοντας την εμπειρία.

Θέση, όπως προανέφερα, είναι ότι η εγγραφή στο μητρώο δεν πρέπει να γίνεται αμιγώς μέσω κατάρτισης. Το επάγγελμα του φορτοεκφορτωτή απαιτεί πρακτική εμπειρία που δεν αποκτάται μόνο μέσω προγραμμάτων. Με τον προς ψήφιση νόμο πιστοποίηση των δεξιοτήτων μπορεί να γίνεται όχι μόνο από τον ΕΟΠΠΕΠ, αλλά και από οποιοδήποτε άλλο διαπιστευμένο από το Εθνικό Σύστημα Διαπίστευσης φορέα.

Το σύστημα κατάρτισης και πιστοποίησης μέσω ΕΟΠΠΕΠ δεν λειτούργησε ποτέ. Από την ψήφιση του ισχύοντος νομικού πλαισίου το 2012 δεν υπήρξαν εγγραφές στο Μητρώο Β΄. Θεωρούμε, λοιπόν, ότι η πρόβλεψη για διαπιστευμένους φορείς πέραν του ΕΟΠΠΕΠ θα συμβάλει στην εφαρμογή προγραμμάτων κατάρτισης και πιστοποίησης, που μέχρι σήμερα δεν βρήκαν εφαρμογή στο πεδίο.

Τέλος, δημιουργείται το Μητρώο Πιστοποιημένων Φορτοεκφορτωτών Λιμένα ή Ξηράς, Μητρώο Β΄, στο οποίο καταχωρούνται οι φορτοεκφορτωτές, οι οποίοι συμμετείχαν σε προγράμματα κατάρτισης και πιστοποίησης δεξιοτήτων λιμένα ή ξηράς, με σκοπό τη βελτίωση των τεχνικών δεξιοτήτων τους και τη τεχνογνωσία τους σε θέματα υγείας και ασφάλειας της εργασίας.

Κατά τα λοιπά, επανακαθορίζεται με σαφή και απλό τρόπο η διοικητική διαδικασία εγγραφής στο Εθνικό Μητρώο Φορτοεκφορτωτών. Κάθε ενδιαφερόμενος που πληροί τις προϋποθέσεις εγγράφεται στο Εθνικό Μητρώο Φορτοεκφορτωτών και μπορεί να ασκήσει νόμιμα το επάγγελμα, λαμβάνοντας τη σχετική βεβαίωση συνδρομής των νόμιμων προϋποθέσεων για την άσκηση του επαγγέλματος του φορτοεκφορτωτή, η οποία ισχύει για πέντε έτη με δυνατότητα ανανέωσης.

Τέλος, καθορίζονται εξουσιοδοτικές διατάξεις που αφορούν την έκδοση εκτελεστών διοικητικών πράξεων, βάσει τον οποίων θα εξειδικευθούν οι λεπτομέρειες εφαρμογής του νόμου και προβλέπονται μεταβατικές διατάξεις.

Στόχευση του νομοσχεδίου στο πεδίο των φορτοεκφορτωτών είναι η διασφάλιση των εργασιακών δικαιωμάτων και η προστασία της υγείας και ασφάλειας των εργαζομένων του κλάδου των φορτοεκφορτωτών. Η άρση των διοικητικών και γραφειοκρατικών δυσλειτουργιών και περιορισμών για την ένταξη στο Εθνικό Μητρώο Φορτοεκφορτωτών. Η άρση των περιορισμών για την πρόσβαση στο επάγγελμα. Η αναβάθμιση των προσόντων και των δεξιοτήτων των φορτοεκφορτωτών μέσω εξειδικευμένης και στοχευμένης κατάρτισης, που είναι απαραίτητη λόγω της επικινδυνότητας του επαγγέλματος, αλλά και μέσω αξιοποίησης της εμπειρίας των απασχολούμενων στον κλάδο. Η ασφάλεια των εργαζομένων και του κοινού που κινούνται σε χώρους που διενεργούνται φορτοεκφορτώσεις. Η αναβάθμιση της ανταγωνιστικότητας των επιχειρήσεων των κλάδων, μέσω δημιουργίας ποιοτικών και ασφαλών θέσεων εργασίας.

Επισημαίνω ότι οι φορείς και δη οι εργαζόμενοι του κλάδου εκφράστηκαν θετικά για το Εθνικό Μητρώο Φορτοεκφορτωτών. Η ομοσπονδία των εργαζομένων, μάλιστα, προσερχόμενη στην επιτροπή υπέβαλε και κάποια αιτήματα τα οποία, στη συντριπτική τους πλειοψηφία, έγιναν αποδεκτά από την κυρία Υπουργό.

Όσον αφορά το Εθνικό Μητρώο Ιδιωτικών Φορέων Κοινωνικής Φροντίδας, αναφέρω τα κάτωθι: Με το υπό ψήφιση νομοσχέδιο υπάγονται στην εποπτεία και στον έλεγχο του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης τα νομικά πρόσωπα ιδιωτικού δικαίου μη κερδοσκοπικού χαρακτήρα που παρέχουν υπηρεσίες κοινωνικής φροντίδας.

Έτσι, προβλέπεται η σύσταση και λειτουργία στην Ηλεκτρονική Διακυβέρνηση Κοινωνικής Ασφάλισης (ΗΔΙΚΑ Α.Ε.) Εθνικού Μητρώου Ιδιωτικών Φορέων Μη Κερδοσκοπικού Χαρακτήρα, στο οποίο εγγράφονται υποχρεωτικά οι ανωτέρω φορείς, κατά τα ειδικώς οριζόμενα. Ως τέτοιοι φορείς εκλαμβάνονται κατά τον νόμο, ενδεικτικά, τα φιλανθρωπικά σωματεία, τα κοινωφελή ιδρύματα, οι αστικές μη κερδοσκοπικές εταιρείες, οι μη κυβερνητικές οργανώσεις, οι αναγνωρισμένοι με ειδική νομοθετική ρύθμιση, φορείς, και τα παραρτήματα διεθνών μη κυβερνητικών οργανώσεων.

Ειδικώς, πλέον στον νόμο καθορίζονται οι πληροφορίες που πρέπει να δηλώνουν οι φορείς κατά την εγγραφή τους, (στοιχεία ταυτότητας φορέα, στοιχεία νόμιμου εκπροσώπου, παρεχόμενες υπηρεσίες, αριθμός ωφελούμενων, αριθμός εργαζομένων και εθελοντών, οικονομικά στοιχεία, περιουσία κ.λπ.), ενώ προβλέπονται διατάξεις προστασίας του απορρήτου των ως άνω στοιχείων.

Η χορήγηση άδειας λειτουργίας, που, σύμφωνα με ειδική νομοθεσία, απαιτείται για τη λειτουργία συγκεκριμένων φορέων, θα εξαρτάται άμεσα από την εγγραφή του φορέα στο μητρώο. Άλλως, η άδεια δεν θα εκδίδεται ή θα ανακαλείται.

Ζητήματα δε συναφή με τη λειτουργία του μητρώου προβλέπεται ότι θα ρυθμιστούν με απόφαση της Υπουργού Εργασίας, Κοινωνικής Ασφάλισης και Κοινωνικής Αλληλεγγύης.

Στόχευση του νομοσχεδίου είναι η αποτελεσματικότερη παρακολούθηση της δράσης ιδιωτικών φορέων μη κερδοσκοπικού χαρακτήρα που παρέχουν υπηρεσίες κοινωνικής φροντίδας. Με άλλα λόγια, επιδιώκεται χαρτογράφηση του προνοιακού τοπίου. Στη χώρα μας λειτουργούν, σήμερα, περισσότεροι από χίλιοι πεντακόσιοι τέτοιοι φορείς χωρίς σε αυτούς να περιλαμβάνονται τα ιδρύματα της Εκκλησίας. Αυτοί οι φορείς επιδοτούνται από κρατικό χρήμα, από το Υπουργείο, από τον ΕΟΠΥΥ και από τις περιφέρειες. Απαιτείται, λοιπόν, δημόσιος έλεγχος.

Στόχος είναι η συλλογή και καταγραφή πληροφοριών, ώστε να αξιολογηθεί η αποτελεσματικότητά και αποδοτικότητά τους, ενώ με το προτεινόμενο θεσμικό πλαίσιο ενισχύεται η χρηστή και αποδοτική διαχείριση των κοινωνικών πόρων, ο συντονισμός των υπηρεσιών κοινωνικής προστασίας.

Τέλος, στο υπό ψήφιση νομοσχέδιο υπάρχουν και κάποιες ειδικές διατάξεις. Συγκεκριμένα προβλέπεται, πρώτον, ότι παρατείνονται μέχρι 30-9-2017 οι συμβάσεις εργασίας ορισμένου χρόνου που λήγουν από το χρονικό διάστημα 9-2-2017 έως 23-5-2017 του επικουρικού προσωπικού, που υπηρετεί κατά τη δημοσίευση του υπό ψήφιση νόμου στο Κέντρο Εκπαίδευσης και Αποκατάστασης Τυφλών.

Δεύτερον, διευρύνεται ο σκοπός λειτουργίας της Ηλεκτρονικής Διακυβέρνησης Κοινωνικής Ασφάλισης (ΗΔΙΚΑ Α.Ε.) που αναλαμβάνει, διά καταρτίσεως συμβάσεως και έναντι αμοιβής, παροχή υποστήριξης σε θέματα συστημάτων πληροφορικής και επικοινωνιών προς τα Υπουργεία Εργασίας και Υγείας, καθώς και τους φορείς που υπάγονται σε αυτά. Σήμερα παρέχει τις ανωτέρω υπηρεσίες της κυρίως στους φορείς κοινωνικής ασφάλισης.

Τρίτον, προβλέπεται για τους ανέργους εγγεγραμμένους στα μητρώα του ΟΑΕΔ που απασχολούνται σε αγροτικές εργασίες μέχρι και εβδομήντα ημέρες κατ’ έτος να διατηρούν τα δικαιώματα και τις υποχρεώσεις ως εγγεγραμμένοι άνεργοι, κάτοχοι κάρτας ανεργίας, υπό την προϋπόθεση της νόμιμης αναγγελίας της εργασίας αυτής στον ΟΑΕΔ. Ο χρόνος απασχόλησής τους δεν θεωρείται χρόνος ανεργίας και δεν καταβάλλεται επίδομα ανεργίας για όσο χρόνο διαρκεί η απασχόληση αυτή.

Είναι συχνό το φαινόμενο κάποιος άνεργος να εργάζεται περιστασιακά σε κάποια αγροτική εκμετάλλευση, αλλά να προτιμά να μην αναγγέλλεται η εργασία του αυτή στον ΟΑΕΔ, προκειμένου να μην απωλέσει τα δικαιώματα της ανεργίας. Με την εν λόγω διάταξη, αντιμετωπίζουμε το πρόβλημα και δεν εθελοτυφλούμε. Πρόκειται για μέτρο που αντιμετωπίζει την πραγματικότητα, θέτει φραγμό στην ανομία και επιφέρει ασφαλιστικά έσοδα.

Τέταρτον, παρατείνεται μέχρι 30-6-2017 η προθεσμία υποβολής στον ΟΑΕΔ από ανέργους εγγεγραμμένους στα μητρώα του των στοιχείων όλων των προγραμμάτων εκπαίδευσης ή επαγγελματικής κατάρτισης που έχουν παρακολουθήσει πριν την έναρξη του ν.4430/2016 για τη διατήρηση του χρόνου παρακολούθησής τους ως συνυπολογιζόμενου στον χρόνο ανεργίας τους και την παρακράτηση του επιδόματος ανεργίας που τους καταβλήθηκε για το αντίστοιχο χρονικό διάστημα.

Τέλος, σημαντική είναι η τροπολογία για τα σχολικά γεύματα. Υπάρχει σοβαρό πρόβλημα με καταγεγραμμένο σε υψηλά επίπεδα τον κίνδυνο φτώχειας και κοινωνικού αποκλεισμού των παιδιών. Ολοένα και περισσότερο παρατηρούνται φαινόμενα υποσιτισμού, ενώ, ταυτόχρονα, η χώρα μας κατέχει σημαντική πρωτιά στο πρόβλημα της παχυσαρκίας, που σημαίνει κακές διατροφικές συνήθειες. Ο θεσμός των σχολικών γευμάτων είναι μια σημαντική πρωτοβουλία που πρέπει όλοι να τη στηρίξουμε.

Κυρίες και κύριοι Βουλευτές, κλείνω την εισήγησή μου, επισημαίνοντας ότι πρόκειται για ορθές νομοθετικές πρωτοβουλίες κοινής, απ’ ό,τι φάνηκε, αποδοχής οι οποίες οριοθετούν και θέτουν τάξη στα πεδία που ρυθμίζουν.

Σας ευχαριστώ.

(Χειροκροτήματα από τις πτέρυγες του ΣΥΡΙΖΑ και των ΑΝΕΛ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Στογιαννίδη και για τη συνέπεια στον χρόνο.

Πριν δώσω τον λόγο στο εισηγητή της Νέας Δημοκρατίας, τον κ. Κατσανιώτη, επιτρέψτε μου να κάνω δύο ανακοινώσεις προς το Σώμα:

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθητές και μαθήτριες και δύο εκπαιδευτικοί συνοδοί τους από το 7ο Δημοτικό Σχολείο Χαλκίδας, καθώς επίσης και δεκαπέντε μαθητές και μαθήτριες και δύο εκπαιδευτικοί συνοδοί από την Ιόνιο Σχολή, οι οποίοι προηγουμένως συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Προτείνω προς το Σώμα -και νομίζω ότι δεν υπάρχει αντίρρηση- μετά τον κ. Κατσανιώτη, ο οποίος θα πάρει τον λόγο τώρα, να μιλήσει η Αναπληρώτρια Υπουργός Εργασίας, η κ. Αντωνοπούλου, η οποία ζήτησε τον λόγο για δύο λεπτά, ώστε να κάνει μια σύντομη αναφορά σε κάτι σχετικό με το νομοσχέδιο. Επομένως, κυρία Αντωνοπούλου, μετά τον κ. Κατσανιώτη, θα πάρετε τον λόγο.

Ορίστε, κύριε Κατσανιώτη, έχετε τον λόγο.

**ΑΝΔΡΕΑΣ ΚΑΤΣΑΝΙΩΤΗΣ:** Κυρίες και κύριοι συνάδελφοι, είναι πολύ λυπηρό για το Κοινοβούλιο και οδυνηρό για τη χώρα να διαπιστώνει κανείς καθημερινά ότι η Κυβέρνηση που διαχειρίζεται τις τύχες του τόπου επί δύο χρόνια αφ’ ενός δεν διαθέτει κανένα σχέδιο πραγματικής ανάπτυξης και αφ’ ετέρου επιχειρεί διαρκώς λαθροχειρίες με τη μορφή του κατεπείγοντος. Τα αναφέρω αυτά καθώς στο πλαίσιο του νομοσχεδίου που τίθεται σήμερα προς ψήφιση μπήκε και μια τροπολογία που πίσω από το κοινωνικό προσωπείο της έχει σωρεία προβλημάτων, ακόμα και νομικών, ενώ παράλληλα μεθοδεύει απευθείας ανάθεση ύψους 875.000 ευρώ.

Κύριοι της Κυβέρνησης, για να εξηγούμαστε: Η παιδική φτώχεια, η ανάγκη αντιμετώπισης της επισιτιστικής ανασφάλειας των μαθητών, ακόμα και η ένταξη μιας νέας διατροφικής κουλτούρας στα σχολεία, αποτελούν πολύ σημαντικές υποθέσεις απέναντι στις οποίες κανένας δεν μπορεί να μείνει αδιάφορος ή να αρνείται δράσεις αντιμετώπισης.

Από την πρώτη στιγμή και στις συνεδριάσεις της Επιτροπής Κοινωνικών Υποθέσεων τονίσαμε πως η παροχή σχολικών γευμάτων μας βρίσκει σύμφωνους ως δράση, αλλά η τροπολογία δημιουργεί έντονα πολιτικά και ηθικά προβλήματα. Ενώ ξέρατε το πρόβλημα από την αρχή και προφανώς είχατε τον χρόνο να δημιουργήσετε ένα πλήρες και νόμιμο θεσμικό πλαίσιο, βαφτίσατε την τροπολογία «επείγουσα» και εκπρόθεσμα επιχειρήσατε να την εντάξετε στο υπό συζήτηση νομοσχέδιο, ξεπερνώντας κάθε έννοια διαφάνειας και εγείροντας βάσιμες υποψίες ότι ο στόχος σας δεν είναι, βέβαια, η ενίσχυση των μαθητών, αλλά η ψηφοθηρία σε συνδυασμό με εκατοντάδες χιλιάδες ευρώ σε αναθέσεις.

Σας καλούμε ακόμα και τώρα να δημιουργήσετε ένα ισχυρό θεσμικό πλαίσιο με κανονικές διαγωνιστικές διαδικασίες και όρους απόλυτης διαφάνειας, περιλαμβάνοντας μάλιστα όλη την Ελλάδα, ώστε να εφαρμοστεί σωστά ο κοινωνικός ρόλος του μέτρου. Διαφορετικά δεν αποδεικνύεται μόνο η προχειρότητα και η ανικανότητά σας, αλλά και ότι τελικά δεν διστάζετε να εμπορευτείτε τον ανθρώπινο πόνο για αναθέσεις σε «ημετέρους».

Δεν πρέπει να αναφέρονται τέτοιες σκέψεις εδώ, αλλά είναι σκέψεις που εσείς και τα δημιουργήματά σας προκαλούν, αγαπητοί εκπρόσωποι της Κυβέρνησης, που κατά τα άλλα αγωνίζεστε δήθεν περήφανα και πάλι για να ολοκληρωθεί μια αξιολόγηση που στο τέλος θα φέρει έναν ακόμα βαρύτατο λογαριασμό για τους Έλληνες και θα βαθύνει ακόμα περισσότερο τη φτώχεια.

Μιας και μίλησα για την αξιολόγηση, ας ξεκαθαρίσουμε κάτι: Η Κυβέρνηση έχει την απόλυτη ευθύνη να κλείσει την αξιολόγηση και η Κυβέρνηση θα κριθεί από τον λαό για όσα θα περιλαμβάνει η συμφωνία που αυτή θα κλείσει, αν την κλείσει. Πάντως, αν δεν μπορεί να κλείσει την αξιολόγηση, ας ανοίξει την πόρτα της εξόδου και ας πάει σε εκλογές.

Επιτέλους, αντιμετωπίστε μια φορά τις ευθύνες σας. Σταματήστε να κρύβεστε διαρκώς πίσω από δήθεν κακούς και να μετατοπίζετε την ευθύνη σε άλλους. Είστε ήδη δύο χρόνια στην εξουσία και κρίνεστε για τα δικά σας έργα και όχι για τα έργα των άλλων.

Η σημερινή Υπουργός Εργασίας και στενή συνεργάτιδα του πρώην Υπουργού Εργασίας δεν είναι άραγε υπεύθυνη για το χάος με τον ΕΦΚΑ και για το ασφαλιστικό νομοσχέδιο που έχει προκαλέσει τόση αντίδραση και τόση απορρύθμιση στη δημόσια ασφάλεια; Δεν είναι υπεύθυνη για το γεγονός ότι για πρώτη φορά στα χρονικά οι ελαστικές μορφές απασχόλησης ξεπερνούν τις σταθερές μορφές απασχόλησης; Δεν ευθύνεται για το γεγονός πως δεν έχει παρουσιαστεί ούτε ένα σχέδιο ανάσχεσης της ανεργίας και δημιουργίας νέων σταθερών θέσεων απασχόλησης;

Εν πάση περιπτώσει, κυρίες και κύριοι της Κυβέρνησης, αν θέλετε να μιλήσετε για όσα παραλάβατε και να τα συγκρίνετε με όσα εσείς έχετε κάνει, οι ημερομηνίες είναι συγκεκριμένες. Πείτε τι βρήκατε ερχόμενοι στην εξουσία το 2015 και πού βρισκόμαστε σήμερα. Πείτε, επιτέλους, ότι το 2014 το ασφαλιστικό σύστημα είχε ισορροπήσει και ότι, με βάση την αναλογιστική μελέτη της Ευρωπαϊκής Επιτροπής και της Εθνικής Αναλογιστικής Αρχής, είχε βιωσιμότητα μέχρι το 2060.

Εσείς, όμως, ακυρώνοντας την επιτευχθείσα τότε συμφωνία και εγκαταλείποντας τις προγραμματισμένες μεταρρυθμίσεις και διαρθρωτικές αλλαγές μέσα σε δύο μόλις χρόνια, τινάξατε τα πάντα στον αέρα.

Ανοίξατε το ασφαλιστικό από μηδενική βάση και μεταφέρατε σε αυτό μέρος του δημοσιονομικού εκτροχιασμού της χώρας, ύψους 3,5 δισεκατομμυρίων. Εφηύρατε την προσωπική διαφορά με σκοπό την κατάργησή της. Και βέβαια εσείς, που όχι μόνο δεν θα κόβατε συντάξεις αλλά θα τις αυξάνατε κιόλας, κόψατε όλες τις νέες συντάξεις από 20% έως 25%. Πείτε επίσης, ότι εσείς που διαρρηγνύατε τα ιμάτια σας για την εργατιά και το μεροκάματο, τάζοντας επαναφορά του κατώτατου μισθού στα 751 ευρώ, μέσα σε δύο χρόνια ανατρέψατε το συσχετισμού πλήρους και μερικής απασχόλησης, καθώς επί των ημερών σας έξι στους δέκα εργαζόμενους έχουν ευέλικτες μορφές απασχόλησης.

Αυτά είναι τα επιτεύγματά σας. Μερικά μόνο μεγέθη που αναδεικνύουν το μέγεθος της κατρακύλας, στην οποία οδήγησαν οι ερασιτεχνισμοί, οι μονομανίες και οι ιδεολογικές σας αγκυλώσεις. Τουλάχιστον, οι Έλληνες πολίτες και κυρίως εκείνοι που πρόσκαιρα ξεγελάστηκαν από τις πολλές υποσχέσεις σας και το δήθεν πατριωτικό «όχι» σας, έχουν καταλάβει σήμερα αυτό που εμείς από την αρχή λέμε, δηλαδή ότι ο δικός σας κόσμος εχθρεύεται την ιδιωτική πρωτοβουλία και τους ανθρώπους της παραγωγής, κρύβει μεγάλη δυστυχία και πολύ πόνο για όλους, ιδίως τους πιο ανίσχυρους. Ο δικός μας κόσμος από την άλλη, ενισχύει την επιχειρηματικότητα, μειώνει τους φόρους και δημιουργεί ελκυστικό κλίμα για επενδύσεις. Ο δικός σας κόσμος απομονώνει και πτωχεύει τη χώρα και τους πολίτες της. Ο δικός μας κόσμος βοηθάει στην παραγωγή νέου πλούτου, μέρισμα από τον οποίο τελικά καρπώνονται όλοι. Ο δικός μας κόσμος θέλει την παρουσία της χώρας στο club των προηγμένων χωρών, αυτών που κι εσείς έχετε σπουδάσει ή στέλνετε τα παιδιά σας να σπουδάσουν, όπως το μισό Υπουργικό Συμβούλιο στην Αγγλία.

Διότι φυσικά, ακόμα κι εσείς αναγνωρίζετε την υπεροχή του δικού μας κόσμου, αλλά η ιδεολογική σας αγκύλωση και η ανάγκη πολιτικής επιβίωσης δεν σας αφήνει να το αναγνωρίσετε. Αν και κάπου-κάπου το αναγνωρίζετε έμμεσα, όπως -καλή ώρα-, συμβαίνει με το συγκεκριμένο νομοσχέδιο, το οποίο επί της ουσίας μιλάει για τη συνέχεια του ανοίγματος του επαγγέλματος των φορτοεκφορτωτών, που τότε λέγατε ότι πρέπει να παραμείνει κλειστό.

Γι’ αυτό συμφωνούμε και ψηφίζουμε το νομοσχέδιο εξάλλου, θυμίζοντας στην κυβερνητική πτέρυγα τι έλεγε τότε, όταν εμείς κάναμε το άνοιγμα των επαγγελμάτων. Αυτή η αυτοακύρωση του πρόσφατου παρελθόντος της σημερινής κοινοβουλευτικής πλειοψηφίας είναι η μεγαλύτερη απόδειξη της πολιτικής ορθότητας και της ιδεολογίας της Νέας Δημοκρατίας.

Θα ψηφίσουμε, λοιπόν, θετικά το άρθρο για τους φορτοεκφορτωτές, όπως θετικά θα ψηφίσουμε και την τροποποίηση του καταστατικού της ΗΔΙΚΑ που επίσης, θυμίζω ότι έχει ιδρυθεί επί Νέας Δημοκρατίας. Ως προς αυτό το σημείο θέλω μόνο να τονίσω πως η ΗΔΙΚΑ πρέπει να είναι ο βραχίονας του δημοσίου για να κάνει πράγματα, όχι όμως ένας φορέας, που θα λειτουργεί ως ανταγωνιστής στην πραγματική αγορά.

Δεν έχω τίποτα άλλο να προσθέσει. Συμφωνούμε φυσικά και για το Εθνικό Μητρώο Ιδιωτικών Φορέων Κοινωνικής Φροντίδας, ώστε να έχουμε μια πλήρη εικόνα σε μεγαλύτερο βάθος για τα ιδρύματα, όπως και με την παράταση του επικουρικού προσωπικού στα ΚΕΑΤ.

Να καταλήξω, τονίζοντας ότι δεν υπάρχει τίποτα χειρότερο για μια κοινοβουλευτική διαδικασία από το να επιχειρείται από την πλευρά της Κυβέρνησης η αξιοποίηση ενός τεχνικού νομοσχεδίου, όπως το σημερινό το οποίο συγκεντρώνει ευρύτατη κοινοβουλευτική αποδοχή, σε όχημα μεταφοράς θολών τροπολογιών. Είμαι βέβαιος ότι αυτή η Κυβέρνηση δεν θα κριθεί πολύ αυστηρά από τον ελληνικό λαό μόνο για όσα κατέστρεψε στην οικονομία και στην κοινωνία, αλλά και για τις μεθοδεύσεις της απέναντι στους κοινωνικούς θεσμούς, όπως η δικαιοσύνη και η ίδια η Βουλή.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Κατσανιώτη.

Όπως προείπα, θα δώσουμε τον λόγο για λίγα λεπτά στην κ. Αντωνοπούλου.

Πριν ξεκινήσετε, κυρία Αντωνοπούλου ή εάν παραχωρήσετε τη σειρά σας, θα παρακαλούσα όσοι εκ των Υπουργών παρευρίσκονται –και παρευρίσκονται όλοι, νομίζω- να τοποθετηθούν γιατί έχουμε τέσσερις υπουργικές τροπολογίες. Η μία έχει ήδη κατατεθεί κατά τη διάρκεια των συνεδριάσεων της πιτροπής. Υπολείπονται άλλες τρεις. Γι’ αυτές τις τρεις, λοιπόν, θα παρακαλούσα τους Υπουργούς διαδοχικά, ο ένας μετά τον άλλον, να πάρουν τον λόγο, για να τις υποστηρίξουν. Και βεβαίως, όπως γνωρίζετε καλά, υπάρχουν και άλλες τέσσερις βουλευτικές τροπολογίες, που έχουν κατατεθεί.

Δίνουμε πρώτα τον λόγο, λοιπόν, στην κ. Αντωνοπούλου για τρία λεπτά κι έπειτα οι υπόλοιποι Υπουργοί, για να υποστηρίξουν τις τροπολογίες.

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Ήθελα να αναφερθώ στο άρθρο 12, με το οποίο το μόνο που κάνουμε είναι να διευκολύνουμε τους πολίτες, να τους δώσουμε αυτή την παράταση, ώστε να προλάβουν να διεκδικήσουν τα δικαιώματά τους, τα οποία κατοχυρώσαμε με το άρθρο 57 του ν.4430/2016, του νόμου Κ.ΑΛ.Ο..

Η ρύθμιση που φέραμε εκεί αφορά τους άνεργους, οι οποίοι αποφασίζουν να αναπτύξουν τις δεξιότητές τους, συμμετέχοντας σε ένα πρόγραμμα ΙΕΚ. Αυτό που ίσχυε μέχρι πρότινος ήταν ότι, παρ’ ό, τι εξακολουθούσε να είναι άνεργος όχι μόνο ο νέος, αλλά άνθρωποι διαφόρων ηλικιών, που πλέον λόγω της κρίσης αλλάζουν το επάγγελμά τους, πήγαιναν να ενταχθούν σε ένα πρόγραμμα σε ένα δημόσιο ΙΕΚ και δεν τους θεωρούσαμε πλέον άνεργους. Έτσι, και το επίδομα ανεργίας τους καταργούνταν ενώ συνέχιζαν να είναι άνεργοι και δεν είχαν πρόσβαση σε μια θέση εργασίας, και ο χρόνος ανεργίας τους μηδενιζόταν.

Φέρνουμε, λοιπόν, αυτή τη ρύθμιση. Και τότε, τον Οκτώβρη, όταν ψηφίστηκε ο νόμος Κ.ΑΛ.Ο., είχαμε δώσει μια προθεσμία τεσσάρων μηνών για να εμφανιστούν όσοι έχουν αυτό το δικαίωμα που πλέον αποκτούν και αναδρομικά στον ΟΑΕΔ να διεκδικήσουν τα δικαιώματά τους. Τώρα, δίνουμε παράταση για άλλους τέσσερις μήνες -προφανώς δεν υπήρξε αρκετή ενημέρωση σε όλους τους πολίτες, οι διαδικασίες πολλές φορές είναι αργές, όπως ξέρετε- για να μπορέσουν να έχουν αυτό το δικαίωμα όλοι όσοι εμπίπτουν σε αυτή την κατηγορία.

Θα ήθελα, επίσης, να αναφερθώ στο άρθρο 11 για την περιστασιακή απασχόληση εγγεγραμμένων ανέργων σε γεωργικές εργασίες. Το αποσύρουμε, διότι χρειάζεται ευρύτερη ρύθμιση. Θα επανέλθουμε σε επόμενο νομοσχέδιο, ώστε και η ευρύτερη ρύθμιση να τακτοποιηθεί, αλλά και να υπάρξει χρόνος ικανός για να μπορέσει να συζητηθεί κατά τη διάρκεια των επιτροπών.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Κυρία Υπουργέ, μπορείτε να επαναλάβετε το άρθρο, το οποίο αποσύρετε;

**ΟΥΡΑΝΙΑ ΑΝΤΩΝΟΠΟΥΛΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Είναι το άρθρο 11, το οποίο καταθέτω στα Πρακτικά.

(Στο σημείο αυτό η Αναπληρώτρια Υπουργός κ. Ουρανία Αντωνοπούλου καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε, κυρία Υπουργέ.

Τον λόγο έχει τώρα ο κ. Σταθάκης επί της τροπολογίας με γενικό αριθμό 920 και ειδικό 78 για τους προμηθευτές ηλεκτρικής ενέργειας.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας):** Ακριβώς, κύριε Πρόεδρε. Πρόκειται για την τροπολογία για τους προμηθευτές ηλεκτρικής ενέργειας.

Από το 2012 υπάρχει μια διάταξη που αφορά τις σχέσεις του ελληνικού δημοσίου, φορέων της γενικής κυβέρνησης και της πληρωμής των λογαριασμών της ΔΕΗ. Πρόκειται για το άρθρο 58 του ν.4075/2012. Αυτή τη διάταξη, λοιπόν, που επιτρέπει να πληρώνονται και να καλύπτονται οι τρέχουσες οφειλές του δημοσίου προς τη ΔΕΗ, την αλλάζουμε σε τρία σημεία:

Πρώτον, αίρεται η ΔΕΗ και μπαίνουν όλοι οι προμηθευτές. Τώρα πια προμηθευτής δεν είναι μόνο η ΔΕΗ, αλλά ένα μέρος της αγοράς έχει και άλλους προμηθευτές.

Άρα με την προτεινόμενη ρύθμιση επεκτείνεται για λόγους ίσης μεταχείρισης η δυνατότητα εξόφλησης οφειλών των φορέων της γενικής κυβέρνησης προς όλους τους παρόχους ηλεκτρικής ενέργειας και όχι μόνο προς τη ΔΕΗ.

Δεύτερον, διασαφηνίζεται αυτό που παρέμενε ασαφές στη διάταξη για τη δυνατότητα του ελληνικού δημοσίου να εξοφλεί προκαταβολικά το σύνολο των οφειλών του προς τους παρόχους ηλεκτρικής ενέργειας, τόσο τις ληξιπρόθεσμες όσο και τις τρέχουσες οφειλές της εκάστοτε χρήσης. Αυτό το αποσαφηνίζει ακριβώς για να μπορεί το δημόσιο σε συμφωνία να καλύπτει, να πληρώνει δηλαδή, το σύνολο των οφειλών που έχει προς τους παρόχους ηλεκτρικής ενέργειας.

Τρίτον, προστίθεται ένα νέο εδάφιο, που δεν υπήρχε τότε, με το οποίο παρέχεται η δυνατότητα προς το ελληνικό δημόσιο, εφόσον το κρίνει σκόπιμο, να προεξοφλεί προς τους παρόχους το τρέχον έτος. Δηλαδή, με τη δυνατότητα αυτή, παίρνοντας ανάλογες εκπτώσεις, το δημόσιο μπορεί να προαγοράσει, να προεξοφλήσει τη δαπάνη για το τρέχον έτος, δηλαδή για το 2017 προκαταβολικά μέσα από μια συμφωνία και μέχρι το ύψος φυσικά που ορίζεται από τις προηγούμενες χρήσεις άρα την ποσότητα ενέργειας που εκτιμάται ότι θα καταναλώσουν οι φορείς του δημοσίου στο τρέχον έτος.

Ανακεφαλαιώνω. Τρία πράγματα κάνει η τροπολογία έναντι της προηγούμενης ρύθμισης. Πρώτον, διευρύνει το φάσμα, μιας και δεν υπάρχει πλέον μονοπωλιακή θέση της ΔΕΗ, υπάρχουν και ιδιώτες προμηθευτές. Δεύτερον, αποσαφηνίζει τι είναι οι τρέχουσες οφειλές που ξεπληρώνει, τα χρέη δηλαδή που έχει τώρα το δημόσιο και μπορεί να τα καλύψει και τρίτον, εισάγει για πρώτη φορά τη δυνατότητα να προεξοφλεί το τρέχον έτος, τους λογαριασμούς και να συμψηφίζονται φυσικά στο τέλος του έτους.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κ. Υπουργό.

Ακολουθεί ο κ. Τόσκας.

Κύριε Τόσκα, εσείς θα μιλήσετε για την τροπολογία με γενικό αριθμό 918 και ειδικό 76, έτσι δεν είναι; Έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Κυρίες και κύριοι, η τροπολογία αφορά το καθεστώς ένταξης των με πενταετή θητεία πυροσβεστών στο μόνιμο προσωπικό του Σώματος. Αφορά δύο χιλιάδες ενενήντα τρεις υπαλλήλους. Κατατίθεται αυτή η τροπολογία, επειδή οι ως τώρα διαδικασίες που υπήρχαν, που προβλέπονταν από τον ν.3938/2011, παρουσίασαν προβλήματα τεχνικής και νομικής φύσης. Δεν έγιναν οι ρυθμίσεις που έπρεπε να γίνουν στο ενδιάμεσο διάστημα. Υπάρχουν προβληματισμοί σε ό,τι αφορά τους περιορισμούς των προσλήψεων στον δημόσιο τομέα. Υπάρχει διαδικασία διαπραγμάτευσης αυτή τη στιγμή με τους θεσμούς για τη μονιμοποίηση, η οποία μπορεί να καταλήξει ακόμα και σε μερικές μέρες, ή πολύ σύντομα τέλος πάντων, Για το μεταβατικό διάστημα για κάλυψη αυτών των εργαζομένων, προτείνεται αυτή η μεταβατική διάταξη που προβλέπει τριετή παράταση της θητείας τους. Ορίζεται ότι ο χρόνος μέχρι τη ένταξη ορίζεται με τον βαθμό του πυροσβέστη. Καθορίζονται θέματα που αφορούν τη δυνατότητα εισαγωγής στις παραγωγικές σχολές των πυροσβεστών. Δίνονται καθήκοντα για την κάλυψη των υπηρεσιακών αναγκών με εύλογη οικονομική αποζημίωση. Έτσι καλύπτονται και οι νέες ανάγκες του Πυροσβεστικού Σώματος που έχουν προέλθει από τη συμφωνία για την λειτουργία των νέων αεροδρομίων.

Θα ήθελα, κύριε Πρόεδρε, να ζητήσω να γίνουν και δύο νομοτεχνικές διορθώσεις. Στο μέσο της πρώτης παραγράφου «οι εντασσόμενοι καταλαμβάνουν νέες οργανικές θέσεις», η λέξη «νέες» νομοτεχνικά νομίζω ότι είναι περιττή.

Στο τέλος της πρώτης σελίδας υπάρχει η εντός παρενθέσεως φράση «(περιπτώσεις α΄ και β΄ της υποπαραγράφου 2)». Νομίζω ότι και αυτά τα αναγραφόμενα στην παρένθεση είναι περιττά νομοτεχνικά.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καταθέστε το σχετικό έγγραφο με αυτές τις νομοτεχνικές βελτιώσεις, που μόλις ανακοινώσατε, για να διανεμηθεί και στους Βουλευτές.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Το καταθέτω.

(Στο σημείο αυτό ο Αναπληρωτής Υπουργός κ. ΝικόλαοςΤόσκαςκαταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

(ΑΛΛΑΓΗ ΣΕΛΙΔΑΣ)

(Να μπει η σελίδα 74)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Γεώργιος Λαμπρούλης):** Δεν υπάρχει κάποιος άλλος Υπουργός τώρα να μιλήσει. Ας περάσουμε στον ειδικό αγορητή...

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο για να κάνω μια ερώτηση στον κ. Τόσκα, για την τροπολογία.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Σας ευχαριστώ πολύ, κύριε Πρόεδρε.

Πολύ καλά κάνατε που όλοι οι Υπουργοί έθεσαν τα θέματά τους τώρα για να τους ρωτήσουμε.

Κύριε Υπουργέ, είπατε ότι δεν έγιναν οι ενδιάμεσες ρυθμίσεις που έπρεπε να γίνουν και δεν ρυθμίστηκαν άλλα τεχνικά θέματα. Γιατί φέρνετε μια τροπολογία τώρα που θα διαιωνίσει το πρόβλημα και δεν φέρνετε το απόγευμα -εμείς θα είμαστε εδώ μέχρι τις 17.00΄ ή 18.00΄- το σύνολο των ρυθμίσεων που δεν έγιναν και πρέπει να γίνουν; Μήπως το αποφεύγετε αυτό;

Σας παρακαλώ, δώστε μια διευκρίνιση γιατί ταλαιπωρείται αρκετά και ο κόσμος, οι πυροσβέστες αυτοί, αλλά και η ελληνική κοινωνία που ακούει και δεν μπορεί να καταλάβει. Αν υπάρχει νομοτεχνικό πρόβλημα, λύστε το μέχρι το απόγευμα. Αν υπάρχουν ουσιαστικές ρυθμίσεις που δεν έχουν γίνει, να γίνουν τώρα, να γίνουν σήμερα, η Εθνική Αντιπροσωπεία θα τις στηρίξει. Γιατί δεν το κάνετε αυτό;

**ΠΡΟΕΔΡΕΥΩΝ (Γεώργιος Λαμπρούλης):** Κύριε Υπουργέ, θέλετε τον λόγο;

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Μάλιστα, κύριε Πρόεδρε.

Κύριε Λοβέρδο, ξέρετε καλά ότι με τον ν.3839/2011 καθοριζόταν η μονιμοποίηση αυτών των υπαλλήλων και με τον ν.4249 το άρθρο 98 του 2014 καθορίστηκε η άμεση πρόσληψη, αλλά δεν προβλέφθηκε ούτε η εναρμόνιση των καθηκόντων, δεν συστάθηκαν νέες οργανικές θέσεις. Ουσιαστικά αυτοί οι άνθρωποι ήταν αιχμάλωτοι για άλλους λόγους. Οι υπάλληλοι αυτοί έχουν καταλάβει ότι μιλάμε αρχικά για τέσσερις χιλιάδες υπαλλήλους του Πυροσβεστικού Σώματος εκ των οποίων για τους χίλιους εξακόσιους, περίπου, ανανεώθηκε η πενταετής θητεία και για τους δύο χιλιάδες ενενήντα τρεις, όπως είπα, γίνεται η ανανέωση της θητείας μέχρι να δημιουργηθούν οι προϋποθέσεις μονιμοποίησης που ελπίζουμε ότι θα δημιουργηθούν πολύ σύντομα.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό για τις διευκρινίσεις.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα τρείς μαθητές και μαθήτριες και τέσσερις εκπαιδευτικοί συνοδοί τους από το Δημοτικό Σχολείο Εξαμιλίων Κορινθίας.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ο ειδικός αγορητής της Χρυσής Αυγής, ο κ. Δημήτριος Κουκούτσης.

**ΔΗΜΗΤΡΙΟΣ ΚΟΥΚΟΥΤΣΗΣ:** Ευχαριστώ, κύριε Πρόεδρε.

Προηγουμένως στη συζήτηση μιας ερώτησης ανάμεσα σε έναν Υπουργό -δεν θυμάμαι ποιος Υπουργός ήταν- και ενός Βουλευτή εκ μέρους του ΚΚΕ είδαμε πάλι λόγους, χαρακτηρισμούς άθλιους για την Χρυσή Αυγή. Απαξιώ. Θα το ξεπεράσω. Δεν θα ασχοληθώ με ένα πολιτικό απολίθωμα, με ένα πολιτικό πτώμα, γιατί όπως λέει και ο λαός μας θυμόσοφα: «Ο νεκρός πέρδεται;»

Με το παρόν νομοσχέδιο, λοιπόν, ρυθμίζονται ζητήματα σχετικά με τη σύσταση, τη λειτουργία και τη διαδικασία εγγραφής στο Εθνικό Μητρώο Φορτοεκφορτωτών και επιδιώκεται η αποτελεσματική παρακολούθηση της δράσης των ιδιωτικών φορέων μη κερδοσκοπικού χαρακτήρα που παρέχουν υπηρεσίες κοινωνικής φροντίδας. Περιλαμβάνονται, επίσης, διατάξεις για την λειτουργία της ΗΔΙΚΑ, καθώς και ρυθμίσεις για τους άνεργους εγγεγραμμένους στον ΟΑΕΔ.

Τα άρθρα 1 έως 6 έρχονται να διορθώσουν τις αγκυλώσεις που προέκυψαν από την εφαρμογή του ν.4093/2012, το γνωστό μεσοπρόθεσμο, λόγω του μεγάλου πλήθους διοικητικών, ερμηνευτικών, νομικών και λειτουργικών προβλημάτων.

Πρέπει να υπενθυμίσουμε ότι ο ν.4093/2012 αποτελεί το δεύτερο μνημόνιο επί κυβερνήσεως Σαμαρά και το προτεινόμενο και εν τέλει εφαρμοσθέν άνοιγμα των κλειστών επαγγελμάτων και αποτελούσε την εφαρμογή των οδηγιών της εργαλειοθήκης του ΟΟΣΑ.

Το γεγονός ότι προέκυψαν προβλήματα από την εφαρμογή των διατάξεων ήταν αναμενόμενο ως απόρροια της βιασύνης υιοθέτησης των επιταγών των διεθνών τοκογλύφων εις βάρος του ελληνικού λαού.

Παρ’ όλα αυτά και με τις παρούσες διατάξεις, δεν βλέπουμε να επέρχεται μια σοβαρή, μια πολυπόθητη απλοποίηση, τουλάχιστον όχι με διαφανείς όρους. Μπορεί να εξαιρούνται από το πεδίο εφαρμογής ο ΟΛΠ και ο ΟΛΘ, αλλά οι λιμενεργάτες που απασχολούνται σε αυτές είναι ήδη πιστοποιημένοι και δεν θα αντιμετωπίσουν κανένα πρόβλημα.

Δεδομένου ότι οι λιμενικές ζώνες Πειραιώς και Θεσσαλονίκης διαθέτουν ήδη πιστοποίηση, γιατί να μην παρέχεται η πιστοποίηση δεξιοτήτων από τον ΟΛΠ και τον ΟΛΘ αντιστοίχως;

Δεκτός ως φορέας πιστοποίησης ο ΕΟΠΠΕΠ, αλλά ποιοι είναι οι άλλοι διαπιστευμένοι φορείς από το Εθνικό Σύστημα Διαπίστευσης, από πού λαμβάνουν χρηματοδότηση; Μήπως είναι ένας ακόμη τρόπος για να λάβουν τις χρηματοδοτήσεις μέσω ΕΣΠΑ ιδιωτικοί φορείς; Τέλος, ποια θα είναι η διαδικασία για τη λήψη του ISO;

Σίγουρα πάντως θα πρέπει να υπάρξει διασφάλιση της ποιότητας εκπαίδευσης και εξασφάλιση ότι αυτοί που θα λάβουν την πιστοποίηση θα έχουν τα εχέγγυα για την ορθή και ασφαλή διεκπεραίωση των εργασιών.

Είναι εξόχως σημαντικό η κατάρτιση των εργαζομένων να συνδέεται απόλυτα με την πιστοποίηση των δεξιοτήτων τους προς αποφυγή ατυχημάτων και διασφάλιση των φορτίων και ασφαλώς των μέσων μεταφοράς.

Ιδιαίτερα μνεία, όμως, πρέπει να γίνει στο άρθρο 2 παράγραφος 4, στο οποίο ορίζεται ότι για την εγγραφή στο Μητρώο Α΄ απαιτείται να συντρέχουν σωρευτικά στο πρόσωπο του αιτούντος ορισμένες προϋποθέσεις, μεταξύ των οποίων ο ενδιαφερόμενος μπορεί να είναι Έλληνας πολίτης ή ομογενής ή πολίτης κράτους-μέλους της Ευρωπαϊκής Ένωσης ή υπήκοος τρίτης χώρας που εντάσσεται στο πεδίο εφαρμογής της οδηγίας 2003 του Συμβουλίου της 25ης Νοεμβρίου 2003 και στον οποίο έχει χορηγηθεί άδεια διαμονής με δικαίωμα εργασίας.

Έχω θέσει σχετικό ερώτημα σε δύο συνεδριάσεις επιτροπής και απάντηση δεν έλαβα. Οπότε, θα το επαναλάβω για μια ακόμα φορά. Σε περίοδο κρίσεων και πολέμου οι λιμενεργάτες, οι φορτοεκφορτωτές, είναι επιστρατευμένοι και υλοποιούν συγκεκριμένα σχέδια και διαταγές. Ένας αλλοδαπός τρίτης χώρας, ο οποίος έχει συμπληρώσει τα απαραίτητα εκατό ογδόντα μεροκάματα και έχει εγγραφεί στο Μητρώο Β΄, σε περίπτωση ειδικής επιστράτευσης ή σε περίπτωση φορτοεκφόρτωσης πολεμοφοδίων ή άλλων υλικών που έχουν σχέση με την ασφάλεια της χώρας τι θα πράξει; Δηλαδή, θα επιστρατευτεί και αυτός;

Παρέχεται η δυνατότητα εγγραφής στο εθνικό μητρώο ηλεκτρονικά από τον αιτούντα με συμπλήρωση των κατάλληλων πεδίων, χωρίς την υποχρέωση προσκόμισης των δικαιολογητικών εγγραφής. Βέβαια, σε περίπτωση ελέγχου ο αιτών και εγγεγραμμένος στο μητρώο οφείλει να έχει συγκεντρωμένα τα απαραίτητα δικαιολογητικά, εφόσον ζητηθούν, ειδάλλως ο ελεγχόμενος διαγράφεται και πρέπει να κάνει εκ νέου αίτηση.

Ειλικρινά, πόσο πιθανό είναι να γίνει αυτός ο έλεγχος; Ζούμε σε μια χώρα που ό,τι δηλώσεις είσαι. Στην περίπτωση που αυτό αποδειχθεί, ποιες θα είναι οι κυρώσεις; Αρκεί μόνο η διαγραφή και η εκ νέου υποβολή αίτησης;

Το πλήθος των εξουσιοδοτικών διατάξεων δεν περιορίζεται επαρκώς, δεδομένου ότι μόνο για τα θέματα λειτουργίας και οργάνωσης του μητρώου απαιτούνται έξι υπουργικές ή κοινές υπουργικές αποφάσεις.

Βεβαίως, με αυτές καθορίζονται όλως ιδιαιτέρως σημαντικά ζητήματα, όπως, για παράδειγμα, τα υποβαλλόμενα δικαιολογητικά για την εγγραφή, οι διαδικασίες πιστοποίησης, οι διαδικασίες ελέγχου, λεπτομέρειες που αφορούν την ασφάλεια των λιμένων και της ναυσιπλοΐας, δικαιώματα, αμοιβές, αποζημιώσεις υπέρ φορέων διοίκησης και εκμετάλλευσης λιμένων.

Αυτά είναι μόνο ένα μέρος αυτών που καθορίζονται σύμφωνα με τον εκάστοτε αρμόδιο Υπουργό, και αναλόγως της πολιτικής βούλησης θα ανανεώνονται οι σχετικές αποφάσεις. Αποτέλεσμα αυτής της πολιτικής επιλογής είναι η συνέχιση του κλίματος ανασφάλειας ακόμη και στον κλάδο των φορτοεκφορτωτών.

Ακολούθως συνιστάται ένα Εθνικό Μητρώο Ιδιωτικών Φορέων Κοινωνικής Φροντίδας, έτσι ώστε να παρακολουθείται με αποτελεσματικότερο τρόπο η δράση των μη κυβερνητικών οργανώσεων. Οι ΜΚΟ έχουν αναχθεί σε άμεσο ή έμμεσο ρυθμιστικό παράγοντα στη διαμόρφωση της πολιτικής των ευρωπαϊκών κρατών και άρα και της χώρας μας, όπως έχουμε επανειλημμένως επισημάνει.

Σύμφωνα με το άρθρο 21 παράγραφος 3 του Συντάγματος το κράτος μεριμνά για την υγεία των πολιτών και παίρνει ειδικά μέτρα για την προστασία της νεότητας, του γήρατος, της αναπηρίας και για την περίθαλψη των απόρων. Η συνταγματική κατοχύρωση του σεβασμού και της προστασίας της αξίας του ανθρώπου και η ενίσχυση του κοινωνικού κράτους αποτελούν θεμέλιους λίθους του ρυθμιστικού πλαισίου για τα άτομα με αναπηρία, τους χρονίους πάσχοντες και τους ηλικιωμένους.

Είναι ρητή υποχρέωση της πολιτείας να σχεδιάζει και να μεριμνά για τη λειτουργία της κοινωνικής ζωής, αλλά και να εξασφαλίζει τις καλύτερες συνθήκες διαβίωσης σε αυτά τα άτομα και όχι να μεταφέρει την υποχρέωση αυτή σε ΜΚΟ, ιδιαίτερα σε παραρτήματα διεθνών ΜΚΟ, όπως αναφέρεται στην παράγραφο 1 του άρθρου 7.

Επίσης, δεν πρέπει να ξεχνάμε ότι σύμφωνα με το άρθρο 2, παράγραφος 8 του ν.4430/2016, στο οποίο γίνεται ιδιαίτερη μνεία στην αιτιολογική έκθεση του παρόντος, στις ευάλωτες ομάδες του πληθυσμού εντάσσονται, μεταξύ άλλων, οι οικονομικοί μετανάστες, οι πρόσφυγες και οι αιτούντες άσυλο για όσο εκκρεμεί η εξέταση του αιτήματός τους.

Ιδιαίτερα χρήσιμο θα ήταν οι πληροφορίες που καταχωρούνται στο μητρώο να είναι διαθέσιμες προς ενημέρωση του κοινού και να μην παρέχονται μόνο σε εξουσιοδοτημένο προσωπικό της Διεύθυνσης Κοινωνικής Ένταξης και Κοινωνικής Συνοχής, ώστε να ξεκαθαρίσει το θολό τοπίο γύρω από τις ΜΚΟ και να υπάρξουν επιτέλους στον τομέα αυτό στοιχεία διαφάνειας. Κατά αυτόν τον τρόπο θα δοθούν οι κατάλληλες απαντήσεις ως προς τον ρόλο, τη δράση και τη χρηματοδότηση τους.

Σύμφωνα με την έκθεση του Γενικού Λογιστηρίου του Κράτους από τη σύσταση του εν λόγω μητρώου θα προκληθεί δαπάνη ύψους 200.000 ευρώ επί του ήδη βεβαρημένου κρατικού προϋπολογισμού.

Χαιρόμαστε που αποσύρατε τη διάταξη αυτή της ντροπής για την αγροτική εκμετάλλευση και για το επίδομα, γιατί ήταν μια διάταξη η οποία μιλούσε για εξοικονόμηση δαπάνης, αλλά ουσιαστικά ανέφερε ότι κάποιος που λαμβάνει ένα επίδομα 360 ευρώ, χάνει τα ευεργετήματα αυτά. Είναι, άραγε, αυτό ένα εισόδημα ευπρεπές;

Γενικά, πρόκειται για ένα νομοσχέδιο που δεν φέρει θετικά στοιχεία. Με κάποιες διατάξεις του ο νομοθέτης προσπαθεί πράγματι να διορθώσει στρεβλώσεις προηγούμενων νόμων, αλλά δεν το καταφέρνει, τουλάχιστον προς όφελος του ελληνικού λαού και της ελληνικής οικονομίας. Κάποιες άλλες στρέφονται αναμφισβήτητα κατά της ίδιας της κοινωνίας. Τελικά, δεν χρειάζονται οι κυβερνώντες τους δανειστές ή τους θεσμούς για να νομοθετήσουν εις βάρος του ελληνικού λαού. Έχουν υιοθετήσει στο 100% τις έως τώρα μνημονιακές επιταγές και είναι πρόθυμοι να θυσιάσουν έτι περαιτέρω την πατρίδα μας, ενώ αποκτούν τον ρόλο τιμωρού στην περίπτωση που κάποιος προσπαθήσει να εμπλουτίσει το πενιχρό εισόδημά του λόγω της ανεργίας, στην οποία οι ίδιοι τον υποχρέωσαν.

Στην τροπολογία, βέβαια, για τους πυροσβέστες δεν μπορούμε να μην συμφωνήσουμε. Είναι τεράστια τα προβλήματα στο Πυροσβεστικό Σώμα. Υπάρχει έλλειψη προσωπικού κ.λπ.. Είναι χιλιοειπωμένα πράγματα. Είναι λογικό, λοιπόν, να συνδράμουμε σε αυτή τη διάταξη. Δεν λύνει προβλήματα, όμως. Μιλάμε για τρία χρόνια, για πέντε χρόνια. Κάποια στιγμή, λοιπόν, πρέπει και αυτοί οι άνθρωποι να μονιμοποιηθούν, γιατί είναι σε οργανικές θέσεις, είναι σε θέσεις που χρειάζονται άμεσα να πληρωθούν.

Μετά πάμε στο άρθρο 13, στα σχολικά γεύματα, όπου ενσωματώθηκε η τροπολογία με τον αριθμό 902/72/7-02-2017. Σύμφωνα, λοιπόν, με την αιτιολογική έκθεση, με την προτεινόμενη ρύθμιση θεσπίζεται το πρόγραμμα «Σχολικά γεύματα για την εξυπηρέτηση των αναγκών σίτισης μαθητών σχολικών μονάδων της πρωτοβάθμιας δημόσιας εκπαίδευσης».

Το πρόγραμμα θα αφορά περίπου δέκα χιλιάδες μαθητές με κόστος υλοποίησης για το πρώτο τρίμηνο 875.000 ευρώ. Επίσης, υπάρχει πρόβλεψη από το Υπουργείο για δυνατότητα σύναψης των σχετικών συμβάσεων με απευθείας ανάθεση κατά παρέκκλιση των οριζόμενων στην κείμενη νομοθεσία.

Για τη στήριξη της τροπολογίας χρησιμοποιούνται τα στοιχεία της έρευνας εισοδήματος και συνθηκών διαβίωσης των νοικοκυριών, που δημιουργήθηκε από την ΕΛΣΤΑΤ το 2015, και με βάση τα οποία ο κίνδυνος φτώχειας για ανήλικα παιδιά έως δεκαεπτά ετών ανέρχεται στο 26,6%, ενώ το βάθος κινδύνου της παιδικής φτώχειας, δηλαδή, το ποσοστό των παιδιών που ζουν σε οικογένειες στα όρια της φτώχειας είναι πάνω από το 34,5%.

Το παράδοξο, όμως, είναι ότι η Κυβέρνηση χρησιμοποιεί τα στατιστικά στοιχεία των τελευταίων δύο χρόνων και χαρακτηρίζει τις συνέπειες της ανθρωπιστικής κρίσης ως επείγουσες και απρόβλεπτες περιστάσεις. Υποτίθεται ότι είχατε εκλεγεί ως Κυβέρνηση κοινωνικής σωτηρίας που θα ακολουθούσε συγκεκριμένη πολιτική για την ανάσχεση της ανθρωπιστικής κρίσης, την τόνωση της οικονομίας και λοιπά.

Δυστυχώς, τώρα, σήμερα, αυτή τη στιγμή που μιλάμε στην πατρίδα μας έχουμε εικόνες τριτοκοσμικής χώρας και κρατών του πάλαι ποτέ ανατολικού μπλοκ στα χρόνια του υπαρκτού σοσιαλισμού, με συσσίτια, λίστες αναμονής για τρόφιμα, ήδη πρώτης ανάγκης. Όλα αυτά δείχνουν το μέγεθος του προβλήματος που βιώνει σήμερα η πατρίδα μας.

Είναι αντιληπτό ότι υπάρχουν χιλιάδες οικογένειες που ζουν στα όρια της φτώχειας. Θα μπορούσε, λοιπόν, να είναι η προτεινόμενη διάταξη μια θετική ρύθμιση για τα χιλιάδες Ελληνόπουλα που πεινάνε. Δεν είναι, όμως, τυχαία η χρονική συγκυρία κατά την οποία κατατίθεται αυτή η τροπολογία και πρόκειται να εφαρμοστεί. Στη φετινή σχολική χρονιά εισήχθησαν οι ανήλικοι λαθρομετανάστες στα δημόσια σχολεία παρά τις αντιδράσεις των τοπικών κοινωνιών και των συλλόγων γονέων και κηδεμόνων -και ας λέτε ότι θέλετε εσείς, ότι είναι χρυσαυγίτες και λοιπά.

Μπορούμε, λοιπόν, να οδηγηθούμε με ασφάλεια στο συμπέρασμα ότι η εν λόγω στήριξη των παιδιών μέσω στων σχολικών γευμάτων γίνεται όχι λόγω μέριμνας για τα παιδιά των Ελλήνων, αλλά λόγω φιλευσπλαχνίας και φροντίδας των λαθρομεταναστών, που έχουν κατακλείσει τη χώρα μας. Άλλωστε, έχετε αποδείξει ότι σας διακρίνει μια επιλεκτική ευαισθησία, η οποία, βέβαια, δεν έχει καμμία σχέση με τα προβλήματα του σκληρά δοκιμαζόμενου ελληνικού λαού.

Εμείς είμαστε ξεκάθαροι. Με την παρούσα διάταξη, όμως, δημιουργήθηκε ένα αλαλούμ με τα σχολικά γεύματα, όπως θυμόσαστε, στη δυτική Θεσσαλονίκη. Χαρακτηριστικά ο τοπικός έντυπος και ηλεκτρονικός Τύπος ανέφερε: «Σε μια από τις πρώτες συσκέψεις στο γραφείο της Θεσσαλονίκης τον Δεκέμβριο ο κ. Τσίπρας γνωστοποιεί στους δημάρχους ότι η παροχή γευμάτων αφορά τριάντα χιλιάδες μαθητές από εκατόν πενήντα ένα σχολεία οκτώ δήμων της δυτικής Θεσσαλονίκης. Το αρχικό πλάνο του Πρωθυπουργού έλεγε ότι η έναρξη του προγράμματος θα γινόταν το αργότερο στις 15 Ιανουαρίου του 2017, καθώς το τελευταίο είχε ενταχθεί στον προϋπολογισμό του τρέχοντος έτους ενώ το κονδύλι ήταν περίπου ύψους 11,5 εκατομμυρίων ευρώ. Μάλιστα, ο Αλέξης Τσίπρας γνωστοποιεί στους επικεφαλής της τοπικής αυτοδιοίκησης ότι τα προγράμματα προορίζονται να τα αναλάβουν οι κοινωνικές συνεταιριστικές επιχειρήσεις».

Και τα δημοσιεύματα συνεχίζουν: «Με σκληρή γλώσσα απαντούν οι δήμαρχοι στον Πρωθυπουργό Αλέξη Τσίπρα για την αθέτηση της υπόσχεσής του όσον αφορά τον αριθμό των σχολικών γευμάτων που θα δοθούν τελικά στους μαθητές». Μιλάμε για απευθείας αναθέσεις και λοιπά.

Πάντως εμείς θα σας επιστήσουμε την προσοχή και σε ένα άλλο θέμα. Στα γεύματα που θα δίνετε να προσέχετε να μην υπάρχει και χοιρινό και τα σφαχτά που θα δίδονται, να είναι σύμφωνα με τη μουσουλμανική παράδοση. Ξέρετε πως γίνεται, χωρίς αναισθησία κ.λπ.. Χρειάζεται πάρα πολύ μεγάλη προσοχή μη μείνουν και τα παιδιά αυτά νηστικά.

Σας ευχαριστώ πολύ.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ντροπή!

**ΠΑΝΑΓΙΩΤΗΣ ΗΛΙΟΠΟΥΛΟΣ:** Δεν θα λέμε ό,τι θέλετε εσείς.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η ειδική αγορήτρια της Δημοκρατικής Συμπαράταξης ΠΑΣΟΚ – ΔΗΜΑΡ κ. Εύη Χριστοφιλοπούλου.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητούμε το νομοσχέδιο για το μητρώο των φορτοεκφορτωτών, αλλά και για τους φορείς κοινωνικής προστασίας. Θα ήθελα στη διάρκεια αυτής της συζήτησης η Αναπληρώτρια Υπουργός, η κ. Φωτίου, να ενημερώσει και πάλι την Ολομέλεια, όπως έκανε και στην επιτροπή, για το κοινωνικό εισόδημα αλληλεγγύης, την πορεία και τα προβλήματα, κυρία Υπουργέ, που έχουν δημιουργηθεί, γιατί είναι πολύ σημαντικό συμπολίτες μας, που το έχουν ανάγκη, να το πάρουν και, μάλιστα, να το πάρουν όπως πρέπει και γρήγορα.

Και, βεβαίως, κυρίες και κύριοι συνάδελφοι, σε λίγο αυτό, δυστυχώς, το κοινωνικό εισόδημα αλληλεγγύης θα το ζητούν και έμποροι, μηχανικοί, επαγγελματίες, αυτοαπασχολούμενοι, διότι στενάζει η αγορά, κυρία Υπουργέ, από τις υπερβολικές εισφορές, από μια κυριολεκτική δήμευση του εισοδήματος αυτής της τάξης των επιχειρηματιών, των αυτοαπασχολούμενων, των εμπόρων, των μηχανικών, των γιατρών. Και μιλώ για ανθρώπους της μεσαίας τάξης, για απλούς ανθρώπους, για ανθρώπους, που έχουν μια μικρή Ο.Ε., μια Ε.Ε. και είναι ετερόρρυθμοι εταίροι, για ανθρώπους του μεροκάματου αλλά και της δημιουργίας.

Ο εμποράκος, λοιπόν, της γειτονιάς θα φτάσει να πάρει κοινωνικό επίδομα αλληλεγγύης έτσι όπως τον πάτε, διότι οι μηνιαίες εισφορές του για τον ΟΑΕΕ -τον πρώην ΟΑΕΕ, τον ΕΦΚΑ - πλέον είναι τριπλάσιες. Δεν αντέχουν! Κλείνουν βιβλία κάθε μέρα!

Και βεβαίως, κυρία Υπουργέ, η επίκαιρη ερώτησή μου είχε και ένα άλλο σκέλος, γιατί θα αρχίσω απ’ αυτήν, γιατί είστε εδώ και περιμένω να απαντήσετε. Είχε και το σκέλος της προσπάθειάς σας, όπως μας είπατε και στην επιτροπή -γιατί το συζητήσαμε και στην επιτροπή αυτό- των αυτοαπασχολουμένων με μπλοκάκια.

Κοιτάξτε, κυρίες και κύριοι συνάδελφοι, αυτό είναι ένα διαχρονικό πρόβλημα, υπαρκτό και προ κρίσης, που έχει και νομολογία από τα ελληνικά δικαστήρια, δηλαδή η προσπάθεια να διαχωριστούν εκείνα τα μπλοκάκια, εκείνες οι συμβάσεις έργου που είναι ψευδεπίγραφες και που κρύβουν μια πραγματική εργασία -η οποία είναι εργασία και όχι έργο και παροχή υπηρεσίας- και εκείνα τα μπλοκάκια που είναι πραγματικά μπλοκάκια. Παραδείγματος χάριν, ένας αρχιτέκτονας έχει κάνει ένα σπίτι εδώ στην Αθήνα και έχει κάνει και κάποιες μεζονέτες σε ένα νησί.

Υπάρχει, λοιπόν, διαφορά. Τα ελληνικά δικαστήρια έχουν μια σειρά κριτηρίων. Τι έκανε η Κυβέρνηση, κυρίες και κύριοι συνάδελφοι; Με τον νόμο Κατρούγκαλου προσπάθησε να λαϊκίσει και να πει ότι, «εγώ θα σας λύσω το πρόβλημα και θα στηρίξω τους εργαζόμενους με μπλοκάκια που είναι πραγματικοί εργαζόμενοι».

Όμως, οι προθέσεις σας καταλήγουν στο απολύτως αντίθετο. Και καταλήγουν στο απολύτως αντίθετο, κυρία Υπουργέ, γιατί αντί να πάρετε το κριτήριο της εξαρτημένης ή μη εργασίας και να δουλέψετε πάνω σε αυτό, πήρε ο προκάτοχός σας άκριτα -και νομοθέτησε εδώ η Βουλή με την πλειοψηφία- μόνο το κριτήριο του ενός ή περισσότερων εργοδοτών, θα πω εγώ, γιατί κατ’ ουσίαν εργοδότες είναι όταν είναι ψευδεπίγραφη.

Αυτό που κατέληξε; Κατέληξε σε έναν ορυμαγδό βαρών για τον ίδιο τον εργαζόμενο με μπλοκάκι. Γιατί; Γιατί αυτός ή αυτή καλείται να φέρει το βάρος της απόδειξης. Αυτή βγαίνει μπροστά και αυτή υφίσταται τον εκβιασμό, την απειλή από την εργοδοσία.

Μπορεί να μας πει το Υπουργείο Εργασίας σήμερα πόσα μπλοκάκια έχουν κλείσει; Πόσες δραστηριότητες έχουν κλείσει; Πόσους πόρους χάνει το δημόσιο ασφαλιστικό σύστημα απ’ αυτή τη γελοιωδέστατη ρύθμιση, που φέρατε, και τις τρεις εγκυκλίους, τις διαδοχικές, οι οποίες είναι ατελέσφορες;

Και επειδή, όπως είπα, η αγορά στενάζει και επειδή εμείς δεν θέλουμε απλώς να καταγγέλλουμε και να καταδεικνύουμε τα απαράδεκτα και επικίνδυνα νομοθετήματα και τις διοικητικές πράξεις, έχουμε και προτάσεις, κυρία Υπουργέ. Ιδού η Ρόδος! Προτίθεστε, τουλάχιστον, να φέρετε ένα πάγωμα των οφειλών έως 31-12-2016 για δύο χρόνια;

Ο κύριος Πρωθυπουργός στη ΔΕΘ είχε πει και για τα ληξιπρόθεσμα. Ξεχάστηκε κι αυτό. Έπεα πτερόεντα! Ως συνήθως ο κ. Τσίπρας μας έχει συνηθίσει σε πολλά τέτοια, να λέει και να ξελέει. Είναι οι αυταπάτες του.

Προτίθεστε, κυρία Υπουργέ, να επανεντάξετε όσους έχασαν τη ρύθμιση των εκατό δόσεων και να δώσετε μια ασφαλιστική ικανότητα και ενημερότητα, εφόσον έχουν καταβάλει τις τρέχουσες εισφορές τους, για να μπορέσουν οι άνθρωποι να αντέξουν και να μην κλείσουν κι άλλες μικρές επιχειρήσεις, για να μην υπάρξει κι άλλη ανεργία;

Επίσης, για τους άνω των εξήντα επτά ετών εμπόρους και αυτοαπασχολούμενους, οι οποίοι δεν μπορούν να λάβουν σήμερα σύνταξη, γιατί οφείλουν ένα μέρος των οφειλών τους, προτίθεστε να φέρετε ρύθμιση; Εμείς μπορούμε να την κάνουμε για εσάς, αλλά φέρτε την εσείς. Εσείς είστε Κυβέρνηση αυτή τη στιγμή.

Προτίθεστε, λοιπόν, να φέρετε μια ρύθμιση για αυτούς τους ανθρώπους –ξαναλέω- άνω των εξήντα επτά ετών, που δεν έχουν καταβάλει τις εισφορές των τελευταίων ετών και δεν δικαιούνται σύνταξη, ώστε να έχουν τουλάχιστον μια αναλογική σύνταξη για όσες εισφορές έχουν καταβάλει;

Μπορεί ένας έμπορος που έχει δουλέψει τριάντα πέντε, τριάντα επτά χρόνια, για τα πρώτα είκοσι οκτώ, τριάντα χρόνια να έχει καταβάλει κανονικά τις εισφορές του και μετά να μην μπόρεσε ο άνθρωπος λόγω κρίσης κλπ.. Τώρα, μπορείτε να τον διευκολύνετε αυτόν τον άνθρωπο και αντί να του πείτε «δεν παίρνεις καθόλου σύνταξη», να του πείτε «πάρε τη σύνταξη που σου αναλογεί για αυτά τα είκοσι οκτώ ή για τα τριάντα χρόνια»; Να πάρει ένα μέρος τη σύνταξης.

Αυτές, λοιπόν, είναι προτάσεις ουσίας, κύριε Υπουργέ. Η αγορά στενάζει. Οι άνθρωποι δεν αντέχουν. Οι συνταξιούχοι περιμένουν μήνες για να πάρουν τη σύνταξή τους, γιατί καθυστερεί ολοένα η απονομή των συντάξεων. Σας καλούμε, λοιπόν, από αυτό το Βήμα να πάρετε τις αντίστοιχες πρωτοβουλίες. Και σας έχουμε ήδη προτάσεις.

Έρχομαι τώρα, κυρίες και κύριοι συνάδελφοι, σε αυτό καθαυτό το νομοσχέδιο, στο οποίο η Δημοκρατική Συμπαράταξη συνέβαλε με προτάσεις και απόψεις στην επιτροπή και για το οποίο έχουμε να πούμε τα εξής:

Σε ό,τι αφορά τα πρώτα άρθρα, δηλαδή το Κεφάλαιο Α΄, για το Εθνικό Μητρώο Εκφορτωτών, θεωρούμε θετικές ως προς το προηγούμενο καθεστώς του 2012 τις βελτιώσεις που έχουν γίνει. Ακούγοντας και τις απόψεις της ομοσπονδίας και των εκπροσώπων των σωματείων που ήρθαν στην επιτροπή, θεωρούμε ότι είναι προς τη σωστή κατεύθυνση οι βελτιώσεις και τα όσα δέχτηκε το Υπουργείο και συγκεκριμένα η Υπουργός από όσα πρότειναν οι εργαζόμενοι.

Είναι, λοιπόν, θετικό ότι εκτός από τον ΕΟΠΠΕΠ έχουμε και το Εθνικό Σύστημα Διαπίστευσης στην πιστοποίηση των εκφορτωτών. Επίσης, είναι θετικό βήμα η ηλεκτρονική διάσταση του μητρώου και η συμμετοχή σε αυτό, καθώς και οι διαχωρισμοί που γίνονται, το οποίο είναι ένα ακόμα μικρό βήμα εξορθολογισμού. Γιατί όταν εφαρμόστηκε ο νόμος του 2012 -και γι’ αυτό είναι ανάγκη να υπάρχει συνέχεια των νόμων και όχι δήθεν πρώτη φορά– είχε προβλήματα. Έρχονται οι σημερινές ρυθμίσεις να βελτιώσουν ορισμένα από αυτά.

Εμείς δεν έχουμε λόγο να καταψηφίσουμε και δεν καταψηφίζουμε κάτι επειδή το φέρνει η Κυβέρνηση και εμείς είμαστε Αντιπολίτευση.

Σε ό,τι αφορά, όμως, το Κεφάλαιο Β΄, για το οποίο έγιναν, επίσης, πολλές συζητήσεις στην επιτροπή, θέλω να ξεκαθαρίσω τη θέση μας.

Κυρία Υπουργέ, κυρία Φωτίου, υπήρχε το Μητρώο των Πιστοποιημένων Φορέων -και υπάρχει ακόμα- του ΕΚΚΑ, του Εθνικού Κέντρου Κοινωνικής Αλληλεγγύης. Αυτοί οι φορείς, κυρίες και κύριοι συνάδελφοι, είναι οι πιστοποιημένοι φορείς κοινωνικής προστασίας, που μπορούν να έχουν χρηματοδότηση, είτε μέσω ΕΣΠΑ είτε από άλλους πόρους, για να κάνουν κοινωφελή έργα, να παρέχουν στήριξη σε ευπαθείς ομάδες. Υπάρχουν διαφορετικές κατηγορίες τέτοιων φορέων αλληλεγγύης. Πιστεύουμε ότι αυτό το Εθνικό Μητρώο Πιστοποίησης πρέπει να διατηρηθεί και να βελτιωθεί έτι περεταίρω σε ό,τι νομίζετε, αφού εσείς έχετε σήμερα τη διακυβέρνηση.

Σήμερα, με το παρόν νομοσχέδιο, δημιουργείται μια εγγραφή σε ένα νέο μητρώο, το οποίο έχει περισσότερες υποκατηγορίες και δίνει κάποια περισσότερα στοιχεία. Όμως, εγώ θέλω και πάλι να ξεκαθαρίσουμε σχετικά με αυτή την εγγραφή μέσω ΗΔΙΚΑ ότι θα διαλειτουργούν και δεν θα πρέπει ένας φορέας να πηγαίνει και στο ΕΚΚΑ, για να υποβάλλει στοιχεία, αλλά και στην ΗΔΙΚΑ. Δηλαδή, αυτά τα στοιχεία θα τα υποβάλει μία φορά και τελείωσε.

Επίσης, θέλω να μας ξεκαθαρίσετε γιατί πρέπει να υπάρχουν και τα δύο και να μας διαβεβαιώσετε ότι σε καμμία περίπτωση μη πιστοποιημένος φορέας δεν θα μπορεί να πάρει πιστοποίηση μέσω της εγγραφής. Διότι, σωστά στις καταργούμενες διατάξεις δεν υπάρχει η κατάργηση της πιστοποίησης που ισχύει στη χώρα με νόμο του 1998. Ορθώς τη διατηρείτε. Άρα θέλουμε να μας διαβεβαιώσετε ότι θα παραμείνει έτσι το καθεστώς πιστοποιημένων φορέων.

Επίσης, θέλουμε να μας διαβεβαιώστε ότι ισχύει η διάταξη που φέραμε το 2014 -την ψηφίσατε κι εσείς, την ψήφισε σχεδόν όλη η Βουλή- η οποία αφορά τη διαφάνεια των ΜΚΟ, την υποχρέωση, δηλαδή, των ΜΚΟ, που παίρνουν δημόσιο χρήμα άνω των 3.000 ευρώ, να αναρτούν τα στοιχεία των δαπανών τους απολογιστικά στη «ΔΙΑΥΓΕΙΑ» και αν δεν τα αναρτούν, να μη δικαιούνται περαιτέρω κρατικής χρηματοδότησης.

Θέλω από κει και πέρα να πω ότι η εγγραφή, εφόσον είναι ξεκάθαρα αυτά τα πράγματα, είναι μια παραπάνω τράπεζα πληροφοριών για το ποιες είναι οι ΜΚΟ και τι παρέχουν. Είναι ένα νοικοκύρεμα -ας το πω έτσι- μία τακτοποίηση, ένας εξορθολογισμός, κάτι για το οποίο δεν μπορούμε να έχουμε αντίρρηση, εφόσον κατάλαβα καλά, κυρία Υπουργέ, ότι αυτή είναι η πρόθεσή σας.

Για το άρθρο 8, την παράταση του επικουρικού προσωπικού του ΚΕΑΤ, δεν έχουμε καμμία απολύτως αντίρρηση. Τη θεωρούμε θετική.

Για το άρθρο 10, με τις διαβεβαιώσεις που έχουν δοθεί και με τη νομοτεχνική τροποποίηση που έγινε, επίσης έχουμε θετική κατεύθυνση.

Λυπούμαστε που το άρθρο 11 απεσύρθη. Όπως σας είχαμε πει και στην επιτροπή, εμείς είχαμε πρόθεση να το ψηφίσουμε, γιατί βελτιώνει τις υπάρχουσες ρυθμίσεις που φέραμε εμείς επί εργοσήμου στα αγροτικά. Μάλιστα, ήμασταν θετικοί προς αυτό ήδη από την επιτροπή. Δεν ξέρω γιατί απεσύρθη. Αν και η κ. Αντωνοπούλου έχει φύγει, πραγματικά είναι κρίμα που απεσύρθη. Θα ήθελα -αν μπορείτε- και εντός της ημέρας να κάνετε κάποιες βελτιώσεις και να φέρετε το άρθρο. Ξαναλέω ότι είναι κρίμα που έφυγε το άρθρο.

Τώρα έρχομαι στο μεγάλο θέμα των σχολικών γευμάτων, γιατί είναι μεγάλο θέμα από πολλές διαστάσεις και από την παιδική φτώχεια που δυστυχώς αυξήθηκε. Είπα την άλλη φορά ότι θα ερχόσασταν εσείς και θα έπαυαν να λιποθυμούν τα παιδάκια, γιατί πριν μας λέγατε ότι λιποθυμούν τα παιδάκια και μας ρωτούσατε τι γίνεται. Το αντιπαρέρχομαι, όμως, αυτό. Στα σχολικά γεύματα, λοιπόν, επί της ουσίας λέμε «ναι» και, μάλιστα, ασχέτως κρίσης αλλά για λόγους διατροφικών συνηθειών. Νομίζω ότι τα περισσότερα κόμματα έχουμε τοποθετηθεί θετικά για τον θεσμό. Το έχουμε ξεκινήσει. Είχε ξεκινήσει ήδη και πιλοτικά στο παρελθόν και με κάποια αποτελέσματα μέσω του ΤΕΒΑ. Όμως, συγχωροχάρτι για απευθείας ανάθεση και 800.000 ευρώ δεν μπορούμε να δώσουμε.

Κι επειδή θα ήταν φαρισαϊσμός να λέμε ότι συμφωνούμε με τα σχολικά και να μην ψηφίζουμε, καθίσαμε, κυρία Υπουργέ, και κάναμε μια δουλειά νομοτεχνική, γιατί καταλαβαίνουμε αυτό που λέτε, ότι δεν υπάρχει χρόνος. Το καταλαβαίνουμε. Πράγματι, δεν υπάρχει χρόνος. H λύση, λοιπόν, για μας -θα το καταθέσω, θα το πάρετε και γραπτά και παρακαλώ θερμά μέχρι να τελειώσουμε, να δείτε τις νομοτεχνικές βελτιώσεις- είναι να πάει μέσω δήμων γι’ αυτό το τρίμηνο και εν τω μεταξύ να τρέχει ο διεθνής διαγωνισμός. Να πάει, όμως, με τις προβλεπόμενες διατάξεις, όχι μέσω δήμων απευθείας. Να το δείτε αυτό που λέμε. Ο διαγωνισμός, λοιπόν, να γίνει μέσα από τους δήμους για τους πρώτους τρεις μήνες, κυρίες και κύριοι συνάδελφοι, όπου είναι μικρότερα τα ποσά -οι προβλεπόμενες διαδικασίες δεν είναι τόσο χρονοβόρες- και εν τω μεταξύ το Υπουργείο να προκηρύξει τον διαγωνισμό. Έτσι θα πάνε όλα καλά. Δείτε το κι εσείς παρακαλώ θερμά.

Καταθέτω για τα Πρακτικά αυτές τις νομοτεχνικές βελτιώσεις από την πλευρά μας.

(Στο σημείο αυτό η Βουλευτής κ. Παρασκευή Χριστοφιλοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κλείνοντας θα ήθελα να αναφερθώ κι εγώ στην ιστορία των πυροσβεστών, κύριε Υπουργέ, διότι μας είπατε εδώ -κι εγώ θέλω να είμαι καλόπιστη- ότι υπάρχουν προβλήματα. Εγώ αναρωτιέμαι: Δύο χρόνια τώρα δεν μπορούσαν να έχουν συσταθεί αυτές οι θέσεις των πυροσβεστών; Αν είχατε τη θέληση, κύριε Υπουργέ, θα μπορούσε να έχει ήδη γίνει, διότι ο νόμος είναι του 2011. Ο κύριος Υπουργός ήταν τότε στο γραφείο του κ. Μπεγλίτη. Τον ξέρει τον νόμο του 2011 ο κύριος Υπουργός πολύ καλά και από τα μέσα.

Εγώ ρωτώ λοιπόν: Δύο χρόνια ολόκληρα γιατί δεν γίνονταν αυτά; Είστε στην εξουσία δύο χρόνια. Έρχεστε και μας λέτε ότι δεν υπάρχει χρόνος. Σας λέει ο Κοινοβουλευτικός μας Εκπρόσωπος, ο κ. Λοβέρδος, ότι εμείς μπορούμε έστω και τώρα, έστω και σήμερα να δούμε τι μπορούμε να κάνουμε, για να συμβάλουμε όλοι και να φέρετε αυτά που πρέπει να φέρετε και να τελειώσει το θέμα βάσει του νόμου του 2011.

Δεν μπορείτε να τους κοροϊδεύετε αυτούς τους ανθρώπους. Είναι πυροσβέστες ξέρετε. Εγώ σέβομαι όλες τις δουλειές, αλλά υπάρχουν μερικές δουλειές, μερικά λειτουργήματα, που είναι υπέρ του κοινωνικού συνόλου. Κι ένα από αυτά είναι το λειτούργημα του πυροσβέστη, γιατί δεν είναι ένα απλό επάγγελμα, όπως είναι και του γιατρού, είναι και του διασώστη.

Θέλω, λοιπόν, να κάνω έκκληση κι εγώ μετά τον κ. Λοβέρδο να δει ο κ. Τόσκας τι θα κάνει και να λύσει το θέμα σήμερα. Δεν μπορεί να εμπαίζονται άλλο οι πυροσβέστες.

Επί των άρθρων, ενώ τη θετική μας ψήφο την έχετε επί της αρχής, διεξοδικά στο τέλος της διαδικασίας θα τοποθετηθούμε.

Ευχαριστώ, κύριε Πρόεδρε.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ - ΔΗΜΑΡ)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε δίνοντας τον λόγο στον ειδικό αγορητή του Κομμουνιστικού Κόμματος Ελλάδας κ. Μανώλη Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κυρίες και κύριοι, η συγκυβέρνηση ΣΥΡΙΖΑ - ΑΝΕΛ με το παρόν σχέδιο νόμου επιδιώκει, όπως αναφέρει, στις πιο καίριες διατάξεις του, πρώτον, στο πρώτο κεφάλαιο, άρθρα 1 ως 6, τον επανακαθορισμό διαδικασιών και προϋποθέσεων εγγραφής στο Εθνικό Μητρώο Φορτοεκφορτωτών Λιμένος και Ξηράς, δεύτερον, στο δεύτερο κεφάλαιο, άρθρο 7, την καταγραφή και παρακολούθηση των δράσεων ιδιωτικών φορέων μη κερδοσκοπικού χαρακτήρα, που παρέχουν υπηρεσίες κοινωνικής φροντίδας μέσω της καθιέρωσης Εθνικού Μητρώου και, τρίτον, στο άρθρο 10, στο δεύτερο κεφάλαιο, την τροποποίηση του καταστατικού της «ΗΔΙΚΑ Α.Ε.», η οποία προς χάριν του δημοσίου συμφέροντος, όπως αναφέρει, θα επεκτείνει τις δραστηριότητές της στο σύνολο των έργων πληροφοριακής υποστήριξης των Υπουργείων Εργασίας και Υγείας και όλων των εποπτευόμενων φορέων.

Μπορεί να εμφανίζονται ως άσχετες διατάξεις η μία με την άλλη, αλλά για το ΚΚΕ έχει πολύ μεγάλη σημασία να κατανοηθεί και να αναδειχθεί η μεταξύ τους σχέση ως προς τις επιδιώξεις που έχει η Κυβέρνηση, η Ευρωπαϊκή Ένωση και οι επιχειρηματικοί όμιλοι, δηλαδή την ολοκλήρωση των αναγκαίων προσαρμογών, αναγκαίων αντεργατικών ρυθμίσεων που προκρίνει η Ευρωπαϊκή Ένωση και ο ΟΟΣΑ για λογαριασμό του κεφαλαίου, που εμπεριέχονται στα μνημόνια που έχετε ψηφίσει και εφαρμόζετε όλοι σας ανεξάρτητα από το ποιος είναι στην κυβερνητική εξουσία είτε όχι. Γι’ αυτό επί της αρχής του νομοσχεδίου ψηφίζουμε «όχι».

Σχετικά με το πρώτο κεφάλαιο για τους φορτοεκφορτωτές, στα άρθρα 1 έως 6, ψηφίζουμε «όχι», γιατί, κατ’ αρχάς, έχει σημασία το γεγονός ότι το επάγγελμα της φορτοεκφόρτωσης, είτε στην ξηρά είτε στα λιμάνια, στο οποίο εργάζονται χιλιάδες εργαζόμενοι, αυτοαπασχολούμενοι και μικροί επαγγελματίες, ήδη από το 2012 με τις οδηγίες του ΟΟΣΑ έχει μπει στη «λαιμητόμο» της λεγόμενης απελευθέρωσης των επαγγελμάτων. Ο πραγματικός στόχος είναι η συγκέντρωση σε μεγαλύτερα επιχειρηματικά σχήματα της επιχειρηματικής πίτας και των κερδών με βάση τη στρατηγική «Ευρωπαϊκή Ένωση 2020» για την ενίσχυση της ανταγωνιστικότητας και της κερδοφορίας των μονοπωλιακών ομίλων. Αποτελεί, άλλωστε, την πεμπτουσία της οδηγίας Μπολκεστάιν, της διαβόητης αυτής οδηγίας, που σήμερα μπορεί να έχει πάρει άλλες ονομασίες αλλά στην πράξη εφαρμόζεται.

Πρέπει να υπάρχει μητρώο για να εξασφαλίζονται τυπικές και ουσιαστικές προϋποθέσεις για το επάγγελμα των φορτοεκφορτωτών στις επικίνδυνες εργασίες και στα φορτία και οι αντίστοιχοι κανόνες εποπτείας; Αναμφισβήτητα, ναι.

Οι συγκεκριμένες, όμως, διατάξεις, με πρόσχημα την επίλυση αυτών των χρόνιων προβλημάτων, έρχονται να λειτουργήσουν υποβοηθητικά στις επιδιώξεις των επιχειρηματικών ομίλων στον τομέα των εμπορευματοκιβωτίων, όπως η «COSCO» στο λιμάνι του Πειραιά, να συγκεντρώσουν στα χέρια τους το σύνολο της διακίνησης των εμπορευματοκιβωτίων, να ελέγξουν όλο το κύκλωμα διακίνησης στην αγορά εργασίας με φθηνούς εργάτες χωρίς δικαιώματα, συνθήκες γαλέρας, τρομοκρατίας στους χώρους δουλειάς, απλήρωτους με μισθούς πείνας, καταστρατήγηση του ημερήσιου χρόνου εργασίας, χωρίς ελέγχους και μέτρα ασφαλείας.

Στο πλαίσιο των επιδιώξεων της αστικής τάξης και του κεφαλαίου για την αναβάθμιση της Ελλάδας ως διεθνούς διαμετακομιστικού κέντρου εμπορευμάτων, ενεργειακών πόρων και προσώπων από την Ασία προς την Ευρώπη και την αναβάθμιση του ρόλου της στην περιοχή της Νοτιοανατολικής Μεσογείου και το μερίδιό της από την ιμπεριαλιστική λεία σε βάρος των λαών προϋπόθεση είναι να αλλάξει όλο το μέχρι σήμερα ισχύον νομικό και θεσμικό πλαίσιο, που όντως ήταν, είναι και παραμένει «μπάτε σκύλοι αλέστε» με τις συντεχνίες και τους βαρόνους.

Το ξεκαθάρισμα γίνεται όχι γιατί η Ευρωπαϊκή Ένωση, οι κυβερνήσεις σας και το κεφάλαιο ενδιαφέρεται για την ασφάλεια των εργαζομένων, την επικινδυνότητα του επαγγέλματος, αλλά για να αποτελέσει το νέο νομικό και θεσμικό πλαίσιο-βάση, πάνω στην οποία θα λειτουργήσουν και θα υλοποιηθούν όλα τα σχέδια τους.

Εδώ η επιδίωξή σας είναι τα λιμάνια με το σύνολο της δραστηριότητάς τους στη ναυτιλία, στη λιμενεργασία, στη ναυπηγοεπισκευή να αποτελούν οικονομικές ζώνες, χωρίς κανένα εργατικό, ασφαλιστικό, συνδικαλιστικό δικαίωμα και με ειδικό φορολογικό καθεστώς για τις επιχειρήσεις, όπως ακριβώς συμβαίνει σήμερα στην «COSCO».

Με την πολιτική σας διευκολύνετε τη «ΣΕΠ Α.Ε.», γενικότερα τα μονοπώλια στον «ΟΛΠ Α.Ε.» και στον «ΟΛΘ Α.Ε.», αλλά και στα άλλα δώδεκα λιμάνια της χώρας.

Ωφελούμενοι, λοιπόν, βγαίνουν οι επιχειρηματικοί όμιλοι, ζημιωμένοι παραμένουν οι εργαζόμενοι, οι αυτοαπασχολούμενοι, οι οποίοι θα εξαφανιστούν είτε υπάρχει μητρώο είτε δεν υπάρχει, διότι ο τελικός στόχος είναι να υπηρετηθεί η ανταγωνιστικότητα και η κερδοφορία του κεφαλαίου και αυτό μπορούν να το πετύχουν μέσα από τη μείωση της τιμής της εργατικής δύναμης, μέσα από το ξεζούμισμα των εργατών, μέσα από το σφοδρό χτύπημα των εργασιακών τους κατακτήσεων, των κοινωνικοασφαλιστικών τους δικαιωμάτων.

Πιο συγκεκριμένα, το σχέδιο νόμου εξαιρεί από την ένταξη στο Μητρώο Φορτοεκφορτωτών τους εργαζόμενους στις λιμενικές ζώνες του Πειραιά και της Θεσσαλονίκης.

Μας είπατε, κυρία Υπουργέ, στην Επιτροπή Κοινωνικών Υποθέσεων ότι στην «COSCO» είναι καλύτερες οι συνθήκες εργασίας, διότι είναι με σχέση εξαρτημένης εργασίας και έχουν σταθερό εργοδότη. Σοβαρά; Δεν ξέρετε τι συμβαίνει αυτή τη στιγμή στα λιμάνια της χώρας, στο λιμάνι του Πειραιά και είστε και Υπουργός Εργασίας; Από πού προκύπτει ότι σε όσους δουλεύουν με σχέση εξαρτημένης εργασίας δεν παραβιάζεται το ωράριο, δεν παραβιάζονται οι συνθήκες εργασίας και οι όροι ασφάλειας αυτών;

Έχει επιβληθεί απόλυτα η εργασιακή ζούγκλα. Προσλαμβάνονται οι εργαζόμενοι μέσω εργολάβων-«δουλεμπόρων» και απολύονται με τη μεγαλύτερη ευκολία, αν διαμαρτυρηθούν για τις μεσαιωνικές εργασιακές σχέσεις. Δεν υπάρχουν κανονισμοί εργασίας. Απουσιάζει συστηματικά το Σώμα Επιθεωρητών Εργασίας. Έχει, δηλαδή, επιβληθεί ο νόμος της νύχτας στο λιμάνι. Έχει μετατραπεί σε ένα απέραντο Νταχάου.

Επίσης, το γεγονός ότι δεν εγγράφονται στο Εθνικό Μητρώο σημαίνει κατ’ αρχάς ότι δεν είναι πιστοποιημένοι. Ποιος θα εξασφαλίζει την ασφάλεια του εργαζόμενου και ποιος θα έχει την εποπτεία; Ο εργοδότης, δηλαδή η «COSCO», οι ανώνυμες εταιρείες, οι επιχειρηματικοί όμιλοι. Όχι, δεν είναι παραλογισμός, είναι η πιστή υπηρέτηση των συμφερόντων των επιχειρηματικών ομίλων που κάνει και αυτή η Κυβέρνηση, όπως και οι προηγούμενες.

Παράλληλα, δίνεται η δυνατότητα στην εργοδοσία να μην καθορίζει με συλλογικές συμβάσεις εργασίας τους κανονισμούς διεξαγωγής φορτοεκφορτωτικών εργασιών, όπως θα γινόταν σε διαφορετική περίπτωση, αν δεν εξαιρούνταν, για να μην υποχρεωθούν να υπογράψουν συλλογική σύμβαση εργασίας.

Διευκολύνετε με τον τρόπο αυτόν την εργοδοσία να εφαρμόζει το ίδιο εργασιακό καθεστώς και στους εργαζόμενους του Οργανισμού Λιμένος Πειραιώς μετά τη λήξη της συλλογικής σύμβασης, που είναι σε ισχύ μέχρι τον Μάιο του 2017, αλλά και στους εργαζόμενους του Οργανισμού Λιμένος Θεσσαλονίκης, όπου και εκεί το καθεστώς είναι το ίδιο.

Επίσης, αναφέρετε ότι η κοινωνικοασφαλιστική προστασία των φορτοεκφορτωτών διέπεται από τη νομοθεσία του ΙΚΑ-ΕΤΑΜ και αυτούς τους κανονισμούς για τους φορτοεκφορτωτές. Ενώ, λοιπόν, ο κανονισμός του ΙΚΑ-ΕΤΑΜ λέει ξεκάθαρα ότι οι φορτοεκφορτωτές εντάσσονται στα βαρέα και ανθυγιεινά, με την εξαίρεση του συγκεκριμένου νομοσχεδίου που αναφέρει για Πειραιά και Θεσσαλονίκη, οι τριακόσιοι πενήντα εργαζόμενοι στις προβλήτες «2» και «3» ως λιμενεργάτες δεν καλύπτονται ασφαλιστικά με βαρέα και ανθυγιεινά. Μόνο οι χειριστές και οι οδηγοί λόγω των διπλωμάτων τους καλύπτονται.

Όσον αφορά τους εργαζόμενους του ΟΛΠ και του ΟΛΘ, μέχρι τώρα καλύπτονται ασφαλιστικά με βαρέα και ανθυγιεινά, αλλά ελλοχεύει ο κίνδυνος με την ενδεχόμενη εργολαβοποίηση της λιμενικής ζώνης Πειραιά να εξαιρεθούν και αυτοί.

Τέλος, σε σχέση με τους τακτικούς και έκτακτους ελέγχους από πλευράς ΣΕΠΕ, τα μέτρα πρόληψης, υγιεινής, ασφάλειας και προστασίας της υγείας των φορτοεκφορτωτών και της δημόσιας υγείας λόγω της εξαίρεσης δεν μπορούν να εφαρμοστούν στις συγκεκριμένες λιμενικές ζώνες, δίνοντας έτσι τη δυνατότητα στην εργοδοσία με έναν μονομερή κανονισμό εργασίας να καθορίσει όλα τα παραπάνω.

Επίσης, στο παρόν σχέδιο νόμου, στις συγκεκριμένες διατάξεις του άρθρου 1, εξαιρούνται εκτός από το λιμάνι του Πειραιά και της Θεσσαλονίκης τα νομικά πρόσωπα κάθε μορφής, οι παραχωρησιούχοι, οι πάροχοι υπηρεσιών φορτοεκφόρτωσης και οι μεγάλες επιχειρήσεις στη λιπασματοβιομηχανία, στη βιομηχανική παραγωγή, στα επιχειρηματικά πάρκα.

Το κεφάλαιο, δηλαδή, στο απυρόβλητο και οι εργαζόμενοι να συνεχίσουν με τις ίδιες απάνθρωπες εργασιακές συνθήκες, τα εξαντλητικά ωράρια, την απληρωσιά, χωρίς μέτρα προστασίας.

Τέλος, η ανάγκη της πιστοποίησης για εξειδικευμένες και επικίνδυνες εργασίες μετατρέπεται και αυτό σε εμπόρευμα, αφού η δωρεάν κρατική πιστοποίηση για εσάς είναι ένα αμάρτημα!

Τα υπάρχοντα Κέντρα Επαγγελματικής Κατάρτισης ή εκείνα που θα φυτρώσουν σαν τα μανιτάρια σε όλη τη χώρα έναν και μόνο στόχο θα έχουν: να αλώσουν τη χρηματοδότηση μέσω ΕΣΠΑ –προβλέπεται άλλωστε από το νομοσχέδιο- να βάλει ο εργαζόμενος βαθιά το χέρι στην τσέπη και για την πιστοποίηση και για την επαναπιστοποίηση που θα γίνεται κάθε πέντε χρόνια.

Για όλα τα παραπάνω, λοιπόν, ψηφίζουμε αρνητικά στα άρθρα 1 έως 6.

Στο Κεφάλαιο Β΄ για το Εθνικό Μητρώο Ιδιωτικών Φορέων Κοινωνικής Φροντίδας, στο άρθρο 7 ψηφίζουμε «παρών». Γιατί; Υπάρχει ένα χάος με όλους αυτούς τους φορείς. Να τους καταγράψετε. Το θέμα είναι να τους καταγράψετε, ακόμα και αν πετάξετε έξω από το μητρώο όσους δεν πληρούν προϋποθέσεις ύπαρξης και δράσης; Το θέμα που θέτουμε εμείς ως ΚΚΕ είναι σε τι αποσκοπεί η λειτουργία και δράση τους. Αυτό είναι προϋπόθεση για να πάμε στο επόμενο βήμα, αν πραγματικά χρειάζεται ή δεν χρειάζεται να περάσουν σε ένα μητρώο.

Ας μη γελιόμαστε. Μέσα από τη σύνταξη του Εθνικού Μητρώου Ιδιωτικών Φορέων Κοινωνικής Φροντίδας επιδιώκεται να γίνει το ξεκαθάρισμα για το ποιες ΜΚΟ θα μείνουν και ποιες θα φύγουν, προκειμένου κάποιες –ποιες άραγε;- να ωφεληθούν από την παχυλή χρηματοδότηση μέσα από προγράμματα της Ευρωπαϊκής Ένωσης, είτε την κρατική χρηματοδότηση, υποκαθιστώντας τις κρατικές δομές και υπηρεσίες που κλείνουν, υπολειτουργούν ή ιδιωτικοποιούνται.

Και στις ΜΚΟ σφαγή γίνεται! Έχουν γίνει τόσες πολλές, ο ανταγωνισμός έχει γίνει τόσο μεγάλος, αλλά η πίτα της χρηματοδότησης πάρα πολύ συγκεκριμένη. Κάποιες θα μείνουν και κάποιες πρέπει να φύγουν. Η εμπειρία από τη δράση των ΜΚΟ στους πρόσφυγες, στις δομές των δήμων, στην πρόνοια, στον πολιτισμό και αλλού είναι πλέον αποκαλυπτική ως προς τον ρόλο τους.

Το Εθνικό Μητρώο, λοιπόν, με την καταγραφή των ιδιωτικών φορέων, που παρέχουν υπηρεσίες κοινωνικής φροντίδας, αποτελεί, όπως ομολογείται στην αιτιολογική έκθεση, εργαλείο για την αποτελεσματικότερη εφαρμογή και έλεγχο της αντιλαϊκής πολιτικής της Κυβέρνησης στον τομέα της πρόνοιας. Περιορίζει ακόμα περισσότερο την ευθύνη του κράτους στην ανάπτυξη αυτών των μονάδων και ταυτόχρονα ενισχύει τον ιδιωτικό τομέα. Περικόπτει παροχές και τις συνδέει όλο και περισσότερο με άμεσες πληρωμές και με το ασφαλιστικό σύστημα στη βάση της ανταποδοτικότητας.

Αντίθετα, το ΚΚΕ μιλάει για μονάδες κοινωνικής φροντίδας στο σύνολο των κοινωνικών δομών, οι υπηρεσίες των οποίων πρέπει να αναπτύσσονται, να στελεχώνονται και να χρηματοδοτούνται από το ίδιο το κράτος.

Στο άρθρο 8, που προβλέπει την παράταση της θητείας του επικουρικού προσωπικού του Κέντρου Εκπαίδευσης και Αποκατάστασης Τυφλών μέχρι τις 30 Σεπτεμβρίου 2017, θα ψηφίσουμε «ναι». Βάζουμε την ένσταση, για την οποία δεν έχετε τοποθετηθεί μέχρι σήμερα, για το θέμα της κάλυψης της δαπάνης από τον προϋπολογισμό, που θα έχει ως αποτέλεσμα πιθανώς κάποιοι επικουρικοί να μην ενταχθούν στο μέτρο αυτό αν το ΚΕΑΤ δεν διαθέτει το αντίστοιχο κονδύλι από τον προϋπολογισμό του. Πρέπει να δεσμευτεί η Κυβέρνηση για κρατική χρηματοδότηση, ώστε να καλυφθούν όλες οι ανάγκες και η παράταση των συμβάσεων του επικουρικού προσωπικού.

Το άρθρο 10, που αφορά την ΗΔΙΚΑ, το καταψηφίζουμε. Αναφερθήκαμε αναλυτικά. Αποτελεί μια ανώνυμη εταιρεία. Το είχαμε καταψηφίσει και όταν υπήρχε ο σχετικός νόμος το 2007. Η εταιρεία αυτή λειτουργεί με τη λογική του κέρδους, κάτι που φαίνεται μέσα στο νομοσχέδιο και με την τροποποίηση του καταστατικού. Διενεργεί διαγωνισμούς, μελέτες, διαχείριση και συντήρηση πληροφορικών συστημάτων εντός και εκτός Ελλάδας σε φυσικά και νομικά πρόσωπα του δημοσίου. Δεν θέλω να πω περισσότερα. Αν προκύψει κάτι στην πορεία, θα τοποθετηθούμε.

Σε σχέση με το άρθρο 12, που προβλέπει την παράταση της προθεσμίας άνεργων εγγεγραμμένων του ΟΑΕΔ που συμμετέχουν στο πρόγραμμα εκπαίδευσης ή επαγγελματικής κατάρτισης μέχρι τις 30 Ιουνίου 2017, λέμε «ναι». Το παλεύαμε και εμείς αυτό.

Με βάση, λοιπόν, όλα τα παραπάνω το ΚΚΕ καταψηφίζει επί της αρχής. Θα ψηφίσουμε «ναι» στην τροπολογία των σχολικών γευμάτων, αν και δεν καλύπτουν το σύνολο των αναγκών.

Μετά από δύο χρόνια έρχεται η Κυβέρνηση και λέει: «Δέκα χιλιάδες γεύματα και πιο μετά εβδομήντα χιλιάδες γεύματα», όταν επτακόσιες χιλιάδες παιδιά στην Ελλάδα υποσιτίζονται, παρ’ όλο που το ΚΚΕ είχε καταθέσει συγκεκριμένη τροπολογία για να καλύπτονται όλα τα παιδιά πρωτοβάθμιας και δευτεροβάθμιας εκπαίδευσης, ενώ τότε είχε αρνηθεί η Κυβέρνηση την τροπολογία που είχε καταθέσει το ΚΚΕ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιτρέψτε μου λίγο, κύριε Πρόεδρε, και θα ολοκληρώσω.

Την τροπολογία που έρχεται σε σχέση με τους πυροσβέστες δεν θα την ψηφίσουμε. Και όχι μόνο δεν θα την ψηφίσουμε, αλλά θα καλέσουμε την Κυβέρνηση και τον Υπουργό να την αποσύρει. Πρόκειται για ένα εγχείρημα νομοθετικής εξαπάτησης. Και ποιο το πρόσχημα; Οι τεχνικές και νομικής φύσεως περιπλοκές. Όταν δεν θέλουμε να μονιμοποιήσουμε, όταν δεν θέλουμε να υπερασπιστούμε κάτι, βρίσκουμε νομοθετικά και θεσμικά κωλύματα κάθε φορά.

Η τριετία που θα τους εξασφαλίσει, αν ψηφιστεί, τρία χρόνια ακόμη μεροκάματα και όχι φυσικά μονιμότητα, είναι στον αέρα, αφού δίνει τη δυνατότητα οι τρεις Υπουργοί με μία πράξη υπουργικού συμβουλίου να μειώσουν ακόμη περισσότερο τον χρόνο παραμονής τους στο Πυροσβεστικό Σώμα.

Λαμβάνοντας, λοιπόν, αυτόν τον εμπαιγμό από την πλευρά της Κυβέρνησης, το ΚΚΕ κατέθεσε τροπολογία για τη μονιμοποίηση των πυροσβεστών, λαμβάνοντας υπ’ όψιν τις διευρυμένες αρμοδιότητες που έχει το Πυροσβεστικό Σώμα, σε συνδυασμό με τη μεγάλη έλλειψη προσωπικού που υπάρχει στις τάξεις του, συνέπεια της κατάργησης τεσσάρων χιλιάδων οργανικών θέσεων με τον ν.3938/2011 και των αυξανόμενων συνταξιοδοτήσεων, και καθιστούν επιτακτική την ανάγκη για την άμεση κάλυψη των χιλιάδων κενών θέσεων που προκύπτουν για τις πραγματικές ανάγκες στο προσωπικό.

Με δεδομένα, λοιπόν, τα μεγάλα προβλήματα που υπάρχουν στην πυρασφάλεια της χώρας και, κυρίως, από την έλλειψη προσωπικού, το ΚΚΕ καταθέτει τη συγκεκριμένη τροπολογία, για να εξασφαλιστούν σταθερές σχέσεις εργασίας για όλους τους πυροσβέστες πενταετούς υποχρέωσης, καθώς και τους συμβασιούχους πυροσβέστες.

Εδώ θα κληθούν και τα υπόλοιπα κόμματα να πάρουν θέση απέναντι σε αυτή τη διαρκή ομηρία και την απαξίωση αυτών των εργαζομένων που δίνουν ακόμη και τη ζωή τους, προκειμένου να προφυλάσσουν τα δάση, τη χώρα ολόκληρη.

Με αυτές τις λίγες κουβέντες, τελείωσα, κύριε Πρόεδρε. Είπαμε ότι επί της αρχής καταψηφίζουμε και σε ό,τι αφορά τις υπόλοιπες τροπολογίες, θα τοποθετηθούμε αργότερα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς, κύριε Συντυχάκη.

Πριν δώσω τον λόγο στον επόμενο ειδικό αγορητή, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι μαθήτριες και μαθητές και τρεις εκπαιδευτικοί συνοδοί τους από το Δημοτικό Σχολείο των Εκπαιδευτηρίων Καντά.

Σάς καλωσορίζουμε.

(Χειροκροτήματα απ’ όλες τις πτέρυγες της Βουλής)

Τον λόγο έχει ο ειδικός αγορητής των Ανεξαρτήτων Ελλήνων κ. Αθανάσιος Παπαχριστόπουλος.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ευχαριστώ, κύριε Πρόεδρε.

Επειδή η επικαιρότητα πιστεύω ότι δεν μπορεί να μας αφήσει αδιάφορους κι επειδή πιστεύω ότι όλοι εδώ μέσα ζούμε ιστορικές στιγμές, θέλω να επαναλάβω μερικά πράγματα που συνέβησαν τις τελευταίες ημέρες, πριν έρθω στην ουσία του νομοσχεδίου.

Να θυμίσω ότι ο Ολιβιέ Μπλανσάρ, ένας άνθρωπος που ήταν ανώτατο στέλεχος στο ΔΝΤ το 2010, δικαιώνεται σήμερα και μάλιστα με δικό του άρθρο ομολογεί ότι το πρόγραμμα αυτό δεν έβγαινε ποτέ. Συνηγορούσε τότε και ο Ντομινίκ Στρος Καν, για όσους το θυμούνται.

Για πρώτη φορά ο Πολ Τόμσεν -που δεν πιστεύω ότι είναι συμπαθής σε κανέναν στο ελληνικό Κοινοβούλιο- ομολογεί ότι μπορεί πράγματι να υπάρχει μεγαλύτερη απαισιοδοξία –τις υπερβολές του τις ονομάζει απαισιοδοξία- και είμαστε διατεθειμένοι να το αλλάξουμε, αν έχουμε όλα τα στοιχεία.

Πριν από δύο ημέρες η Κριστίν Λαγκάρντ για πρώτη φορά μετά από αρκετά χρόνια ομολόγησε ότι μπορεί το δημόσιο χρέος χωρίς κούρεμα να είναι βιώσιμο, κάτι που δεν το είχε πει ποτέ.

Θέλω ακόμα να θυμίσω κάτι που έκανε φοβερή εντύπωση. Ένας απηνής εχθρός της ελληνικής Κυβέρνησης, ο Μάνφρεντ Βέρνερ, χθες στο Ευρωκοινοβούλιο ομολόγησε -δεν ξέρω αν είχε και δόση αυτοκριτικής- ότι, ναι, μπορεί το πρόγραμμα να γίνει και χωρίς το ΔΝΤ.

Δεν θέλω εδώ να επικαλεστώ την επίσκεψη του Μοσκοβισί. Πιστεύω ότι κάνει μια πολύ έντιμη και καθαρή προσπάθεια, αλλά και ο Πρωθυπουργός του, ο Μπερνάρ Καζνέβ, χθες είπε ότι πρέπει πάση θυσία η χώρα να μείνει στην Ευρωζώνη. Επίσης, ο Τόμας Βίζερ, ο άνθρωπος που είναι ο προϊστάμενος του EuroWorking Group, είπε ότι θα είναι μεγάλη ζημιά για τη χώρα να φύγει αυτή τη στιγμή από την Ευρωζώνη. Το Grexit δεν είναι μόνο λάθος, αλλά είναι και ανέφικτο.

Θα μπορούσα να επικαλεστώ πάρα πολλά στοιχεία, όπως να ξαναθυμίσω τις δηλώσεις του Γκάμπριελ, που ονομαστικά είπε στον κ. Σόιμπλε ότι «μην επιμένεις, είναι λάθος αυτό που κάνεις». Να πω ακόμα τις δηλώσεις του Σουλτς, ότι όποιος επιμένει για Grexit θέλει να διαλύσει την Ευρωζώνη.

Τα λέω όλα αυτά, γιατί πιστεύω ότι το κλίμα έχει αλλάξει και όλοι είμαστε σε αγωνία, κανείς δεν είναι ήσυχος. Θέλω να πιστεύω, όμως, θετικά ότι, αν δεν λυθεί στις 20 του Φεβρουαρίου, θα δοθεί ένα ισχυρό μήνυμα ίσως για ένα έκτακτο Eurogroup πριν από τις 9 Μαρτίου, όπου ο Ντράγκι πραγματικά θέλω να πιστεύω ότι έχει καλή θέληση.

Επίσης, ήταν χαστούκι η απόφαση κατά του Σόιμπλε, που ήθελε να αντικαταστήσει την Κομισιόν με τον ΕSM. Όλη η συγκυρία δείχνει ότι μάλλον ο μεγάλος «φιλέλληνας», ο κ. Σόιμπλε, είναι απομονωμένος αυτή τη στιγμή. Μένει να το δούμε. Όχι μεγάλα λόγια.

Δεν μπορώ, όμως, να μη μιλήσω με παράπονο για τη στάση που κράτησαν οι τρεις Ευρωβουλευτές της Νέας Δημοκρατίας, σε αντίθεση με όλα τα κόμματα του δημοκρατικού τόξου, που κράτησαν μια θετική στάση. Το να κάνεις κριτική δεν είναι κακό. Καλό είναι. Δηλαδή είναι και το μεγαλείο της δημοκρατίας. Το timing, όμως και οι συγκεκριμένες στιγμές κάποιες στιγμές το απαγορεύουν.

Δεν έκανε καλή εντύπωση η αναφορά των τριών Ευρωβουλευτών της Νέας Δημοκρατίας, όπως επίσης δεν έκανε καλή εντύπωση -αν μου επιτρέπεται- αυτό το κρυφό μετά τη συνάντηση του Αρχηγού της Αξιωματικής Αντιπολίτευσης, του τρίτου θεσμικού παράγοντα στη χώρα, που σχεδόν δεν είπε τίποτε για το τι διημείφθη ανάμεσα σε αυτόν και στον κ. Σόιμπλε. Απλώς τα καταγράφω και πιστεύω ότι ένα μεγάλο κομμάτι της ίδιας της Αξιωματικής Αντιπολίτευσης δεν συμμερίζεται αυτή την τακτική. Δική μου εκτίμηση. Μπορεί να κάνω και λάθος. Απορρίψτε τη.

Σε ό,τι αφορά το νομοσχέδιο, νομίζω ότι είναι χειροπιαστή απόδειξη ότι συζητήθηκε με πολλή λεπτομέρεια -θα έλεγα- και στις επιτροπές και με τους φορείς και με όλα. Παρ’ ότι δεν μου αρέσει να επαναλαμβάνω τον εαυτό μου, θέλω να θυμίσω ξανά εδώ στην Ολομέλεια ότι το «κλειστό» επάγγελμα των φορτοεκφορτωτών έπρεπε να τελειώσει κάποτε. Δεν θέλω να αναφέρω παραδείγματα για το τι γινόταν παλιά. Χάρηκα που γίνεται μια προσπάθεια. Με πολύ σεβασμό άκουσα και απόψεις και αντιρρήσεις. Νομίζω, όμως, ότι δεν υπάρχει τουλάχιστον μεγάλη ένσταση γι’ αυτό το πράγμα και θα έπρεπε να γίνει και το είδαμε.

Θέλω, όμως, να επικεντρώσω πιο πολύ στο δεύτερο ζήτημα, γιατί το έχω ζήσει από κοντά. Θυμάμαι ότι κάποτε φύτρωναν οι ΜΚΟ σαν τα μανιτάρια μόνο και μόνο για να πάρουν την επιχορήγηση από την ΥΔΑΣ και από την Ευρωπαϊκή Ένωση. Αυτό πρέπει να σταματήσει. Το άρθρο 7 νομίζω ότι ξεκαθαρίζει αρκετά πράγματα, ίσως όχι όλα, αλλά ξεκαθαρίζει πάρα πολλά και είναι στη σωστή κατεύθυνση.

Θέλω να αναδείξω, επίσης, το γεγονός ότι η ηλεκτρονική διακυβέρνηση μπαίνει και στους φορτοεκφορτωτές και στον έλεγχο των ΜΚΟ. Είναι βήμα μπροστά. Είμαι από αυτούς που πίστευαν και πιστεύουν -και συνεχίζω να πιστεύω και θα το λέω πάντα όσο κουραστικός και να είμαι- ότι η ηλεκτρονική διακυβέρνηση ανοίγει τη μεγάλη πόρτα της ανάπτυξης και θα πρέπει όλα τα Υπουργεία, όλοι οι Υπουργοί -δεν υπάρχει Υπουργός που να μην μπερδευτεί με αυτή την ιστορία- να προσαρμόζονται σιγά-σιγά.

Καλό είναι να θυμίσουμε ξανά το παράδειγμα της Εσθονίας, μίας χώρας που δεν υπήρχε πριν από είκοσι πέντε χρόνια, η οποία τρέχει με φοβερούς ρυθμούς ανάπτυξης και έχει κάνει πράξη την ηλεκτρονική διακυβέρνηση.

Όσον αφορά τις δύο τροπολογίες, πιστεύω ότι κάποιοι άνθρωποι απ’ αυτούς ανανέωναν τις συμβάσεις τους όχι δύο ούτε τρία, αλλά δέκα χρόνια! Μιλώ για τους πυροσβέστες. Νομίζω ότι σωστά κάνει η Κυβέρνηση και μετά από τρία χρόνια ανανέωσης τους κάνει μόνιμους.

Ας μην πω πάλι για τα συσσίτια στα σχολεία. Εδώ θέλω να σταματήσω λίγο και να θυμίσω ότι το κοινωνικό κράτος είναι απαραίτητη προϋπόθεση, ειδικά σε μία χώρα που βρίσκεται σε κρίση και όπου γίνεται μία γιγάντια προσπάθεια για πρώτη φορά. Μπορεί να μη συμφωνείτε με την άποψή μου, αλλά το κοινωνικό κράτος είχε εγκαταλειφθεί. Υπάρχει αυτή η φιλοσοφία που λέει ότι στον βωμό του κέρδους και του χρήματος αδιαφορούμε. Θα πω ξανά, όσο και αν γίνομαι κουραστικός, ότι οκτώ μεγιστάνες έχουν περιουσιακά στοιχεία όσο τα φτωχότερα τριάμισι δισεκατομμύρια του πλανήτη. Αυτό δεν είναι αδικία αλλά διαστροφή. Δεν γίνεται.

Κάθε κυβέρνηση, λοιπόν, που είναι στοιχειωδώς σοβαρή και βλέπει την πραγματικότητα, πρέπει να μην αφήνει να συμβαίνει κάτι τέτοιο. Όταν εγκαταλείπουμε μεγάλα κομμάτια, όπως έγινε στις χώρες της Ανατολής, μετά έχουμε απορία πού οφείλονται η τρομοκρατία ή οι τρομοκρατικές ενέργειες. Δικτατορίες έβαζαν οι μεγάλοι τότε εκεί. Ένας άνθρωπος κανόνιζε και οι άλλοι ήταν πεταμένοι στα σκουπίδια. Πόσο θα άντεχαν αυτοί οι άνθρωποι να είναι ζωντανοί νεκροί; Σας μιλά ένας άνθρωπος που τις έχει επισκεφθεί όλες αυτές τις χώρες. Πόσο θα πήγαινε αυτή η ιστορία; Δηλαδή, στη Συρία αυτή τη στιγμή για ποιον λόγο να υπάρχει αυτό το πράγμα; Για ποιον λόγο να αναστατώνεται μία ολόκληρη ήπειρος, η Ευρώπη και να έχουμε κι εμείς το μεταναστευτικό; Διότι κάποιοι πρέπει να κέρδιζαν από τα όπλα, από τα πετρέλαια, από την κατευθυνόμενη ανοικοδόμηση.

Είναι μεγάλη ιστορία η προσήλωση στο κοινωνικό κράτος. Χαίρομαι –και το επαινώ- γιατί αυτή η συγκεκριμένη Κυβέρνηση κάνει πολλές προσπάθειες προς αυτή την κατεύθυνση και πρέπει όλοι να τις στηρίξουμε.

Δεν θέλω να πω περισσότερα. Εμείς οι Ανεξάρτητοι Έλληνες είμαστε θετικοί απέναντι στην όλη φιλοσοφία του νομοσχεδίου και σε όλες τις τροπολογίες.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει η ειδική αγορήτρια της Ένωσης Κεντρώων κ. Θεοδώρα Μεγαλοοικονόμου.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Κυρία Υπουργέ, κύριοι Υπουργοί, κυρίες και κύριοι συνάδελφοι, συζητάμε σήμερα πρωτίστως για το θέμα της πιστοποίησης και οργάνωσης του επαγγέλματος του φορτοεκφορτωτή. Η συγκεκριμένη επαγγελματική κατηγορία είναι εξαιρετικής σημασίας για την πατρίδα μας. Κατ’ αρχάς ένας βασικός στόχος μας θα πρέπει να είναι η ανάδειξη, η βελτίωση και η αξιοποίηση των λιμανιών της χώρας, καθώς η γεωγραφική μας θέση αποτελεί ένα σημαντικό πλεονέκτημα που δεν έχουμε πλήρως εκμεταλλευτεί όπως θα έπρεπε.

Κατ’ επέκταση είναι ιδιαίτερης σημασίας η ορθή, λειτουργική και αναδεδειγμένη οργάνωση του επαγγέλματος του φορτοεκφορτωτή. Μέχρι σήμερα, το νομικό καθεστώς που περιλαμβάνεται στον ν.4093/2012, καθώς και πληθώρα κοινών υπουργικών αποφάσεων ρύθμιζαν τόσο τα απαιτούμενα δικαιολογητικά για την άσκηση του εν λόγω επαγγέλματος όσο και τους σχετικούς κανονισμούς της εργασίας.

Όμως, τα όσα ίσχυαν μέχρι τώρα έχουν αποδειχθεί κατά γενική ομολογία ανεπαρκή και εξαιρετικά δύσχρηστα. Επομένως υπήρξε πράγματι ουσιαστική ανάγκη για αλλαγή και κυρίως απλοποίηση αυτών των διαδικασιών. Όντως, το σημερινό νομοσχέδιο διαμορφώνει ένα πιο πρακτικό σύστημα για τα όσα αφορούν το συγκεκριμένο επάγγελμα. Προβλέπονται δύο μητρώα και καθορίζονται αναλυτικά οι προϋποθέσεις για την εγγραφή σ’ αυτά τα δύο μητρώα, τόσο στο Μητρώο Α΄ όσο και στο Μητρώο Β΄.

Μια από τις προϋποθέσεις εγγραφής στο Μητρώο Β΄ είναι η αποδεδειγμένη σχετική επαγγελματική εμπειρία, εφόσον έχει κάποιος τον απαιτούμενο αριθμό ενσήμων, όπως επίσης και η παρακολούθηση σχετικού προγράμματος επαγγελματικής κατάρτισης. Όλα αυτά θεωρώ ότι είναι αναγκαία για να διαπιστωθεί ότι κάποιος διαθέτει τα ελάχιστα προσόντα, προκειμένου να ασκήσει το επάγγελμα του φορτοεκφορτωτή.

Ωστόσο, πέρα από τη δημιουργία ενός εύχρηστου συστήματος, το πλέον σημαντικό και ουσιώδες είναι ότι εξασφαλίζεται η ασφάλεια των φορτώσεων. Σε αυτό το σημείο κρίνεται εξαιρετικής σημασίας η πιστοποίηση των δεξιοτήτων του φορτοεκφορτωτή. Έτσι, η πιστοποίηση από τον ΕΟΠΠΕΠ ή από οποιονδήποτε άλλο κατάλληλο διαπιστευμένο φορέα πρέπει να τηρεί όλες τις προϋποθέσεις και να καλύπτει όλα τα εχέγγυα.

Ωστόσο, τα πρόσωπα που ασκούν τελικά το συγκεκριμένο επάγγελμα θα πρέπει να είναι επαρκώς ικανά γι’ αυτή την εργασία, η οποία εργασία –τονίζω ξανά- έχει ιδιαίτερα χαρακτηριστικά και είναι μια καθημερινή διακινδύνευση για την υγεία, ακόμα και για τη ζωή των ανθρώπων που απασχολούνται σ’ αυτόν τον τομέα. Εξάλλου, δεν είναι τυχαίο ότι το επάγγελμα αυτό ανήκει στα βαρέα και ανθυγιεινά.

Ωστόσο, θα ήθελα να τονίσω ότι στο άρθρο 4 προβλέπεται η έκδοση μεγάλου αριθμού κοινών υπουργικών αποφάσεων από πάρα πολλούς Υπουργούς για τη ρύθμιση επιμέρους ζητημάτων. Επομένως, όσο κι αν δεχθούμε ότι το Κεφάλαιο Α΄ του νομοσχεδίου απλοποιεί τις διαδικασίες, το περιεχόμενο όλων αυτών των αποφάσεων θα καθορίσει τελικά το αν θα υπάρξουν και πάλι προβλήματα ερμηνείας και δυσχέρειας στην εφαρμογή των νέων διατάξεων.

Σε κάθε περίπτωση, όλα αυτά τα θέματα που θα ρυθμιστούν από τους Υπουργούς είναι πολύ σοβαρά και για άλλη μια φορά αφήνονται προς ρύθμιση από την Κυβέρνηση, αντί να υπάρξει μια διαβούλευση και συζήτηση με όλα τα μέλη του Κοινοβουλίου. Και μπορεί αυτή η πρακτική να έχει ακολουθηθεί και από τον προηγούμενο νόμο, αλλά αυτό δεν σημαίνει ότι είναι λογικό να συνεχίζεται και σήμερα και να δίδουμε παράλογα και εν λευκώ εξουσιοδοτήσεις στους Υπουργούς, χωρίς να έχουμε μια κοινή διαβούλευση.

Επομένως και με βάση το γεγονός ότι οι ίδιοι οι εκπρόσωποι των φορτοεκφορτωτών στήριξαν τις αλλαγές που έρχονται με το σημερινό νομοσχέδιο, η Ένωση Κεντρώων είναι σύμφωνη με το μεγαλύτερο μέρος των διατάξεων που προβλέπονται στο Κεφάλαιο Α΄ του νομοσχεδίου, διατηρώντας όμως επιφυλάξεις, κύριε Υπουργέ, για τα όσα προβλέπονται στο άρθρο 4.

Όσον αφορά τώρα το Εθνικό Μητρώο Ιδιωτικών Φορέων Κοινωνικής Φροντίδας, θέλω να αναφέρω ότι είναι απολύτως επιβεβλημένη η δημιουργία ενός έστω υποτυπώδους νομικού πλαισίου για την καταγραφή των μη κυβερνητικών οργανώσεων και λοιπών φιλανθρωπικών οργανώσεων που δραστηριοποιούνται στη χώρα.

Το Εθνικό Μητρώο Ιδιωτικών Φορέων Κοινωνικής Φροντίδας είναι το πρώτο βήμα για να υπάρξει ένας στοιχειώδης έλεγχος των ΜΚΟ. Και μάλιστα θεωρώ ότι έρχεται αρκετά καθυστερημένα η συγκεκριμένη νομοθετική πρωτοβουλία.

Ειδικά τα τελευταία χρόνια με τις έντονες προσφυγικές ροές που έχουμε προς την πατρίδα μας, έχουν αυξηθεί δραστικά και σε μεγάλο αριθμό οι μη κυβερνητικές οργανώσεις. Φυσικά δεν πρέπει να ξεχνάμε ότι οι συγκεκριμένες οργανώσεις διαχειρίζονται εκατομμύρια ευρώ, προκειμένου να στηρίξουν πρόσφυγες και μετανάστες, που έρχονται στην πατρίδα μας.

Όπως είναι αναμενόμενο, όταν μιλάμε για τόσο μεγάλα ποσά χρηματοδότησης, προφανώς θα υπάρξουν και κάποιοι που θα σπεύσουν να εκμεταλλευτούν ύποπτα αυτή την κατάσταση. Μάλιστα, χθες είδαμε στον Τύπο αντίστοιχα δημοσιεύματα για πιθανή κατασπατάληση χρημάτων από κάποια ΜΚΟ, χωρίς να παράγει το έργο που θα έπρεπε. Όλα αυτά φυσικά θα τα εξετάσει η δικαιοσύνη.

Όμως, τέτοιου είδους φήμες ή και αληθινά περιστατικά δίνουν την αίσθηση της ασυδοσίας στις ΜΚΟ και προκαλούν έντονη δυσπιστία στους πολίτες και φυσικά αποδυναμώνουν το σοβαρό έργο που προσφέρουν κάποιες σωστές ΜΚΟ και τις αξιόλογες υπηρεσίες που προσφέρουν έχοντας βάλει ως σκοπό να εξυπηρετούν τον κοινωνικό τους στόχο.

Έτσι, θεωρώ ότι σε πρώτη φάση η καταγραφή των στοιχείων και των οικονομικών δεδομένων των ΜΚΟ είναι απολύτως απαραίτητη.

Επιπλέον, θεωρώ πώς δεν αρκεί απλώς η ενημέρωση του μητρώου για τυχόν αλλαγές σε πραγματικό χρόνο, όπως αναφέρεται στο νομοσχέδιο. Πρέπει να τεθεί ένας αυστηρά καθορισμένος χρόνος. Εγώ προτείνω εντός σαράντα οκτώ ωρών. Η φράση «πραγματικός χρόνος» που λέτε, κυρία Υπουργέ, είναι αόριστη και επιδέχεται πολλές ερμηνείες. Αν τους βάλετε ένα καθορισμένο χρονικό διάστημα, θα είναι υποχρεωμένοι εντός σαράντα οκτώ ωρών να εγγραφούν, ενώ έτσι μπορεί να κατασπαταλήσουν χρήματα και να μην εγγράφονται.

Σε σχέση τώρα με τις νέες ρυθμίσεις για την ηλεκτρονική διακυβέρνηση ηλεκτρονικής ασφάλισης. Κατ’ αρχάς, μέχρι σήμερα η ΗΔΙΚΑ έχει επιτελέσει σημαντικό έργο στη μηχανογράφηση πολλών δεδομένων και στον περιορισμό της γραφειοκρατίας στα θέματα όπου χρησιμοποιείται. Πολλά προγράμματα πραγματοποιούνται πιο γρήγορα και πιο εύκολα για τους πολίτες μέσω της ΗΔΙΚΑ, ζητήματα κοινωνικής ασφάλισης ειδικότερα. Εύλογα, λοιπόν, είναι σημαντική και καλοδεχούμενη η επέκταση της λειτουργίας της σε συνεργασία με Υπουργεία και φορείς. Αν χρειαζόμαστε κάτι σε επίπεδο οργάνωσης στον δημόσιο τομέα, αυτό είναι σίγουρα η ηλεκτρονική καταγραφή για άμεση πρόσβαση στην πληροφορία. Ωστόσο, θέλω να σας επιστήσω την προσοχή στο ότι διαπιστώθηκαν πολλές απορίες και αμφιβολίες -δικαιολογημένα θεωρώ- για το πώς ακριβώς θα λειτουργήσει στην πράξη η σύναψη συμβάσεων και η είσπραξη αμοιβής της ΗΔΙΚΑ με νομικά πρόσωπα της αλλοδαπής.

Πράγματι, σε αυτό το σημείο, κυρία Υπουργέ, βελτιώθηκε η διατύπωση του άρθρου 10, το οποίο μας είπατε ότι αφορά μόνο νομικά πρόσωπα αλλοδαπού δημοσίου. Επιτρέψτε μου, όμως, και πάλι να έχω μερικές επιφυλάξεις. Αφ’ ενός, δεν αντιλαμβάνομαι γιατί είναι τόσο επιτακτικά αναγκαίο να διασυνδέεται η ΗΔΙΚΑ με το δημόσιο άλλων κρατών και αφ’ ετέρου -και πιο σημαντικό- είναι το ότι η διάταξη, όπως έρχεται, παραμένει γενική στη διατύπωσή της, αφού ας μην ξεχνάμε ότι ουσιαστικά συζητάμε το να παραδίδει η ΗΔΙΚΑ ευαίσθητα προσωπικά δεδομένα Ελλήνων πολιτών σε δημόσιες υπηρεσίες ξένων κρατών.

Θεωρώ ότι αυτή η διάταξη πρέπει να περιγραφεί αναλυτικά. Δεν μπορούμε να δίνουμε προσωπικά δεδομένα Ελλήνων πολιτών σε ξένα κράτη. Είναι λίγο τραβηγμένο. Πρέπει να μας το διευκρινίσετε ή να το περιορίσετε, να μας δώσετε ακριβή περιγραφή σε ποιες περιπτώσεις θα συμβαίνει αυτό, οπότε να μην υπάρχει κανένας κίνδυνος.

Σχετικά με το άρθρο 8 και το επικουρικό προσωπικό του Κέντρου Εκπαίδευσης και Αποκατάστασης Τυφλών: Βεβαίως θα συμφωνήσουμε στο να διαθέτει το Κέντρο όλους τους εργαζόμενους που χρειάζεται για να λειτουργήσει. Κάποια στιγμή, όμως, θα πρέπει να εξετάσουμε συνολικά και να λύσουμε το ζήτημα των διαρκώς ανανεούμενων συμβάσεων εργασίας ορισμένου χρόνου. Δεν επιτρέπεται να κρατάμε μονίμως τους εργαζόμενους σε αγωνία για το αν θα ανανεωθεί η σύμβασή τους. Επίσης, δεν επιτρέπεται να τρέχουμε μονίμως την τελευταία στιγμή να υπογράψουμε ανανεώσεις με κίνδυνο κάποια υπηρεσία ή, χειρότερα, κάποιος οργανισμός, όπως το Κέντρο Εκπαίδευσης και Αποκατάστασης Τυφλών, να μένει χωρίς προσωπικό. Έχει συμβεί πολλές φορές.

Ως προς το άρθρο 11 σχετικά με τους άνεργους, το οποίο αποσύρατε, κυρία Υπουργέ, θεωρώ ότι καλώς αποσύρθηκε. Και θα σας πω γιατί. Νομίζω ότι θα διευκόλυνε τη μαύρη εργασία. Δηλαδή, αυτούς που θα εργάζονταν για εβδομήντα ημέρες, για να μη χάσουν τον ΟΑΕΔ, θα τους έπαιρναν και δεν θα τους δήλωναν καθόλου. Οπότε και η μαύρη εργασία θα υπήρχε, που θα έχανε κάποιος την εργασία του και δεν θα το δήλωναν.

Θεωρώ, κυρία Υπουργέ, ότι η λύση δεν είναι να γράφουμε ωραίους νόμους στη θεωρία, αλλά να βρούμε μηχανισμούς που να μπορούμε να εφαρμόσουμε. Κάτι τέτοιο δεν θα μπορούσε να εφαρμοστεί, οπότε θεωρώ ότι καλώς αποσύρθηκε. Βρείτε έναν τρόπο να μπορέσετε να το τεκμηριώσετε και φέρτε το πάλι.

Τέλος, θα ήθελα να κάνω μια αναφορά, σχετικά με την τροπολογία με τα σχολικά γεύματα. Προφανώς η Ένωση Κεντρώων στηρίζει έμπρακτα κάθε δυνατή προσπάθεια στην κατεύθυνση της αντιμετώπισης της φτώχειας και της πείνας των παιδιών. Βεβαίως, η κατάσταση τα τελευταία χρόνια είναι απογοητευτική, διότι το να συζητάμε διαρκώς για περικοπές μισθών και αύξηση φορολογίας είναι μεν μια δύσκολη πραγματικότητα, αλλά το πιο σκληρό θέαμα είναι να βλέπεις τα παιδιά να πεινάνε ή -ακόμα χειρότερα- να λιποθυμούν από την πείνα.

Τα νούμερα είναι σκληρά. Περίπου τεσσεράμισι εκατομμύρια Έλληνες, ανάμεσά τους διακόσιες τριάντα χιλιάδες παιδιά, ζουν σε συνθήκες φτώχειας. Η διάταξη που συζητάμε σίγουρα ούτε το πρόβλημα λύνει ούτε θα οδηγήσει στην καταπολέμηση της φτώχειας, όπως υπόσχεται. Κάνει ένα ελάχιστο βήμα, αφού η έκθεση του Γενικού Λογιστηρίου του Κράτους αναφέρεται σε διανομή γευμάτων σε δέκα χιλιάδες μαθητές για τριάντα πέντε μόνο ημέρες. Θεωρώ ότι είναι ένα πιλοτικό πρόγραμμα. Είναι καλό, όμως, δεν λέμε ότι είναι κακό. Αντιθέτως, στην Ελλάδα, στα σχολεία μας, στην πρωτοβάθμια και δευτεροβάθμια εκπαίδευση φοιτούν περίπου ένα εκατομμύριο τριακόσιες χιλιάδες μαθητές ενώ στην πρωτοβάθμια είναι περίπου εξακόσιες χιλιάδες. Βεβαίως, κυρία Υπουργέ, έχετε δεσμευτεί ότι θα καλύψετε τα εβδομήντα χιλιάδες γεύματα στους μαθητές. Εδώ θα είμαστε, θα παρακολουθούμε το κυβερνητικό έργο αν υλοποιείται κι αν εμμένετε στις δεσμεύσεις σας. Αυτός είναι και ο ρόλος μας, να κρίνουμε τις κυβερνητικές πράξεις και να βλέπουμε αν εφαρμόζονται.

Η παιδική πείνα είναι από τα πιο σοβαρά θέματα που έχουμε να αντιμετωπίσουμε ως πολιτεία και ως κοινωνία. Αν καταφέρουμε να κάνουμε τα παιδιά μας και πάλι χαρούμενα, δραστήρια, ευτυχισμένα στα σχολεία τους, νομίζω ότι θα είναι η μεγαλύτερη επιτυχία. Διότι, η πείνα και η μάθηση, κυρία Υπουργέ, δεν μπορούν να συνυπάρξουν. Είναι δύσκολο να πεινάς και να θες να διαβάσεις.

Επομένως στα παιδιά μας λογοδοτούμε. Αυτά είναι το αύριο και τελικώς τα παιδιά μας πληρώνουν τα λάθη που βαρύνουν εμάς. Έτσι πρέπει να βρούμε τις λύσεις, που είναι απαραίτητες για να μπορέσουν να προχωρήσουν.

Στο νομοσχέδιο λέμε «ναι» επί της αρχής. Επί των άρθρων θα τοποθετηθώ αργότερα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Μεγαλοοικονόμου.

Τον λόγο έχει ο ειδικός αγορητής από το Ποτάμι κ. Γεώργιος Μαυρωτάς.

**ΓΕΩΡΓΙΟΣ ΜΑΥΡΩΤΑΣ**: Ευχαριστώ, κύριε Πρόεδρε.

Το νομοσχέδιο για το «Εθνικό Μητρώο Φορτοεκφορτωτών, Εθνικό Μητρώο Ιδιωτικών Φορέων Κοινωνικής Φροντίδας και άλλες διατάξεις» σίγουρα δεν προσφέρεται για υψηλούς αντιπολιτευτικούς τόνους. Αυτό καθαυτό το νομοσχέδιο είναι διατάξεις που έρχονται να θέσουν ένα πλαίσιο σε διάφορα θέματα του Υπουργείου Εργασίας.

Μόνο κάποιες παρατηρήσεις θα κάνω, λοιπόν, για τις συγκεκριμένες διατάξεις και στο τέλος της ομιλίας θα πω τα πιο σημαντικά.

Ας ξεκινήσουμε από το πρώτο κεφάλαιο, το Εθνικό Μητρώο Φορτοεκφορτωτών και τα άρθρα 1 έως 6. Σύμφωνα με την αιτιολογική έκθεση, η αναγκαιότητα νέας ρύθμισης για το μητρώο προκύπτει κυρίως από το γεγονός ότι για την εφαρμογή του απαιτούνταν αλλεπάλληλες κοινές υπουργικές αποφάσεις και απλές υπουργικές αποφάσεις, που δημιουργούσαν πλήθος διοικητικών, ερμηνευτικών, νομικών, δικαστικών και λειτουργικών προβλημάτων. Αυτά τα θέματα όμως παραμένουν -ίσως σε μικρότερο βαθμό- και στην παρούσα έκδοση του νομοσχεδίου.

Στο άρθρο 4 προβλέπεται κοινή υπουργική απόφαση στην παράγραφο 1. Το ίδιο και στην παράγραφο 2, η οποία θα βγει μάλιστα εντός μηνός, όπως αναφέρεται. Στην παράγραφο 3 προβλέπεται πάλι εντός μηνός μια απλή υπουργική απόφαση. Και το ερώτημα είναι γιατί δεν περιμέναμε έναν μήνα για να τα ενσωματώσουμε κι αυτά, ώστε να μην έχουμε το μόνιμο πρόβλημα της πολυδιάσπασης του θεσμικού πλαισίου, το οποίο υποτίθεται ότι έρχεται να λύσει το παρόν νομοσχέδιο.

Στο άρθρο 2 αναφέρεται ότι για την εισαγωγή στο Μητρώο Β΄ των φορτοεκφορτωτών χρειάζεται προϋπηρεσία. Η απορία είναι: προϋπηρεσία σε τι, αφού δεν θα μετέχουν στο Μητρώο Β΄ για να την αποκτήσουν οι διάφοροι φορτοεκφορτωτές; Εκτός κι αν εννοείτε ότι πρόκειται για προϋπηρεσία στο Μητρώο Α΄, που δεν υπάρχει η προϋπηρεσία ως απαίτηση, κάτι το οποίο δεν είναι απόλυτα σαφές. Δεν πρέπει, δηλαδή, να δημιουργήσουμε ένα μητρώο με τους υπάρχοντες στο οποίο θα βάλουμε ανυπέρβλητα εμπόδια εισόδου για τους νέους.

Στο Κεφάλαιο Β’, ξεκινάμε από το Εθνικό Μητρώο Ιδιωτικών Φορέων Κοινωνικής Φροντίδας. Με το άρθρο 7 συνίσταται στην ΗΔΙΚΑ το εν λόγω Μητρώο Ιδιωτικών Φορέων μη κερδοσκοπικού χαρακτήρα που παρέχουν υπηρεσίες κοινωνικής φροντίδας και περιγράφονται τα στοιχεία που θα απαιτούνται, δηλαδή τα πεδία που πρέπει να συμπληρώνουν οι ενδιαφερόμενοι. Υπήρχε κάτι αντίστοιχο στο Εθνικό Κέντρο Κοινωνικής Αλληλεγγύης για πιστοποιημένους φορείς, με πολύ περισσότερα πεδία.

Θεωρούμε ότι είναι πολύ σωστό να δημιουργηθεί αυτό το μητρώο και έχουμε τις ακόλουθες παρατηρήσεις για να βελτιστοποιηθεί η λειτουργία του: Ίσως να είναι υπερβολική η ενημέρωσή του σε πραγματικό χρόνο –τι νόημα θα είχε άλλωστε- αν δηλαδή μεταβάλλεται ο αριθμός των επωφελουμένων ή αν γίνεται μία συναλλαγή και μεταβάλλονται τα οικονομικά στοιχεία, γιατί θα πρέπει άμεσα να ενημερώνεται το μητρώο. Πιστεύουμε ότι το τρίμηνο ή το εξάμηνο θα ήταν ένας επαρκής χρόνος για να ενημερώνεται περιοδικά το συγκεκριμένο Μητρώο.

(Στο σημείο αυτό την Προεδρική Έδρα καταλαμβάνει η Γ΄ Αντιπρόεδρος της Βουλής κ. **ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ**)

Το μητρώο αυτό θα πρέπει, εκτός από την καταγραφή, να χρησιμοποιείται και για την αξιολόγηση των φορέων. Για τον λόγο αυτό, προκειμένου να μπορεί να συνδυαστεί και με άλλα μητρώα όπως του Εθνικού Κέντρου Κοινωνικής Αλληλεγγύης, θα πρέπει να επιδιωχθεί η μέγιστη διαλειτουργικότητα, ώστε να είναι αυτό στις απαιτούμενες προδιαγραφές του μητρώου, δηλαδή να μπορεί να επικοινωνεί και με τα άλλα αντίστοιχα μητρώα για να βελτιστοποιηθεί, να μεγιστοποιηθεί η χρησιμότητά του.

Στο άρθρο 10 γίνεται τροποποίηση του Καταστατικού της ΗΔΙΚΑ. Η βασική αλλαγή είναι ότι διευρύνεται ο σκοπός της ΗΔΙΚΑ και δεν υποστηρίζει πλέον μόνο εποπτευόμενους φορείς από τα Υπουργεία Υγείας και Εργασίας, Κοινωνικής Ασφάλισης και Κοινωνικής Αλληλεγγύης, αλλά θα μπορεί να υποστηρίζει και τα ίδια τα Υπουργεία.

Παρά την καλή δουλειά που γίνεται με την «ΗΔΙΚΑ Α.Ε.», δεν παύει να είναι μία κρατική εταιρεία που έχει το μονοπώλιο σε συγκεκριμένες υπηρεσίες και αυτό είναι ένα προβληματικό σημείο για μας. Κάθε μονοπώλιο μπορεί να δημιουργήσει εξαρτήσεις και παρενέργειες.

Σε ό,τι αφορά τις υπηρεσίες σε ιδιωτικούς φορείς του εξωτερικού, νομίζω ότι δόθηκαν οι απαραίτητες διευκρινίσεις από την Αναπληρώτρια Υπουργό και με τη νομοτεχνική βελτίωση που έκανε νομίζω ότι διευκρινίζεται σαφώς ότι αφορούν σε εταιρείες αλλοδαπού δημοσίου και όχι σε ιδιωτικούς φορείς που βρίσκονται στο εξωτερικό κι έτσι λύνονται και αίρονται οι δικαιολογημένες ενστάσεις του ΣΕΠΕ, καθότι η ΗΔΙΚΑ δεν σκοπεύει να επεκταθεί σε έργα του ιδιωτικού τομέα.

Για τα σχολικά γεύματα είπαμε ότι είμαστε σαφώς υπέρ του θεσμού, ο οποίος συμπεριλαμβάνεται και στο δικό μας πρόγραμμα για την παιδεία. Είναι ένας θεσμός που πιστεύουμε ότι δεν έχει μόνο ανθρωπιστικό χαρακτήρα, αλλά σωστά χρησιμοποιούμενος μπορεί να έχει και παιδευτικό χαρακτήρα, δίνοντας στην πράξη τις βασικές αρχές διατροφής.

Μην ξεχνάμε ότι είμαστε μια χώρα με ανησυχητικά μεγάλο ποσοστό παιδικής παχυσαρκίας και αν οι βασικές αρχές για τη διατροφή δεν δίνονται στην οικογένεια, θα πρέπει να δίνονται οπωσδήποτε στο σχολείο. Μάλιστα, είχαμε προτείνει στην Επιτροπή Μορφωτικών Υποθέσεων να συνδυάζεται το μάθημα της Φυσικής Αγωγής με βασικές αρχές διατροφής.

Ποιο είναι το πρόβλημα; Το πρόβλημα είναι ότι για μία ανάγκη που είναι γνωστή εδώ και καιρό –τα σχολικά γεύματα δεν είναι κάτι που προέκυψε τον τελευταίο μήνα, είναι κάτι που υπάρχει εδώ και αρκετό καιρό- φτάνουμε την τελευταία στιγμή και καταφεύγουμε σε απευθείας ανάθεση για ένα κομμάτι του έργου μέχρι να ολοκληρωθεί ο κανονικός διαγωνισμός.

Εδώ η πρόταση που έγινε για να το αναλάβουν, για να το επιταχύνουν οι δήμοι, δεν είναι μία κακή πρόταση. Δεν λέμε ότι είναι κάτι παράνομο αυτό, αλλά είναι ενδεικτικό μιας δυστοκίας και ενός κακού προγραμματισμού. Επειδή δεν είναι και το μοναδικό φαινόμενο, ο φόβος μας είναι να μην καθιερωθεί αυτή η πρακτική, δηλαδή να αφήνονται τα πράγματα να φτάσουν στην τελευταία στιγμή, να φτάσουν «στο αμήν» προκειμένου να κάνετε απευθείας αναθέσεις λόγω του επείγοντος.

Πάμε στις τροπολογίες.

Πρώτα θα αναφερθώ σε δύο όμοιες τροπολογίες, ταυτόσημες, που τις κατέθεσαν όμως διαφορετικοί Βουλευτές, τη μία η Δημοκρατική Συμπαράταξη και την άλλη ο κ. Νικολόπουλος, και αφορούν το ΚΕΕΛΠΝΟ. Είναι μια απορία το πώς είναι ταυτόσημες αυτές οι δύο τροπολογίες όπως κατατέθηκαν. Μέσα σ’ αυτές αναφέρεται ότι εκκρεμεί προεδρικό διάταγμα για τον εσωτερικό Κανονισμό του ΚΕΕΛΠΝΟ από το 2005. Βέβαια, η απορία είναι γιατί να εκκρεμεί από το 2005 και οι ευθύνες θα πρέπει να υπάρχουν σε όλες τις κυβερνήσεις από τότε, δηλαδή και στη Νέα Δημοκρατία και στο ΠΑΣΟΚ που υπέβαλε τη συγκεκριμένη τροπολογία. Μια άλλη απορία είναι γιατί ήλθε ως βουλευτική η συγκεκριμένη τροπολογία και όχι ως υπουργική, καθότι και ο ίδιος ο Υπουργός έχει δεσμευτεί για νομοθετική ρύθμιση.

Στην τροπολογία σχετικά με τους πυροσβέστες φανερώνετε όλο το μεγαλείο των μεγάλων λαθών που γίνονται και των λάθος προτεραιοτήτων και των παθογενειών στη στελέχωση της δημόσιας διοίκησης διαχρονικά, όχι μόνο τα τελευταία δυο χρόνια.

Στο δημόσιο έχουμε ελλείψεις στην πρώτη γραμμή, σ’ αυτούς που είναι δηλαδή στην άμεση υπηρεσία του πολίτη, όπως είναι οι πυροσβέστες, όπως είναι οι νοσηλευτές, όπως είναι οι εκπαιδευτικοί, και έχουμε πλεόνασμα στα μετόπισθεν. Έχουμε δηλαδή, απόλυτη ανάγκη από τις υπηρεσίες αυτών που είναι στην πρώτη γραμμή, αλλά δεν τους παρέχουμε τις αντίστοιχες εργασιακές συνθήκες. Κι αυτό είναι κάτι που θα πρέπει να μας προβληματίσει. Να μην τους κρατάμε όμηρους, όπως γίνεται στην προκειμένη περίπτωση με τους πυροσβέστες, δίνοντας άλλη μια τριετή παράταση στις συμβάσεις, αλλά να δούμε πώς θα κατανείμουμε και πώς θα ανασυγκροτήσουμε το δημόσιο, έτσι ώστε να εξυπηρετεί και τον πολίτη και ο αντίστοιχος δημόσιος υπάλληλος να έχει τις εργασιακές συνθήκες που απαιτούνται και προβλέπονται.

Υπάρχει, επίσης, μια τροπολογία για κατασκευή οικίσκων για ανήλικους από του Υπουργείο Άμυνας που έχει να κάνει με την προσφυγική κρίση. Πάλι επείγουσες διαδικασίες κατά τα γνωστά, επείγουσες αναθέσεις. Η απορία είναι γιατί έρχεται με βουλευτική τροπολογία, ενώ αφορά το Υπουργείο Άμυνας. Απευθείας αναθέσεις κι εδώ, όπως στα σχολικά γεύματα. Γενικά είμαστε η χώρα της απευθείας ανάθεσης!

Επιτρέψτε μου να κλείσω με κάποια στοιχεία από την επικαιρότητα, συγκεκριμένα με τη διαδικασία της δεύτερης αξιολόγησης που είναι στον αέρα αυτή τη στιγμή. Αν πρόκειται να περιμένετε ως τον Μάιο ή το καλοκαίρι, για να κλείσετε την αξιολόγηση, επειδή τώρα υπάρχουν λεφτά και μπορούν να καλυφθούν οι άμεσες δαπάνες, δεν έχουμε δηλαδή κάποιες άμεσες υποχρεώσεις, τότε εγκληματείτε σε βάρος της οικονομίας. Δεν θα πάμε, δηλαδή, στον Μάιο του 2017 αλλά θα επιστρέψουμε στον Ιούλιο του 2015!

Τέσσερις ακόμα μήνες αβεβαιότητας και ανασφάλειας θα παγώσουν την οικονομία, θα χειροτερέψουν τους οικονομικούς δείκτες κι αυτό συνεπάγεται πιο επώδυνα μέτρα, έτσι ώστε να βγαίνουν τα νούμερα. Τον Μάιο, δηλαδή, και θα είμαστε με την πλάτη στον τοίχο και θα χρειαζόμαστε περισσότερα μέτρα. Η διαπραγμάτευση του «μέχρι τότε ποιος ζει και ποιος πεθαίνει», όπως λένε κάποιοι Υπουργοί σας, είναι αδιέξοδη, είναι η διαπραγμάτευση του ατζαμή. Αυτόν τον φαύλο κύκλο, δηλαδή, κωλυσιεργία στην αξιολόγηση, αβεβαιότητα στην οικονομία, πάγωμα του οικονομικού κλίματος, χειροτέρευση των δεικτών, περισσότερα μέτρα, για να βγαίνουν τα νούμερα, είναι κάτι που ποτέ δεν το αντιληφθήκατε.

Αν σήμερα θέλουμε 2% μέτρα επί του ΑΕΠ, τότε τον Μάιο θα θέλουμε 3% ή 4%, γιατί εν τω μεταξύ θα έχει χαθεί και ο στόχος της ανάπτυξης του 2,7% με βάση τον οποίον τρέχει ο συγκεκριμένος, ο τρέχων προϋπολογισμός. Για να το κάνω λίγο πιο παραστατικό, είναι σαν να βρισκόμαστε πάνω σε μια βάρκα που απομακρύνεται από την ακτή και ταυτόχρονα μπάζει νερά. Κι εμείς, αντί να βουτήξουμε γρήγορα, να κολυμπήσουμε, να βγούμε έξω και να διανύσουμε μικρότερη απόσταση, περιμένουμε πάνω στη βάρκα πιστεύοντας ότι θα αλλάξει ο αέρας και θα μας βγάλει ο αέρας προς τα έξω. Όμως, ο αέρας δεν αλλάζει. Απομακρυνόμαστε από την ακτή και έχουμε συνεχώς να κολυμπήσουμε περισσότερο, για να βγούμε έξω. Δηλαδή, έχουμε περισσότερα μέτρα να πάρουμε, για να κλείσει η αξιολόγηση.

Αν θέλετε να πούμε με ποδοσφαιρικούς όρους το θέμα της διαπραγμάτευσης, μιας και είχαμε χθες και Champions League, όταν παίζεις με έναν πιο δυνατό αντίπαλο, με την Μπάγιερν, όπως είδαμε χθες, θες ο αγώνας να τελειώσει στα δεκαπέντε λεπτά ή στο πρώτο ημίχρονο. Αλλιώς όσο περνάει ο χρόνος, ο ισχυρότερος επικρατεί και στο τέλος μπορείς να υποστείς και πανωλεθρία, ακόμα κι αν είσαι η Άρσεναλ.

Λοιπόν, για την ποσοτική χαλάρωση είναι γνωστό ότι το ορόσημο είναι η 9η Μαρτίου που συνεδριάζει η Ευρωπαϊκή Κεντρική Τράπεζα. Έχουμε και κάποιους που προετοιμάζουν το έδαφος γι’ αυτή την αποτυχία μας. Πρώτα, τον κ. Βερναρδάκη να λέει ότι είναι δευτερεύον να μπούμε στην ποσοτική χαλάρωση και χθες ακούσαμε τον κ. Σταθάκη να λέει ότι θα την αναβάλουμε για λίγο, λες και θα μας περιμένει η Ευρωπαϊκή Τράπεζα, εν μέσω περιόδου ευρωπαϊκών εκλογών, πότε θα αποφασίσουμε να κλείσουμε την αξιολόγηση, για να μας πει «περάστε, καλώς ήρθατε στην ποσοτική χαλάρωση». Όμως, η ένταξη στην ποσοτική χαλάρωση δεν είναι κάτι απλό, είναι η βασική προϋπόθεση για την ανάπτυξη 2,7% που προσδοκά η Κυβέρνηση για το 2017.

Διαβάζω από τη σελίδα 20 της εισηγητικής έκθεσης του προϋπολογισμού. «Δημιουργήθηκαν», λέει η εισηγητική, «οι αναγκαίες συνθήκες για την επαναφορά από την Ευρωπαϊκή Κεντρική Τράπεζα της επιλεξιμότητας των ελληνικών ομολόγων ως ενέχυρο στις πράξεις νομισματικής πολιτικής του ευρωσυστήματος, η οποία μεταφράζεται σε πρόσβαση του ελληνικού τραπεζικού συστήματος σε ρευστότητα χαμηλότερου κόστους.» Το να μπούμε στην ποσοτική χαλάρωση, δηλαδή, είναι η προϋπόθεση που αναφέρεται στη σελίδα 20 της εισηγητικής του προϋπολογισμού.

Αν δεν πιάσουμε το 2,7% ανάπτυξη, τότε ετοιμαζόμαστε για κόφτες κ.λπ.. Και το ερώτημα είναι, αν όσοι τα λένε αυτά τα λένε από άγνοια για το πώς δουλεύει η οικονομία ή υπηρετούν κάποιο σχέδιο σκόπιμης κατάρρευσης. Διαπραγματεύεστε για να κλείσει η αξιολόγηση αξιοπρεπώς ή για να μην κλείσει ηρωικώς;

Πρέπει, επιτέλους, να βάλουμε την οικονομία σε πρώτο πλάνο και όχι την επικοινωνία ή τη μικροπολιτική. Και πάλι, όμως, το κλείσιμο της αξιολόγησης είναι αναγκαία αλλά όχι ικανή συνθήκη για την ανάταξη της οικονομίας. Μετά την επιτυχή δεύτερη αξιολόγηση που ελπίζουμε να γίνει, στόχος είναι να μπούμε στην ποσοτική χαλάρωση, που πάλι ελπίζουμε να γίνει, οπότε θα βελτιωθεί η ρευστότητα, θα πάρει μια ανάσα η οικονομία, που τώρα είναι στην εντατική.

Και αν κλείσει η αξιολόγηση και μπούμε στο QE, σωθήκαμε; Όχι βέβαια. Χρειάζεται κι άλλα πράγματα. Τα κυριότερα είναι να σταματήσει η τιμωρία της επιχειρηματικότητας -και βλέπουμε, εδώ πέρα, το φορολογικό και το ασφαλιστικό, πώς τιμωρούν την επιχειρηματικότητα- και να ξεβαλτώσουν οι βαλτωμένες μεγάλες επενδύσεις.

Και ξέρετε ποιο είναι το σημαδιακό εκείνο γεγονός, το οποίο θα μπορούσε να αλλάξει άρδην το οικονομικό κλίμα; Όχι, δεν είναι το «τάμα του έθνους» που ζητούν δεκατέσσερις Βουλευτές της Νέας Δημοκρατίας μαζί με τον κ. Καμμένο και τον κ. Νικολόπουλο. Το σημαδιακό γεγονός θα είναι να μπει η πρώτη μπουλντόζα στο Ελληνικό. Θα είναι ένα σημάδι ότι είμαστε αποφασισμένοι να προχωρήσουμε, ότι ξεβαλτώνουν οι μεγάλες επενδύσεις, ότι δημιουργούνται δουλειές. Και στο Ελληνικό έχουμε περίπου εβδομήντα χιλιάδες θέσεις εργασίας στην αρχή. Αυτό είναι που έχουμε ανάγκη. Και επειδή η οικονομία είναι κλίμα, θα αρχίσει να αλλάζει η ψυχολογία. Θα ακολουθήσουν κι άλλοι.

Δεν βλέπω, όμως, η Συμπολίτευση να συμμερίζεται αυτό το όραμα εξ ου και οι προσπάθειες παρακώλυσης των αντίστοιχων έργων. Και ανησυχώ μην τους δίνω ιδέες και τώρα ζητήσουν να γίνει το «τάμα του έθνους» στο Ελληνικό, για να καθυστερήσει κι άλλο η επένδυση. Η οικονομία δεν μπορεί να πάρει μπροστά με διορισμούς και απευθείας αναθέσεις από τη μία και υπερφορολόγηση και φρενάρισμα των επενδύσεων από την άλλη. Η οικονομία δεν μπορεί να πάρει μπροστά, όταν το πελατειακό κράτος και οι πρακτικές του είναι το μόνο που ξέρουν οι κυβερνήσεις να κάνουν καλά τα τελευταία σαράντα χρόνια. Κι εσείς συνεχίζετε ακάθεκτοι.

Ευχαριστώ πολύ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και για την ακρίβεια στον χρόνο.

Τώρα θα δώσω τον λόγο στον Υπουργό, τον κ. Τόσκα, για να μιλήσει επί της τροπολογίας. Πέντε λεπτά είναι καλά, κύριε Τόσκα;

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Λιγότερο θα μιλήσω, κυρία Πρόεδρε.

Κυρία Πρόεδρε, κυρίες και κύριοι, είναι γνωστές οι στρεβλώσεις που αφορούν τα Σώματα Ασφαλείας, την Ελληνική Αστυνομία και το Πυροσβεστικό Σώμα. Χρησιμοποιήθηκαν κατά κόρον αυτά τα δύο Σώματα περισσότερο σαν μηχανισμοί πρόσληψης κομματικών ψήφων παρά για τον λόγο για τον οποίο υπάρχουν. Και ξέρετε κάτι; Δεν είμαστε εμείς αυτοί οι οποίοι εμπαίζουν ή ενέπαιξαν τους πυροσβέστες ή τους αστυνομικούς. Υπήρξαν τεράστιες στρεβλώσεις, εξυπηρετούσαν άλλα συμφέροντα αυτές οι στρεβλώσεις ή η μη επίλυση ζητημάτων και αυτή τη στιγμή ερχόμαστε να καλύψουμε με αυτή τη διάταξη μια μεταβατική φάση για τους πυροσβέστες πενταετούς θητείας, η οποία δεν μπορούσε να λυθεί αλλιώς.

Πιστεύουμε ότι δίνουμε τις δυνατότητες που αυτή τη στιγμή μπορούν να δοθούν γι’ αυτούς τους ανθρώπους, οι οποίοι εργάζονται σκληρά και συνεισφέρουν στις κατασβέσεις πυρκαγιών –γιατί είναι μεγάλος ο αριθμός τους και εκτελούν σοβαρότατη αποστολή και όχι μόνο για τις πυρκαγιές- τους δίνουμε, λοιπόν, δυνατότητα τριετούς παράτασης, τους δίνουμε τη δυνατότητα ένταξης στην επετηρίδα και στις βαθμολογικές προαγωγές, δυνατότητα εισαγωγής στις παραγωγικές σχολές και τη δυνατότητα να απασχοληθούν με υπερωρίες κατά τη διάρκεια νυχτερινών ωρών, αργιών κ.λπ..

Επίσης επειδή τέθηκε ένας προβληματισμός για αυτούς τους πυροσβέστες πενταετούς θητείας, οι οποίοι σταδιακά θα συμπληρώνουν την πενταετία, αυτοί εντάσσονται στις διατάξεις της τροπολογίας που κατατίθεται σήμερα και, επομένως, δεν πρέπει να υπάρχει λόγος ανησυχίας.

Η τροπολογία που κατέθεσε το ΚΚΕ, δεν μπορεί να υλοποιηθεί. Κατ’ αρχάς τα αιτήματα των πυροσβεστών πενταετούς θητείας είναι διαφορετικά, είναι αντίθετα, είναι σε μια κατεύθυνση μονιμοποίησης με ένταξη στο μόνιμο πυροσβεστικό προσωπικό με τα ίδια καθήκοντα. Προκαλεί τεράστια αναστάτωση και ουσιαστικά ζητάει να καλυφθούν τέσσερις χιλιάδες θέσεις μέσω των πανελληνίων εξετάσεων, κάτι που μακάρι να μπορούσε να γίνει και μακάρι να μπορούσαμε να καλύψουμε όλες τις ανάγκες της πολιτικής προστασίας. Θα ήμουν πάρα πολύ ευτυχής αλλά όπως καταλαβαίνετε.

**ΧΡΗΣΤΟΣ ΚΑΤΣΩΤΗΣ:** Δεν λέμε αυτό, κύριε Υπουργέ.

**ΧΡΗΣΤΟΣ ΜΑΝΤΑΣ:** Δεν διακόπτουμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Μην κάνετε διάλογο. Θα έχετε τον χρόνο να τοποθετηθείτε.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Κύριε Κατσώτη, ουσιαστικά αυτό λέμε.

Δεν μειώνεται, επίσης όπως είπε ο εισηγητής σας, ο χρόνος υπηρεσίας, αλλά δίνεται η δυνατότητα γρήγορης ένταξης στην κατηγορία των μονίμων. Επομένως δεν βρίσκονται στον αέρα, όπως μάλλον υπονοήθηκε κάποιοι άνθρωποι, ίσα - ίσα διασφαλίζεται η θέση αυτών των ανθρώπων και δημιουργούνται προϋποθέσεις για μονιμοποίηση ίσως και πάρα πολύ γρήγορα.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε και εμείς.

Κυρία Φωτίου, θέλετε τώρα τον λόγο;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Αν θέλουν οι συνάδελφοι, ας προηγηθούν, για να μην πάμε όλοι μαζί.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Δίνω τον λόγο στον κ. Παπαηλιού από τον ΣΥΡΙΖΑ για επτά λεπτά.

**ΓΕΩΡΓΙΟΣ ΠΑΠΑΗΛΙΟΥ:** Κυρία Πρόεδρε, κυρίες και κύριοι συνάδελφοι, το παρόν νομοσχέδιο δεν είναι από αυτά που δημιουργούν δημοσιότητα, όμως εντάσσεται σε μια σειρά νομοθετικών πρωτοβουλιών της Κυβέρνησης που έχουν ειδικό βάρος.

Το πρώτο μέρος του αναφέρεται στους φορτοεκφορτωτές που αναλαμβάνουν την φόρτωση και την εκφόρτωση σε ξηρά και θάλασσα, αφορά τόσο στους συναλλασσόμενους όσο και στους ίδιους τους φορτοεκφορτωτές. Οι μεν συναλλασσόμενοι διότι ενδιαφέρονται για την ασφαλή και έγκαιρη φόρτωση - εκφόρτωση των φορτίων, οι δε φορτοεκφορτωτές, διότι ενδιαφέρονται για την ασφάλεια τους, η οποία είναι προϋπόθεση για την παροχή και της συγκεκριμένης εργασίας σε ένα σύγχρονο κράτος πρόνοιας.

Το δεύτερο μέρος αναφέρεται στην εγγραφή ως χρηστών στο Εθνικό Μητρώο Ιδιωτικών Φορέων Κοινωνικής Φροντίδας όλων των φορέων, οι οποίοι παρέχουν υπηρεσίες πρόνοιας και είναι νομικά πρόσωπα ιδιωτικού δικαίου μη κερδοσκοπικού χαρακτήρα συμπληρώνοντας, θα έλεγα, το προηγούμενο καθεστώς.

Ως προς το πρώτο κεφάλαιο κατά την εφαρμογή της ισχύουσας νομοθεσίας διαπιστώθηκε πλήθος διοικητικών, δικαστικών, λειτουργικών και ερμηνευτικών προβλημάτων. Αποτέλεσμα αυτών των δυσλειτουργιών ήταν να επακολουθήσουν ερμηνευτικές έριδες και δικαστικές διαμάχες, γεγονός που δεν συνάδει με τον επιδιωκόμενο σκοπό του νόμου.

Έτσι με το πρώτο μέρος του παρόντος νομοσχεδίου επιχειρείται να διορθωθούν τα κακώς κείμενα που παρατηρήθηκαν τα προηγούμενα χρόνια είτε αυτά αφορούν τις εμπλεκόμενες υπηρεσίες, που οδήγησαν σε υπέρμετρη διοικητική επιβάρυνση αλλά και σε αδικαιολόγητη δαπάνη διοικητικών πόρων είτε αυτές αφορούν τους πολίτες οι οποίοι αδικαιολόγητα επιβαρύνθηκαν από την ασάφεια συγκεκριμένων ρυθμίσεων.

Έτσι το παρόν νομοσχέδιο ρυθμίζει ζητήματα, που αφορούν στη λειτουργία του Εθνικού Μητρώου Φορτοεκφορτωτών, δημιουργώντας νέους, διαφορετικούς, ευνοϊκότερους όρους για την άσκηση του συγκεκριμένου επαγγέλματος.

Οι διαφορετικοί όροι επιτυγχάνονται με την προσαρμογή της δημόσιας διοίκησης στις πραγματικές ανάγκες εργασίας των φορτοεκφορτωτών, τη μείωση των γραφειοκρατικών επιβαρύνσεων και την επιτάχυνση των διαδικασιών εγγραφής στο Εθνικό Μητρώο Φορτοεκφορτωτών (ΕΜΦ).

Επιπλέον με το παρόν νομοσχέδιο επέρχονται πέραν των διαδικαστικών απλοποιήσεων και ουσιαστικές αλλαγές στις προϋποθέσεις εγγραφής το οποίο προβλέπει πλέον διάκριση μεταξύ των εργασιών φορτοεκφόρτωσης ανά κατηγορία λιμένα και ξηράς, λαμβάνοντας υπ’ όψιν την πρακτική εμπειρία του φορτοεκφορτωτή για την άσκηση ιδιαίτερα επικίνδυνων φορτοεκφορτωτικών εργασιών.

Έτσι, λοιπόν, επανακαθορίζεται με έναν τρόπο πιο ορθολογικό, πιο απλό, η διαδικασία εγγραφής στο ΕΜΦ.

Η ισχύουσα νομοθετική ρύθμιση προέβλεπε ή προβλέπει κοινό Εθνικό Μητρώο Φορτοεκφορτωτών τόσο για την ξηρά όσο και για τα λιμάνια. Οι φορτοεκφορτωτικές εργασίες λιμένος και ξηράς είναι, όμως, διαφορετικής φύσης και βάσει των λεγόμενων βέλτιστων ευρωπαϊκών πρακτικών είναι επιβεβλημένη η κατάταξή τους σε διαφορετικά μητρώα.

Σε αυτό το πλαίσιο, σε δεύτερο επίπεδο, όπου περιλαμβάνονται και οι πιο δύσκολες, οι πιο σύνθετες, οι πιο εξειδικευμένες και οι πιο επικίνδυνες εργασίες, γίνεται διάκριση μεταξύ του μητρώου για ξηρά και του μητρώου για λιμάνια.

Παράλληλα καθορίζονται οι προϋποθέσεις, που είναι απαραίτητες για την εκτέλεση εξειδικευμένων ή ακόμα και επικίνδυνων εργασιών, έτσι ώστε να υπάρχει είτε ως προϋπόθεση για την εγγραφή στο Μητρώο Β΄ η προηγούμενη εμπειρία του εργαζόμενου είτε συνδυασμός εμπειρίας και κατάρτισης.

Το γεγονός ότι ως προϋπόθεση για την ένταξη στο Μητρώο Β΄ τίθεται πλέον και η εμπειρία, σημαίνει ότι ενισχύονται οι συνθήκες ασφαλείας για τους εργαζόμενους, αφού η εμπειρία αποτρέπει κινδύνους και δημιουργεί περιβάλλον ασφαλείας.

Στο νέο πλαίσιο δεν καταργούνται τα προγράμματα κατάρτισης και πιστοποίησης, απλώς στο Μητρώο Β΄ η εγγραφή μπορεί να γίνει βάσει του συνδυασμού εμπειρίας και κατάρτισης, με πιο ορθολογικό τρόπο και με γνώμονα την υγεία, την ασφάλεια και την προστασία των εργαζομένων.

Έτσι για φορτοεκφορτωτικές εργασίες λιμένος κάποιος θα εγγράφεται στο Μητρώο Β΄ βάσει εμπειρίας εκατό ογδόντα ενσήμων ή ενενήντα ενσήμων με κατάρτιση και πιστοποίηση, ενώ για το Μητρώο Β΄ Ξηράς εγγράφεται βάσει εμπειρίας ογδόντα ενσήμων ή σαράντα ενσήμων με κατάρτιση και πιστοποίηση.

Επίσης δημιουργείται και το Υπομητρώο Πιστοποιημένων Φορτοεκφορτωτών Λιμένα και Ξηράς του Μητρώου Β΄, όπου και καταχωρούνται οι φορτοεκφορτωτές που συμμετείχαν σε πρόγραμμα κατάρτισης και πιστοποίησης δεξιοτήτων λιμένα ή ξηράς, με σκοπό να βελτιώσουν την τεχνογνωσία και τις δεξιότητές τους.

Ως προς το δεύτερο κεφάλαιο, επιδιώκεται να μπει τάξη στο πεδίο της κοινωνικής φροντίδας. Όλοι οι φορείς οι οποίοι παρέχουν υπηρεσίες κοινωνικής φροντίδας και είναι νομικά πρόσωπα ιδιωτικού δικαίου μη κερδοσκοπικού χαρακτήρα, εγγράφονται ως χρήστες στο Εθνικό Μητρώο Ιδιωτικών Φορέων Κοινωνικής Φροντίδας και, ουσιαστικά, οι διατάξεις του παρόντος νόμου συμπληρώνουν το ισχύον καθεστώς.

Μέχρι σήμερα δίδονταν πολύ περιορισμένα στοιχεία για κάθε φορέα στην αρμόδια υπηρεσία του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης και μέσω του ΕΚΚΑ και μόνο για τους φορείς οι οποίοι χρηματοδοτούνταν άμεσα από το κράτος, όχι όμως και γι’ αυτούς οι οποίοι χρηματοδοτούνται έμμεσα, για παράδειγμα, από τις περιφέρειες, τον ΕΟΠΥΥ κ.τ.λ..

Σε αυτό το πλαίσιο αυτός ο διαχωρισμός θα έλεγα ότι είναι τεχνητός. Με το παρόν νομοσχέδιο εγγράφονται ηλεκτρονικά όλοι οι φορείς μέσω της ΗΔΙΚΑ και δίδονται πλέον τα στοιχεία που απαιτούνται για όλους τους φορείς, ώστε να υπάρχει διαφάνεια και πλήρης γνώση των δεδομένων.

Επειδή το προνοιακό τοπίο είναι πολύμορφο, στην παράγραφο 1 του άρθρου 7 εμπίπτουν νομικά πρόσωπα ιδιωτικού δικαίου, εκ των οποίων άλλα είναι φιλανθρωπικά σωματεία, άλλα ΜΚΟ και άλλα εταιρείες μη κερδοσκοπικές.

Αυτό το πολύμορφο τοπίο αποτυπώνεται πλέον ομοιογενώς και γι’ αυτό στην παράγραφο 3 δηλώνεται η ταυτότητα του φορέα με όλα τα σχετικά στοιχεία, την επωνυμία, τη γεωγραφική εμβέλεια, το αντικείμενο δραστηριοποίησής του και τις παρεχόμενες υπηρεσίες κοινωνικής φροντίδας, τον αριθμό των ωφελούμενων ληπτών, τον αριθμό και τις ειδικότητες των εργαζομένων, του προσωπικού παροχής εθελοντικών εργασιών, τα οικονομικά στοιχεία κ.τ.λ..

Έτσι ενισχύονται ο δημόσιος έλεγχος των κοινωνικών και προνοιακών υπηρεσιών και παροχών, η χρηστή διαχείριση των κοινωνικών πόρων, καθώς και η ποιότητα που παρέχουν ιδιωτικοί φορείς μη κερδοσκοπικού χαρακτήρα και οργανώσεις εθελοντικού χαρακτήρα, στο πλαίσιο προγραμμάτων κοινωνικής φροντίδας ευάλωτων πληθυσμιακών ομάδων.

Δύο λόγια για δύο εκ των τροπολογιών. Με την τροπολογία για τα σχολικά γεύματα αφ’ ενός καλύπτονται μαθητές που βιώνουν συνθήκες απόλυτης φτώχειας και αφ’ ετέρου διαμορφώνονται συνήθειες διατροφής και διατροφικές επιλογές που θα έχουν θετικό αποτέλεσμα στην υγεία, την πρόληψη ασθενειών και την καταπολέμηση της παχυσαρκίας των μαθητών.

Ως προς την τροπολογία για τους πυροσβέστες πενταετούς θητείας που πληρούν συγκεκριμένες προϋποθέσεις, όπως αναφέρεται στην αιτιολογική έκθεση, για λόγους τεχνικούς αλλά και για λόγους που συνδέονται με την παρούσα φάση της διαπραγμάτευσης για την αξιολόγηση, εισάγεται μία ρύθμιση, που κατοχυρώνει το δικαίωμά τους για μονιμοποίηση και θέτει συγκεκριμένο απώτερο χρονικό ορίζοντα γι’ αυτή την τριετία.

Η Κυβέρνηση όφειλε να δράσει τάχιστα ώστε να μη χρειαστεί η εξάντληση της τριετίας, όπως εξάλλου προβλέπεται και στην τροπολογία, στην οποία ρητά αναφέρεται ότι για την μονιμοποίηση μπορεί να οριστεί μικρότερο χρονικό διάστημα. Επιτέλους αυτή η κατηγορία πυροσβεστών πρέπει να να δικαιωθεί, οι συγκεκριμένοι πυροσβέστες να μονιμοποιηθούν και συνακόλουθα να αντιμετωπιστούν από κάθε άποψη -καθεστώς εργασίας, αμοιβής κ.λπ.- με ίσους όρους με τους υπόλοιπους ήδη μόνιμους συναδέλφους τους.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Βορίδης από τη Νέα Δημοκρατία.

Και θα αρχίζω να μιλάω για τον χρόνο.

**ΜΑΥΡΟΥΔΗΣ ΒΟΡΙΔΗΣ:** Ευχαριστώ, κυρία Πρόεδρε.

Κι επειδή θα αναφερθώ σε ένα πολύ συγκεκριμένο θέμα, δεν νομίζω ότι θα χρειαστεί τόσος χρόνος.

Βέβαια να επισημάνω, ότι εγώ επιθυμώ να μιλήσω και να παρέμβω στη συγκεκριμένη σημερινή συζήτηση, για το θέμα της τροπολογίας που αφορά τη ρύθμιση του θέματος των πυροσβεστών.

Είναι ένα πρόβλημα το ότι, απ’ ό,τι βλέπω, δεν είναι εδώ ο αρμόδιος Υπουργός. Ήρθε κατέθεσε την τροπολογία και έφυγε. Προφανώς η παρούσα Υπουργός εκπροσωπούσα μεν την Κυβέρνηση δεν γνωρίζει το θέμα και δεν μπορεί να το αναπτύξει. Κι απ’ ό,τι βλέπω, είναι μεν παρών ο εισηγητής της Πλειοψηφίας για να υποστηρίξει…

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Πρώτον, ποιος σας είπε ότι δεν γνωρίζω το θέμα και δεύτερον, ότι ο αρμόδιος Υπουργός δεν ανέπτυξε δύο φορές το θέμα;

**ΜΑΥΡΟΥΔΗΣ ΒΟΡΙΔΗΣ:** Ποιος μου είπε ότι ο αρμόδιος Υπουργός δεν είναι εδώ; Τα μάτια μου μου το είπανε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν ήσασταν εσείς, όμως, τόση ώρα μέσα στην Αίθουσα.

**ΜΑΥΡΟΥΔΗΣ ΒΟΡΙΔΗΣ:** Εγώ άκουσα την ανάπτυξη που έκανε ο κύριος Υπουργός. Ποιος θα δώσει απαντήσεις;

Γιατί εξανίστασθε κιόλας; Έχετε μία μη κανονική διαδικασία. Δηλαδή έρχεται μία τροπολογία εκπρόθεσμη.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κύριε Βορίδη, θα ακούσει τα ερωτήματά σας.

**ΜΑΥΡΟΥΔΗΣ ΒΟΡΙΔΗΣ:** Συγγνώμη, κυρία Πρόεδρε, γιατί εγκαλούμαι κιόλας, από αυτούς που δεν τηρούν την κανονικότητα της κοινοβουλευτικής διαδικασίας.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ποια κανονικότητα;

**ΜΑΥΡΟΥΔΗΣ ΒΟΡΙΔΗΣ:** Η κανονικότητα της κοινοβουλευτικής διαδικασίας είναι ότι έχετε φέρει σε άσχετο νομοσχέδιο μία εκπρόθεσμη τροπολογία. Ο αρμόδιος Υπουργός ήρθε, την ανέπτυξε κι έφυγε. Αυτό, λοιπόν, είναι μη κανονικότητα της κοινοβουλευτικής διαδικασίας. Τι δεν καταλαβαίνετε; Και μας παρατηρείτε κι από πάνω! Για καθίστε τώρα εκεί.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν προβλέπονται τροπολογίες;

**ΜΑΥΡΟΥΔΗΣ ΒΟΡΙΔΗΣ:** Εκπρόθεσμές τροπολογίες σε άσχετα νομοσχέδια όχι δεν προβλέπονται! Για να συνεννοούμαστε τώρα. Και τα δύο δεν προβλέπονται.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Να την πετάξουμε την τροπολογία;

**ΜΑΥΡΟΥΔΗΣ ΒΟΡΙΔΗΣ:** Να ενημερωθείτε για την κοινοβουλευτική διαδικασία και μετά να μας κάνετε παρατήρηση.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Όλοι και όλες έχουμε χαρεί που ήρθε αυτή η τροπολογία. Συμφωνούμε σε αυτό, κύριε Βορίδη;

**ΜΑΥΡΟΥΔΗΣ ΒΟΡΙΔΗΣ:** Σε ποιο, κυρία Πρόεδρε;

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Στο ότι ήρθε αυτή η τροπολογία για τους πυροσβέστες.

**ΜΑΥΡΟΥΔΗΣ ΒΟΡΙΔΗΣ:** Στο αν συμφωνούμε στο να ρυθμιστεί το θέμα, συμφωνούμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ε, αυτό. Προχωρήστε.

**ΜΑΥΡΟΥΔΗΣ ΒΟΡΙΔΗΣ:** Στο ότι δεν είναι κανονική η κοινοβουλευτική διαδικασία, επίσης, συμφωνούμε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εντάξει.

**ΜΑΥΡΟΥΔΗΣ ΒΟΡΙΔΗΣ:** Επίσης φαντάζομαι, ότι συμφωνούμε στο ότι η κυρία Υπουργός δεν είναι αρμοδία για παρατηρήσεις. Και σε αυτό να συμφωνούμε.

Άρα, λοιπόν, μιας και έχουμε συμφωνήσει σε όλα αυτά, να πάμε τώρα και στην ουσία, που είναι στο πού διαφωνούμε. Και η ουσία είναι η εξής. Διαβάζω στην αιτιολογική έκθεση: «Οι προσλήψεις αυτής της ειδικής κατηγορίας προσωπικού που κατέλαβαν ad hoc δημιουργηθείσες οργανικές θέσεις, έχουν πραγματοποιηθεί από το έτος 2012. Έχει δημιουργηθεί δε η εύλογη προσδοκία, σε ένα μέρος αυτών που είχαν τα προβλεπόμενα προσόντα, ότι στο τέλος της πενταετίας θα ενταχθούν στο μόνιμο πυροσβεστικό προσωπικό».

Προσδοκία δημιουργήθηκε ή νομοθετική υποχρέωση υπήρχε; Υπήρχε συγκεκριμένη νομοθετική δέσμευση. Είχαν δημιουργήσει μόνοι τους μία προσδοκία; Αφού υπήρχε ρητή πρόβλεψη στο νόμο ότι έπρεπε να μονιμοποιηθούν στις 10 Φεβρουαρίου. Άρα, λοιπόν, καμμία εύλογη προσδοκία δεν δημιουργήθηκε. Είχε η Κυβέρνηση με βάση το νόμο μία συγκεκριμένη υποχρέωση, την υποχρέωση μονιμοποίησης. Αυτό έπρεπε να έχει υλοποιηθεί στις 10/02.

Ακούστε τώρα παραπέρα. Διαβάζω από την αιτιολογική έκθεση: «Εντούτοις η ολοκλήρωση της διαδικασίας μονιμοποίησης παρουσιάζει ορισμένες τεχνικής και νομικής φύσεως περιπλοκές λόγω της πλημμελούς αφ’ ενός διατύπωσης των προαναφερόμενων διατάξεων και της πρόκλησης σύγχυσης, αφ’ ετέρου σχετικά με το εάν η τελική διαδικασία ένταξης στο μόνιμο προσωπικό υπόκειται στους περιορισμούς των προσλήψεων στον δημόσιο τομέα κατά το άρθρο 11 του ν.3833/2010.».

Μάλιστα. Ποιες περιπλοκές; Καμμία περιπλοκή, απολύτως καμμία! Και γιατί δεν υπάρχει καμμία περιπλοκή; Διότι τι προβλέπει η διάταξη; Η μόνη πρόβλεψη που κάνει η διάταξη την οποία εισηγείται τώρα η Κυβέρνηση ως προς τις νομικές προϋποθέσεις, ξέρετε ποια είναι; Η έκδοση δύο προεδρικών διαταγμάτων με τα οποία καταργούνται οι οργανικές θέσεις για τους πενταετούς θητείας και ακριβώς οι ίδιες οργανικές θέσεις συστήνονται προκειμένου να μονιμοποιηθούν.

Τι το περίπλοκο έχει αυτό; Γιατί δεν μπορούσαν όλο αυτό το χρονικό διάστημα των δύο ετών της διακυβέρνησής σας, να εκδοθούν αυτά τα δύο προεδρικά διατάγματα; Αυτή ήταν η απαίτηση. Όσο δε αφορά στο 1 προς 4, ανεξαρτήτως του εάν εντάσσονται ή δεν εντάσσονται, γιατί δεν έχετε προβλέψει και δεν μεριμνήσατε, ώστε στις προσλήψεις που έγιναν, να περιληφθεί το συγκεκριμένο προσωπικό, ώστε να μην υπάρχει η παραμικρή αμφισβήτηση; Γιατί δεν το λάβατε υπ’ όψιν σας αυτό; Αλλάζετε προς το καλύτερο! Αυτά είναι που κάνατε στο παρελθόν.

Έρχομαι στο καλύτερο. Τι κάνετε τώρα; Λέει για τριετή παράταση –για να συνεννοούμαστε αυτό πάει στο 2020, αυτό είναι η τριετής παράταση- προκειμένου να επιλυθεί το ζήτημα της μονιμοποιήσεως. Τι τα θέλετε τα τρία χρόνια; Χρειάζεστε τρία χρόνια, για να εκδώστε τα δύο προεδρικά διατάγματα με το οργανόγραμμα για αυτές τις θέσεις; Ποιον κοροϊδεύετε; Και γιατί κοροϊδεύετε; Γιατί δεν λέτε ποια είναι η πραγματική σας πρόθεση, τι θέλετε να κάνετε με τη συγκεκριμένη κατηγορία εργαζομένων; Ποια είναι η πραγματική σας πρόθεση;

Θέλετε να προχωρήσετε σε μονιμοποίηση; Και θέλετε τρία χρόνια για να εκδώσετε τα προεδρικά διατάγματα των οργανικών θέσεων; Θέλετε να σας ετοιμάσω τα προεδρικά διατάγματα σε έναν μήνα για να τελειώνουμε με αυτό και να τελειώσει και ο έλεγχος από το Συμβούλιο της Επικρατείας; Θέλετε; Θέλετε, όμως, να κοροϊδέψετε, εξ ου και τα τρία χρόνια.

Και θέλετε να λάβετε υπ’ όψιν σας –εγώ να δεχθώ- ακόμα και το 1 προς 4; Γιατί δεν λαμβάνετε υπ’ όψιν σας το 1 προς 4 στις προσλήψεις του 2017; Το 1 προς 4 είναι τέσσερις συνταξιοδοτούμενοι για έναν προσλαμβανόμενο. Δεν θα βγουν οκτώ χιλιάδες άνθρωποι στη σύνταξη, για να έχετε τη δυνατότητα να προσλάβετε τον συγκεκριμένο αριθμό μέσα στον τρέχοντα χρόνο;

Άρα για να είμαστε συνεννοημένοι, είναι σαφές ότι κοροϊδεύετε, είναι σαφές ότι εμπαίζετε και είναι σαφές, ότι στην πραγματικότητα αυτοί οι άνθρωποι είναι σε μία ακόμα εκκρεμότητα, γιατί δεν έχετε το θάρρος και το κουράγιο να ρυθμίσετε. Άρα, λοιπόν, είναι προφανές, ότι όχι απλώς δεν πρέπει να αισθάνεται κανένας ευγνωμοσύνη γιατί δήθεν τους δώσατε την τριετία, αλλά αντιθέτως είναι ξεκάθαρο, ότι εμείς σε αυτόν τον εμπαιγμό δεν συμπράττουμε.

Και εκείνο για το οποίο καλούμε την Κυβέρνηση άμεσα, είναι να ενεργήσει, εάν είναι ειλικρινείς οι προθέσεις της, προκειμένου να τακτοποιηθεί το συγκεκριμένο ζήτημα με σοβαρό τρόπο.

Ευχαριστώ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Παναγιώταρος.

**ΗΛΙΑΣ ΠΑΝΑΓΙΩΤΑΡΟΣ:** Ευχαριστώ, κυρία Πρόεδρε.

Πριν ξεκινήσω να αναφερθώ και εγώ στα των πυροσβεστών από το εν λόγω νομοσχέδιο, θέλω να κάνω ένα μικρό σχόλιο. Κάποιος προλαλήσας –εάν δεν κάνω λάθος ήταν ο αγορητής του Ποταμιού- αναφέρθηκε ειρωνικά σε μία ερώτηση που έγινε για το «τάμα του έθνους».

Ήταν μια ερώτηση, που επίσης έκαναν κάποιοι δημοσιογράφοι χθες στον τηλεοπτικό σταθμό «ΣΚΑΪ» και πάλι ρωτώντας ειρωνικά τον Βουλευτή της Νέας Δημοκρατίας τον κ. Χατζηδάκη, τι έχει να πει γι’ αυτή την αναχρονιστική, όπως ήθελαν να την παρουσιάσουν, ερώτηση.

Αυτό το έθνος απελευθερώθηκε το 1821, μετά από αγώνες κάποιων ανθρώπων οι οποίοι είχαν κάνει ένα τάμα. Αυτό ήταν το λεγόμενο «τάμα του έθνους», που σχεδόν διακόσια χρόνια μετά, με υπεκφυγές, με δικαιολογίες δεν έχει πραγματοποιηθεί. Οι όποιες δικαιολογίες υπάρχουν και τίθενται, κατ’ εμάς υποκριτικά, και από τη Νέα Δημοκρατία -διότι κυβερνήσατε δεκαετίες κύριοι, και θα μπορούσατε να έχετε προβεί στις απαραίτητες ενέργειες για το «τάμα του έθνους»- είναι μία ύβρις προς αυτούς που αγωνίστηκαν και απελευθέρωσαν την πατρίδα μας.

Θα ήθελα να σχολιάσω και το «αίσχος» που ακούστηκε από την κ. Φωτίου, όταν ο αγορητής της Χρυσής Αυγής αναφέρθηκε στα σχολικά γεύματα και έκανε ένα σχόλιο να προσέξετε να μην περιλαμβάνουν χοιρινό και οι τροφές οι οποίες θα πηγαίνουν στα σχολεία, να έχουν και την έγκριση Χαλάλ.

Για όσους δεν γνωρίζετε, η πιστοποίηση Χαλάλ γίνεται από μουφτήδες, για το ότι τα ζωντανά που έχουν σφαχτεί, έχουν σφαχτεί κατά τα μουσουλμανικά πρότυπα. Και αν ανατρέξει κανείς να δει πώς σφάζονται τα ζωντανά κατά τα μουσουλμανικά πρότυπα, αντιβαίνουν σε όλους τους νόμους που έχουν να κάνουν με τον τρόπο σφαγής των ζώων. Τώρα πώς γίνεται, από τη μία να θεσπίζονται όλο και πιο αυστηροί τρόποι με τον οποίο θα σφάζονται στα σφαγεία είτε είναι αμνοερίφια είτε είναι μοσχάρια είτε είναι χοιρινά είτε πτηνά ή οτιδήποτε άλλο και από την άλλη να επιτρέπεται να κυκλοφορούν στην αγορά τέτοιου είδους τρόφιμα, είναι ένα οξύμωρο και ένα παράλογο, για το οποίο δείχνει πόσο α λα καρτ είσαστε αντιρατσιστές, πόσο α λα καρτ φιλόζωοι είσαστε και πόσο α λα καρτ ανθρωπιστές είσαστε, της πλάκας στην κυριολεξία.

Αν δεν ήταν τα προσφυγόπουλα, όπως τα λέτε εσείς, εμείς τα λέμε λαθρομεταναστόπουλα -και η ορολογία είναι επίσημη και της Ευρωπαϊκής Ένωσης αλλά και δομών του ελληνικού κράτους ο όρος λαθρομετανάστης και λαθρομετανάστες όσο και αν προσπαθείτε να το αλλάξετε- σίγουρα δεν θα πολυενδιαφερόσασταν και για τα παιδάκια τα Ελληνόπουλα, που πεινάνε στα σχολεία, όπως πράττετε και για τον ελληνικό λαό, όπου ο Υπουργός σας βγήκε και είπε, ότι δεν τρώει κανείς από τα σκουπίδια πλέον, όλα είναι καλά και διάφορες άλλες φιλοσοφίες.

Ας φτάσουμε σε αυτή την τροπολογία για τους πυροσβέστες. Πολλά έχουν ακουστεί, ακούγονται και θα ακουστούν. Κατ’ αρχάς από το να μείνουν χωρίς δουλειά τέσσερις χιλιάδες πυροσβέστες εμπειροπόλεμοι με όλη τη σημασία της λέξεως, σαφώς και μας κάνει να υπερψηφίσουμε την οποιαδήποτε τροπολογία έρθει για παράταση της εργασίας τους και μακάρι να γίνει και μονιμοποίησή τους. Και εάν έρθει κάτι καλύτερο, σαφώς και θα το υπερψηφίσουμε.

Εδώ πάμε σε κάτι άλλο, διότι ομιλούμε συνεχώς για τον δημόσιο τομέα. Βλέπουμε και στην αιτιολογική έκθεση της τροπολογίας, ότι υπάρχουν λέει, διάφορα ζητήματα με τον ν.3833/2010, που έχει να κάνει με τους περιορισμούς των προσλήψεων στον δημόσιο τομέα. Αν δούμε τι γίνεται ειδικότερα τον τελευταίο ενάμιση χρόνο στην πατρίδα μας με τους χιλιάδες διορισμούς αργόσχολων κηφήνων συντρόφων σε διάφορες ΜΚΟ, που χαθήκαν σε δήμους και οπουδήποτε αλλού, διορισμούς παντού ανθρώπων που δεν χρειάζονται, την ίδια στιγμή που το Πυροσβεστικό Σώμα σώζει όλους αυτούς και πάρα πολλούς συνεχώς είτε είναι φωτιές το καλοκαίρι είτε πλημμύρες είτε καταστροφές είτε λιμοί είτε καταποντισμοί, και έχει τεράστιες ελλείψεις, είναι υποκριτικό να εμπαίζουμε αυτούς τους ανθρώπους.

Πριν από λίγο καιρό είχε έρθει ένα νομοσχέδιο εδώ σχετικά με τα του δημοσίου και μιλούσε για τις μετατάξεις των δημοσίων υπαλλήλων. Έλεγε το νομοσχέδιο, ότι ναι πρέπει να γίνουν μετατάξεις, γιατί προφανώς υπάρχουν υπηρεσίες οι οποίες είναι υπεράριθμες από όλους αυτούς οι οποίοι διορίζονταν με τα κομματικά μπιλιετάκια εκτός ΑΣΕΠ και υπάρχουν άλλες οι οποίες είναι κενές. Και αντί αυτές οι μετατάξεις να είναι υποχρεωτικές, θα γίνονται, αν θέλει ο οποιοσδήποτε δημόσιος υπάλληλος. Άλλη υποκρισία της Κυβέρνησης αλλά και των προηγούμενων κυβερνήσεων, οι οποίοι έβλεπαν τους δημοσίους υπαλλήλους ως την καλύτερη εκλογική τους πελατεία, τους οποίους πολλές φορές τους εκβίαζαν και γνωρίζετε πολύ καλά πώς πηγαίνει το όλο αυτό σχέδιο.

Για εμάς, για τη Χρυσή Αυγή, θα έπρεπε πρωτίστως τα Σώματα Ασφαλείας, η Πυροσβεστική, η Αστυνομία, το Λιμενικό, ο Στρατός, να μην έχει ούτε μία κενή οργανική θέση.

Πριν και πάνω απ’ όλα αυτοί, γιατί και λειτουργούν αποδεδειγμένα για το καλό του συνόλου σε όλες του τις μορφές και τις εκφάνσεις και σίγουρα είναι πολύ πιο σωστό και υγιές να είναι υπερπλήρες το Πυροσβεστικό Σώμα από το να είναι υπερπλήρες ένα Υπουργείο με διάφορους κηφήνες, οι οποίοι δεν έχουν και αντικείμενο εργασίας και αμείβονται και πολλαπλάσια από ό,τι αμείβεται ένας πυροσβέστης με τα πολλά θύματα τα οποία έχουν κατά καιρούς, τους νεκρούς, τους τραυματίες, ό,τι μπορεί να συμβεί.

Είναι θέση της Χρυσής Αυγής –και το έχουμε πει και υπάρχει και στο πρόγραμμά μας- ότι ο μοναδικός τρόπος αν θέλαμε να κάνουμε εθνική πολιτική σωστή χρησιμοποιώντας τον δημόσιο τομέα, θα έπρεπε να είναι, το να είναι υπερπλήρεις αυτές οι θέσεις. Διότι όπως καταλαβαίνετε -το προχωράμε λίγο- αν είναι ο Στρατός μας κανονικά από προσωπικό και δεν έχει ελλείψεις, οι ακριτικές περιοχές θα έχουν περισσότερη ζωή, αν οι πυροσβεστικοί σταθμοί ανά την επικράτεια είναι πλήρεις, είναι εξίσου μια ένεση ζωής για τις τοπικές κοινωνίες, οικονομικής και άλλων μορφών. Εξάλλου είναι και ένα αίσθημα ασφάλειας. Όταν είσαι στην ύπαιθρο, σε μια ερημιά και θα δεις κάπου έναν αστυνομικό σταθμό, από αυτούς που τους κλείνετε παντού ή ακόμα περισσότερο όταν θα δεις μέσα στο λιοπύρι ένα πυροσβεστικό όχημα με δυο, τρεις, τέσσερις πυροσβέστες, έτοιμους να πέσουν στη φωτιά πρώτοι, με ό,τι σημαίνει αυτό, αν, ο μη γένοιτο συμβεί το κακό.

Αυτή είναι η θέση της Χρυσής Αυγής για τους δημοσίους υπαλλήλους. Επαναλαμβάνουμε ότι δεν είναι το ίδιο όλοι οι δημόσιοι υπάλληλοι. Δεν μπορεί να είναι στην ίδια γραμμή οι εκβιαζόμενοι τέσσερις χιλιάδες πυροσβέστες, που βλέπουμε εδώ ότι δεν μονιμοποιούνται ενώ θα έπρεπε, και να τους κρατάτε όμηρους τα επόμενα τρία και πλέον χρόνια, ευελπιστώντας ότι όταν θα γίνουν εκλογές, θα έρθουν τότε οι διάφοροι κομματάρχες και θα παίζουν στις πλάτες των πυροσβεστών, αλλά και άλλων κατηγοριών δημοσίων υπαλλήλων και λειτουργών και να τους λένε «ψηφίστε μας για να σας το τελειώσουμε το ζήτημα» κι όλα αυτά για να ξέρουν τι γίνεται.

(Στο σημείο αυτό κτυπάει το κουδούνι λήξεως του χρόνου του κυρίου Βουλευτή)

Ολοκληρώνω, κυρία Πρόεδρε.

Τελειώνοντας, δυστυχώς η πατρίδα μας βομβαρδίζεται από ανθελληνικές ενέργειες και πράξεις σε όλα τα επίπεδα. Μόλις χθες διαβάσαμε, ότι πλέον με υπουργική απόφαση εξομοιώνονται τα ομόφυλα ζευγάρια -ή όπως αλλιώς το λέτε- με τα κανονικά ζευγάρια ως προς τα δικαιώματα σύνταξης, δικαιώματα οτιδήποτε άλλο δεν ξέρω εγώ.

Φανταστείτε κάποιους ανθρώπους που είναι μαζί για σαράντα και πενήντα χρόνια, να έχουν τα ίδια δικαιώματα με κάποιους, οι οποίοι πολλοί εξ αυτών τεχνηέντως και σκοπίμως θα έχουν κάνει ένα σύμφωνο συμβίωσης, έτσι για μερικούς μήνες ή ένα-δυο χρόνια για να μπορέσουν να εκμεταλλευτούν όλα αυτά. Και όλα αυτά, φυσικά, όπως έχουμε ξαναπεί, αντιβαίνουν με το Σύνταγμα των Ελλήνων και θα έρθει κάποια στιγμή, που όλα αυτά θα κριθούν παράνομα είτε από το Συμβούλιο της Επικρατείας είτε από αλλού.

Ευχαριστώ πολύ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Παπαθεοδώρου από τη Δημοκρατική Συμπαράταξη ΠΑΣΟΚ –ΔΗΜΑΡ.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ευχαριστώ, κυρία Πρόεδρε.

Κυρία Υπουργέ, κυρίες και κύριοι συνάδελφοι, είναι απορίας άξιο, πράγματι, γιατί η Κυβέρνηση η οποία λέει ότι ενδιαφέρεται να επιλύσει ένα θέμα σαν αυτό της αποκατάστασης και της διευθέτησης της προοπτικής που έχουν οι πυροσβέστες πενταετούς θητείας, επιλέγει να φέρει το θέμα στη Βουλή, κυρία Υπουργέ, -γιατί αυτό είναι η δική μου η απορία-, αφού έχει λήξει η θητεία των πυροσβεστών αυτών, των υπαλλήλων αυτών από τις 10 Φεβρουαρίου, αφού έχει παρανόμως βρεθεί μια λύση, παρανόμως!, με ρεπό και κάποιες άδειες που έχουν δοθεί, διότι αυτοί οι άνθρωποι τυπικά από τις 10 Φεβρουαρίου βρίσκονται εκτός υπηρεσίας. Φέρνει ρύθμιση μετά την ολοκλήρωση της θητείας και μια ρύθμιση που τη φέρνει σήμερα, όταν γνωρίζει πάρα πολύ καλά, ότι είχε τη δυνατότητα αυτό να το κάνει και να το διευθετήσει όταν μπορούσε εντός της θητείας, έτσι ώστε να υπάρχουν και οι ανάλογες προτάσεις και οι ανάλογες αντιδράσεις.

Σήμερα, κυρία Υπουργέ, -και βλέπω ότι ο κ. Τόσκας απουσιάζει, όμως τον άκουσα προηγουμένως- έχετε επιλέξει να δημιουργήσετε ένα καθεστώς ομηρίας για τους πυροσβέστες πενταετούς θητείας. Έχετε επιλέξει –και είναι πολιτική επιλογή αυτή- να διαμορφώσετε ένα νομοθετικό πλαίσιο, όπου δίνει περισσότερα καθήκοντα με την ανανέωση της συγκεκριμένης θητείας για μια τριετία λιγότερα δικαιώματα με μισθούς, οι οποίοι βέβαια δεν είναι ίσοι με τους μισθούς των άλλων υπαλλήλων του Πυροσβεστικού Σώματος.

Μας λέτε στην αιτιολογική έκθεση κάτι το οποίο θεωρώ –αν θέλετε– προκλητικό. Είναι προκλητικό, γιατί λέτε ότι η ολοκλήρωση της διαδικασίας μονιμοποίησης παρουσιάζει ορισμένες τεχνικής και νομικής φύσεως περιπλοκές, λόγω αφ’ ενός μεν της πλημμελούς διατύπωσης των προαναφερόμενων διατάξεων αφ’ ετέρου δε της πρόκλησης σύγχυσης σχετικά με τα σχέδιο νόμου. Μιλάτε για πλημμελείς διατάξεις και προβλήματα νομοτεχνικά.

Να σας πω κάτι, κυρία Υπουργέ; Ο ν.3938/2011, προέβλεπε με τη λήξη της πενταετούς θητείας την ένταξη στο μόνιμο προσωπικό του Πυροσβεστικού Σώματος –δεν μιλούσε καν για μονιμοποίηση– του συνόλου αυτών των υπαλλήλων. Όπως καταλαβαίνετε, δεν υπάρχει κανένα νομοτεχνικό πρόβλημα. Ο νόμος του 2011 ήταν ξεκάθαρος, ότι μετά την ολοκλήρωση της θητείας αυτοί οι υπάλληλοι οι οποίοι σας υπενθυμίζω ότι είναι Πυροσβέστες και έχουν ορκιστεί, εντάσσονται στο μόνιμο προσωπικό του Πυροσβεστικού Σώματος. Δεν υπάρχει κανένα πρόβλημα.

Γι’ αυτό σας λέω ότι καθυστερήσατε σκόπιμα –καθυστέρησε η Κυβέρνηση σκόπιμα, δεν είναι της αρμοδιότητάς σας– και ότι υπάρχει και μια προκλητική –αν θέλετε– διατύπωση σε αυτή την αιτιολογική έκθεση. Όταν λέει ότι υπάρχει σύγχυση, μάλλον τη σύγχυση την έχει ο κύριος Υπουργός. Θέλω να σας το εξηγήσω πολύ καλά αυτό. Ο Υπουργός, ο κ. Τόσκας, βρίσκεται σε σύγχυση. Διότι από τον Δεκέμβριο του 2016, ο κ. Τόσκας έχει δηλώσει ότι ολοκληρώθηκε η νομοτεχνική προετοιμασία των διαδικασιών για τη μονιμοποίηση και, βεβαίως, μένει μόνο η γνώμη του Γενικού Λογιστηρίου του Κράτους και ενδεχομένως να κρατείται στο Γενικό Λογιστήριο του Κράτους.

Επανέρχεται ο κ. Τόσκας στις 16 Ιανουαρίου και λέει στους συναδέλφους εδώ στην Αίθουσα, για να το ακούσουν οι πυροσβέστες: «Έχουμε ολοκληρώσει τις διαδικασίες και θα προχωρήσουμε σε νομοθετική ρύθμιση». Και η νομοθετική ρύθμιση στην οποία επιλέγουμε να προχωρήσουμε, είναι να κρατάμε σε ομηρία αυτούς τους ανθρώπους για τρία χρόνια, χωρίς αυτή η διαδικασία να συνοδεύεται από δικαιώματα που αντιστοιχούν στα καθήκοντα και βεβαίως, όχι από μισθούς.

Εκεί που υπήρχαν, δηλαδή, τρεις κατηγορίες στο Πυροσβεστικό Σώμα, φτιάχνετε μια τέταρτη κατηγορία. Έχετε τους μόνιμους, τους εποχικούς και αυτούς της πενταετούς θητείας οι οποίοι είναι στις παλιές ρυθμίσεις και διατάξεις, και τους υπό μονιμοποίηση τους οποίους θέλετε να ξεγελάσετε.

Και θέλετε να τους ξεγελάσετε –το τονίζω αυτό– διότι δεν προβλέπετε μια ρύθμιση η οποία θα έχει καταληκτική ημερομηνία, αλλά μια ρύθμιση η οποία υπερβαίνει ακόμη και την περίοδο της δικής σας Κυβέρνησης. Τους λέτε ότι σε τρία χρόνια, δηλαδή τυπικά μετά τις επόμενες εκλογές, θα είμαστε εδώ να το ξανασυζητήσουμε, για να μετατρέψουμε αυτές τις θέσεις σε μόνιμες.

Η ρύθμιση που φέρνετε σήμερα, κυρία Υπουργέ, είναι τόσο δυσλειτουργική και άδικη για τους δύο χιλιάδες εκατό υπαλλήλους, ώστε οι αδικίες να μεταφέρονται πλέον στο εργασιακό πεδίο και την καθημερινότητα της λειτουργίας του Πυροσβεστικού Σώματος.

Μου έλεγε ένας πυροσβέστης: «Όταν εγώ είμαι πενταετούς θητείας και μέσα στο αυτοκίνητο έχω έναν εποχικό και βρίσκομαι σαράντα χιλιόμετρα από την έδρα μου, θα πρέπει να πάρω τηλέφωνο τον διοικητή μου, για να τον ρωτήσω αν επιτρέπει να προχωρήσω στην κατάσβεση της φωτιάς, δηλαδή να πάω στην επιχείρηση εναντίον της φωτιάς και να έχω εγώ την ευθύνη, την οποία δεν θέλει να πάρει κανένας άλλος, να έχω έναν εποχικό μαζί μου». Και αυτό θέλετε να το διατηρήσουμε για ακόμη τρία χρόνια!

Ξέρετε κάτι; Σήμερα όταν σας μιλάμε για αδικία, σας μιλάμε για το γεγονός, ότι ένας υπάλληλος του Πυροσβεστικού Σώματος που αμείβεται με 750 ευρώ, θα κάνει όλα τα καθήκοντα του μόνιμου αλλά δεν θα έχει τα δικαιώματα του μόνιμου, δεν θα εντάσσεται στο ειδικό μισθολόγιο, θα ανταποκρίνεται στα ωράρια της υπηρεσίας, γιατί έτσι οφείλει να κάνει, όπως λέτε μέσα, χωρίς να υπάρχει καμμιά προοπτική μισθολογικής εξομοίωσης.

Θέλετε να δώσετε μια δικαιότερη λύση; Θέλετε να στηρίξουμε αυτή την τροπολογία, για να ανταποκριθούμε και στο αίτημα αυτών των ανθρώπων; Εγώ σας έχω μια πρόταση και οφείλετε να τη σκεφθείτε, να την ακούσει ο κ. Τόσκας.

Προβλέπεται -εμείς το χαρακτηρίζουμε ομηρία, εσείς περίοδο ανανέωσης- αυτή η περίοδος ανανέωσης να μειωθεί στον έναν χρόνο. Χωρίς καμμιά άλλη ρύθμιση να προχωρήσουμε στη διάταξη του 2011, που έλεγε ότι μετά την λήξη της ανανέωσης αυτής, δηλαδή του ενός έτους, να ενταχθούν αυτοδίκαια στο μόνιμο προσωπικό οι δύο χιλιάδες έντεκα πρώην πενταετούς θητείας πυροσβέστες και εκεί να υπάρξει πλήρης μισθολογική και εργασιακή εξομοίωση.

Αν, πράγματι, έχετε τη θέληση να δώσετε μια λύση για αυτούς τους ανθρώπους, δεν χρειάζεται να τους κρατήσετε ομήρους ούτε να δημιουργήσετε νέα πελατειακή και εκλογική, αν θέλετε, δεξαμενή. Εμείς θα το στηρίξουμε αυτό, αν το δεχθείτε. Πάμε στην ανανέωση για ένα χρόνο από σήμερα και από εκεί και πέρα στον ένα χρόνο να ενταχθούν χωρίς καμμιά άλλη διαδικασία.

Αυτά τα οποία λέτε στην αιτιολογική έκθεση για έκδοση ΚΥΑ και προεδρικών διαταγμάτων, νομίζω ότι είναι προφάσεις και δεν λύνουν το πρόβλημα, γιατί είναι πάρα πολύ εύκολο. Το κάνατε άλλωστε για άλλες επαγγελματικές τάξεις. Ξέρουμε όλοι ότι είναι ζήτημα πολιτικής βούλησης.

Επομένως η πρότασή μας είναι ξεκάθαρη. Εμείς δεν μπορούμε να στηρίξουμε την τροπολογία. Θεωρούμε ότι είναι επιβλαβής για τα συμφέροντα του Πυροσβεστικού Σώματος, γιατί θα έχετε καινούργια προβλήματα. Ξέρετε πόσοι έρχονται ως μόνιμοι από την Πυροσβεστική Ακαδημία; Ογδόντα άτομα το 2019. Μέχρι τότε θα χρησιμοποιείτε ως προσωπικό δεύτερης κατηγορίας αυτούς τους ανθρώπους, τους δύο χιλιάδες εκατό, οι οποίοι θα πηγαίνουν πλέον να βουλώνουν τρύπες εργασιακές και επαγγελματικές ιδιαίτερα τώρα, κυρία Υπουργέ, με την ιδιωτικοποίηση των αεροδρομίων.

Σε όλα τα αεροδρόμια δεν είχαν συσταθεί σταθμοί. Επομένως θα έχουμε καινούργιους σταθμούς, νέες ανάγκες, θα έχουμε προτεραιότητα των μονίμων και οι υπάλληλοι των 750 ευρώ θα μετατίθενται, γιατί μπαίνουν στο σύστημα μεταθέσεων, παντού στην Ελλάδα και χωρίς κανένα προγραμματισμό.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ολοκληρώστε, κύριε Παπαθεοδώρου.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Ολοκληρώνω αμέσως, κυρία Πρόεδρε, και σας ευχαριστώ πολύ για την ανοχή σας.

Επομένως καταλαβαίνετε ότι αυτό είναι και άδικο από τη μια πλευρά αλλά δεν βοηθά και στην επιχειρησιακή λειτουργικότητα του Πυροσβεστικού Σώματος.

Σας ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Τον λόγο έχει ο κ. Κατσώτης από το Κομμουνιστικό Κόμμα Ελλάδας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κυρία Πρόεδρε.

Ας αρχίσουμε από τα εύκολα, που είναι η τροπολογία για τον ΕΦΚΑ. Θα μιλήσω μόνο για δυο τροπολογίες, του ΕΦΚΑ και των πυροσβεστών. Στα υπόλοιπα ο εισηγητής μας τεκμηρίωσε με τον καλύτερο τρόπο τη θέση του ΚΚΕ, όσον αφορά το σύνολο του νομοσχεδίου.

Όσον αφορά τον ΕΦΚΑ, ήδη υπάρχει ένα μεγάλο ζήτημα με τη μεγάλη μείωση της κρατικής χρηματοδότησης για την κοινωνική ασφάλιση. Ο ΕΦΚΑ είναι γνωστό ότι άρχισε με έλλειμμα 2,1 δις. Είναι γνωστό, επίσης, ότι παρά τη χρηματοδότηση από τον ΑΚΑΓΕ, πάλι το έλλειμμα συνεχίζει να υπάρχει. Καλύπτει αυτή η τροπολογία τις ανάγκες της κοινωνικής ασφάλισης; Η γνώμη μας είναι ότι δεν καλύπτει και το έλλειμμα αυτό θα αξιοποιηθεί από την Κυβέρνηση, για να προχωρήσει ακόμη περισσότερο στη μείωση των συντάξεων, στην αφαίρεση των κοινωνικών και ασφαλιστικών δικαιωμάτων, όπως κάνει μέχρι τώρα, βέβαια, προκαλώντας την κατάσταση στα ασφαλιστικά ταμεία.

Γι’ αυτό, λοιπόν, εμείς λέμε, ότι οι εργαζόμενοι, ο λαός μας πρέπει να παλέψει για την ανατροπή αυτής της πολιτικής και στην κοινωνική ασφάλιση για την κατάργηση των αντιασφαλιστικών νόμων. Και, βεβαίως, η Κυβέρνηση είναι έκθετη, γιατί έχουν ροκανίσει τα αποθεματικά της κοινωνικής ασφάλισης οι βιομήχανοι, οι εφοπλιστές, το ίδιο το κράτος μέσα από τη λειτουργία του και τα δανεικά και αγύριστα που έδινε. Και σήμερα, λοιπόν, αρνείται να ανακεφαλαιοποιήσει αυτή την ανάγκη που έχει η κοινωνική ασφάλιση.

Βεβαίως θα ψηφίσουμε «ναι» στην επιχορήγηση των φορέων της κοινωνικής ασφάλισης, του ΕΦΚΑ, του ΝΑΤ και του ΟΓΑ, όπως προβλέπει η τροπολογία.

Έρχομαι στην τροπολογία για τους εργαζόμενους στο Πυροσβεστικό Σώμα.

Ο Υπουργός ο οποίος λείπει και ας ελπίσουμε ότι μας ακούει, μίλησε για την τροπολογία του ΚΚΕ και είπε ότι η δική μας τροπολογία δεν συνάδει με τα αιτήματα των πυροσβεστών, των πενταετών και των εποχικών, ενώ η δική του λύνει το θέμα.

Φαντάζομαι ότι όλοι σας έχετε πάρει καταγγελία-διαμαρτυρία των οργανώσεων των πενταετών και των εποχικών, που σας καλεί να μην ψηφίσετε αυτή την τροπολογία, την οποία έφερε σήμερα η Κυβέρνηση. Δεν την πήρατε; Την πήρατε. Όμως εσείς θα πράξετε το αντίθετο. Θα ψηφίσετε αυτή την τροπολογία, που όχι μόνο δεν λύνει το πρόβλημα αλλά κρατά όμηρους τους δύο χιλιάδες εκατό εργαζόμενους και σε πλήρη ανασφάλεια όλους τους υπόλοιπους.

Τι κάνει η δική μας τροπολογία, κυρίες και κύριοι συνάδελφοι; Η δική μας τροπολογία λέει, ότι για να αντιμετωπιστεί το ζήτημα, θα πρέπει να καταργηθεί η παράγραφος 1 του άρθρου 15 του ν.3938/2011 και να επανασυστηθούν αυτοδικαίως οι τέσσερις χιλιάδες οργανικές θέσεις οι οποίες καταργήθηκαν τότε. Εάν δεν γίνει αυτό, δεν αντιμετωπίζεται το ζήτημα. Η τροπολογία μας, η κατάργηση αυτής της παραγράφου λύνει αυτό το ζήτημα. Σε αυτές τις θέσεις να ενταχθούν αναδρομικά, από την 1η Φεβρουαρίου 2017, όσοι εκ των πυροσβεστών πενταετούς θητείας πληρούν τα κριτήρια κατάταξης. Όλες οι άλλες κενές οργανικές θέσεις να καλύπτονται μέσω της διαδικασίας των πανελληνίων εξετάσεων της επόμενης εξεταστικής περιόδου.

Δεύτερο θέμα που θέτει η τροπολογία μας. Οι ήδη υπηρετούντες πενταετούς θητείας υπάλληλοι που δεν πληρούν τα κριτήρια κατάταξης στο Πυροσβεστικό Σώμα και όλοι οι άλλοι που είναι με σύμβαση απασχολούμενοι κατά την αντιπυρική περίοδο πυροσβέστες, να καταλάβουν αναδρομικά, επίσης από 1 Φεβρουαρίου 2017, μόνιμες οργανικές θέσεις. Σε περίπτωση που αυτές λείπουν, να συσταθούν νέες που θα υπάγονται στο Υπουργείο Εσωτερικών, το οποίο εμπλέκεται έτσι κι αλλιώς στην Πολιτική Προστασία της χώρας ή στο Υπουργείο Περιβάλλοντος και Ενέργειας, στη Δασική Υπηρεσία για την κάλυψη των αναγκών της.

Τι άλλο λέει η τροπολογία μας, κυρίες και κύριοι συνάδελφοι; Για όλη τη μεταβατική περίοδο μέχρι την πλήρη κάλυψη των οργανικών κενών του Πυροσβεστικού Σώματος από τη διαδικασία των πανελληνίων εξετάσεων οι υπάλληλοι αυτοί να καλύπτουν τομείς πυροπροστασίας και πρόληψης του Πυροσβεστικού Σώματος.

Επίσης προτείνουμε -τέταρτο σημείο- με τη λήξη της μεταβατικής περιόδου, να απασχολούνται με τα νέα καθήκοντα πρόληψης, φύλαξης και διαχείρισης των δασικών οικοσυστημάτων, με εκχιονισμούς των οδικών δικτύων της χώρας, καθώς και με αντιπλημμυρικές παρεμβάσεις.

Αυτή η πρότασή μας είναι ολοκληρωμένη και αντιμετωπίζει το πρόβλημα του συνόλου των εργαζομένων στο Πυροσβεστικό Σώμα με αυτές τις εργασιακές σχέσεις που υπάρχουν σήμερα.

Όμως τι γίνεται, αγαπητοί συνάδελφοι και εργαζόμενοι στο Πυροσβεστικό Σώμα; Η Κυβέρνηση επιχειρεί με την τροπολογία αυτή, η οποία αφορά μόνο όσους κρίθηκαν ικανοί για μονιμοποίηση, να κάνει μια γνωμοδοτική εξαπάτηση. Λέει για τρία χρόνια και αυτό με την αίρεση ότι τα δημοσιονομικά της χώρας θα το επιτρέπουν και αν οι δύο ή τρεις Υπουργοί το αποφασίσουν. Το ένα θέμα είναι αυτό. Όλοι οι υπόλοιποι είναι στον αέρα. Δηλαδή είναι εν δυνάμει απολυμένοι, γιατί μέχρι στιγμής δεν έχουν υπάρξει -από όσα έχουν πέσει στην αντίληψή μας- οι υπηρεσιακές αποφάσεις που να ανανεώνουν τη θητεία τους. Πείτε μας μία υπηρεσιακή απόφαση, που να ανανεώνει τη θητεία όλων των υπολοίπων.

Επίσης η τριετία -όπως είπα προηγουμένως- δεν τους εξασφαλίζει. Εξασφαλίζει μόνο ότι θα έχουν για τρία χρόνια δουλειά. Δεν εξασφαλίζει τη μονιμότητα. Εξασφαλίζει ότι τα επόμενα τρία χρόνια θα έχουν δουλειά. Και μετά θα είναι πάλι στον αέρα.

Εμείς, λοιπόν, επειδή δεν θέλουμε να παίζουμε με τους εργαζόμενους, σας καλούμε να κάνετε αποδεκτή την πρότασή μας, γιατί είναι η μόνη που λύνει το πρόβλημα και η μόνη που διασφαλίζει την ομογενοποίηση του Πυροσβεστικού Σώματος και την προσπάθεια που πρέπει να γίνει, έτσι ώστε, πράγματι, να επιτελέσουν το έργο που πρέπει να επιτελέσουν, για να μην καταστρέφονται περιουσίες και ανθρώπινες ζωές.

Η τροπολογία, την οποία καταθέσατε, δεν αντιμετωπίζει το πρόβλημα κι εμείς σας καλούμε -έστω και την τελευταία στιγμή- να κάνετε δεκτή την πρόταση του ΚΚΕ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Κατσώτη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως συμμετείχαν στο εκπαιδευτικό πρόγραμμα «Καποδίστριας» που οργανώνει το Ίδρυμα της Βουλής, είκοσι πέντε μαθήτριες και μαθητές και δύο εκπαιδευτικοί συνοδοί από το Αμερικάνικο Κολλέγιο «Pierce».

Η Βουλή τους καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει η κ. Μερόπη Τζούφη από τον ΣΥΡΙΖΑ.

**ΜΕΡΟΠΗ ΤΖΟΥΦΗ:** Κυρία Πρόεδρε, κύριε Υπουργέ, αγαπητοί συνάδελφοι, θα προσπαθήσω να επαναφέρω τη συζήτηση στο σημερινό νομοσχέδιο και θα αναφερθώ αποκλειστικά στις διατάξεις που αφορούν την κοινωνική προστασία, διατάξεις που έρχονται να συμπληρώσουν τη σχεδιασμένη πολιτική του Υπουργείου και της Κυβέρνησης υπέρ των ευάλωτων κοινωνικών ομάδων.

Ο ευαίσθητος αυτός χώρος παροχής υπηρεσιών κοινωνικής φροντίδας είναι γνωστό ότι χαρακτηρίζεται από πολυμορφία, αφού σ’ αυτόν δραστηριοποιούνται χίλιοι πεντακόσιοι φορείς, νομικά πρόσωπα ιδιωτικού δικαίου, κοινωφελή ιδρύματα, ΜΚΟ, φιλανθρωπικά σωματεία, με την εξαίρεση, βέβαια, των εκκλησιαστικών ιδρυμάτων που δεν συμπεριλαμβάνονται. Όμως εκτός της πολυμορφίας, χαρακτηρίζεται και από μειωμένη εποπτεία, με αποτέλεσμα τη δυσλειτουργία και την πολυδιάσπαση πολλές φορές σε βάρος αυτών που υποτίθεται ότι ωφελούνται απ’ αυτές τις υπηρεσίες, που είναι οι ηλικιωμένοι, τα απροστάτευτα ανήλικα, οι φτωχές οικογένειες, οι χρονίως πάσχοντες και οι άνθρωποι με αναπηρία.

Ταυτόχρονα, το τοπίο θολώνει, καθώς η χρηματοδότηση γίνεται για κάποιους απ’ αυτούς μέσα από ιδιωτικούς πόρους, αρκετές φορές -όπως έχει αποδειχθεί- αδιαφανώς, αλλά γίνεται και από το κράτος είτε άμεσα από το Υπουργείο Πρόνοιας είτε εμμέσως από φορείς, όπως ο ΕΟΠΥΥ και οι περιφέρειες. Επομένως χρειάζεται να γίνεται έλεγχος για τη σωστή αξιοποίηση των δαπανών του δημοσίου.

Για τους λόγους αυτούς και με σκοπό την καλύτερη και αποτελεσματικότερη παρακολούθηση από πλευράς Υπουργείου των δράσεων όλων αυτών των φορέων, δημιουργείται αυτό το Εθνικό Μητρώο, όπως προβλέπεται στο άρθρο 7 του Κεφαλαίου β΄, με την εγγραφή, όμως, να ορίζεται ως υποχρεωτική.

Η συγκεκριμένη ρύθμιση, βεβαίως, είναι η συνέχεια του ήδη ψηφισμένου Εθνικού Μηχανισμού Κοινωνικής Προστασίας, που επανασχεδιάστηκε στο πλαίσιο του ΕΣΠΑ και ψηφίστηκε ακριβώς για να αξιολογεί, να σχεδιάζει και να τεκμηριώνει.

Το μητρώο αυτό θα περιλαμβάνει στοιχεία, που αφορούν τον εκάστοτε φορέα, παρεχόμενες υπηρεσίες, αριθμό ωφελουμένων, αριθμό εργαζομένων, τις ειδικότητές τους, το προσωπικό που παρέχει εθελοντικά αυτές τις υπηρεσίες, οικονομικά στοιχεία, όπως πόροι χρηματοδότησης, στοιχεία ισολογισμού και απολογισμού, την κινητή και ακίνητη περιουσία του φορέα και τέλος, τη δυναμικότητα θέσεων και κλινών. Παράλληλα θα αξιοποιηθούν τα στοιχεία από το e-pronoia και το ΕΚΚΑ, επεκτείνοντας τις δυνατότητες με ενδοεπικοινωνία των υπαρχόντων μητρώων. Με αυτόν τον τρόπο θα υπάρχει μια πλήρης χαρτογράφηση του τοπίου στην κατεύθυνση αυτή.

Επιπλέον η συγκέντρωση και η αξιολόγηση αυτών των στοιχείων θα μας δώσει τη δυνατότητα να σχεδιάσουμε με δεδομένα μια ενιαία πολιτική προς όφελος μεγαλύτερου πληθυσμού, ιδιαίτερα αυτών των ευάλωτων ομάδων, ενώ όπως είπα πριν, προφανώς θα μπορεί να προλάβει και να αποτρέπει φαινόμενα κακοδιαχείρισης, όπως αυτά που έχουν δει το φως της δημοσιότητας, για παράδειγμα του Γηροκομείου Αθηνών, όπου η απερχόμενη διοίκηση παρέδωσε άδεια ταμεία και κατασχεμένους λογαριασμούς.

Εκεί, λοιπόν, κυρίες και κύριοι συνάδελφοι, και όχι στις απευθείας αναθέσεις του Υπουργείου, βρισκόταν το πάρτι για πολλά πολλά χρόνια δυστυχώς.

Θεωρούμε, λοιπόν, ότι αυτή η προσπάθεια ενισχύει και αναβαθμίζει τον έλεγχο αυτών των κοινωνικών και προνοιακών παροχών και υπηρεσιών, με στόχο τη χρηστή και αποδοτική διαχείριση των κοινωνικών πόρων, τον συντονισμό και την αξιολόγηση της ποιότητας των υπηρεσιών που παρέχουν όλοι αυτοί οι φορείς για τις ευαίσθητες και ευάλωτες κοινωνικές ομάδες.

Θα ήθελα, όμως, να αναφερθώ και στην τροπολογία για τα σχολικά γεύματα, για την οποία έγινε αρκετή συζήτηση. Είναι γνωστό ότι τα προγράμματα λιτότητας ευθύνονται για την αύξηση της φτώχειας και, βέβαια, και της παιδικής φτώχειας. Πράγματι με βάση τα στοιχεία της ΕΛΣΤΑΤ, ο κίνδυνος για την παιδική φτώχεια ανέρχεται στο 26,6%, ενώ το ποσοστό των παιδιών που ζουν σε οικογένειες οι οποίες βρίσκονται κάτω από το κατώφλι της φτώχειας, είναι πολύ περισσότερο, στο 34,5%.

Και ακριβώς η παιδική φτώχεια είναι εκείνη η οποία μπορεί να εμφανιστεί με φαινόμενα υποσιτισμού, αλλά κυρίως με φαινόμενα παχυσαρκίας, στην οποία η χώρα μας και προ κρίσης, δυστυχώς, είχε αρνητική πρωτιά σε όλες τις ηλικίες και τα φύλα. Και ακριβώς αυτή η αρνητική πρωτιά προδιαθέτει αυτά τα παιδιά σε πολύ σοβαρά νοσήματα, που συνηθίζαμε να τα βλέπουμε στην ενήλικο ζωή, όπως τον ζαχαρώδη διαβήτη, τις καρδιακές παθήσεις.

Μάλιστα είναι πλέον επίσημα καταγεγραμμένο, ότι η μείωση του οικογενειακού εισοδήματος συνδέεται άμεσα με την παχυσαρκία, καθώς σε συνθήκες κρίσης οι γονείς καταφεύγουν στη φθηνή, ανθυγιεινή θερμιδογόνα τροφή, για να σιτίσουν τα παιδιά τους.

Στόχος, λοιπόν, αυτής της επέκτασης των σχολικών γευμάτων είναι η καταπολέμηση της παιδικής φτώχειας και της επισιτιστικής ανασφάλειας, αφού βρισκόμαστε ακόμη σε έντονη κοινωνική και οικονομική κρίση. Και φαίνεται από τα καταγεγραμμένα στοιχεία, ότι υπάρχουν περίπου εκατόν σαράντα χιλιάδες παιδιά που βρίσκονται σε αυτόν τον κίνδυνο.

Η δράση αυτή είναι σημαντική, γιατί εντάσσεται σε έναν θεσμικό σχεδιασμό, καθώς το κράτος αναλαμβάνει να στηρίξει αυτές τις οικογένειες και να χρηματοδοτήσει από δημόσιους πόρους το πρόγραμμα. Προσπάθειες είχαν γίνει και τα προηγούμενα χρόνια από εθελοντικές ομάδες, συλλόγους γονέων, εκπαιδευτικών και εκκλησιαστικούς φορείς, που, βεβαίως, μπορούν να συνεχιστούν. Όμως εδώ μιλάμε για το κράτος, που επιλέγει να σχεδιάσει αυτή την πολιτική.

Είναι, λοιπόν, δική μας υποχρέωση να στηρίξουμε αυτές τις θεσμικές παρεμβάσεις. Ταυτόχρονα μέσω αυτής της διαδικασίας στοχεύουμε στο να αλλάξουμε τη διατροφική κουλτούρα για όλο τον παιδικό πληθυσμό. Δεν επιθυμούμε να δώσουμε ένα συσσίτιο στην κρίση, αλλά να μπορέσουμε να ξεκινήσουμε με δυσκολίες ένα παιδαγωγικό και εκπαιδευτικό μέτρο, με την παράλληλη διοργάνωση θεματικών εβδομάδων σχετικά με τη διατροφή, που μπορεί να αλλάξει πιθανώς και τα πρότυπα της κουλτούρας, πέραν του να δώσει άμεση ανακούφιση σε θέματα υποσιτισμού, αφού οι κατάλληλες ηλικίες για την παρέμβαση είναι η παιδική ηλικία, δηλαδή οι ηλικίες από δυόμισι έως πέντε χρονών και η εφηβεία.

Το επιχείρημα ότι αυτή η αρχική, γρήγορη ανάθεση για τους πρώτους τρεις μήνες μαρτυρά διαπλοκή και πελατολόγιο, είναι απολύτως έωλο, διότι αυτό γίνεται για να ξεκινήσει με γρήγορους ρυθμούς το πρόγραμμα, το οποίο θα αφορά ένα μικρό ποσό και δέκα χιλιάδες μαθητές.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Δώστε μου, σας παρακαλώ, ένα, δυο λεπτά ακόμη, κυρία Πρόεδρε.

Έχει κατατεθεί από την Υπουργό, ότι το πρόγραμμα αυτό θα αφορά εβδομήντα χιλιάδες μαθητές και πως, βεβαίως, θα γίνει με απόλυτα διαφανή διεθνή διαγωνισμό και με δαπάνη 25 εκατομμυρίων. Επίσης θα γίνει με βάση τα επίσημα καταγεγραμμένα στοιχεία, εκεί όπου έχουμε δείκτες ακραίας φτώχειας και ανεργίας, που συναινούν τα σχολεία και οι σύλλογοι γονέων και κηδεμόνων, με στόχο την επόμενη χρονιά να επεκταθεί, ώστε να καλύψουμε το 30% των εξακοσίων χιλιάδων παιδιών στην πρωτοβάθμια εκπαίδευση που βρίσκονται σε κίνδυνο φτώχειας.

Θεωρώ, λοιπόν, ότι πρέπει όλοι μαζί να στηρίξουμε νομοθετικά αυτή την προσπάθεια που καταβάλλει το Υπουργείο, να την εντάξουμε στο μέλλον και να βοηθήσουμε όλοι, με περισσότερες δράσεις, με την προοπτική μόνιμων κρατικών παρεμβάσεων και ενίσχυσης δημόσιων φορέων, που θα παρέχουν κοινωνική φροντίδα και προστασία.

Στο επόμενο ένα λεπτό θα ήθελα να σας απασχολήσω για μια τροπολογία, την οποία καταθέτω εκ μέρους και άλλων συναδέλφων του ΣΥΡΙΖΑ, που αφορά στο θέμα των ασυνόδευτων παιδιών.

Οι διαστάσεις της προσφυγικής και μεταναστευτικής κρίσης είναι σε όλους μας γνωστές και η πιο ευάλωτη ομάδα είναι τα ασυνόδευτα ανήλικα προσφυγόπουλα. Υπάρχει ένας πολύ σημαντικός αριθμός παιδιών που έχουν εγκλωβιστεί. Βεβαίως δεν ξέρουμε ακριβώς ποιος είναι.

Πρόκειται κυρίως για αγόρια. Ξέρουμε ότι λειτουργούν σε όλη την επικράτεια πενήντα ξενώνες, με δυναμικότητα χιλίων διακοσίων ογδόντα δύο θέσεων φιλοξενίας. Υπάρχουν, όμως, επιπρόσθετες ανάγκες για άλλες εξακόσιες, επτακόσιες νέες θέσεις, σύμφωνα με τις εκκρεμείς αιτήσεις.

Γι’ αυτούς τους λόγους, με την τροπολογία που καταθέτουμε, επιδιώκουμε να υπάρξουν κατάλληλοι χώροι και δομές προσωρινής φιλοξενίας των παιδιών που χρήζουν προστασίας. Και, βεβαίως, στο πλαίσιο της διευθέτησης επειγόντων προβλημάτων προτείνουμε η ανακαίνιση, η διαμόρφωση και ο εξοπλισμός αυτών των ακινήτων που ανήκουν στο Υπουργείο Εργασίας και στους εποπτευόμενους φορείς, δηλαδή στα κέντρα κοινωνικής προστασίας, να γίνουν με τη συνδρομή του Υπουργείου Εθνικής Άμυνας. Επίσης, θα λειτουργήσουν με το ήδη υπάρχον προσωπικό και αν χρειαστεί, πιθανώς θα μπορούν να στελεχωθούν και περαιτέρω αυτοί οι ξενώνες με προσωπικό που γνωρίζει και διαχρονικά φροντίζει τέτοια ευάλωτα παιδιά. Οι δαπάνες για τις εργασίες και τον εξοπλισμό των κτηρίων θα καταβληθούν από το Ταμείο Ασύλου, Μετανάστευσης και Ένταξης.

Επομένως, θεωρώ ότι και με την τροπολογία αυτή ολοκληρώνουμε αυτό που προσπαθούμε να πούμε, δηλαδή κοινωνική προστασία προς όλους τους ανήλικους που διαμένουν στη χώρα, χωρίς διακρίσεις και με γνώμονα την ανθρώπινη αξιοπρέπεια.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε κυρία Τζούφη.

Τον λόγο έχει ο κ. Μάξιμος Χαρακόπουλος από την Νέα Δημοκρατία.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, ζήτησα τον λόγο για την εκπρόθεσμη τροπολογία που αφορά την παράταση της σύμβασης για τρία ακόμη χρόνια των πυροσβεστών πενταετούς υποχρέωσης, που σήμερα, αν είχε εφαρμοστεί ο νόμος, θα έπρεπε ήδη να έχουν μονιμοποιηθεί.

Η εκπρόθεσμη αυτή τροπολογία είναι μνημείο λαϊκισμού και εμπαιγμού των δύο χιλιάδων εκατό, περίπου πυροσβεστών που ανέμεναν εύλογα η πολιτεία να εφαρμόσει τον ν.3938/2011. Φαίνεται, όμως, ότι άλλες είναι οι προτεραιότητες της Κυβέρνησης.

Ως γνωστόν, με τον νόμο αυτόν δημιουργήθηκε ιδιαίτερη κατηγορία, των πυροσβεστών πενταετούς υποχρέωσης, με τη σύσταση τεσσάρων χιλιάδων θέσεων από τις οποίες οι τρεις χιλιάδες τετρακόσιες καλύφθηκαν από πρώην εποχικούς εργαζομένους και οι εξακόσιες από ιδιώτες που εκδήλωσαν ενδιαφέρον.

Ο νόμος προέβλεπε ότι με τη λήξη της πενταετίας όσοι δεν είχαν συμπληρώσει το τεσσαρακοστό έτος της ηλικίας τους και ήταν τουλάχιστον απόφοιτοι λυκείου, μπορούσαν να μονιμοποιηθούν, οι δε υπόλοιποι να αιτηθούν ανανέωση της πενταετούς θητείας τους.

Το 2014 η τότε κυβέρνηση με τον ν.4249 έδωσε τη δυνατότητα ένταξης στο μόνιμο προσωπικό των πυροσβεστών πενταετούς υποχρέωσης και πριν τη λήξη της πενταετίας με κοινή υπουργική απόφαση των Υπουργών Οικονομικών, Διοικητικής Ανασυγκρότησης και Προστασίας του Πολίτη, μετά από σχετική εισήγηση του Συμβουλίου Επιτελικού Σχεδιασμού του Πυροσβεστικού Σώματος.

Τέτοια ΚΥΑ στα δύο χρόνια διακυβέρνησης ΣΥΡΙΖΑ – ΑΝΕΛ δεν εκδόθηκε. Αντιθέτως, στον προϋπολογισμό του 2017 δεν υπήρχε καμμία πρόβλεψη για τη μονιμοποίηση των πυροσβεστών πενταετούς υποχρέωσης.

Με βάση, λοιπόν, τον νόμο δύο χιλιάδες ενενήντα τρεις πυροσβέστες κρίθηκαν ότι πληρούν τις προϋποθέσεις μονιμοποίησης από τα αρμόδια συμβούλια. Την Κυριακή 12 Φεβρουαρίου κυκλοφόρησε στο διαδίκτυο έγγραφο για το αίτημα που υπέβαλε το Αρχηγείο του Σώματος στις αρχές Μαΐου του 2016, πριν την έκδοση της υπουργικής απόφασης για τη διαδικασία μονιμοποίησης των πυροσβεστών πενταετούς υποχρέωσης από το Υπουργείο Προστασίας του Πολίτη, και για το οποίο ο διευθυντής του Γραφείου του κυρίου Υπουργού αξίωσε από το Αρχηγείο του Πυροσβεστικού Σώματος να αποσυρθεί. Η απόσυρση υλοποιήθηκε δύο μέρες αργότερα. Καταθέτω τη σχετική αλληλογραφία στα Πρακτικά.

(Στο σημείο αυτό ο Βουλευτής κ. Μάξιμος Χαρακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και ενώ εξέπνεε η προθεσμία της 10ης Φεβρουαρίου 2017 για τη μονιμοποίηση των πυροσβεστών πενταετούς υποχρέωσης, οι οποίοι ως τότε δέχονταν διαβεβαιώσεις σε όλους τους τόνους για τη μονιμοποίησή τους, βλέπει το φως της δημοσιότητας -και πάλι στο διαδίκτυο- απάντηση της Υπουργού Διοικητικής Ανασυγκρότησης, της κ. Όλγας Γεροβασίλη, προς το Αρχηγείο της Πυροσβεστικής.

Τι λέει το έγγραφο με ημερομηνία 2-2-2017; Αφού επικαλείται τις μνημονιακές υποχρεώσεις για διορισμούς στο δημόσιο, με βάση τον λόγο «μία πρόσληψη προς τέσσερις αποχωρήσεις» το 2017 και «μία πρόσληψη για τρεις αποχωρήσεις» το 2018, «καρφώνει» το Υπουργείο Προστασίας του Πολίτη ότι δεν ενημέρωσε εγκαίρως το Διοικητικής Ανασυγκρότησης, προκειμένου να προγραμματίσει τις προσλήψεις.

Η κ. Γεροβασίλη γράφει χαρακτηριστικά: «Η Υπηρεσία μας, λαμβάνοντας υπ’ όψιν τόσο τις ανάγκες των φορέων όσο και τις δημοσιονομικές συνθήκες, έχει προγραμματίσει τους διορισμούς και προσλήψεις τακτικού προσωπικού για τα επόμενα δύο έτη. Στον εν λόγω προγραμματισμό δεν μπορεί να περιληφθεί η ένταξη των δύο χιλιάδων τριακοσίων εβδομήντα πέντε πυροσβεστών που έχουν προσληφθεί με σχέση εργασίας δημοσίου δικαίου για πενταετή θητεία, με δυνατότητα ανανέωσης».

Και συνεχίζει παρακάτω, προτρέποντας το Υπουργείο να προχωρήσει στην ανανέωση της θητείας τους, υποβάλλοντας αίτημα στην Επιτροπή ΠΥΣ 33/2006 και να προβεί στη μονιμοποίησή τους μόλις το επιτρέψουν οι δημοσιονομικές συνθήκες της χώρας βάσει της διαδικασίας που έχει πραγματοποιηθεί.

Καταθέτω το έγγραφο για τα Πρακτικά.

(Στο σημείο αυτό ο Βουλευτής κ. Μάξιμος Χαρακόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή, λοιπόν, είναι η πραγματικότητα. Είτε από άγνοια και επιπολαιότητα είτε γιατί έχετε άλλες προτεραιότητες προσλήψεων, δεν ενημερώσατε το αρμόδιο Υπουργείο επί των προσλήψεων, προκειμένου να συμπεριληφθούν στον προγραμματισμό των ετήσιων προσλήψεων στο δημόσιο. Και καθώς εξέπνεε η προθεσμία μονιμοποίησης στις 10 Φεβρουαρίου και δύο χιλιάδες ενενήντα τρεις πυροσβέστες θα ήταν στον αέρα από δικά σας λάθη και αβελτηρίες, αναγκάστηκε το Αρχηγείο, μια μέρα πριν, να δώσει εντολή υποχρεωτικής χορήγησης ρεπό και σε όσους δεν δικαιούνταν ρεπό, υποχρεωτική χορήγηση κανονικής άδειας μέχρι τις 19 Φεβρουαρίου του 2017, προκειμένου να έρθει η τροπολογία στη Βουλή.

Διαβάζοντας την τροπολογία πραγματικά, κυρία Υπουργέ, υποκλίνομαι στον συντάκτη της. Διαβάζω από την αιτιολογική έκθεση: «Η προτεινόμενη διάταξη κρίνεται αναγκαία για την αποσαφήνιση από κάθε άποψη του καθεστώτος ένταξης των με πενταετή θητεία πυροσβεστών στο μόνιμο προσωπικό του Σώματος». Είναι η τροπολογία που παρατείνει τη θητεία τους για άλλα τρία χρόνια και βαφτίζεται ως «αποσαφήνιση» για την ένταξή τους στο μόνιμο προσωπικό.

Συνεχίζει παρακάτω: «Εν τούτοις, η ολοκλήρωση της διαδικασίας μονιμοποίησης παρουσιάζει ορισμένες τεχνικής και νομικής φύσεως περιπλοκές λόγω της πλημμελούς διατύπωσης των προαναφερομένων διατάξεων και της πρόκλησης σύγχυσης, αφ’ ετέρου, σχετικά με το αν η τελική διαδικασία ένταξης στο μόνιμο προσωπικό υπόκειται στους περιορισμούς των προσλήψεων στο δημόσιο τομέα, κατά το άρθρο 11 του ν.3833/2010». Τεχνικής και νομικής φύσεως περιπλοκές. Σύγχυση αν η μονιμοποίηση υπόκειται στους περιορισμούς διορισμών στο δημόσιο.

Ας το δούμε καλοπροαίρετα. Καλά, πότε τα ανακαλύψατε όλα αυτά; Εδώ και δυο χρόνια τι κάνατε;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω, κυρία Πρόεδρε.

Η τροπολογία στην καλύτερη των περιπτώσεων για εσάς είναι ομολογία ανικανότητας. Εδώ και δυο χρόνια η Κυβέρνηση αγρόν ηγόραζε. Περί άλλων ετύρβαζε. Εκτός και αν άλλες ήταν οι προτεραιότητές σας για διορισμούς στο δημόσιο, που, όπως αποδείξαμε κατά την πρόσφατη συζήτηση επίκαιρης επερώτησής μας, ο ευρύτερος δημόσιος τομέας αντί να μειωθεί, το 2016 αυξήθηκε, διογκώθηκε κατά επτά χιλιάδες σε σχέση με την προηγούμενη χρονιά.

Θα ήθελα, επίσης, να επισημάνω, κυρία Πρόεδρε, ότι στην τροπολογία δεν υπάρχει σαφής αναφορά για τους τριακόσιους ογδόντα εννιά που προσλήφθηκαν επιπλέον σε συμπλήρωση των πινάκων λόγω αποχωρήσεων. Από αυτούς οι διακόσιοι ογδόντα οκτώ πληρούν τα κριτήρια για μονιμοποίηση στον χρόνο που θα ολοκληρώσουν την πενταετία και δεν συμπεριλαμβάνονται στους δύο χιλιάδες ενενήντα τρεις της ρύθμισης. Ποια θα είναι η οικονομική επιβάρυνση γι’ αυτούς; Έχει γίνει υπολογισμός της συνολικής επιβάρυνσης από το Γενικό Λογιστήριο του Κράτους; Θα πρέπει να γίνει ξεκάθαρο ότι και αυτοί εντάσσονται στη ρύθμιση.

Σε κάθε περίπτωση, ολοκληρώνω λέγοντας το εξής: Αν ισχύει η απάντηση που έδωσε προκληθείς ο Αναπληρωτής Υπουργός Προστασίας του Πολίτη κ. Τόσκας ότι βρίσκεται σε διαδικασία διαπραγμάτευσης με τους θεσμούς που αναμένει να ολοκληρωθεί τις επόμενες ημέρες, προς τι η ρύθμιση της παράτασης της θητείας για τρία χρόνια; Γιατί δεν φέρνετε μία ρύθμιση με την οποία να παρατείνετε τις συμβάσεις τους για τρεις ή έξι μήνες το πολύ;

Σ’ αυτόν τον εμπαιγμό –διότι περί εμπαιγμού πρόκειται- σ’ αυτήν την ομηρία των πενταετούς υποχρέωσης πυροσβεστών –διότι περί ομηρίας πρόκειται- η Νέα Δημοκρατία δεν θα συναινέσει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Ο κ. Κεγκέρογλου από τη Δημοκρατική Συμπαράταξη έχει τον λόγο.

**ΒΑΣΙΛΕΙΟΣ ΚΕΓΚΕΡΟΓΛΟΥ:** Κυρίες και κύριοι συνάδελφοι, φαίνεται από τις αντιδράσεις ορισμένων ότι η ενδυνάμωση της Δημοκρατικής Συμπαράταξης τους έχει ενοχλήσει. Σίγουρα έχει ενοχλήσει τον κ. Τσίπρα και τον κ. Λεβέντη, οι οποίοι προκειμένου να πλήξουν την παράταξή μας δεν φείδονται ψεμάτων.

Τα τελευταία κρούσματα είναι τα εξής: Ο Πρωθυπουργός την Παρασκευή με αφορμή ερώτηση άλλου κόμματος, είπε ψέματα και διαστρέβλωσε τα στοιχεία για το φάρμακο του Υπουργείου Υγείας επί θητείας Ανδρέα Λοβέρδου. Έχει κατατεθεί επίκαιρη ερώτηση για να προσέλθει ο κ. Τσίπρας στη Βουλή να δώσει διευκρινίσεις. Αν αρνηθεί, θα έχουμε συνέχεια.

Όμως, σήμερα είχαμε άλλο ένα κρούσμα από τον κ. Λεβέντη, μέσα από την εκπομπή «Καλημέρα Ελλάδα» του κ. Παπαδάκη. Ο κ. Λεβέντης είπε ψέματα. Κατηγόρησε την πρότασή μας που προβλέπει ότι καλώς πληρώθηκαν τον κόπο τους οι εργαζόμενοι στο ΚΕΕΛΠΝΟ και αυτοί που δικαιούνται για τις θέσεις ευθύνης και ότι είναι ανεπίτρεπτο να τα ζητούν πίσω. Το γεγονός ότι υπάρχει παράλειψη της πολιτείας να ολοκληρώσει τον κανονισμό του ΚΕΕΛΠΝΟ δεν θα το πληρώσουν οι εργαζόμενοι.

Επιπλέον, για να δείτε ότι όχι μόνο λεβέντης δεν είναι ο Αρχηγός των Κεντρώων, αλλά είναι και διπρόσωπος, σας ενημερώνω ότι στις 25 Ιανουαρίου είχε παρευρεθεί στην κοπή πίτας των εργαζομένων του ΚΕΕΛΠΝΟ, όπου δεσμεύτηκε –και υπάρχει το ηχητικό και το βίντεο- να στηρίξει τη δίκαιη λύση του προβλήματος. Μετά βγαίνει στην τηλεόραση, όπως σας είπα και υποστηρίζει ότι οι εργαζόμενοι πήραν χρήματα χωρίς να τα δικαιούνται και πρέπει να τα επιστρέψουν.

Επανέρχομαι, όμως, στην ουσία της υπόθεσης. Είναι δίκαιη η ρύθμιση με βάση την τροπολογία που έχουμε καταθέσει. Έχει γίνει και για τους εργαζόμενους στα Κέντρα Πρόληψης και για τους εργαζόμενους στον ΟΚΑΝΑ με το άρθρο 41 του ν.4320/2015. Το έχει ψηφίσει η μεγάλη πλειοψηφία της Βουλής, με την υπογραφή Ξανθού και Πολάκη. Ζητούμε να γίνει δεκτή η τροπολογία. Το Υπουργείο, με δύο δελτία Τύπου τα οποία σας καταθέτω, έχει αναγνωρίσει το δίκαιο του αιτήματος.

(Στο σημείο αυτό ο Βουλευτής κ. Βασίλειος Κεγκέρογλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα αναφερθώ τώρα σε ορισμένες δράσεις του Υπουργείου Εργασίας, για τις οποίες η Υπουργός έχει μιλήσει και στην Επιτροπή των Περιφερειών, αλλά και κατά τη συζήτηση του νομοσχεδίου. Μίλησε για τα διακόσια είκοσι Κέντρα Κοινότητας τα οποία γίνονται σε κάθε δήμο. Πού είναι τα υπόλοιπα, όμως, μέχρι τα τετρακόσια είκοσι πέντε; Αυτό είναι ένα ερώτημα που παραμένει αναπάντητο. Άλλα δεν προβλέφθηκαν και άλλα δεν τα πρόβλεψαν οι περιφέρειες, όπως η Περιφέρεια Πελοποννήσου. Επομένως, το σχέδιο είναι ελλιπές, καθώς δεν αφορά το σύνολο των δήμων της χώρας.

Το Υπουργείο Εργασίας είπε ότι τηρεί τις διαδικασίες ΑΣΕΠ. Ουδέν αναληθέστερον! Μετά από καταγγελίες της Δημοκρατικής Συμπαράταξης και ερώτηση που καταθέσαμε εδώ στη Βουλή, η Περιφέρεια Αττικής απέσυρε τέσσερις προκηρύξεις για ΜΚΟ που δεν ήταν σύμφωνες με τη μοριοδότηση του ΑΣΕΠ.

Όμως, το ίδιο συμβαίνει και με τους δήμους. Ο ένας δήμος λαμβάνει υπ’ όψιν –και σωστά- όλη την προϋπηρεσία για εργασία στις Δομές Φτώχειας, για παράδειγμα, ανεξάρτητα αν η πηγή χρηματοδότησης είναι ευρωπαϊκοί πόροι ή εθνικοί, ενώ ο άλλος δήμος μόνο αν είναι ευρωπαϊκοί οι πόροι. Τους εθνικούς δεν τους λαμβάνει υπ’ όψιν. Χρειάζεται έγγραφη οδηγία για να μην ισχύουν δύο μέτρα και δύο σταθμά.

Όμως, η λειτουργία των σημερινών δομών για την αντιμετώπιση της φτώχειας λήγει στις 28 Φεβρουαρίου. Και επειδή απ’ ό,τι φαίνεται δεν πρόκειται να λειτουργήσουν τα νέα συστήματα που προβλέπονται από το νέο πλαίσιο πριν από δύο, τρεις μήνες, είναι επιβεβλημένη μία ακόμα παράταση, όπως σας είχαμε επισημάνει την τελευταία φορά που είχατε φέρει την τελευταία δίμηνη παράταση.

Η Κυβέρνηση, όμως, έχει χαρακτηριστικά αδρανήσει και για το θέμα που συζητήσαμε, δηλαδή το θέμα των πυροσβεστών. Η υποχρέωση που είχε, σύμφωνα με τον νόμο, ήταν να εντάξει σε πρώτη φάση από αυτόν τον μήνα δύο χιλιάδες εκατό εκπαιδευμένους και έμπειρους πυροσβέστες στο Πυροσβεστικό Σώμα και στη συνέχεια τους υπόλοιπους.

Αντ’ αυτού και μετά από τη χαρακτηριστική αδιαφορία της, έρχεται σήμερα με μια πρόχειρη ρύθμιση να επιβάλει υποχρεώσεις μόνιμου προσωπικού, αλλά όχι τα δικαιώματα στους πυροσβέστες πενταετούς υποχρέωσης. Δεν τήρησε τον νόμο και έρχεται απλώς να πάρει προθεσμία, για να τηρηθεί ο νόμος μέσα στην επόμενη τριετία.

Και έρχομαι τώρα στις παρεκκλίσεις από τη νομιμότητα. Μπορεί να είναι ο τίτλος μιας σειράς πράξεων αυτής της Κυβέρνησης –οι οποίες μάλιστα παίρνουν και νομοθετική κάλυψη με τους εκατόν πενήντα τρεις πρόθυμους-, αλλά σήμερα θα αναφέρω δύο, τρεις.

Δυστυχώς οι παρεκκλίσεις από τη νομιμότητα έχουν γίνει κανόνας στη διαδικασία νομοθέτησης εκ μέρους της κυβερνητικής πλειοψηφίας. Χαρακτηριστικό παράδειγμα είναι η βουλευτική τροπολογία εκ μέρους των τεσσάρων συναδέλφων του ΣΥΡΙΖΑ –βλέπω έναν συνάδελφο αυτήν τη στιγμή- με την οποία δίνεται το δικαίωμα στο Υπουργείο Εθνικής Άμυνας να συνάπτει με τρίτους συμβάσεις εκτέλεσης έργων και προμήθειας αγαθών κατά παρέκκλιση κάθε σχετικής διάταξης. Ωραίοι Βουλευτές-εκπρόσωποι των πολιτών είστε για τη διαφύλαξη των συμφερόντων και του χώρου των πολιτών!

Επιπλέον, δίνεται το δικαίωμα να συνάπτει συμβάσεις κατόπιν κατ’ ιδίαν διαπραγματεύσεων χωρίς δημοσίευση-προκήρυξη διαγωνισμού, επίσης κατά παρέκκλιση κάθε διαδικασίας και εθνικής νομοθεσίας.

Στον ύπνο σας το είδατε, κύριοι συνάδελφοι, και φέρατε αυτήν την τροπολογία; Ποιος σας την υπέδειξε; Πρόκειται πλέον για μια καθ’ έξιν προσφυγή στις εξαιρέσεις από τη νομιμότητα και στην κατά παρέκκλιση νομοθέτηση, που καθίσταται επικίνδυνη όχι μόνο δημοσιονομικά, αλλά κυρίως σε επίπεδο νοοτροπίας και διαφάνειας.

Όμως, υπάρχει και κάτι επιπλέον. Την κοινωνική πολιτική στην Ελλάδα την αναλαμβάνει πλέον το Υπουργείο Άμυνας και ο κ. Καμμένος. Άρα, αυτό αποτελεί παραδοχή της αδυναμίας του Υπουργείου Εργασίας να συνεχίσει την πολιτική προστασίας και αξιοποίησης της περιουσίας της πρόνοιας και την παραχωρείτε στον Υπουργό Άμυνας;

Και έρχομαι στα σχολικά γεύματα. Συμφωνούμε με την επί της ουσίας παροχή τους και την παρέμβαση για τα γεύματα, αλλά διαφωνούμε πλήρως με τη διαδικασία της απευθείας ανάθεσης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κυρία Πρόεδρε.

 Όπως είπε η εισηγήτριά μας, έχουμε καταθέσει κάποιες τροποποιήσεις οι οποίες πιστεύω ότι πρέπει να γίνουν δεκτές, προκειμένου να μη συνεχιστεί αυτή η ιστορία των κατ’ εξαίρεση διαδικασιών ανάθεσης, τις οποίες αν συνδυάσουμε με την απόφαση της Πλειοψηφίας να καταργήσει από 1-1-2017 τον προληπτικό έλεγχο στις δημόσιες δαπάνες, τότε μιλάμε για μια ωρολογιακή βόμβα για την ορθολογική και διαφανή διαχείριση των δημοσιονομικών.

Κυρίες και κύριοι συνάδελφοι, δεν είναι δυνατόν να συνεχιστεί αυτή η κατά παρέκκλιση και κατ’ εξαίρεση νομοθέτηση. Σας καλούμε να δείξετε έστω και τώρα ευθύνη και να αποσύρετε όλες τις διατάξεις που μιλούν για κατ’ ιδίαν διαπραγματεύσεις του κ. Καμμένου. Έλεος! Αποτελεί αίσχος αυτή η διαδικασία, για την οποία μάλιστα καλείτε τους εκατόν πεντήντα τρεις να την καλύψουν νομικά και να είναι υπόλογοι –οι εκατόν πενήντα τρεις- για ό,τι συμβεί στη συνέχεια.

Σας ευχαριστώ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθητές και μαθήτριες και δύο εκπαιδευτικοί- συνοδοί τους από το 1ο Γυμνάσιο Ναυπάκτου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει ζητήσει ο πρώτος Κοινοβουλευτικός Εκπρόσωπος, ο οποίος είναι ο κ. Δανέλλης από το Ποτάμι. Οπότε στο σημείο αυτό θα διακόψω τον κατάλογο των ομιλητών.

Ορίστε, κύριε Δανέλλη, έχετε τον λόγο για δώδεκα λεπτά.

**ΣΠΥΡΙΔΩΝ ΔΑΝΕΛΛΗΣ:** Σας ευχαριστώ, κυρία Πρόεδρε.

Κυρίες και κύριοι συνάδελφοι, ληξιπρόθεσμες υποχρεώσεις συνολικού ύψους τουλάχιστον 440 δισεκατομμυρίων ευρώ, βαραίνουν την εθνική μας οικονομία. Ο λογαριασμός ανεβαίνει επιπλέον με ρυθμό άνω των 2 δισεκατομμυρίων το μήνα. Το «επιχειρείν» πνίγεται αφού ένας στους δύο φορολογουμένους δεν μπορεί να εκδώσει φορολογική ενημερότητα, καθώς οι οφειλές στην εφορία και οι οφειλέτες τους ξεπερνούν τα 4 εκατομμύρια. Το «επιχειρείν» πνίγεται όταν περισσότεροι από οχτακόσιες πενήντα χιλιάδες βρίσκονται με δεσμευμένους τραπεζικούς λογαριασμούς, ενώ προοπτικές ευνοϊκής ρύθμισης και της επιτέλους θέσπισης του ακατάσχετου λογαριασμού δεν υπάρχουν, λόγω των μνημονιακών δεσμεύσεων. Και πώς οι τράπεζες να βοηθήσουν το «επιχειρείν», όταν τα κόκκινα δάνεια έχουν ξεπεράσει τα 107 δισεκατομμύρια ευρώ, ποσό που αντιστοιχεί πλέον στο 45% των συνολικών χορηγήσεων.

Στο μέτωπο της εργασίας, περισσότεροι από τετρακόσιες χιλιάδες εργαζόμενοι δεν εισπράττουν τον μισθό τους εμπρόθεσμα. Στο ίδιο μέτωπο οι ελεύθεροι επαγγελματίες, πάνω από ενάμισι εκατομμύριο ασφαλισμένοι, καλούνται να πληρώσουν ως το τέλος του μήνα εισφορές που δεν έχουν καμμία σχέση με την πραγματικότητα.

Μέσα σε αυτό το οικονομικό περιβάλλον, ερχόμαστε αντιμέτωποι με κληρονομιά δεκαετιών, που δυστυχώς διογκώθηκε στα χρόνια της αντιμνημονιακής οργής. Δηλαδή, την πεποίθηση ότι η διαμαρτυρία και η διεκδίκηση εκφράζονται με απειλές, ύβρεις, επιθέσεις, καταστροφές δημόσιας ή ιδιωτικής περιουσίας, βανδαλισμούς, καταλήψεις και κάθε λογής άνομες ενέργειες, που βεβαίως μένουν ατιμώρητες, ακριβώς επειδή καθαγιάζονται από την ιερή οργή των διαμαρτυρομένων.

Έτσι, απτόητοι μπαχαλάκηδες, στο όνομα δήθεν του χειμαζόμενου λαού, για πολλοστή φορά επιτίθενται ανενόχλητοι κατά λεωφορείου, που βεβαίως στις 5.30΄ το πρωί δεν μεταφέρει κεφαλαιοκράτες και τραπεζίτες και σχεδόν καθημερινά καταστρέφουν ανενόχλητοι τα νέα ακυρωτικά μηχανήματα σε λεωφορεία και σταθμούς μετρό. Έχουμε καθημερινό δελτίο καταστροφών.

Και βέβαια, οι αγροτοσυνδικαλιστές, που προχθές ήταν εδώ έξω, θεωρούν αυτονόητο και φέτος, όπως κάθε χρόνο -έχοντας βέβαια φορολογικό και ασφαλιστικό επιπλέον των λοιπών υπαρκτών προβλημάτων που μαστίζουν τον αγροτικό κόσμο τα τελευταία χρόνια ιδιαίτερα-, ότι δικαιούνται ατιμώρητα να κλείνουν δρόμους, τελωνεία, μεθοριακούς σταθμούς και αεροδρόμια.

Χθες το μεσημέρι είχαμε τους τραμπούκους, δήθεν φοιτητές, οι οποίοι καλυπτόμενοι από το πανεπιστημιακό άσυλο, έστειλαν στο νοσοκομείο τον καθηγητή κ. Άγγελο Συρίγο, του Παντείου Πανεπιστημίου. Ευτυχώς, εδώ έχουμε και μια σύλληψη. Να δούμε τη συνέχεια.

Όλες αυτές οι συμπεριφορές φαντάζουν αδιανόητες, όχι μονάχα για κάθε ευνομούμενη δυτική δημοκρατία, αλλά για διαφορετικούς βεβαίως λόγους και για κάθε αυταρχικό τριτοκοσμικό κράτος. Η βία, που διαλύει την κοινωνία και την οικονομία, είναι αίτιο και ταυτοχρόνως αποτέλεσμα της απώλειας της αίσθησης της κοινότητας, της κοινής ταυτότητας και της επιδίωξης κοινών στόχων. Είμαστε ούτε ακριβώς κανονικό κράτος ούτε ακριβώς fail state. Είμαστε στο μεταίχμιο, στη no man’s land.

Κυρίες και κύριοι συνάδελφοι, με βάση τα παραπάνω δεν είναι τυχαίο πως η διεθνής κοινή γνώμη μοιράζεται σε δύο βασικές εκτιμήσεις για τη χώρα. Εκτιμήσεις που καταδεικνύουν το σοβαρό έλλειμμα αξιοπιστίας της Ελλάδας αφ’ ενός και αφ’ ετέρου τη συνεχή άρνηση συμφιλίωσής μας με την πραγματικότητα. Στο διεθνές debate που αφορά τη χώρα, η μια πλευρά υποστηρίζει πως είμαστε ανίκανοι να παραμείνουμε στην Ευρωζώνη και άρα καλό θα είναι να αποχωρήσουμε, ενώ η άλλη, αν και συμφωνεί περί της ανεπάρκειάς μας, υποστηρίζει την παραμονή μας για λόγους αλληλεγγύης, αλλά και βεβαίως αυτοσυντήρησης, αφού το μόνο που έλειπε στη σημερινή Ευρώπη θα ήταν και η απειλή του Grexit.

Είναι άδικες, ακραίες, σκληρές ή κινδυνολάγνες οι παραπάνω απόψεις; Η χώρα ζει τους τελευταίους μήνες, για πολλοστή φορά από τότε που άρχισε η κρίση και τα προγράμματα στήριξης, το μαρτύριο της αξιολόγησης. Για πολλοστή φορά παρακολουθούμε να στήνεται μια κακόγουστη φάρσα εις βάρος της χώρας. Και καλά, οι ακραίες φωνές στις τάξεις των δανειστών που δεν έκρυψαν ποτέ ποια είναι η πολιτική τους επιδίωξη και ποια Ευρώπη οραματίζονταν, καθώς και οι ορέξεις που ανοίγουν από τα συνεχή κυβερνητικά λάθη, υπαναχωρήσεις, καθυστερήσεις, αμφιγνωμίες.

Οι Υπουργοί της Κυβέρνησης, όμως, αλλά και σημαντικά στελέχη της Αντιπολίτευσης, δεν αντιλαμβάνονται την επικινδυνότητα της κατάστασης; Κάποιοι από τους πρώτους χαλαρά και ανεύθυνα διατυμπανίζουν πως υπάρχει χρόνος, αδιαφορώντας για το ότι μέρα με τη μέρα ο λογαριασμός βαραίνει ολοένα και περισσότερο την πλάτη του Έλληνα φορολογούμενου. Πώς η Κυβέρνηση μπορεί να διαπραγματεύεται αγνοώντας το οριακό σημείο που αφορά την ένταξη στην ποσοτική χαλάρωση και τις κλιμακούμενες καταστροφικές επιπτώσεις αυτής της αβεβαιότητας στην τόσο εύθραυστη οικονομία μας μέσα στην καθημερινότητά μας;

Από την άλλη πλευρά, κορυφαία στελέχη της Αξιωματικής Αντιπολίτευσης κρυφά αλλά και φανερά εύχονται να μην ολοκληρωθεί η αξιολόγηση, ώστε να πέσει η Κυβέρνηση και να αναλάβει εκείνη στη θέση της. Διαπρύσιοι σωτήρες.

Μ’ άλλα λόγια, το πολιτικό σύστημα ή ένα μεγάλο μέρος του πολιτικού συστήματος φαίνεται να ζει σ’ έναν άλλο, παράλληλο κόσμο. Το αποτέλεσμα είναι το έλλειμμα αξιοπιστίας να κλιμακώνεται καθημερινά και βεβαίως η απώλεια εμπιστοσύνης να είναι γενικευμένη. Πρόβλημα χρόνιο, διαβρωτικό και δυστυχώς πάγιο.

Από την άλλη, χαιρόμαστε προφανώς για τις χειμερινές προβλέψεις της Κομισιόν. Πρωτογενές πλεόνασμα το 2016 2% έναντι στόχου 0,5%, ανάπτυξη 0,3% επί του ΑΕΠ, όταν η πρόβλεψη ήταν για ύφεση μείον 0,3% και προβλεπόμενη ανάπτυξη για το 2017 2,7% και 3,1% για το 2018. Λαμπρά. Να αγωνιστούμε όλοι, όπως έχουμε υποχρέωση, για την επαλήθευση των προβλέψεων. Να μην αποσιωπούμε, όμως, τη βασική προϋπόθεση που η έκθεση ρητά αναφέρει, την έγκυρη ολοκλήρωση της δεύτερης αξιολόγησης του προγράμματος του ESM και βεβαίως την τήρηση όλων των δεσμεύσεων που έχουμε αναλάβει. Η δυσμενής εξέλιξη σε μία από τις βασικότερες αποκρατικοποιήσεις -ή τη βασικότερη- εκείνη τη Ελληνικού, κάθε άλλο παρά δείχνει ότι συναισθανόμαστε πού βρισκόμαστε και ποια είναι η ανάγκη της ταχύτητας με την οποία πρέπει να ολοκληρώσουμε κάθε υποχρέωσή μας και κάθε κίνηση προς τη δημιουργία ενός κλίματος που θα υποστηρίξει την υγιή επιχειρηματικότητα.

Κυρίες και κύριοι συνάδελφοι, ας μη χάσουμε και αυτή την ευκαιρία αυτού του θετικού οικονομικού momentum που πάμε να τσακίσουμε. Ξέρουμε όλοι πως αν δεν υπάρξει συμφωνία τώρα, αν η ακατάσχετη δραχμολαγνεία και η δυστοπία του Grexit παραμείνουν στο τραπέζι, θα κλείσει οριστικά η πόρτα και της τελευταίας ευκαιρίας που μας δίνεται.

Ας μην κοροϊδευόμαστε. Η εφιαλτική και απευκταία απελευθέρωσή μας από την κακή τρόικα μάς οδηγεί μαθηματικά, κατεστραμμένη και τριτοκοσμική πλέον χώρα, στην αποκλειστική αγκαλιά του ΔΝΤ. Δεν θα υπάρχει άλλο απάγκιο. Θα είναι υποχρεωτική πια η αποκλειστικότητα της σχέσης μας με το ΔΝΤ. Εφιαλτικά ακούγονται αυτά, αλλά κάποτε δεν θέλαμε καν να πιστέψουμε ότι μπορεί να μας συμβούν ή ότι μπορεί να είναι δίπλα μας. Τώρα δυστυχώς πρέπει να συναισθανθούμε ότι είναι δίπλα μας και ότι είναι στο χέρι μας να τα αποφύγουμε. Πάνω στα ερείπια της χώρας παλιοί και νέοι σωτήρες, αυτόκλητοι τότε, θα σπεύσουν να πάρουν τις νέες θέσεις τους. Να προσφέρουν, όμως, πλέον τι;

Κυρίες και κύριοι συνάδελφοι, στη σημερινή συγκυρία που οδεύουμε προς την τέλεια διεθνή καταιγίδα, αν δεν αναλάβουμε όλοι τις ευθύνες μας, αν δεν προσπαθήσουμε να συνεννοηθούμε στη βάση ενός κοινού οραματικού σχεδίου που να εμπνεύσει την κοινωνική πλειοψηφία, φοβάμαι ότι το «γαία πυρί μειχθήτω» θα έλθει ως μοιραίο αποτέλεσμα.

Ο κύριος Πρωθυπουργός θα πρέπει να αντιληφθεί όσο ακόμα υπάρχει χρόνος ότι ο μόνος τρόπος για να κλείσει η συζήτηση για το Grexit και να αποτραπεί το ναυάγιο της επιστροφής στη δραχμή και της εξόδου στον τρίτο κόσμο είναι να κλείσει η αξιολόγηση τώρα.

Θα πω μια κουβέντα μονάχα για τις βασικές τροπολογίες που έχουν κατατεθεί.

Η βουλευτική τροπολογία η οποία προβλέπει το δικαίωμα της απευθείας ανάθεσης κατά παρέκκλιση της κείμενης νομοθεσίας μεγάλης δαπάνης προμηθειών στον Υπουργό Εθνικής Άμυνας, νομίζω ότι έχει δύο εγγενή προβλήματα. Πρώτον, τη μεθοδολογία που ακολουθείται. Είναι λάθος να μεθοδεύεται η χρησιμοποίηση του προνομίου, του εργαλείου που έχουν στα χέρια τους οι Βουλευτές από τους Υπουργούς που ενδιαφέρονται να περάσουν μια τροπολογία και για διάφορους λόγους δεν την καταθέτουν ως υπουργική τροπολογία.

Αυτή η τροπολογία είναι εξόφθαλμα αρμοδιότητας, λογικής και μεθοδολογίας υπουργικής τροπολογίας. Είναι λάθος η μεθοδολογία που ακολουθείτε αλλά είναι λάθος και η ουσία. Νομίζω ότι το πρόσφατο παρελθόν, τα ερωτήματα που έχουν δημιουργηθεί από την υλοποίηση αυτών των διαδικασιών και τα ερωτήματα που δεν έχουν απαντηθεί, κάθε άλλο παρά δημιουργούν το περιθώριο να υποστηρίξουμε μια τέτοια τροπολογία.

Η τροπολογία του κ. Τόσκα για τους πενταετούς θητείας πυροσβέστες είναι εμβαλωματική. Εμείς αντιλαμβανόμαστε τα μεγάλα προβλήματα που υπάρχουν για την υλοποίηση της νομικής υποχρέωσης, όπως προβλέπονταν στην τότε αρχική ρύθμιση της μονιμοποίησής τους. Όμως θα πρέπει να είμαστε ειλικρινείς. Τα υπαρκτά προβλήματα θα πρέπει να εμφανιστούν ως τέτοια και στους άμεσα ενδιαφερομένους, αλλά και σε εμάς για να κερδίσουμε τη στοιχειώδη αξιοπιστία που οφείλουμε να έχουμε απέναντι στους Έλληνες πολίτες και να μπορέσουμε να κλείσουμε αυτή την εκκρεμότητα με τον καλύτερο, αποτελεσματικότερο και βεβαίως νόμιμο τρόπο.

Σας ευχαριστώ.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε, κύριε Δανέλλη.

Ο κ. Γεωργαντάς από τη Νέα Δημοκρατία έχει τον λόγο για επτά λεπτά.

**ΓΕΩΡΓΙΟΣ ΓΕΩΡΓΑΝΤΑΣ:** Θα αναφερθώ κι εγώ στην τροπολογία του κ. Τόσκα σε σχέση με τους πυροσβέστες.

Κύριοι συνάδελφοι, τα πράγματα είναι πάρα, πάρα πολύ απλά. Αυτή η τροπολογία δεν έπρεπε να έχει έρθει ποτέ στη Βουλή. Αυτή η Κυβέρνηση έχει φέρει πάρα πολλές φορές νομοθετικές ρυθμίσεις με την αιτιολόγηση κατά παρέκκλιση κάθε γενικής και ειδικής διάταξης. Αυτός είναι ο αγαπημένος τρόπος με τον οποίον νομοθετεί η παρούσα Κυβέρνηση. Σε μια περίπτωση που προέκυπτε ξεκάθαρα η υποχρέωση της πολιτείας για να μονιμοποιήσει τους πυροσβέστες πενταετούς θητείας, που ήταν αυτοί, έρχεται η Κυβέρνηση κι αντί να κάνει το αυτονόητο δηλαδή, αυτό που προβλέπει ο ν.3938/2011, φέρνει τη συγκεκριμένη τροπολογία. Η αδυναμία αυτή, σύμφωνα με όσα λέχθηκαν, οφείλεται στο γεγονός ότι προσπαθούν να επιλύσουν αυτή τη στιγμή με τους δανειστές το ζήτημα του αν οι συγκεκριμένες προσλήψεις είναι στην απαγόρευση των προσλήψεων ή όχι.

Να πάρουμε το θεωρητικό σενάριο ότι δεν είναι, που ίσως αυτό να είναι το σωστό. Τι πιο απλό από το να περιμένουμε έναν μήνα να λυθεί αυτό το θέμα με τους δανειστές μας και η Κυβέρνηση να κάνει το οφειλόμενο, δηλαδή να μονιμοποιήσει τους δύο χιλιάδες ενενήντα τρεις αυτούς πυροσβέστες; Η οφειλόμενη ενέργεια, την οποία έπρεπε να έχετε κάνει νωρίτερα, αλλά η οποία διορθώνεται και μέσα στις επόμενες μέρες, είναι να περιμένουμε έναν μήνα κι αν δούμε ότι εξαιρούνται, δεν υπάρχει κανένα ζήτημα.

Υπάρχει η άλλη εκδοχή του να εμπεριέχονται οι συγκεκριμένες προσλήψεις στη γενικότερη απαγόρευση των προσλήψεων. Εκεί μπαίνουν πολύ σοβαρά ζητήματα για τον τρόπο με τον οποίον και ασκεί την κυβερνητική πολιτική και νομοθετεί η Κυβέρνηση.

Ζήτημα πρώτον. Η αναγκαιότητα οι συγκεκριμένοι πυροσβέστες να αποτελέσουν μόνιμο προσωπικό είναι γνωστή εδώ και μια πενταετία με βάση τον νόμο. Κανείς δεν αρνήθηκε αυτήν την υποχρέωση της πολιτείας και μάλιστα η Κυβέρνηση, διά του Υπουργού, το καλοκαίρι, εξέδωσε τις σχετικές αποφάσεις, έτσι ώστε με βάση τον νόμο και με τα κριτήρια τα οποία προβλέπονταν να γίνει η επιλογή αυτών που πληρούν τα κριτήρια. Και γι’ αυτό καταλήξαμε στον αριθμό δύο χιλιάδες ενενήντα τρεις. Στις 9 Ιουνίου βγήκε η υπουργική απόφαση, η οποία προέβλεπε τη σχετική διαδικασία.

Είναι γνωστή αυτή η υποχρέωση της πολιτείας. Είναι γνωστό ότι αποτελεί προσωπικό το οποίο πραγματικά χρειαζόμαστε. Κανείς δεν είπε ότι δεν χρειαζόμαστε αυτό το προσωπικό. Το λέμε όλοι εδώ μέσα.

Για ποιον λόγο η πολιτεία, λοιπόν, φέρνει μια ανανέωση της θητείας τους για τρία χρόνια και συνεχίζει έναν εμπαιγμό και μια ομηρία; Έχω κρατημένα εδώ τα Πρακτικά από όταν συζητιόταν το νομοσχέδιο, ο ν.3938/2011, που έλεγε η τότε αντιπολίτευση, διά του κ. Δρίτσα, «πρέπει να σταματήσει η ομηρία αυτών των ανθρώπων». Και σήμερα έρχεστε και τη συνεχίζετε για άλλα τρία χρόνια! Για ποιον λόγο; Σήμερα έπρεπε να είναι εδώ η κ. Γεροβασίλη, αλλά λείπει. Έπρεπε να πει η πολιτεία γιατί δεν έχει κάνει τον σωστό προγραμματισμό των δικαιούμενων προσλήψεων, έτσι ώστε την υποχρέωσή της αυτήν, την αναγκαιότητα αυτή, να την εκπληρώσει. Και γιατί δεν υπάρχει αυτός ο προγραμματισμός; Η κ. Γεροβασίλη λέει ότι έχουν καλυφθεί οι προβλεπόμενες θέσεις για το 2017-2018. Να έρθει εδώ και να μας πει πού αναλώθηκαν οι θέσεις τα προηγούμενα δύο χρόνια και ποιος είναι αυτός ο προγραμματισμός. Αν είναι γιατροί, για τις μονάδες εντατικής θεραπείας ή για κάπου αλλού, να πούμε «ναι» και αυτοί πρέπει να είναι μέσα. Αν είναι εκπαιδευτικοί «ναι» να πούμε, κι αυτοί πρέπει να είναι.

Δεν πρέπει, όμως, να κάνει, επιτέλους, αυτή η πολιτεία μια ιεράρχηση των προτεραιοτήτων της, των αναγκαιοτήτων, να στελεχωθούν οι συγκεκριμένες υπηρεσίες με βάση τις πραγματικές ανάγκες και όχι με βάση τις όποιες ρουσφετολογικές επιθυμίες της; Έχω καταγεγραμμένες βουλευτικές τροπολογίες που ήρθαν εδώ, έγιναν δεκτές από Υπουργούς, αφορούσαν μεγάλο αριθμό εργαζομένων και με τις οποίες μετατράπηκαν ξαφνικά κάποιες συμβάσεις ορισμένου χρόνου σε αορίστου. Και αυτός ο αριθμός, κύριοι συνάδελφοι, είναι ο αριθμός που απαγορεύει αυτήν τη στιγμή, που δεν επιτρέπει στην Κυβέρνηση να πάρει ως μόνιμο προσωπικό τους συγκεκριμένους πυροσβέστες.

Θα ήταν πολύ καλό να έχουμε μια αναλυτική εικόνα για το τι έχει γίνει μέχρι σήμερα, κατά παρέκκλιση κάθε γενικής και ειδικής διάταξης -που είναι η αγαπημένη έκφραση αυτής της Κυβέρνησης-, να δούμε τι δεν προέβλεψαν σωστά, τι δεν νομοθέτησαν σωστά. Δεν μπορεί να συνεχιστεί αυτός ο εμπαιγμός και αυτή η ομηρία.

Οι πυροσβέστες αυτοί εκπλήρωσαν όλοι τις υποχρεώσεις τους, όλες τις δοκιμασίες τις οποίες προβλέπονταν, με βάση τον νόμο που ψήφισε τότε η Βουλή κατά συντριπτικότατη πλειοψηφία -ίσως και ομόφωνα, δεν το θυμάμαι- και ερχόμαστε τώρα εμείς και δηλώνουμε ότι δεν μπορούμε την υποχρέωσή μας αυτή να την εκπληρώσουμε και μάλιστα χωρίς να εξηγούμε ακριβώς τους λόγους. Γίνεται αναξιόπιστη η Κυβέρνηση με αυτόν τον τρόπο και δίνει το δικαίωμα σε μας –και όχι το αβάσιμο δικαίωμα- να ισχυριζόμαστε ότι, ακόμα και να είχε τη δυνατότητα να τους προσλάβει -γιατί εγώ πιστεύω ότι την έχει- θέλει να αφήσει ανοιχτό το «παράθυρο». Αν πάρει τους δύο χιλιάδες ενενήντα τρεις πυροσβέστες ως μόνιμο προσωπικό σήμερα, αύριο δεν θα μπορεί καμμιά βουλευτική τροπολογία να γίνει δεκτή εδώ μέσα.

Θεωρώ, λοιπόν, ότι οφείλει η αρμόδια Υπουργός να φέρει μια αναλυτική κατάσταση του απολογισμού των προσλήψεων που έγιναν αυτά τα δύο χρόνια και αυτών που έχει προγραμματίσει για τα επόμενα δύο. Γιατί εγώ είμαι βέβαιος ότι η δυνατότητα υπάρχει, αλλά αν η Κυβέρνηση αυτή τη δυνατότητα την εξαντλήσει σήμερα, δεν θα μπορέσει να συνεχίσει τα ρουσφετολογικά της παιχνίδια.

Αυτός ο εμπαιγμός πρέπει να σταματήσει, πρέπει να αρχίσουμε να λειτουργούμε με τους κανόνες που οι ίδιοι θεσμοθετούμε, οι ίδιοι νομοθετούμε, και σε κάθε περίπτωση πρέπει να εξηγούνται εδώ μέσα σε ποιες περιπτώσεις μπορούμε αυτούς τους όποιους δικούς μας αυτοπεριορισμούς να τους ξεπεράσουμε για λόγους δημοσίου συμφέροντος και μόνο, αλλά αφού προηγουμένως γίνει αναλυτική κουβέντα. Αυτή δεν έγινε, εξήγηση δεν δόθηκε. Απλά καταφέρνει δύο πράγματα η Κυβέρνηση. Κρατάει σε ομηρία αυτούς τους ανθρώπους και συγχρόνως αφήνει ανοιχτό το «παράθυρο» για όποιες τροπολογίες αύριο έρθουν εδώ.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Εμείς ευχαριστούμε.

Ο κ. Γιόγιακας από τη Νέα Δημοκρατία έχει τον λόγο.

**ΒΑΣΙΛΕΙΟΣ ΓΙΟΓΙΑΚΑΣ:** Κυρία Υπουργέ, κυρίες και κύριοι συνάδελφοι, από τις συζητήσεις στην αρμόδια επιτροπή αναγνωρίστηκε η πρόθεση του Υπουργείου να αντιμετωπιστούν τα διάφορα προβλήματα που προέκυψαν με το Εθνικό Μητρώο Φορτοεκφορτωτών του ν.4093/2012. Μένει να διαπιστωθεί από τις υπουργικές αποφάσεις που θα εκδοθούν εάν θα υπάρξει ουσιαστικό άνοιγμα του επαγγέλματος, που ήταν και ο κύριος στόχος του προηγούμενου νομοσχεδίου.

Η κοινή υπουργική απόφαση της παραγράφου 1 του άρθρου 4 θα κρίνει, για παράδειγμα, αν και πόσο διευκολύνεται η είσοδος ανέργων ή ανειδίκευτων στο επάγγελμα του φορτοεκφορτωτή και ασφαλώς είναι απαραίτητο οι κοινές και απλές υπουργικές αποφάσεις να εκδοθούν γρήγορα και όχι με τον αραμπά, όπως έχει συνηθίσει η Κυβέρνησή σας.

Σημαντικές βελτιώσεις είναι, επίσης, η πιστοποίηση των δεξιοτήτων από τον ΕΟΠΠΕΠ ή από ιδιωτικό φορέα εγκεκριμένο από το Εθνικό Σύστημα Διαπίστευσης, αλλά και η ηλεκτρονική διαδικασία εγγραφής στο μητρώο.

Είδαμε εξάλλου με ικανοποίηση ότι έγινε δεκτό το αίτημά μας να αυξηθεί η προθεσμία των τριών μηνών σε όσους φορτοεκφορτωτές είναι ήδη γραμμένοι στο Μητρώο Β΄ και θέλουν να παραμείνουν σε αυτό, γιατί έτσι θα δοθεί η δυνατότητα σε περισσότερους να συμπληρώσουν την ελάχιστη εργασιακή εμπειρία που απαιτείται για τους φορτοεκφορτωτές λιμένος και ξηράς.

Σε ό,τι αφορά τώρα το Εθνικό Μητρώο Ιδιωτικών Φορέων Κοινωνικής Φροντίδας, οι περισσότερες ενστάσεις μας απαντήθηκαν από την αρμόδια Υπουργό. Είναι ένα γενικό μητρώο στο οποίο θα εγγράφονται οι φορείς που παρέχουν υπηρεσίες κοινωνικής φροντίδας, είτε είναι πιστοποιημένοι είτε όχι. Είναι σημαντικό ωστόσο η συνύπαρξη δύο ανεξαρτήτων μεταξύ τους μητρώων να μη δημιουργεί γραφειοκρατία και περισσότερα διοικητικά βάρη.

Παραμένει, βέβαια, το ερώτημα κατά πόσο οι φορείς θα μπορούν να ενημερώνουν τα στοιχεία τους σε πραγματικό χρόνο. Όπως είναι ανοικτό εάν και κατά πόσο το μητρώο αυτό δεν θα παραμείνει ένα απλό ευρετήριο, αλλά θα εξελιχθεί σε ένα εργαλείο αξιολόγησης των ιδιωτικών φορέων κοινωνικής φροντίδας και θα βοηθήσει στην καλύτερη αξιολόγηση των υπηρεσιών κοινωνικής προστασίας, όπως επιδιώκει ο νομοθέτης.

Κακώς, κυρία Υπουργέ, αποσύρθηκε το άρθρο 11 που θα έδινε σημαντικές λύσεις σε πολλές αγροτικές περιοχές όπου χρησιμοποιούνται ανασφάλιστοι ιδιαίτερα άνθρωποι που προέρχονται από γειτονικές χώρες. Θα μπορούσε να δώσει λύσεις, καθώς θα δικαιούνταν να παραμείνει η κάρτα ανεργίας τους ενεργή.

Θα κλείσω τώρα, όμως, την παρέμβαση μου με δύο σχόλια όσον αφορά τις τροπολογίες για τα σχολικά γεύματα και για τους πυροσβέστες. Δεν νομίζω ότι διαφωνούν πολλοί με το σκεπτικό της πρωτοβουλίας, ότι ο υποσιτισμός και η παιδική παχυσαρκία είναι δύο υπαρκτά προβλήματα και πρέπει να αντιμετωπιστούν στο σχολικό περιβάλλον.

Για μια ακόμα φορά όμως, κυρίες και κύριοι συνάδελφοι, αναρωτιέται κάποιος: αφού η Κυβέρνηση θέλει να το εφαρμόσει πιλοτικά από φέτος, γιατί έπρεπε να φτάσει στα μέσα της σχολικής χρονιάς για να διαπιστώσει ότι ο διεθνής διαγωνισμός παίρνει αρκετό χρόνο και ότι πρέπει να καταφύγει σε απευθείας ανάθεση για να δοθούν τα πρώτα μέχρι το Πάσχα;

Συγγνώμη, αλλά χάνετε το δίκιο σας, κυρία Υπουργέ και δικαιώνετε όσους, μεταξύ αυτών και η Νέα Δημοκρατία, η παράταξή μας, σας κατηγορούν για προχειρότητα και διοικητική ανεπάρκεια.

Δεν είναι μόνο θέμα νομιμότητας, κυρία Υπουργέ, είναι και ζήτημα διαφάνειας. Άλλωστε μας έχετε δώσει πολλούς λόγους -όχι εσείς προσωπικά- για αυτό το θέμα. Γι’ αυτό ζητούμε την απόσυρση της τροπολογίας και τη διεξαγωγή διαγωνισμού, όπως προβλέπεται από την ελληνική και ευρωπαϊκή νομοθεσία.

Έρχομαι, κυρίες και κύριοι συνάδελφοι, στην τροπολογία για τους πυροσβέστες πενταετούς υποχρέωσης. Χρειάστηκε να περάσουν πάνω από οκτώ μήνες από την υπουργική απόφαση η οποία θα ρύθμιζε, μεταξύ άλλων, τη διαδικασία μονιμοποίησης των πυροσβεστών. Δεν αξιοποιήσατε τη διάταξη νόμου του 2014 που έδινε τη δυνατότητα μονιμοποίησης πριν τη λήξη της πενταετούς θητείας, με την έκδοση κοινής υπουργικής απόφασης. Δεν προβλέψατε την δαπάνη για τις μονιμοποιήσεις στον φετινό προϋπολογισμό του Πυροσβεστικού Σώματος. Αφήσατε τους πυροσβέστες χωρίς πληροφόρηση για την τύχη τους ελάχιστες μέρες πριν λήξει η θητεία τους και έρχεστε τώρα να μονιμοποιήσετε με υποσχετική τριετίας, αφού προηγουμένως αλώσατε το δημόσιο με προσλήψεις εκτός διαδικασιών, από το «παράθυρο», χωρίς αξιολόγηση, χωρίς εκτίμηση κόστους και των πραγματικών αναγκών του δημοσίου. Και πολύ εύστοχα ο κ. Βορίδης, ο κ. Γεωργαντάς και ο κ. Χαρακόπουλος σάς έβαλαν μια σειρά παραμέτρων για το πόσο εύκολο είναι να γίνουν οι προσλήψεις των πυροσβεστών, η μονιμοποίησή τους άμεσα, και σήμερα ακόμα, με δύο προεδρικά διατάγματα που δεν χρειάζονται πολύ μεγάλο χρονικό διάστημα.

Είπε, όμως, ο κύριος Υπουργός, ότι οι προσλήψεις αυτές ήταν κομματικές. Άρα, το πρόβλημα δεν είναι η διαδικασία ή ο τρόπος. Είναι ότι πιθανόν οι προσλήψεις των πυροσβεστών ήταν κομματικές.

Και σήμερα έρχεστε να πείτε διά του κυρίου Υπουργού ότι «δεν τους μονιμοποιούμε, γιατί οι προσλήψεις ήταν κομματικές». Φέρτε, λοιπόν, νομοτεχνικές βελτιώσεις.

Η Δημοκρατική Συμπαράταξη, αλλά πάνω από όλα εμείς, η Νέα Δημοκρατία, η παράταξή μας, είχε προβλέψει όλες αυτές τις διαδικασίες και απαιτούμε σήμερα κιόλας να γίνουν οι πυροσβέστες μόνιμοι.

Εύχομαι ειλικρινά την αγωνία αυτών των ανθρώπων να την ενστερνιστείτε.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Τον λόγο έχει ο κ. Παπαδόπουλος από τον ΣΥΡΙΖΑ. Άλλος Κοινοβουλευτικός Εκπρόσωπος δεν έχει ετοιμαστεί;

**ΧΡΗΣΤΟΣ ΜΑΝΤΑΣ:** Σιγά-σιγά.

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Θέλουν να μιλήσουν μετά την Υπουργό. Άρα, θα προηγηθείτε, κυρία Φωτίου.

Κύριε Παπαδόπουλε, έχετε τον λόγο.

**ΑΘΑΝΑΣΙΟΣ ΠΑΠΑΔΟΠΟΥΛΟΣ:** Αγαπητοί συνάδελφοι, το σχέδιο νόμου που συζητάμε έχει μια σειρά θετικών ρυθμίσεων, οι οποίες βρίσκουν μια ευρύτερη αποδοχή, με παρεμβάσεις και τροπολογίες οι οποίες είναι και αυτές χρήσιμες, προκειμένου να λύσουμε μια σειρά ζητημάτων.

Πρέπει να επισημάνω ότι ορισμένες από τις παρατηρήσεις που έγιναν θα μπορούσαν πραγματικά να ληφθούν υπ’ όψιν για να βελτιώσουμε το σύνολο του σχεδίου νόμου το οποίο κατατίθεται μαζί με τις τροπολογίες του.

Νομίζω ότι η δημιουργία Εθνικού Μητρώου Φορτοεκφορτωτών και αντίστοιχου για τους ιδιωτικούς φορείς κοινωνικής φροντίδας -περίπου χίλιοι πεντακόσιοι- ήταν αναγκαία. Ειδικά το να μπορέσουμε να υποχρεώσουμε σε μια καταγραφή ηλεκτρονική στα μητρώα όλους εκείνους τους ιδιωτικούς φορείς κοινωνικής φροντίδας, χωρίς να αναιρούμε την αυτονομία του συνεταιρίζεσθαι, είναι αρκετά καλό.

Ενισχύεται ο δημόσιος έλεγχος των κοινωνικών και προνοιακών παροχών και υπηρεσιών, η χρηστή και αποδοτική διαχείριση των κοινωνικών πόρων, ο συντονισμός και η αξιολόγηση της ποιότητας των υπηρεσιών που παρέχουν οι ιδιωτικοί φορείς μη κερδοσκοπικού χαρακτήρα και οργανώσεις εθελοντικού χαρακτήρα για ευάλωτες κοινωνικές ομάδες.

Παράλληλα, γίνεται και μια σειρά από άλλες ρυθμίσεις, για τις οποίες κάναμε μια αναλυτική παρουσίαση. Ιδιαίτερα η κ. Τζούφη, η οποία είναι υπεύθυνη του αντίστοιχου τομέα στην Κοινοβουλευτική μας Ομάδα, έκανε μια πολύ καλή και τεκμηριωμένη παρουσίαση όλων αυτών των βελτιώσεων.

Ταυτόχρονα, η δυνατότητα ανάληψης από την ΗΔΙΚΑ έργων πληροφοριακής υποστήριξης των Υπουργείων Εργασίας, Κοινωνικής Ασφάλισης και Κοινωνικής Αλληλεγγύης και Υγείας, λόγω της εξειδικευμένης τεχνογνωσίας στο σύνολο των τομέων και αρμοδιοτήτων τους, είναι εντελώς αναγκαία.

Ενδεικτικά αναφέρω το έργο του Εθνικού Μηχανισμού Συντονισμού Παρακολούθησης και Αξιολόγησης των πολιτικών κοινωνικής ένταξης και συνοχής, με το ενιαίο γεωπληροφοριακό σύστημα, με μητρώα δυνητικών δικαιούχων, φορέων, προγραμμάτων κοινωνικής προστασίας.

Νομίζω, λοιπόν, ότι αν δούμε και το σύνολο των παρεμβάσεων, πρέπει να κάνουμε μια σειρά επισημάνσεων, που πρέπει να γίνουν.

Σχετικά με τις παρεμβάσεις ως προς τα σχολικά γεύματα –που δεν αφορούν μόνο την αντιμετώπιση των φτωχών μαθητών- νομίζω ότι επισημαίνεται η αναγκαιότητα για ένα διατροφικό μοντέλο το οποίο να μπορεί να προβάλλει στα σχολεία μας την ιδιαίτερη ανάγκη της υγιεινής διατροφής, κάτι το οποίο είναι πάρα πολύ χρήσιμο και το οποίο θα δώσει τη δυνατότητα, όταν ολοκληρωθεί, να μιλάμε για μια πάρα πολύ σημαντική παρέμβαση στην υγιεινή διατροφή.

Νομίζω ότι έγιναν ορισμένες προτάσεις για να μπορούμε να κάνουμε αποδοχή κάποιων ρυθμίσεων για τις εκατό δόσεις και για να χρησιμοποιήσουμε το εργόσημο ως εργαλείο βελτιώσεων και στον αγροτικό τομέα, αν και νομίζω ότι μπορεί να χρησιμοποιηθεί και σε άλλους τομείς, όπου είναι αναγκαία και διαφανής αυτή η παρέμβαση για τα δημόσια έσοδα.

Να επισημάνω ότι ορισμένες από τις προτάσεις που έγιναν βοηθάνε τον συνολικότερο προσανατολισμό μας στη συνεννόηση κι αυτή είναι αρκετά χρήσιμη εν όψει και της κρίσιμης συνεδρίασης της Δευτέρας, του Eurogroup.

Νομίζω ότι πρέπει να επισημάνουμε πως δεν είναι δυνατόν να προτείνει ο Μοσκοβισί ένα μέτωπο λογικής, στο οποίο αξιοποιείται η παρέμβαση πολλών σημαντικών ανθρώπων που συμμετέχουν στη διαμόρφωση της κοινοτικής πολιτικής, όπως του Αντικαγκελάριου της Γερμανίας, του Πιτέλα, του πρώην Προέδρου του Ευρωπαϊκού Κοινοβουλίου και πολλών άλλων σημαντικών προσωπικοτήτων και να απουσιάζει η Αξιωματική Αντιπολίτευση.

Ορισμένοι από εσάς μπορείτε να διαφοροποιηθείτε νομίζω από την προσωπική αγωνία του Κυριάκου Μητσοτάκη να γίνει Πρωθυπουργός. Γιατί αυτό το ζήτημα δεν συνοδεύεται απ’ όλα τα δεδομένα τα οποία έρχονται μπροστά μας για την πορεία και την προοπτική της ελληνικής οικονομίας. Την ακούσαμε και στην έκθεση της Κομισιόν τώρα και στη συνεδρίαση της Επιτροπής Οικονομικών Υποθέσεων και από τον Διοικητή της Τράπεζας της Ελλάδος. Αυτή η καταστροφική εικόνα που δίνετε για την πορεία της ελληνικής οικονομίας δεν συνάδει με όλα εκείνα τα δεδομένα τα οποία έρχονται μπροστά και τεκμηριώνουν το ότι για να κατορθώσει η Ελλάδα να έχει 2% αύξηση των πρωτογενών πλεονασμάτων μέσα σε μια δύσκολη χρονιά όπως ήταν το 2016, αξιοποίησε τις θυσίες που έχουν γίνει.

Τα δεδομένα αυτά μας δίνουν, λοιπόν, τη δυνατότητα να πάμε στη συνεδρίαση του Eurogroup και εκεί να τεκμηριώσουμε πραγματικά ότι αυτή η χώρα μπορεί να βοηθηθεί στην επανεκκίνηση της οικονομίας της, στην ανάκαμψή της, στο να περάσουμε στην ενάρετη φάση, που θα περιλαμβάνει και τη δυνατότητά μας να αξιοποιήσουμε την ποσοτική χαλάρωση, αλλά και τα μεγάλα αναπτυξιακά πακέτα τα οποία δίνουν την εικόνα ότι οκτακόσιες πενήντα μία χιλιάδες, μέχρι τώρα, μεγάλες προτάσεις επιχειρηματικών σχεδίων έχουν τη δυνατότητα να αξιοποιηθούν απ’ όσα έγιναν μέχρι τώρα στον αναπτυξιακό νόμο.

Νομίζω, λοιπόν, ότι σε αυτό το μέτωπο της λογικής –όσοι βλέπουν πραγματικά την αναγκαιότητα να περάσει η χώρα μας σε ένα στάδιο που το δικαιούται, αξιοποιώντας την εργασία, τις διάφορες ευκαιρίες αποδοτικής απασχόλησης που υπάρχουν και για τα παιδιά που αναγκάστηκαν να μεταναστεύσουν στο εξωτερικό- μπορούμε να πούμε ότι η χώρα έχει πια μια δυνατότητα ορατή που μας επιτρέπει εμάς να σας πούμε ότι οι εκλογές θα γίνουν το 2019.

Θα αξιοποιήσουμε όλο αυτό το χρονικό διάστημα για όλα αυτά που είναι για εμάς ώριμες τομές, αναγκαίες μεταρρυθμίσεις, οι οποίες μέσα από το παράλληλο πρόγραμμά μας θα δώσουν τη δυνατότητα να πούμε ότι συμβάλλουμε στη συνολική παραγωγική, διοικητική, αναπτυξιακή ανασυγκρότηση αυτής της χώρας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΔΡΕΥΟΥΣΑ (Αναστασία Χριστοδουλοπούλου):** Ευχαριστούμε.

Κύριε Κυριαζίδη, έχετε τον λόγο.

**ΔΗΜΗΤΡΙΟΣ ΚΥΡΙΑΖΙΔΗΣ:** Συναδέλφισσες και συνάδελφοι, κυρία Πρόεδρε, κυρία Υπουργέ, ο μόλις κατελθών του Βήματος συνάδελφος αναφέρθηκε στο παράλληλο πρόγραμμα. Προφανώς, σε αυτό εντάσσεται και το θέμα της κατάθεσης της σημερινής τροπολογίας αναφορικά με τους πυροσβέστες πενταετούς υποχρέωσης. Είναι ντροπή μας, κυρίες και κύριοι συνάδελφοι.

Και μέσα στην τροπολογία αναφέρεται αυτό με έναν, θα έλεγα, ενδεικτικό τρόπο, προσβάλλοντας έναν Οργανισμό, ανθρώπους που αφιερώνουν τη ζωή τους στο καθήκον, με το να αναφερόμαστε εδώ ότι δήθεν τους δημιουργήθηκε εύλογη προσδοκία ότι αυτοί τελικά θα ενταχθούν στην Πυροσβεστική ως μόνιμο προσωπικό.

Μα, είναι εύλογο. Πέρυσι υπήρξε υπουργική απόφαση από τον ενεστώτα Αναπληρωτή Υπουργό, κ. Τόσκα, που προέβλεπε τις διαδικασίες ένταξης, δηλαδή, να καταθέσουν δικαιολογητικά, να περάσουν από σχετικό έλεγχο, να περάσουν από στάδια συμβουλίων κρίσης. Όλοι αυτοί οι άνθρωποι σε μία διαδικασία έξι μηνών πράγματι κρίθηκαν και έρχεστε τώρα και τους λέτε «άκυρο». Πώς να σας πιστέψει κανείς; Δήθεν δεν το γνωρίζατε; Μα, υπάρχει υπουργική απόφαση. Διήλθαν όλοι αυτοί οι συμπολίτες μας από μια διαδικασία έξι μηνών με την ελπίδα ότι επιτέλους θα ενταχθούν στο Πυροσβεστικό Σώμα.

Και τώρα έρχεστε και τους λέτε ότι θα μείνουν μετέωροι για άλλα τρία χρόνια; Προς τι; Και τους βάλατε και σε μια τέτοια διαδικασία ότι ναι, θα μπουν στα συστήματα μεταθέσεων, θα ενισχύσουν τα αεροδρόμια στα νησιά κ.λπ., θα απομακρυνθούν από τις οικογένειές τους, διότι ως μόνιμο προσωπικό θα πρέπει να ακολουθήσουν αυτούς τους κανονισμούς. Και πώς τους κοιτάτε στα μάτια; Αναρωτιούνται και οι ίδιοι.

Υπήρχαν και πενταετούς υποχρέωσης και στην Αστυνομία και στον Στρατό, οι ειδικοί φρουροί, οι ΕΠΟΠ. Οι άνθρωποι αυτοί και οι συμπολίτες τους εντάχθηκαν εφόσον κρίθηκαν προηγουμένως ότι είναι ικανοί. Και σήμερα τι τους λέτε; Ότι είστε ανίκανοι; Αυτό είναι το Παράλληλο Πρόγραμμα, κυρία Φωτίου; Αυτό ευαγγελιζόσασταν τόσο καιρό; Ότι επειδή θα είναι σε μια μετέωρη φάση, θα έχετε τις δυνατές «εμφυτεύσεις» σας, δηλαδή να ορίζετε με τον τρόπο που ορίζετε. Σε κάθε νομοσχέδιο που έρχεται εδώ δημιουργείτε μια διεύθυνση, μια παραδιεύθυνση, μια Γενική Γραμματεία, μια παραγενική γραμματεία μόνο και μόνο για να «εμφυτεύετε», έτσι ώστε να καλύπτετε το όριο που σας επιτρέπουν αυτοί οι δανειστές.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τι λέτε τώρα;

**ΔΗΜΗΤΡΙΟΣ ΚΥΡΙΑΖΙΔΗΣ:** Τι λέω; Το είπε ο κύριος Υπουργός, ότι περιμένουμε την έγκριση από τους θεσμούς. Και τους δώσατε μια άδεια μέχρι 19-02 έτσι ώστε να υπάρχει μια τέτοια δυνατότητα. Μήπως δεν ακούσατε τον κύριο Υπουργό, κυρία Υπουργέ; Αυτό δεν έλεγε;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Δεν ήσασταν εδώ όταν μίλαγε. Τον ακούσατε;

**ΔΗΜΗΤΡΙΟΣ ΚΥΡΙΑΖΙΔΗΣ:** Βεβαίως.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εντάξει.

**ΚΩΝΣΤΑΝΤΙΝΟΣ ΚΟΥΚΟΔΗΜΟΣ:** Δηλαδή, πρέπει να είναι στην Αίθουσα; Εάν τον είδε στην τηλεόραση, το ίδιο πράγμα δεν είναι;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Το καταλάβαμε. Αλλά λέμε ότι εγώ τον άκουσα αυθεντικά. Ήμουν εδώ.

**ΔΗΜΗΤΡΙΟΣ ΚΥΡΙΑΖΙΔΗΣ:** Μα, δεν είπα ακριβώς αυτό; Ότι βρίσκεστε σε μια διαδικασία συνεννόησης και την τελευταία στιγμή στις 10-02 που έληγε η θητεία;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Μην το ψηφίσετε.

**ΔΗΜΗΤΡΙΟΣ ΚΥΡΙΑΖΙΔΗΣ:** Μα εάν είναι δυνατόν να το ψηφίσουμε! Είναι δυνατόν να το ψηφίσουμε, να έχουμε σε μετέωρη φάση για τρία χρόνια ανθρώπους που θα έπρεπε ήδη να είναι διασφαλισμένοι με την έννοια των υπηρεσιακών καθηκόντων τους και της αποστολής τους;

Λυπούμαι πολύ γιατί συνεχίζετε και έχετε αυτήν την πρακτική και αυτήν την τακτική. Τώρα το πώς μπορείτε και κοιτάτε όλους αυτούς στα μάτια, αυτό είναι μια δική σας υπόθεση. Και η σύγχυση -που λέτε εδώ ότι επικράτησε βάσει όλων αυτών των διαδικασιών κ.λπ.- να μην αφορά όλους αυτούς, αλλά να αφορά εσάς. Δεν ξέρω εάν υπάρχει σύγχυση εν τω κρανίω σας!

Ευχαριστώ, κυρία Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Αναστασία Χριστοδουλοπούλου):** Ευχαριστούμε για τη συντομία.

Υπάρχει μια ομιλήτρια που δεν έχει έρθει ακόμα. Οπότε δίνω τον λόγο στην Υπουργό.

Τον λόγο έχει η κυρία Υπουργός για δέκα λεπτά.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ.

Αγαπητοί συνάδελφοι, η σημερινή συνεδρίαση βρήκε ορισμένα ενδιαφέροντα θέματα για να αναδειχθεί, πρώτον, η «ανικανότητα της Κυβέρνησης».

**ΔΗΜΗΤΡΙΟΣ ΚΥΡΙΑΖΙΔΗΣ:** Δεν χρειάζεται πολύς κόπος!

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Φαντάζομαι ότι αυτό είναι το μότο που πρέπει να αποδεικνύετε κάθε μέρα. Τη δική σας ανικανότητα στα πέντε, έξι χρόνια των μνημονίων όπου δεν κάνατε απολύτως τίποτα, την ξεχάσατε! Θα έρθω και σε αυτό.

Το δεύτερο είναι το πώς η Κυβέρνηση προσπαθεί, υπερβαίνοντας τη νομοθεσία του κράτους ή την κοινοτική νομοθεσία, να κάνει αναθέσεις, διασπάθιση δημοσίου χρήματος κ.λπ..

Αυτό είναι το σημερινό κλίμα. Δεν ήταν, βέβαια, το κλίμα αυτό μέσα στις επιτροπές της Βουλής, όπου συζητήσαμε διεξοδικά και νομίζω με μεγάλη ηρεμία και κατανόηση ένα νομοσχέδιο το οποίο στη συντριπτική του πλειοψηφία το ψηφίζει όλη η Βουλή. Το ψηφίζει είτε κατ’ άρθρον, είτε επί της αρχής, είτε λέει «όχι» επί της αρχής, αλλά «ναι» στα άρθρα, πάντως το ψηφίζει. Αυτό είναι το δεδομένο αυτού του νομοσχεδίου. Επομένως, δεν σκοπεύω να αναφερθώ στο νομοσχέδιο, το οποίο και καλό νομοσχέδιο είναι και το ξέρετε και έχετε όλοι συναινέσει σε αυτό και το ψηφίζετε.

Θα αναφερθώ περισσότερο στα θέματα για τα οποία από τη μια υπήρξαν αντιρρήσεις, από την άλλη τροπολογίες και άλλες προτάσεις κ.λπ..

Ένα θέμα είναι αυτό για την ΗΔΙΚΑ, για άλλη μια φορά, για όσους έχουν κάποιες αμφιβολίες. Η κ. Χριστοφιλοπούλου επανήλθε. Νομίζω ότι έχει καλυφθεί.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Εγώ; Λάθος κάνετε.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Λάθος κάνω, κυρία Χριστοφιλοπούλου. Δεν επανήλθατε.

Άρα, νομίζω ότι έχετε καλυφθεί όλοι από τη νομοτεχνική βελτίωση που κάναμε, η οποία είναι σαφής, ότι η ΗΔΙΚΑ δεν μπορεί να αναθέτει στο εξωτερικό εργασίες, ει μη μόνο στο δημόσιο, το αντίστοιχο δημόσιο, δηλαδή, να παίρνει εργασίες από το δημόσιο των ευρωπαϊκών κρατών. Ελπίζω ότι αυτό είναι σαφές πια και έχει ξεκαθαρίσει για όλους μας.

Έχω επανειλημμένα πει ότι η ΗΔΙΚΑ έχει αυτήν τη στιγμή επωμιστεί πολύ μεγάλα έργα και έχει αποδείξει τη δυνατότητά της ως δημόσιος φορέας.

Ένα δεύτερο σημείο τριβής -νομίζω και αυτό μικρής τριβής- αποτέλεσε το Εθνικό Μητρώο για τα νομικά πρόσωπα ιδιωτικού δικαίου. Και λέω και αυτό μικρής τριβής, γιατί, απ’ ό,τι κατάλαβα, έχετε πειστεί όλοι ότι αυτό είναι ένα Εθνικό Μητρώο στο οποίο όλα τα νομικά πρόσωπα ιδιωτικού δικαίου εγγράφονται υποχρεωτικά και παρακολουθούνται υποχρεωτικά, μια και προσφέρουν υπηρεσίες κοινωνικής φροντίδας εις το κράτος. Και κατάλαβα ότι και σε αυτό συναινείτε.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΑΝΑΣΤΑΣΙΟΣ ΚΟΥΡΑΚΗΣ**)

Θέλατε μια παραπάνω διευκρίνιση από εμένα, αν κατάλαβα καλά, την οποία σας τη δίνω, εάν όντως το νέο μητρώο, δηλαδή, θα είναι συνδεδεμένο με όλα τα υφιστάμενα και αν πράγματι εδώ επιχειρούμε να υπάρχει μια μεγάλη διαφάνεια ακόμα και για τους φορείς οι οποίοι δεν χρηματοδοτούνται από το κράτος. Για παράδειγμα το Γηροκομείο Αθηνών δεν χρηματοδοτείται από το κράτος. Όμως πρέπει να υπάρχει διαφάνεια όλων των στοιχείων του, γιατί αλλιώς δεν θα έφτανε το Γηροκομείο Αθηνών, ένα ίδρυμα που έχει από τις μεγαλύτερες περιουσίες στο ελληνικό κράτος -οκτακόσια ακίνητα- να έχει σήμερα τριάντα μήνες απλήρωτους τους εργαζόμενους, επισχέσεις εργασίας συνεχείς, 30 εκατομμύρια χρέος και πάει λέγοντας. Αυτό είναι η μία όψη όλων αυτών των νομικών προσώπων ιδιωτικού δικαίου, ΜΚΟ, φιλανθρωπικών σωματείων κ.λπ..

Η άλλη όψη είναι, παραδείγματος χάριν, οι ΜΚΟ, οι οποίες είναι πραγματικά σημαντικές και επιτελούν μεγάλο έργο, όπως είναι τα Παιδικά Χωριά SOS, όπως είναι το «Save the Children», όπως είναι η «PRAKSIS», την οποία σήμερα εδώ θέλω να τιμήσω αποτίοντας φόρο τιμής στον Τζανέτο Αντύπα, που κηδεύεται τώρα, στις 15.30΄, ο οποίος ήταν επικεφαλής της «PRAKSIS», ένας άνθρωπος οραματικός, ένας άνθρωπος μεγάλων γνώσεων, νεαρός άνθρωπος. Μεγάλη απώλεια που τον χάσαμε.

Τον είχαμε από την πρώτη στιγμή συνεργάτη μας ενθουσιώδη, παθιασμένο για τα προβλήματα τόσο του προσφυγικού όσο και των αστέγων. Το λεωφορείο για τους άστεγους ήταν και δική του πρωτοβουλία και δική του δουλειά. Χιλιάδες προτάσεις μας μπορούσε να τις πάει αμέσως παρακάτω με τη γνώση του και τη μεγάλη του αγάπη και το πάθος και τη γνώση. Και του αποτίω αυτόν τον φόρο τιμής από εδώ επίσημα, για να δείτε ότι πραγματικά, όταν μιλάω για όλα αυτά τα νομικά πρόσωπα ιδιωτικού δικαίου και τις ΜΚΟ, δεν τις τσουβαλιάζω όλες στο ίδιο επίπεδο.

Ας πάμε τώρα στα σχολικά γεύματα. Κυρία Χριστοφιλοπούλου, δέχομαι τη νομοτεχνική σας βελτίωση στο σημείο όπου κάνετε την παρέμβαση και για την παχυσαρκία, δηλαδή για όρους της υγιεινής. Αυτό θα το δεχθώ και θα το βάλω. Όμως κυρία Χριστοφιλοπούλου, δεν κατάλαβα κάτι. Ή εμείς οι δύο δεν έχουμε συνεννοηθεί ή η Βουλή δεν έχει συνεννοηθεί και η Νέα Δημοκρατία μαζί μας.

Εμείς με αυτήν την τροπολογία ξεκινάμε επίσημα ένα μεγάλο πρόγραμμα έντεκα εκατομμυρίων γευμάτων για το 2017, των οποίων η ανάθεση και η υλοποίηση θα γίνει με βάση τους διεθνείς διαγωνισμούς. Πρόκειται για έντεκα εκατομμύρια γεύματα! Αναφέρομαι στα έντεκα εκατομμύρια γεύματα κόστους 24.300.000 ευρώ. Γιατί δεν το ξεκινήσαμε νωρίτερα; Γιατί τα χρήματα τα βρήκαμε τον Ιανουάριο και μπορέσαμε για πρώτη φορά να μας δοθούν και στο πρώτο νομοσχέδιο που ήρθε -σε αυτό εδώ, δηλαδή- αμέσως βάλαμε την τροπολογία, ώστε από εδώ και ύστερα να εγκαθιδρύσουμε στη χώρα μας σχολικά γεύματα με τριπλό σκοπό: εκπαιδευτικό, ανθρωπιστικό, αλλά και για λόγους υγείας και λόγους διαμόρφωσης της νέας γενιάς. Αυτό είναι το πρώτο.

Αυτό το τρίπτυχο νομίζω ότι όλοι λέτε ότι είναι καλό πράγμα. Όμως, πού είναι το «αλλά»; Το «αλλά» είναι ότι δεν θέλετε ένα πιλοτικό πρόγραμμα να υλοποιηθεί μέχρι το Πάσχα, που θα ξεκινήσουν τα έντεκα εκατομμύρια γεύματα για όλη τη χρονιά. Πόσα είναι τα γεύματα που θα γίνουν μέχρι το Πάσχα; Είναι τριακόσιες πενήντα χιλιάδες γεύματα.

Και τι γίνεται στη Θεσσαλονίκη, όπου ξεκινήσαμε όλοι αυτό το πιλοτικό πρόγραμμα και το δουλεύουμε όλη αυτή την εποχή και το προσπαθούμε; Έχουμε βρει τα σχολεία και αυτά τα δέκα χιλιάδες παιδιά. Πρόκειται για ένα πιλοτικό, λοιπόν, πρόγραμμα, το οποίο θα υλοποιηθεί μέχρι το Πάσχα, δηλαδή τριακόσιες πενήντα χιλιάδες γεύματα σε δέκα χιλιάδες παιδιά επί τριάντα πέντε μέρες. Αυτό είναι. Περί αυτού πρόκειται έναντι των έντεκα εκατομμυρίων.

Φρύαξε η Βουλή των Ελλήνων για τη μεγάλη παρέκβαση που κάνει η Κυβέρνηση να δώσει αυτά, κατά παρέκκλιση των διαδικασιών των διεθνών διαγωνισμών, όταν, πρώτον, έχουμε σεβασμό στην κοινοτική οδηγία. Δηλαδή, σύμφωνα με την περίπτωση δ΄ του άρθρου 5 κ.λπ., για τις κοινωνικές υπηρεσίες «είναι δυνατή η προσφυγή στην απευθείας ανάθεση, αν η εκτιμώμενη αξία της σύμβασης είναι κάτω των 750 χιλιάδων ευρώ». Είναι όπως σας λέει η έκθεση του Γενικού Λογιστηρίου του Κράτους.

Δεύτερον, προσφύγαμε από τις 3 Φεβρουαρίου στη σύμφωνη γνώμη της ΕΑΑΔΗΣΥ, δηλαδή της Ανεξάρτητης Αρχής Δημοσίων Συμβάσεων και είχαμε ομόφωνη γνώμη.

Την καταθέτω στα Πρακτικά όλη την αιτιολογική έκθεση της ΕΑΑΔΗΣΥ από τις 3 Φεβρουαρίου, η οποία είναι ομόφωνη.

(Στο σημείο αυτό η Αναπληρώτρια Υπουργός κ. Θεανώ Φωτίου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ξέρετε τι θα πει ομόφωνη; Η ΕΑΑΔΗΣΥ είναι ανεξάρτητη αρχή της οποίας πολλά μέλη είναι διορισμένα από την προηγούμενη κυβέρνηση και ορισμένα από αυτήν. Άρα δεν είναι συριζαίικη. Ομόφωνη γνώμη ότι μπορούμε να το κάνουμε και πρέπει να το κάνουμε.

Τι ακριβώς μου λέτε τώρα όλοι; Ότι γίνεται μια τρομακτική ιστορία διαφθοράς; Αυτό μου λέτε αυτή τη στιγμή, με όλες αυτές τις εγγυήσεις που έχουμε εξασφαλίσει για ένα πιλοτικό πρόγραμμα σε συγκεκριμένους δήμους της Θεσσαλονίκης και οι οποίοι δήμοι λένε: «Γιατί καθυστερείτε;»;

Κυρία Χριστοφιλοπούλου, δεν έχω καταλάβει την τροπολογία ως προς τα άλλα σημεία που καταθέτετε. Γιατί πρόκειται για τροπολογία και όχι για νομοτεχνική βελτίωση. Τι ακριβώς μου λέτε; Να το κάνουν οι δήμοι αυτό το πρόγραμμα, τριάντα πέντε μέρες επί δέκα χιλιάδες παιδιά; Οι συγκεκριμένοι Δήμοι της Θεσσαλονίκης; Αυτό μου λέτε; Και τότε να το κάνουν με τη διαδικασία του κατεπείγοντος που λέω εγώ ή όχι; Ή με τον διεθνή διαγωνισμό; Τι μου λέτε ακριβώς;

Μιλάμε για τριακόσιες πενήντα χιλιάδες γεύματα έναντι έντεκα εκατομμυρίων. Οι δήμαρχοι έβγαλαν ανακοίνωση αυτές τις μέρες. Στη Θεσσαλονίκη έχουν βρεθεί όλοι οι δήμαρχοι. «Γιατί δεν ξεκινάτε -μας λένε εμάς- αφού μας είπατε ότι σε αυτούς τους δήμους θα γίνουνε;»

Εσείς τι μου λέτε ακριβώς να καταλάβω; Διότι δεν κατάλαβα. Θα πάμε με το κατεπείγον για τα δέκα χιλιάδες γεύματα ή όχι; Ή θα πάω με το «τρεις μήνες μετά», όπως πάω σε όλη την Ελλάδα; Διότι πραγματικά δεν ξέρω πια κι εγώ τι λέω εδώ πέρα.

Εγώ είδα την τροπολογία των Βουλευτών του ΣΥΡΙΖΑ και πρέπει να σας πω ότι τη σκέφτομαι πολύ σοβαρά και τη συζητάμε και με την Υπουργό, για να την κάνουμε αποδεκτή. Όμως για να εξηγηθούμε κι εδώ τι συμβαίνει. «Νέο σκάνδαλο του ΣΥΡΙΖΑ εδώ». Άκουσα και απίθανα πράγματα, ότι δίνουμε τα λεφτά εν λευκώ στον Καμμένο, να τα κάνει ό,τι θέλει ο Καμμένος, λες και δεν υπάρχει Υπουργείο Εθνικής Άμυνας. Δεν είναι το Υπουργείο Εθνικής Άμυνας εδώ; Εδώ δεν υπάρχει διαδικασία όπου ο στρατός δούλεψε και έκανε συγκεκριμένα πράγματα στο προσφυγικό;

Τι είχαμε κάνει το περασμένο διάστημα; Είχαμε κάνει το εξής, αγαπητοί κύριοι Βουλευτές: Είχαμε πάρει ακίνητα που βρίσκονται σε εποπτευόμενούς μας φορείς, κέντρα κοινωνικής προστασίας, δηλαδή. Δεκατρία υπάρχουν από αυτά σε όλη την Ελλάδα. Ξέρετε πολύ καλά ότι έχουμε άδεια ακίνητα σε καλή κατάσταση, άλλα που με ένα βάψιμο είναι έτοιμα, άλλα που δεν είναι και θέλουν λίγη παραπάνω δουλειά.

Είχαμε πάρει ακίνητα, λοιπόν, από αυτά, γιατί θεωρούσαμε ότι τα ασυνόδευτα προσφυγόπουλα έπρεπε να είναι μέσα σε αυτά τα ιδρύματα που είναι και τα απροστάτευτα ελληνόπουλα. Δεν πιστεύουμε ότι έπρεπε να είναι κάπου αλλού. Πήραμε, λοιπόν, οκτώ τέτοια οικήματα σε όλη την Ελλάδα, εμείς ως Υπουργείο Εργασίας τότε, από εποπτευόμενούς μας φορείς και με ΜΚΟ οι οποίες είχαν το χρήμα, διότι αυτές είχαν το χρήμα στο προσφυγικό, οι ΜΚΟ φτιάξανε τα κτήρια και εκεί βάλαμε απροστάτευτα ασυνόδευτα προσφυγόπουλα.

Δεν είχα καταλάβει ότι αυτό ήταν παράνομο. Μου το λέτε εσείς σήμερα. Εγώ τότε ήξερα και ξέρω ότι υπάρχει νόμος του κράτους που λέει για την προσφυγική κρίση ότι στην περίπτωση…

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Κύριε Πρόεδρε, κάντε μου λίγο τη χάρη, γιατί πρέπει να εξηγηθούμε εδώ. Εγώ δεν λέω, να το καταψηφίσετε όλοι, αλλά να εξηγηθούμε.

Λοιπόν, έλεγε τότε και λέει ο νόμος ότι για την προσφυγική κρίση μπορείς να αναθέτεις κατευθείαν -και το χρήμα το είχαν οι ΜΚΟ, κατ’ ανάθεση, κατευθείαν απέξω- να σου κάνουν αυτές τις δουλειές.

Έκαναν, λοιπόν, αυτές τις δουλειές. Τα κτήρια αυτά βελτιώθηκαν. Δηλαδή, η περιουσία του ελληνικού κράτους, κατά τη δική μας άποψη, αυτή πρέπει να βελτιωθεί και αυτή πρέπει να στεγάσει τα προσφυγόπουλα αντί να πληρώνουμε ενοίκια αριστερά-δεξιά.

Πρέπει στο τέλος η περιουσία ελληνικού κράτους να βελτιωθεί, ώστε, όταν θα έχει τελειώσει το προσφυγικό και τα ασυνόδευτα θα έχουν βρει μια θέση στον ήλιο, να μπορέσουν να μπουν ελληνόπουλα. Δεν συμφωνείτε με αυτά ή πρέπει να τρώμε τα λεφτά της προσφυγικής κρίσης σαν στραγάλια αριστερά-δεξιά; Αυτό κάναμε εμείς τότε.

Τι είπαμε τώρα; Τώρα δημιουργήθηκε το ΑΜΘ, το ταμείο, λοιπόν, το οποίο επίσημα παίρνει τα χρήματα για το προσφυγικό. Σκεφτόμασταν όλον αυτόν τον καιρό αν έχουμε άλλα ακίνητα. Έχουμε ακίνητα πολλά.

Οι Βουλευτές τώρα κάνουν ένα βήμα και λένε: Αυτά τα ακίνητα, λοιπόν, κυρία Φωτίου, που ξέρουμε ότι έχεις, ως Υπουργείο και εποπτευόμενοι φορείς, να μπορέσουν να φτιαχτούν γρήγορα. Αυτή η ιστορία που λένε ακόμη ότι οκτακόσια ασυνόδευτα ανήλικα βρίσκονται κάπου -άλλα στα τμήματα, άλλα στα camps κ.λπ.- να μπουν αξιοπρεπώς και συγχρόνως να φτιαχτεί η περιουσία του δημοσίου, γιατί περιουσία του δημοσίου είναι, αφού είναι δημόσιοι φορείς όλοι αυτοί.

Τι να καταλάβουμε, δηλαδή. Αυτό λένε οι Βουλευτές. Δεν είναι καλό; Κάνει κάτι λάθος; Να το αποσύρω, να το αποσύρουν οι Βουλευτές, να μην το κάνουμε εμείς δεκτό. Όμως μήπως κάνετε τεράστιο λάθος με το να ανασηκώνετε στο ύψος όλη αυτήν την ιστορία; Μήπως στην πραγματικότητα όλοι εσείς κάπου αλλού θέλετε να δίνονται τα λεφτά και όχι στο δημόσιο; Για να καταλάβω κι εγώ στο τέλος της ημέρας.

**ΑΝΔΡΕΑΣ ΚΑΤΣΑΝΙΩΤΗΣ:** Αναθέσεις λέει εδώ.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Σας παρακαλώ πολύ.

**ΑΝΔΡΕΑΣ ΚΑΤΣΑΝΙΩΤΗΣ:** Εγώ σας παρακαλώ.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Εδώ είναι, λοιπόν, ξεκάθαρα τα πράγματα. Δεν θέλετε να το κάνουμε έτσι; Να γίνεται πώς;

**ΑΝΔΡΕΑΣ ΚΑΤΣΑΝΙΩΤΗΣ:** Κατ’ εξαίρεση

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ξέρετε πολύ καλά ότι για θέματα προσφυγικού αυτά όλα εξαιρούνται. Το ξέρετε καλύτερα από μένα. Εσείς τι θέλετε ακριβώς; Να μη στεγαστούν τα ασυνόδευτα. Αυτό θέλετε.

Πάμε τώρα παρακάτω.

**ΑΝΔΡΕΑΣ ΚΑΤΣΑΝΙΩΤΗΣ:** Να στεγαστούν, να γίνουν διαγωνιστικές διαδικασίες, όπως γινόταν πάντα. Αυτό θέλουμε εμείς. Δεν είπαμε να μη στεγαστούν. Εσείς τα λέτε αυτά.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Σας ακούω, κύριε εισηγητά, με μεγάλη προσοχή, όπως με ακούτε κι εσείς.

Μία κουβέντα τώρα ακόμη θέλω να πω. Μου ζητήσατε τα σημερινά νούμερα για το ΚΕΑ. Να σας τα δώσω. Τα σημερινά νούμερα για το ΚΕΑ είναι ότι διακόσιες χιλιάδες συμπολίτες μας είναι ήδη αυτήν τη στιγμή δικαιούχοι του ΚΕΑ. Αυτό σημαίνει ότι μέχρι τους εφτακόσιους χιλιάδες πάμε πάρα πολύ καλά, γιατί εφτακόσιες χιλιάδες είναι το νούμερο που έχουμε υπολογίσει για όλο τον χρόνο.

Είναι η πρώτη φορά που μέσα σε δεκαπέντε μέρες διακόσιες χιλιάδες άνθρωποι έχουν ένα χαρτί με αξιοπρέπεια, που λέει ότι είναι δικαιούχοι και ξέρουν και πόσα χρήματα θα πάρουν, γιατί το λέει το χαρτί.

Όσον αφορά τώρα αυτούς τους δικαιούχους, τα αρχεία αυτά τα έχουμε μεταβιβάσει και τα μεταβιβάζουμε καθημερινά στη ΔΕΗ, παντού, για να μπορέσουμε να κάνουμε αυτήν τη δουλειά, ώστε να απολαμβάνουν και υπηρεσίες, δηλαδή μειωμένο ηλεκτρικό από τα κοινωνικά τιμολόγια, νερό. Θα είναι δικαιούχοι του ΤΕΒΑ, του Ταμείου Απόρων, θα είναι δικαιούχοι στους βρεφονηπιακούς σταθμούς, θα είναι δικαιούχοι στην ιατροφαρμακευτική περίθαλψη κ.λπ. και το 10% των άνεργων δικαιούχων θα μπουν στην εργασία μέσα στο 2017. Αυτό είναι το ΚΕΑ. Δεν είναι μόνο τα χρήματα.

Και γι’ αυτό λέμε και στον ελληνικό λαό να κάνει λίγο υπομονή, είναι μεγάλη ανάγκη.

Δεν το κάνατε πιο μπροστά. Τι να κάνουμε; Το κάνουμε και το υλοποιούμε τώρα σε πανεθνική κλίμακα.

Πάμε παρακάτω. Θα πω δυο κουβέντες για τις δομές φτώχειας και το τι συμβαίνει με τα κέντρα κοινότητος και τις δομές φτώχειας σε όλους τους δήμους της Ελλάδας.

**ΠΡΟΕΔΡΕΥΩΝ (Αναστάσιος Κουράκης):** Και με αυτό, κυρία Υπουργέ, να ολοκληρώσετε την τοποθέτησή σας.

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ολοκληρώνω, κύριε Πρόεδρε.

Έχουμε αναλυτικό οδηγό σε σχέση με το πώς γίνεται η διαδικασία. Έχουμε βγάλει ΚΥΑ. Είναι όλα νομικά κατοχυρωμένα. Δεν μπορούν οι δήμοι να προσλάβουν όποιον θέλουν. Θα προσλάβουν με βάση τα νομικά τους πρόσωπα –και εδώ είναι μια ιστορία- ή κατευθείαν στον δήμο. Εμείς δεν έχουμε δυνατότητα να πούμε τίποτα διαφορετικό προς τους δήμους. Ή με βάση, λοιπόν, τα νομικά τους πρόσωπα ή με κατευθείαν διορισμό στον δήμο προσλαμβάνονται με διαδικασίες ΑΣΕΠ.

Φτάνει η σπέκουλα ότι θα προσλάβουμε τους συριζαίους! Φτάνει! Δηλαδή, δεν αντέχεται αυτό! Και ξέρετε γιατί δεν αντέχεται; Σε τρώει και το άδικο εκτός των άλλων. Χώρια που έχουμε καθυστερήσει όλο αυτόν τον καιρό εξαιτίας του ότι κάνουμε αυτή τη διαδικασία.

Δεν θυμάται κανείς ή είσαστε όλοι χωρίς μνήμη ότι το 2007 όλοι αυτοί που δουλεύουν σήμερα στις δομές φτώχειας –και είναι μόνο σε εξήντα έξι δήμους, εκ των οποίων σαράντα τέσσερις στην Αττική- όλοι αυτοί προσελήφθησαν από ΜΚΟ, από τους δικούς σας δημάρχους ή εν πάση περιπτώσει από τους δημάρχους; Ποιος δεν το ξέρει αυτό; Τι λέτε ακριβώς, αγαπητοί συνάδελφοι; Τα ξεχάσαμε όλα;

Και επειδή τώρα, λοιπόν, εμείς δεν το κάνουμε με ΜΚΟ, το κάνουμε με ΑΣΕΠ, με κατακρίνετε κιόλας; Ξέρω εγώ; Τι να πω πια; Είναι το άσπρο μαύρο; Δεν γίνεται. Έχει κοντά πόδια αυτό. Καταλάβατε; Έχει πολλά κοντά πόδια, όπως ήταν διάφορα πράγματα που λέγατε και αποδεικνύεται στην πράξη ότι είναι το ανάποδο.

**ΠΡΟΕΔΡΕΥΩΝ (Αναστάσιος Κουράκης):** Καλώς, κυρία Υπουργέ.

Ευχαριστούμε την Αναπληρώτρια Υπουργό Εργασίας, Κοινωνικής Ασφάλισης και Κοινωνικής Αλληλεγγύης κ. Θεανώ Φωτίου.

Κυρίες και κύριοι συνάδελφοι, πριν δώσω τον λόγο στη συνέχεια στην κυρία Υπουργό, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκατρείς φοιτήτριες και φοιτητές, καθώς και δυο συνοδοί καθηγητές από το Αμερικάνικο Πανεπιστήμιο Penn State Bucknell.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα έξι μαθήτριες και μαθητές, καθώς και δυο συνοδοί εκπαιδευτικοί από το 1ο Γυμνάσιο Ναυπάκτου (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Να ενημερώσουμε τις φοιτήτριες και τους φοιτητές, τις μαθήτριες και τους μαθητές ότι συζητούμε ένα νομοσχέδιο του Υπουργείου Εργασίας. Είμαστε στη διαδικασία τοποθέτησης των Βουλευτών. Τώρα, αμέσως μετά, βέβαια, θα έχετε την ευκαιρία να ακούσετε την Υπουργό και στη συνέχεια, θα μιλήσουν και άλλοι συνάδελφοι από τα κόμματα και θα ψηφίσουμε προς το απόγευμα, όπου αυτό το νομοσχέδιο θα γίνει νόμος του κράτους.

Να συνεχίσουμε με την τοποθέτηση της Υπουργού Εργασίας, Κοινωνικής Ασφάλισης και Κοινωνικής Αλληλεγγύης κ. Έφης Αχτσιόγλου.

Ορίστε, κυρία Υπουργέ, έχετε τον λόγο για δεκαοκτώ λεπτά.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κυρίες και κύριοι Βουλευτές, συζητάμε σήμερα το νομοσχέδιο για το Εθνικό Μητρώο Φορτοεκφορτωτών και το Εθνικό Μητρώο Ιδιωτικών Φορέων Κοινωνικής Φροντίδας. Έχει γίνει μια αρκετά αναλυτική συζήτηση στην επιτροπή για αυτό το νομοσχέδιο. Νομίζω ότι είχε ενδιαφέρον και από την πλευρά μας κάναμε και τις αναγκαίες διορθώσεις. Και όσον αφορά και την ακρόαση των φορέων, ενσωματώσαμε σχεδόν όλες τις παρατηρήσεις που έγιναν από την ομοσπονδία.

Θα μου επιτρέψτε δύο λόγια, όπως έκαναν και οι εισηγητές, εκτός του νομοσχεδίου και μετά κάποιες κουβέντες για το νομοσχέδιο. Δεν θα ήθελα να παραβιάζω την κοινοβουλευτική διαδικασία όταν συζητείται ένα νομοσχέδιο, αλλά δεν γίνεται να μένουν και κάποια πράγματα αναπάντητα.

Κυρίες και κύριοι Βουλευτές, ακούσαμε τον εισηγητή της Νέας Δημοκρατίας, με αφορμή τη συζήτηση του νομοσχεδίου, να κάνει μία συνολική τοποθέτηση για την εργασιακή κατάσταση στη χώρα, κατηγορώντας τη Συγκυβέρνηση ότι επί των δικών της ημερών διαλύθηκαν οι εργασιακές σχέσεις, ελαστικοποιήθηκε όλο το πλαίσιο προστασίας της εργασίας, υποβαθμίστηκε όλο το συνταξιοδοτικό σύστημα, εκτινάχθηκε η ανεργία, διογκώθηκαν οι ελαστικοποιημένες σχέσεις εργασίας, η εκ περιτροπής εργασία, η μερική απασχόληση κ.λπ..

Κύριε εισηγητή, της Νέας Δημοκρατίας, νομίζω ότι μπερδεύεστε.

**ΑΝΔΡΕΑΣ ΚΑΤΣΑΝΙΩΤΗΣ:** Νομίζω πως όχι.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Το νομοθετικό πλαίσιο που απορρύθμιζε και ελαστικοποιούσε τις εργασιακές σχέσεις ήταν αυτό που υιοθετήθηκε την περίοδο 2010–2015. Η πράξη Υπουργικού Συμβουλίου του 2012 ήταν αυτή που έδωσε το τελειωτικό χτύπημα στον θεσμό των συλλογικών συμβάσεων εργασίας και των συλλογικών διαπραγματεύσεων, έναν θεσμό για τον οποίο επί μήνες διαπραγματεύεται αυτή η Κυβέρνηση για να μπορέσει να αποκαταστήσει.

Δεν ήταν η Κυβέρνηση του ΣΥΡΙΖΑ, η οποία νομιμοποίησε τις ενώσεις προσώπων να κάνουν εικονικές διαπραγματεύσεις με τους εργοδότες στις πολύ μικρές επιχειρήσεις.

Δεν ήταν η Κυβέρνηση του ΣΥΡΙΖΑ που έκανε οριζόντιες μειώσεις στον κατώτατο μισθό 22% και 32% για τους νέους κάτω των είκοσι πέντε ετών.

Δεν ήταν η Κυβέρνηση του ΣΥΡΙΖΑ που κατήργησε την επεκτασιμότητα των κλαδικών συλλογικών συμβάσεων, για την οποία τώρα διαπραγματεύεται επί μήνες για να την αποκαταστήσει.

Δεν ήταν η Κυβέρνηση του ΣΥΡΙΖΑ που κατήργησε την αρχή της ευνοϊκότερης ρύθμισης, όταν συρρέουν συλλογικές συμβάσεις εργασίας, η οποία υπήρχε επί χρόνια, κατακτήθηκε από τους εργαζομένους προς όφελος των εργαζομένων.

Δεν ήταν η Κυβέρνηση του ΣΥΡΙΖΑ που εκτίναξε την ανεργία από το 10% στο 27%. Είναι η Κυβέρνηση του ΣΥΡΙΖΑ αυτή που τη μείωσε κατά τρεις ποσοστιαίες μονάδες και πάλι διευκρινίζει ότι αυτός δεν είναι λόγος για να επιχαίρουμε.

Δεν ήταν η Κυβέρνηση του ΣΥΡΙΖΑ που εκτίναξε τις ελαστικοποιημένες σχέσεις εργασίας.

Τα στοιχεία δεν σας βοηθούν. Η μερική απασχόληση και η εκ περιτροπής απασχόληση εκτινάχθηκε κατά είκοσι ποσοστιαίες μονάδες από τον Ιούλιο του 2013 έως τον Ιούλιο του 2014. Κατά την περίοδο της Κυβέρνησης του ΣΥΡΙΖΑ υπήρξε αύξηση 2%. Νομίζω, όμως, ότι η δομική μεταβολή, η μεταλλαγή συμβαίνει όταν υπάρχει μία αλλαγή είκοσι ποσοστιαίων μονάδων, όχι όταν υπάρχει μία αλλαγή δύο ποσοστιαίων μονάδων. Εμείς καταφέραμε να τη συγκρατήσουμε και πάλι διευκρινίζουμε ότι αυτός δεν είναι σε καμμία περίπτωση λόγος για να επιχαίρουμε.

Αντιθέτως εσείς το 2014 κάνατε λόγο για success story. Εμείς λέμε ότι κάνουμε μία χρονιά σταθεροποίησης το 2016. Η φρασεολογία μας είναι «μια χρονιά σταθεροποίησης», όταν καταγράφονται 136.000 θέσεις εργασίας στο «ΕΡΓΑΝΗ», όταν η ανεργία πέφτει κατά τρεις με τέσσερις ποσοστιαίες μονάδες, όταν η μερική και η εκ περιτροπής απασχόληση παραμένουν σε πολύ υψηλά επίπεδα, αλλά μπαίνει ένα φρένο, όταν διαπραγματευόμαστε για να αποκαταστήσουμε τις συλλογικές συμβάσεις εργασίας. Ο καθένας μπορεί να καταλάβει τι συνέβη, τι συμβαίνει και τι προσπαθούμε να κάνουμε.

Επαναλαμβάνω ότι σε καμμία περίπτωση δεν θα ακούσετε από εμένα ή από τους εκπροσώπους του Υπουργείου Εργασίας να κάνουμε μεγάλες δηλώσεις για την κατάσταση στην αγορά εργασίας, η οποία είναι δραματική και την οποία παλεύουμε καθημερινά για να την αποκαταστήσουμε. Γι’ αυτό δίνουμε και μεγάλες δυνάμεις στο Σώμα Επιθεώρησης Εργασίας, για να μπορέσει μαζί με την αποκατάσταση του θεσμικού πλαισίου, που ελπίζουμε να επιτύχουμε σύντομα, να βάλει και ένα τέλος στην εργοδοτική αυθαιρεσία που βρήκε γόνιμο έδαφος όλο αυτό το διάστημα να καλλιεργηθεί και να οδηγηθούμε στα απαράδεκτα φαινόμενα που παρακολουθούμε καθημερινά είτε σε σχέση με το πώς καταβάλλονται οι μισθοί, αν καταβάλλονται, με τον τρόπο που δίνονται ή δεν δίνονται τα δώρα, με τον τρόπο που εκβιάζονται οι εργαζόμενοι για να υπογράφουν ατομικές συμβάσεις εργασίας με χείριστους όρους.

Θα περάσω στο νομοσχέδιο για το Εθνικό Μητρώο Φορτοεκφορτωτών, όσον αφορά το πρώτο μέρος. Το δεύτερο μέρος το εισηγήθηκε η κ. Φωτίου.

Με τις διατάξεις των άρθρων 1 έως 6, ρυθμίζεται εκ νέου το θεσμικό πλαίσιο του Εθνικού Μητρώου Φορτοεκφορτωτών.

Οι ρυθμίσεις έγιναν, γιατί υπήρχαν δυσλειτουργίες κατά την εφαρμογή του ν.4093/2012 σε επίπεδο διαδικασίας, αλλά και σε επίπεδο ουσίας. Κεντρικός στόχος της ρύθμισης είναι η προστασία των εργασιακών δικαιωμάτων και ιδίως η υγεία και ασφάλεια των εργαζομένων στις φορτοεκφορτωτικές εργασίες και κυρίως στις περισσότερο επικίνδυνες εργασίες, αυτές που εντάσσονται στο Μητρώο Β΄, δηλαδή εκεί που κανείς πρέπει να εγγραφεί στο Μητρώο Β΄ για να τις εκτελέσει.

Με τις προτεινόμενες διατάξεις επανακαθορίζεται με ορθολογικό και απλό τρόπο η διαδικασία εγγραφής στο μητρώο, καταργούνται ρυθμίσεις οι οποίες δημιουργούσαν δυσλειτουργίες και ερμηνευτικές συγχύσεις και εξειδικεύεται η διαδικασία εγγραφής στο μητρώο, ώστε πλέον να μπορεί να γίνεται και με ηλεκτρονικό τρόπο προς διευκόλυνση των εργαζομένων.

Δυο-τρεις ουσιαστικές διευκρινίσεις. Ο ν.4093/2012 προέβλεπε ένα ενιαίο μητρώο φορτοεκφορτωτών και για την ξηρά και για τα λιμάνια. Αυτό δεν συμβαίνει στις διεθνείς πρακτικές. Το νέο θεσμικό πλαίσιο προβλέπει μεν ενιαίο μητρώο Α΄. Ωστόσο, εισάγει διάκριση στο επίπεδο Β΄, δηλαδή στις δύσκολες, στις επικίνδυνες εργασίες για ξηρά και λιμάνια.

Παράλληλα, η μετάπτωση στο μητρώο Β΄, ενώ μέχρι σήμερα συνέβαινε μόνο με κατάρτιση, τώρα πλέον γίνεται -μετά και από τα αιτήματα των εργαζομένων- κυρίως μέσω της εμπειρίας. Δηλαδή, χρειάζεται κανείς να έχει πρακτική εμπειρία για να μπορέσει να περάσει στο μητρώο Β΄. Επειδή πολλές φορές στις συζητήσεις και στις επιτροπές οι Βουλευτές έλεγαν ότι δεν είναι σαφές ακριβώς πώς περνάει κανείς στο μητρώο Β΄, νομίζω πως είναι αρκετά σαφής η διαδικασία. Στο άρθρο 2 παράγραφος 5, περιγράφεται ότι για να εγγραφεί κανείς στο μητρώο Β΄ στην περίπτωση των λιμανιών χρειάζεται εκατόν ογδόντα ένσημα ή ενενήντα ένσημα και την πιστοποίηση των δεξιοτήτων, ενώ για να εγγραφεί στο μητρώο Β΄ στην περίπτωση της ξηράς χρειάζεται ογδόντα ένσημα ή σαράντα ένσημα και την πιστοποίηση των δεξιοτήτων, ένσημα τα οποία έχει αποκτήσει κατά τη διάρκεια της δουλειάς του στις απλές φορτοεκφορτωτικές εργασίες, αυτές που για τα λιμάνια χρειάζεται το μητρώο Α΄.

Το νέο πλαίσιο δεν καταργεί τα προγράμματα εκπαίδευσης. Όμως προβλέπει αυτόν τον συνδυασμό, αφ’ ενός, γιατί είναι αναγκαία η πρακτική εμπειρία, αφ’ ετέρου, για να διευκολυνθούν οι εργαζόμενοι που δεν θα περάσουν από αυτά τα προγράμματα κατάρτισης -τα οποία ούτως ή άλλως δεν λειτούργησαν και στο παρελθόν- και θέτει ένα σχετικά αυστηρό πλαίσιο εκτέλεσης επικίνδυνων φορτοεκφορτωτικών εργασιών με γνώμονα την ασφάλεια των εργαζομένων. Νομίζω πως σε γενικές γραμμές υπήρχε από τα περισσότερα κόμματα μια συναίνεση για αυτό το κεφάλαιο του συγκεκριμένου νομοσχεδίου.

Θα ήθελα να πω και δυο κουβέντες για τις τροπολογίες. Θα ήθελα να καταθέσω μια νομοτεχνική βελτίωση στο σχέδιο νόμου. Ουσιαστικά η παράγραφος 2 του άρθρου 4, είναι εξουσιοδοτική για έκδοση υπουργικής απόφασης μόνο προς τον Υπουργό Εργασίας. Προστίθεται και προς τον Υπουργό Οικονομικών. Γίνεται, δηλαδή, εξουσιοδοτική για Κοινή Υπουργική Απόφαση.

(Στο σημείο αυτό η Υπουργός κ. Έφη Αχτσιόγλου καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελ. 259)

(ΑΛΛΑΓΗ ΣΕΛΙΔΑΣ)

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Η δεύτερη τροπολογία την οποία εγώ πρέπει να σας περιγράψω και να εισηγηθώ, είναι η τροπολογία αυτή η οποία έρχεται από το Υπουργείο μας και αφορά τη νομιμότητα των δαπανών επιχορήγησης του Ενιαίου Φορέα Κοινωνικής Ασφάλισης και τη νομιμότητα των δαπανών επιχορήγησης του ΟΓΑ και ΝΑΤ. Θα ήθελα να διευκρινίσω εδώ ότι η τροπολογία αυτή είναι για καθαρά τεχνικούς λόγους, δεν επέρχεται καμμία ουσιαστική μεταβολή. Η χρηματοδότηση, δηλαδή, του ΕΦΚΑ και των ΟΓΑ και ΝΑΤ για τις μη ασφαλιστικές αρμοδιότητες προβλέπεται ήδη στον ν.4387/2016, τον ασφαλιστικό νόμο, προβλέπεται ήδη στο άρθρο 2 παράγραφος 2 για τη χρηματοδότηση της εθνικής σύνταξης και στο άρθρο 2 παράγραφος 5 για την εγγυητική υποχρέωση του κράτους προς το ασφαλιστικό σύστημα.

Εδώ κάνουμε απλώς μια τεχνική διευκρίνιση, γιατί ο νόμος περί δημοσίου λογιστικού προβλέπει ότι πρέπει να υπάρχει ρητή διάταξη του νόμου για οποιαδήποτε δημόσια δαπάνη. Πρέπει, δηλαδή, να προβλέπεται ρητά η κρατική επιχορήγηση και ήταν αναγκαίο να γίνει αυτή η αποτύπωση και στον νόμο μέσω αυτής της τροπολογίας που κάνουμε.

Γίνονται δεκτές οι υπουργικές τροπολογίες που έχουν κατατεθεί για τα σχολικά γεύματα, για τους πυροσβέστες, ΕΦΚΑ, ΟΓΑ και ΝΑΤ, που σας εισηγήθηκα εγώ. Για την ηλεκτρική ενέργεια σας την εισηγήθηκε ο κ. Σταθάκης, που ήταν προηγούμενα εδώ. Για τις βουλευτικές τροπολογίες θα τοποθετηθώ ξανά στο τέλος.

Νομίζω πως αυτά είχα σε γενικές γραμμές να πω αυτή τη στιγμή. Δεν χρησιμοποίησα και όλο τον χρόνο.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Έφη Αχτσιόγλου, Υπουργό Εργασίας, Κοινωνικής Ασφάλισης και Κοινωνικής Αλληλεγγύης.

Εισερχόμαστε στον κατάλογο των Κοινοβουλευτικών Εκπροσώπων. Όπως έχει ζητηθεί ο λόγος και όπως έχει συμφωνηθεί, ο κ. Λοβέρδος, Κοινοβουλευτικός Εκπρόσωπος της Δημοκρατικής Συμπαράταξης, έχει τον λόγο για δώδεκα λεπτά.

Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Κυρίες και κύριοι Βουλευτές, είχα σκοπό να κάνω κι εγώ ορισμένες αναφορές, με αντιπολιτευτικό βέβαια περιεχόμενο, όμως γύρω από το σχέδιο νόμου, ενισχύοντας τα επιχειρήματα της κυρίας Χριστοφιλοπούλου, του κ. Κεγκέρογλου και του κ. Παπαθεοδώρου για ρυθμίσεις του σχεδίου και για τροπολογίες.

Θα μου επιτρέψετε, ξεκινώντας την ομιλία μου, να κάνω μία αναφορά σε τροπολογία και στη συνέχεια να κάνω μία γενική τοποθέτηση επί θεμάτων αρμοδιότητας των συναδέλφων Υπουργών που είναι σήμερα στην Αίθουσα. Αυτό θα το κάνω γιατί ήταν πάρα πολύ προκλητικές ορισμένες αναφορές και της κ. Φωτίου, αλλά και της κ. Αχτσιόγλου.

Άρα λοιπόν, θα μιλήσω για το ασφαλιστικό γενικότερα και για τα θέματα αυτού του Υπουργείου, αφού όμως κάνω μία αναφορά στα ζητήματα των πυροσβεστών.

Το πρωί παρακάλεσα τον Προεδρεύοντα συνάδελφο από το Κομμουνιστικό Κόμμα όλοι οι Υπουργοί που έχουν φέρει τροπολογίες να μιλήσουν μαζί, ούτως ώστε να μπορέσω εγώ και άλλοι συνάδελφοι με διευκρινιστικές ερωτήσεις να δούμε ποιο είναι το περιεχόμενο των τροπολογιών που έχουν φέρει.

Είπε, λοιπόν, ο κ. Τόσκας απαντώντας σε ερώτησή μου ότι δεν εφαρμόζουν τον ν.3938/2011 που αφορά τους πυροσβέστες της πενταετούς θητείας και που προβλεπόταν η μονιμοποίησή τους και εξηγεί λέγοντας ότι δεν μεσολάβησαν οι απαραίτητες νομοθετικές ρυθμίσεις και, άρα, δεν έχουν ρυθμιστεί τεχνικά ζητήματα.

Του είπα ότι η Αίθουσα είναι απολύτως πρόθυμη –το θέμα είναι στην επικαιρότητα ως επίμαχο θέμα επί πολλές ημέρες- και το Υπουργείο προλαβαίνει μέχρι το βράδυ όλα να τα λύσει. Μου απαντά: «Ναι, αλλά και τις οργανικές θέσεις;». Προφανώς! Και λέει εκεί κάτι λόγια μισά σε σχέση με τον αριθμό των προσλήψεων, για τα έτη κ.λπ..

Αυτή η Κυβέρνηση και ειδικά το Υπουργείο Εργασίας, κυρία Υπουργέ –ίσως όχι εσείς, αλλά οι Αναπληρώτριες Υπουργοί- μια νομοθετική παρέμβαση χωρίς να ιδρύει υπηρεσίες και νέες θέσεις δεν έχει φέρει. Διαρκώς φέρνετε Ειδικές Γραμματείες, Γενικές Γραμματείες, Διευθύνσεις. Όλο κάτι φέρνετε. Αυτό, μάλιστα, είναι και γενικό θέμα της Κυβέρνησης. Ιδρύετε διαρκώς νέες θέσεις. Εδώ τι σας πείραξε; Δεν είναι εκλογική σας πελατεία; Γιατί το κάνατε αυτό, φέρνοντας σήμερα τροπολογία για τρία χρόνια; Γι’ αυτούς τους ανθρώπους διαιωνίζεται ένα πρόβλημα. Γιατί; Ποια είναι η εξήγηση;

Εξήγηση δεν υπάρχει. Η εξήγηση ότι δεν έχουν υπάρξει νομοθετικές ρυθμίσεις είναι ανεπαρκής. Άνετα, με δύο παραγράφους αυτά τα θέματα τα λύνεις και τα τεχνικά υπόλοιπα τα διευθετείς με τους εργαζομένους, με τήρηση του ν.3939/2011, με νομιμότητα και με απόλυτη ασφάλεια για τους ανθρώπους και βέβαιη παροχή συγκεκριμένων υπηρεσιών. Αυτό δεν το θέλετε.

Εμείς, για να ψηφίσουμε –νομίζω ότι η κ. Χριστοφιλοπούλου και ο κ. Παπαθεοδώρου ήταν σαφείς- θέλουμε η ρύθμιση να μην είναι τρία χρόνια. Τα τρία χρόνια είναι πολλά και δημιουργούν την εντύπωση –σε μας τουλάχιστον, αλλά και στους ίδιους- ότι το πρόβλημα παραπέμπεται και δεν επιλύεται. Μια συντομότερη μεταβατική χρονική περίοδος θα ήταν ασφαλέστερη οδός. Παρ’ ότι αυτό εμφανίζει μία αντίφαση, στους όρους δεν υπάρχει αντίφαση. Αντίθετα, στοιχειώδες μυαλό και λογική καταλήγει εκεί. Συντομότερη προθεσμία δηλώνει διάθεση άμεσης επίλυσης.

Δεύτερον, ζητούμε να φύγει η τελευταία παράγραφος της τροπολογίας, διότι μ’ αυτήν για ίδιους ανθρώπους σε ό,τι αφορά την υπηρεσία την οποία ασκούν, καθορίζονται ίδιες υποχρεώσεις και άλλα δικαιώματα ή ίδιες υποχρεώσεις και λιγότερα δικαιώματα.

Ο σεβασμός στην αρχή της ισότητας πάνω απ’ όλα, μα και η κοινή πολιτική λογική, επιβάλλουν να απαλείψετε την τελευταία παράγραφο. Ο κ. Τόσκας δεν είναι εδώ. Είναι όμως δύο μέλη του Υπουργικού Συμβουλίου τα οποία μπορούν να κάνουν τις συνεννοήσεις, αλλά και τη συγκεκριμένη αλλαγή. Αν δεν γίνει αυτή η αλλαγή, εμείς δεν θα ψηφίσουμε. Αυτό από την πλευρά μας είναι σαφές.

Και επειδή προκληθήκαμε, είναι δυνατόν αυτή η Κυβέρνηση να κάνει συγκρίσεις του εαυτού της με τις προηγούμενες εν καιρώ κρίσης; Είναι δυνατόν αυτή η Κυβέρνηση -που πετούσε πέτρες επί τόσα χρόνια και έλεγε ψέματα και δεν βοήθησε πουθενά- να κάνει συγκρίσεις, όταν αυτά τα δυο της χρόνια έχουμε δει τα όσα είδαμε και μόνο μόνο μια, δυο λεξούλες της Υπουργού δικαίωσαν την ασκούμενη κριτική; Μάλιστα, μόνο αν κάποιος διαβάσει αλλιώς αυτές τις λεξούλες, και όχι όπως τις είπε, μπορεί να αντιληφθεί ότι υπάρχει και μια δόση αυτοκριτικής στα λόγια της.

Διότι, κυρίες και κύριοι Βουλευτές, δεν εξελέγησαν οι άνθρωποι ως καλοί διαχειριστές -τρομάρα τους!-, αλλά ως κάτι άλλο. Και το δικό μας ήταν προδοτικό και το δικό τους ήταν εθνοδιεγερτικό. Αυτοί ήταν οι πατριώτες, αυτοί ήταν οι φοβεροί, αυτοί τα ήξεραν όλα, και εμείς ήμασταν προδότες και τα είχαμε ξεπουλήσει όλα. Έτσι έλεγαν! Τώρα μας το παίζουν δεξιοτέχνες της πολιτικής και της διοίκησης, που δεν είναι! Ωστόσο, δεν υπάρχει τομέας στον οποίο να έχουμε δει βελτίωση και τα ποιοτικά στοιχεία της αγοράς εργασίας δεν ευνοούν κομπασμούς.

Όταν παραδέχεστε με τα λόγια σας αυτό το 2% παραπάνω, αυτή τη μεταβολή στην αγορά εργασίας, τότε μπορεί και να καταλάβουμε ότι ορισμένες φορές έχετε και μια διάθεση αυτοκριτικής σε σχέση με αυτά που υποσχεθήκατε και όχι σε σχέση με αυτά που αντιμετωπίζει η χώρα και τώρα είστε εσείς οι πληρεξούσιοι του λαού για να τα διεκπεραιώσετε.

Όπως και να έχει το πράγμα, κυρία Αχτσιόγλου, με τη σημερινή σας ομιλία λιγότερο, αλλά κυρίως με την πρώτη σας ομιλία –την οποία είχα την ευκαιρία να παρακολουθήσω- αποδέχεστε πλήρως το παρελθόν πριν από εσάς. Αποδέχεστε πλήρως και το αντιπολιτευτικό σας παρελθόν.

Πάμε, λοιπόν, να δούμε συγκεκριμένα πράγματα για τον τομέα σας.

Να θυμίσω σε ό,τι αφορά τα αντιπολιτευτικά σας, ότι είχατε υποσχεθεί τη δέκατη τρίτη σύνταξη. Δεν σας άρεσε το δικό μας ασφαλιστικό -για το οποίο είχα την κύρια ευθύνη και ήταν ο ν.3863/2010-, αλλά θέλατε να το ανοίξετε πάλι και αρχίσατε με τον κ. Στρατούλη και τον κ. Σκουρλέτη τις παλικαριές. Φέρνατε διατάξεις εδώ και η Βουλή της ψήφιζε. Και σας λέγαμε ότι αυτά θα τα «ξε-ψηφίσετε». Και ήρθε η ώρα να τα «ξε-ψηφίσετε» όλα!

Όμως φέρνοντας διατάξεις αντίθετες με το ασφαλιστικό εκείνης της εποχής και μη εφαρμόζοντας τις ρυθμίσεις του, ανοίξατε το ασφαλιστικό, όχι τις επικουρικές και το μηδενικό έλλειμμα –που ήταν δική μας και σωστή, ολόσωστη επιλογή-, αλλά το κυρίως σώμα του ασφαλιστικού, αγνοώντας ότι η αναλογιστική αρχή, αλλά και η Ευρωπαϊκή Επιτροπή και η τρόικα τότε έδιναν βιωσιμότητα δεκαετιών στο ασφαλιστικό.

Και τι άρχισε να γίνεται από τότε που αλλάξατε ρότα και υπογράψατε το τρίτο αχρείαστο μνημόνιο; Φέρατε με το ίδιο το μνημόνιο μείωση των κυρίων συντάξεων υπέρ υγείας υποτίθεται –ανάθεμα κι αν πηγαίνουν αυτά ποσά στην υγεία- κατά ένα ποσοστό. Αυξήσατε τις εισφορές, δηλαδή! Αυτό σε ό,τι αφορά συγκεκριμένες κατηγορίες εργαζομένων, εργοδοτών, αλλά και συνταξιούχων. Πρόκειται για ένα πάρα πολύ μεγάλο θέμα.

Δεύτερον, με τη λογική του ασφαλιστικού σας συστήματος περικόψατε τα πάντα. Έλεγε ο Υπουργός του Σεπτεμβρίου-Οκτωβρίου του 2015 -για να θυμηθούμε τον δεύτερο εαυτό σας- ότι δεν πρόκειται να κάνει περικοπές, αλλά ότι θα αλλάξει την αρχιτεκτονική του συστήματος και θα βρει πόρους. Διαλύσατε όλα τα επιδόματα και το ΕΚΑΣ πάνω απ’ όλα. Και οι περικοπές και στις κύριες συντάξεις σε μικρό βαθμό είναι ακόμα δεδομένες, ενώ έρχεται και η προσωπική διαφορά -ο άθλος σας!- που θα δούμε πώς θα εφαρμοστεί.

Κυρίες και κύριοι συνάδελφοι, για να υποστηρίξω αυτά τα οποία λέω, θέλω να σας δώσω ορισμένα συγκεκριμένα παραδείγματα: Το επίδομα στο Μετοχικό Ταμείο Δημοσίων Υπαλλήλων τον Δεκέμβρη του 2015 ήταν 92 ευρώ. Γενάρης, Φλεβάρης, Μάρτης, μετά: 84 ευρώ. Απρίλιος του 2016: 42 ευρώ. Ιούλιος του 2016: 22 ευρώ. Ένα απλό παράδειγμα συνεπειών από τη διακυβέρνηση ΣΥΡΙΖΑ.

Δεύτερον, θα αναφέρω ένα παράδειγμα, κυρίως ασφαλιστικού περιεχομένου: εργαζόμενος, ασφαλισμένος στο ΙΚΑ. Όταν έκανε μια δεύτερη εργασία, αφού είχε πλήρη ασφάλιση στο ΙΚΑ, εμείς δεν του επιβάλαμε επιπρόσθετες επιβαρύνσεις. Από τον νόμο του κ. Κατρούγκαλου -που δεν θα έκανε περικοπές, δεν θα έδινε αυξήσεις, δεν θα έκανε αυξήσεις στις εισφορές, δεν θα έκανε τίποτα κακό, όλα θα τα έκανε υπέρ του λαού-, αυτός ο άνθρωπος που αναγκάζεται να πάει σε δεύτερη εργασία με 500 ευρώ αμοιβή το μήνα, πρέπει να πληρώσει στον ΟΑΕΕ 150 ευρώ, χωρίς να του παρέχει το ασφαλιστικό του αυτό ταμείο την παραμικρή υπηρεσία. Αυτά εμείς δεν τα είχαμε κάνει. Αυτά τα κάνατε εσείς.

Και συνεχίζουμε στην ουσία των εισφορών. Δεν θα αναφερθώ στον κ. Πετρόπουλο. Οι κομπασμοί του ήταν τελείως αντίθετοι με την δική σας τοποθέτηση σήμερα, αλλά θα κάνω μια αναφορά γι’ αυτούς που μας ακούν εκτός Αιθούσης. Είναι ημέρες που ο ΕΦΚΑ προσδιορίζει τις σχέσεις του με τους ασφαλισμένους ελεύθερους επαγγελματίες. Το τι συμβαίνει στους ελεύθερους επαγγελματίες με αρκετά χρόνια δουλειάς και με μια εισοδηματική λογική που θα τους κατάτασσε τα παλαιότερα χρόνια στη μεσαία τάξη, δεν μπορώ συνάδελφοι να σας το περιγράψω. Είμαι ενεργός δικηγόρος και έχω την αίσθηση του χώρου σε απόλυτο βαθμό.

Πάμε τώρα σε κάποιους στους οποίους μειώνεται η εισφορά και αυτοί δεν είναι λίγοι. Εγώ προειδοποίησα σε όλες μου τις ομιλίες -είτε είμαι στην Αθήνα είτε σε περιοδείες εκτός, είτε μιλάω σε κεντρικά μέσα ενημέρωσης είτε σε περιφερειακά-, ότι καλό είναι να κάνουν μια μικρή οικονομία ανά μήνα από τώρα, διότι η τρύπα που διαμορφώνεται στον τομέα της ασφάλισης στην Ελλάδα, έτσι όπως διαμορφώθηκαν οι εισφορές -και γι’ αυτούς που μπορούν κάτι περισσότερο και γι’ αυτούς που δεν μπορούν-, τον Ιούνιο γι’ αυτούς που δεν μπορούν, ετοιμάζεται συμπληρωματικό «μπουγιουρντί». Δεν υπάρχει περίπτωση να βγει το σύστημα, έτσι όπως το διαρρύθμισε ο κ. Κατρούγκαλος, οι ΣΥΡΙΖΑ και οι ΑΝΕΛ ως κοινοβουλευτική πλειοψηφία. Ήδη είμαστε στα μέσα Φεβρουαρίου. Τα κενά που δημιουργούνται, η τρύπα που δημιουργείται θα επιβάλει παρεμβάσεις. Θα δούμε ποιες είναι αυτές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Πάμε σε άλλα θέματα. Το «δωράκι» στις δικηγορικές εταιρείες τι είναι; Κυρίες και κύριοι συνάδελφοι, έχουμε υπόψη μας ότι στις δικηγορικές εταιρείες, στις περιπτώσεις που ο δικηγόρος, ο εργαζόμενος αμείβεται και δίνει απόδειξη, -έχει μπλοκάκι, που λέμε-, ότι το 100% της εισφοράς το πληρώνει αυτός; Δεν επιμερίζεται η εισφορά ανάμεσα στον εργοδότη και στον ίδιο. Ένα το δεδομένο. Αυτό είναι η κατάσταση αυτής της στιγμής, τώρα που μιλάμε.

Γνωρίζετε ότι αν έρθει ένας λογαριασμός εισφοράς σε ελεύθερο επαγγελματία, λανθασμένος, μεγαλύτερος, δεν υπάρχει διαδικασία της διόρθωσης και υπάρχει μόνο η ένσταση; Και όταν κάνεις ένσταση, για να γίνει δεκτή και να συζητηθεί -μπορεί και να δικαιωθείς-, πρέπει να έχεις καταβάλει την υποχρέωση, να έχεις πληρώσει. Αυτό τι είναι; Ορθολογική άσκηση διοίκησης;

Ξέρετε ότι μια σειρά ασφαλισμένοι -ας πούμε οδοντίατρος που παρέχει εξαρτημένη εργασία- ζητούν να μάθουν ποια είναι η υποχρέωσή τους; Φτάνει η 28η Φεβρουαρίου και το σύστημα διαρκώς πέφτει. Καταφεύγουν στα ταμεία τους και τους λένε ότι ο ΕΦΚΑ δεν τους έχει ενημερώσει. Οι υπηρεσίες του ΕΦΚΑ ζητούν να στείλουν ταχυδρομικά το αίτημά τους, ώστε να πληροφορηθούν. Και η 28η φθάνει. Θα είναι υπερήμερη. Είναι σωστό αυτό; Είναι ορθολογικό αυτό; Αποδεικνύει διοικητική δεξιοτεχνία, σοβαρότητα και ορθότητα αυτό; Το αντίθετο ακριβώς.

Υπάρχει δε και μια σειρά παραπόνων από υποψήφιους συνταξιούχους, που έχουν κάνει την αίτησή τους ηλεκτρονικά και δεν τη βρίσκουν. Δεν τη βρίσκουν στο σύστημα.

Όλη αυτή η διοικητική αταξία είναι και το αρνητικό διοικητικό συμβάν που σχετίζεται με τα ασφαλιστικά για τα οποία κομπάζατε εδώ πριν από λίγους μήνες.

Ολοκληρώνοντας, κυρίες και κύριοι Βουλευτές, κυρία και κύριε της Κυβέρνησης, θα πω ότι ή θα μας φέρετε μία συμφωνία η οποία θα συγκεκριμενοποιεί τις υποχρεώσεις της χώρας και θα εξηγεί τι είναι αυτά τα οποία είναι μπροστά στον ελληνικό λαό, ή να σηκωθείτε να φύγετε. Διότι το θέμα δεν είναι τι λέμε εμείς, δεν είναι ότι σας λέμε εμείς από την εμπειρία μας πως όσο αργείτε, τόσο αυξάνεται ο λογαριασμός. Σας το είπε ο Αναπληρωτής Υπουργός Οικονομίας και μάλιστα με μια φράση που θα δυσκολευόμουν να πω. Είπε ότι προτιμά μια δυσμενέστερη συμφωνία σήμερα παρά μια καλύτερη τον Ιούνιο, διότι αυτά που θα έχουν μεσολαβήσει, φέρνουν την οικονομία στον γκρεμό και τη χώρα στα υπόψιν για ένα τέταρτο μνημόνιο. Αυτά θα πρέπει να τα δείτε.

Μέχρι τότε, κυρία Υπουργέ -και αυτή είναι η τελευταία μου φράση- δεν έχει κανένα νόημα να μας λέτε για τις συλλογικές συμβάσεις. Εσείς συζητάτε να διπλασιάσετε τον αριθμό των απολυομένων στις ομαδικές απολύσεις. Εσείς συζητάτε να αφαιρέσετε τη μεσολάβηση της διοίκησης. Συζητούσατε -δεν ξέρω αν συζητάτε ακόμα- ό,τι το χειρότερο και πιο νεοφιλελεύθερο έχει εισαχθεί στο χώρο της αγοράς εργασίας.

**ΠΡΟΕΔΡΕΥΩΝ (Αναστάσιος Κουράκης):** Ολοκληρώστε, σας παρακαλώ.

**ΑΝΔΡΕΑΣ ΛΟΒΕΡΔΟΣ:** Τελειώνω, κύριε Πρόεδρε.

Δεν θα σας κάνουμε τη χάρη να σας λέμε τι είναι αυτό στο οποίο καταλήξατε ή δεν καταλήξατε, γιατί εσείς πάτε το αφορολόγητο από τις 9.500 στις 8.800 και λέτε, «κερδίσαμε γιατί δεν το πήγαμε παρακάτω». Το πάτε από τα επτά αντί για τα πέντε ή από τα έξι αντί για τα τέσσερα και λέτε «νικάμε». Κοροϊδεύετε! Μόλις έλθει η συμφωνία, τότε θα τα πούμε.

Ευχαριστώ πολύ.

(Χειροκροτήματα από την πτέρυγα της Δημοκρατικής Συμπαράταξης ΠΑΣΟΚ-ΔΗΜΑΡ)

**ΠΡΟΕΔΡΕΥΩΝ (Αναστάσιος Κουράκης):** Πριν δώσω τον λόγο στον κ. Λαζαρίδη, η κυρία Υπουργός έχει ζητήσει τον λόγο.

Θέλετε τον λόγο τώρα ή μετά, κυρία Υπουργέ;

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και** **Κοινωνικής Αλληλεγγύης):** Μετά, κύριε Πρόεδρε.

**ΠΡΟΕΔΡΕΥΩΝ (Αναστάσιος Κουράκης):** Ο Κοινοβουλευτικός Εκπρόσωπος των Ανεξαρτήτων Ελλήνων κ. Λαζαρίδης έχει τον λόγο για δώδεκα λεπτά.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ, κύριε Πρόεδρε.

Πριν ξεκινήσω, δεν μπορώ να αφήσω ασχολίαστη την επικαιρότητα. Βλέπετε η επικαιρότητα τρέχει και βγαίνουν συνεχώς καινούργια πράγματα στον αέρα. Βέβαια, αυτό που θα σας πω είναι κάτι το οποίο ξέραμε από παλαιότερα, αλλά επιβεβαιώνεται. Βγαίνουν διαρκώς κάποια καινούργια πρόσωπα έξω και επιβεβαιώνουν αυτά που λέγαμε περί λάθος συνταγής κ.λπ..

Διαβάσαμε προχθές ότι αποκαλύφθηκε η έκθεση του Ολιβιέ Μπλανσάρ, ο οποίος προειδοποιούσε από το 2010 ότι η συνταγή η οποία δόθηκε στην Ελλάδα είναι λάθος. Ο συγκεκριμένος άνθρωπος ήταν κορυφαίο στέλεχος του ΔΝΤ και είχε εφιστήσει την προσοχή τότε στον Γιώργο Παπανδρέου και στον Πολ Τόμσεν ότι ακόμα και να ακολουθηθεί κατά γράμμα αυτή η συνταγή, αυτό το πρόγραμμα το οποίο είχαν στείλει στην Ελλάδα, αποκλείεται να διορθωθεί η οικονομία της Ελλάδος. Αντιθέτως, θα καταστραφεί η χώρα. Και όμως, προχώρησαν και εφάρμοσαν αυτό το πρόγραμμα με τραγικά αποτελέσματα.

Γι’ αυτό λέω εγώ πάντα ότι η καταστροφή σ’ αυτή τη χώρα έχει συγκεκριμένη υπογραφή, έχει συγκεκριμένο ονοματεπώνυμο: ΠΑΣΟΚ και Νέα Δημοκρατία. Αυτοί είναι οι καταστροφείς της χώρας. Και δεν έχει βγει κανείς να ζητήσει συγγνώμη. Μάλιστα, ο Γιώργος Παπανδρέου βρήκε και καινούργια στέγη τώρα.

Προχθές τρεις συγκεκριμένοι Ευρωβουλευτές της Νέας Δημοκρατίας, τη στιγμή που η χώρα καταβάλλει μια εθνική προσπάθεια, δεν στήριξαν αυτή την εθνική προσπάθεια. Δεν λέει κανείς να μη γίνει αντιπολίτευση. Να γίνει και να γίνει σκληρή αντιπολίτευση και αντιπαράθεση, αλλά μέσα στα πλαίσια της χώρας και όπως ορίζουν οι κανόνες της δημοκρατίας. Είδαμε τρεις Ευρωβουλευτές της Νέας Δημοκρατίας. Βέβαια τονίζω ότι είναι Ευρωβουλευτές της Νέας Δημοκρατίας της μεταλλαγμένης, όχι της Νέας Δημοκρατίας του ριζοσπαστικού φιλελευθερισμού, αλλά της Νέας Δημοκρατίας της νεοφιλελεύθερης, όπως μεταλλάχθηκε μετά τον Καραμανλή. Αυτοί οι τρεις Ευρωβουλευτές της Νέας Δημοκρατίας, λοιπόν, βγήκαν στην Ευρωβουλή και τοποθετήθηκαν εναντίον της χώρας. Είπαν ότι δεν φταίει η χώρα που δεν κλείνει η αξιολόγηση, δεν φταίνε οι ξένοι δανειστές που δεν κλείνει η αξιολόγηση, φταίει η χώρα γι’ αυτό, φταίει η Κυβέρνηση. Αν είναι δυνατόν! Και μάλιστα σε συγκεκριμένους Ευρωβουλευτές ξένων χωρών, οι οποίοι τοποθετήθηκαν θετικά απέναντι στην Ελλάδα και είπαν ότι η Ελλάδα αυτό που έπρεπε να κάνει, το έκανε και μάλιστα είχε υπεραπόδοση στις προσπάθειές της η Ελλάδα, σηκώθηκαν αυτοί οι τρεις Βουλευτές και είπαν: «Όχι, δεν είχε υπεραπόδοση και ευθύνεται η Ελλάδα για το ότι δεν κλείνει η αξιολόγηση». Μιλάμε για τραγικές εικόνες. Μπέρδεψαν την κομματική αντιπαράθεση με την εθνική προσπάθεια.

Κάτι άλλο τώρα. Πριν από μερικούς μήνες είχα ζητήσει τρεις φορές από τους συναδέλφους εδώ της Νέας Δημοκρατίας, να τοποθετηθούν για την υπόθεση Γεωργίου, για την οποία γίνεται μια αναψηλάφηση. Εν πάση περιπτώσει, φαίνεται -και θα αποδειχθεί στο τέλος- ότι αλλοιώθηκαν τα στοιχεία της περιόδου 2004-2009, της περιόδου Καραμανλή, προκειμένου να έρθει το ΔΝΤ στην Ελλάδα και να αμαυρωθεί η περίοδος Καραμανλή. Προχθές κανένας δεν τοποθετήθηκε, παρά το γεγονός ότι ζήτησα πολλές φορές να τοποθετηθεί κάποιος συνάδελφος από τη Νέα Δημοκρατία. Κανείς.

Πριν από μερικές μέρες, στις 30 Ιανουαρίου συγκεκριμένα, είχαμε την παρουσίαση του βιβλίου «Η ελληνική οικονομία 2000-2015 - Από την ΟΝΕ στον μηχανισμό στήριξης». Αυτό το βιβλίο είναι καρπός της συνεργασίας του κύκλου προβληματισμού «Ρεύμα Σκέψης» και του Martens Centre for European Studies. Μέσα σ’ αυτό το βιβλίο αποτυπώνεται η πραγματικότητα, ότι η καταστροφή της χώρας οφείλεται στους χειρισμούς της κυβέρνησης Παπανδρέου και στην περίοδο Σημίτη. Μάλιστα, λέει ότι δεν είχε κάνει προληπτικό δανεισμό, για να κερδίσει χρόνο την περίοδο που τα spreads -όπως θυμάστε- ήταν χαμηλά. Τα μνημόνια, βέβαια, λέει ξεκίνησαν από τον Αντρέα και καθιερώθηκαν από τον Γιώργο Παπανδρέου.

Τονίστηκε δε από τους συγγραφείς, ότι αν υπάρχει κάποια αύξηση του δημοσίου χρέους την περίοδο 2004-2009, οφείλεται στην αναχρηματοδότηση των δανείων που είχαν συναφθεί παλαιότερα -περίοδος Σημίτη- και στην αποπληρωμή των εξοπλιστικών προγραμμάτων της περιόδου Σημίτη.

Για την περίοδο 2004-2009, η αύξηση κάποιων ελλειμμάτων είναι η μικρότερη σε σχέση με όλες τις υπόλοιπες χώρες της Ευρωπαϊκή Ένωσης. Αν θυμάστε υπήρχε και η παγκόσμια κρίση. Αντίστοιχα, οι ρυθμοί ανάπτυξης εκείνη την περίοδο ήταν οι υψηλότεροι. Ακόμα και γι’ αυτά τα συγκεκριμένα στοιχεία που βγαίνουν και δικαιώνουν εκείνη την περίοδο, κανένας από τη Νέα Δημοκρατία δεν βγήκε να τοποθετηθεί. Από την πλευρά, δε, του ΠΑΣΟΚ εξαπολύονται διαρκώς κατηγορίες ότι η περίοδος 2004-2009 φταίει, ότι πρέπει να γίνει εξεταστική για την περίοδο 2004-2009, προκειμένου να την αμαυρώσουν περισσότερο. Και δεν βγαίνει ένας συνάδελφος από τη Νέα Δημοκρατία να υπερασπιστεί εκείνη την περίοδο.

Πριν περάσω στο νομοσχέδιο θα ήθελα, κυρία Υπουργέ, να αναφερθώ λίγο στην τροπολογία για τους πυροσβέστες. Είναι σωστή η τροπολογία. Τακτοποιεί κάποια θέματα που μας έρχονται από το παρελθόν. Θα ήθελα να σας ζητήσω στην τελευταία παράγραφο που λέει: «Μέχρι την ένταξή τους στο μόνιμο πυροσβεστικό προσωπικό οι υπαγόμενοι στη ρύθμιση της παρούσας παραγράφου που αποτελούν ιδιαίτερης κατηγορίας προσωπικό», στο σημείο αυτό να μπει η φράση: «με πλήρη καθήκοντα». Δείτε το λιγάκι. Τη φράση αυτή, βέβαια, τη γράφει παρακάτω. Θα ήθελα, όμως, να πάει στο σημείο που προανέφερα. Και στη θέση του «μπορούν» θα ήθελα να μπει το «και», δηλαδή: «…και απασχολούνται με υπερωρίες κατά τις νυχτερινές ώρες, καθώς και τις Κυριακές και εργάσιμες ημέρες…» κ.λπ.. Το άλλο παραμένει ως έχει.

Επίσης, στην Έκθεση του Γενικού Λογιστηρίου του Κράτους, εκεί όπου τελειώνει η πρώτη παράγραφος -στο α΄- λέει ότι: «Με ΚΥΑ μπορεί η κατά τα ανωτέρω ένταξη αυτών να γίνει και πριν την παρέλευση της πενταετίας». Αυτό πρέπει να διορθωθεί και να μπει το «τρία έτη», γιατί μιλάμε για τριετία παντού.

Κυρίες και κύριοι συνάδελφοι, στόχος του νομοσχεδίου είναι να λυθούν γραφειοκρατικής φύσης προβλήματα και η διαρκής και υπέρμετρη διοικητική επιβάρυνση των προϊόντων με χρονοβόρες διαδικασίες από το πρώτο στάδιο, που είχαν ως αποτέλεσμα μέχρι πρότινος να παρατηρείται καθυστέρηση, να εκφράζονται παράπονα και πολλές φορές σύγχυση και ανησυχίες.

Η νομοθετική προσπάθεια που έχει γίνει από το αρμόδιο Υπουργείο, όμως, είναι προς τη σωστή κατεύθυνση και πρέπει να αναγνωρίσουμε ότι βελτιώνει την ισχύουσα νομοθεσία.

Κατά γενική ομολογία, οι φορείς εκφράστηκαν θετικά για το Εθνικό Μητρώο Φορτοεκφορτωτών, ενώ η ομοσπονδία των εργαζομένων, που υπέβαλε και αιτήματα κατά τη διάρκεια της διαβούλευσης, τα είδε να απαντώνται, να γίνονται κάποια εξ’ αυτών αποδεκτά, κάτι που αποδεικνύει τα θετικά της ορθής διαβούλευσης.

Όλες οι φορτοεκφορτωτικές εργασίες μπορούν πλέον να εκτελεστούν από φορτοεκφορτωτές ανά επίπεδο -μητρώο Α΄ ή μητρώο Β΄- και ανά κατηγορία -όπως φορτοεκφορτωτές λιμανιών, ξηράς, χειριστές μηχανημάτων έργου- είτε ατομικά μέσω ομάδων ενώσεων και όχι να τηρείται χρονικός περιορισμός με τις καθυστερήσεις που προκαλούνταν.

Με το άρθρο 3 του νομοσχεδίου, προβλέπεται και η διαδικασία εγγραφής στο ΕΜΦ και με ηλεκτρονικό τρόπο, στο πλαίσιο της απλοποίησης των διαδικασιών.

Σύμφωνα, όμως, με τις διατάξεις, για να ενταχθεί κάποιος στο μητρώο Β΄ θα πρέπει να έχει και επαγγελματική εμπειρία, μαζί με την κατάρτιση και την πιστοποίηση, σε μια προσπάθεια να αποτραπούν τα κακώς κείμενα. Χαιρετίζουμε αυτή την πρόβλεψη του νομοσχεδίου.

Στο Κεφάλαιο Β΄ του νομοσχεδίου, προβλέπεται η σύσταση και η λειτουργία στην ΗΔΙΚΑ ΑΕ Εθνικού Μητρώου Ιδιωτικών Φορέων Μη Κερδοσκοπικού Χαρακτήρα. Έτσι, υποχρεωτική θα είναι εφεξής η ηλεκτρονική εγγραφή στο Μητρώο Ιδιωτικών Φορέων Μη Κερδοσκοπικού Χαρακτήρα των εταιρειών που παρέχουν υπηρεσίες κοινωνικής φροντίδας.

Το μέτρο αυτό θα καταφέρει να δώσει σαφή στοιχεία στην Κυβέρνηση για το εύρος και τις δυνατότητες του κάθε φορέα -πόσοι εργάζονται, πόσοι είναι οι ωφελούμενοι- θα δώσει τη δυνατότητα, δηλαδή, στο Υπουργείο να γνωρίζει και να ελέγχει και θα αυξήσει την αποτελεσματικότητα και αποδοτικότητα της υλοποίησης δράσεων κοινωνικής πρόνοιας.

Επίσης, ένα άλλο σημαντικό άρθρο που υπάρχει στο συγκεκριμένο σχέδιο νόμου είναι το άρθρο 11, όπου προβλέπεται για τους ανέργους - εγγεγραμμένους στα μητρώα του ΟΑΕΔ, που απασχολούνται σε αγροτικές εργασίες μέχρι και εβδομήντα ημέρες κατ’ έτος, ότι διατηρούν τα δικαιώματα και τις υποχρεώσεις τους ως εγγεγραμμένοι άνεργοι και ως κάτοχοι κάρτας ανεργίας υπό την προϋπόθεση της νόμιμης αναγγελίας της εργασίας αυτής στον ΟΑΕΔ.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Τελειώνω σε ένα λεπτό, κύριε Πρόεδρε.

Ο χρόνος της απασχόλησης δεν θεωρείται χρόνος ανεργίας και δεν καταβάλλεται επίδομα ανεργίας για όσο χρόνο διαρκεί η απασχόληση αυτή.

Αυτό ήταν ένα αίτημα πολλών αγροτών, επειδή είχαν μεγάλη δυσκολία να προσλάβουν εποχιακά και για λίγο χρόνο στα χωράφια τους ανθρώπους που ήταν άνεργοι και οι οποίοι δεν ήθελαν να κάνουν διακοπή της κάρτας ανεργίας. Πλέον θα δίνεται αυτή η δυνατότητα και παράλληλα θα υπάρχουν και έσοδα υπέρ του ασφαλιστικού φορέα.

Επίσης, παρατείνονται μέχρι τις…

**ΙΩΑΝΝΗΣ ΚΕΦΑΛΟΓΙΑΝΝΗΣ:** Αποσύρθηκε αυτό το άρθρο.

**ΓΕΩΡΓΙΟΣ ΛΑΖΑΡΙΔΗΣ:** Δεν ενημερώθηκα. Ξέρετε, εμείς είμαστε μικρή Κοινοβουλευτική Ομάδα και κινούμαστε ανάμεσα σε επιτροπές.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Για διευκόλυνσή σας το λέμε.

**ΓΕΩΡΓΙΟΣ ΛΑΖΑΡΙΔΗΣ:** Σας ευχαριστώ πολύ, κύριε συνάδελφε.

Επίσης, παρατείνονται μέχρι τις 30-9-2017 οι συμβάσεις εργασίας ορισμένου χρόνου του επικουρικού προσωπικού που υπηρετεί κατά τη δημοσίευση του υπό ψήφιση νόμου στο Κέντρο Εκπαίδευσης και Αποκατάστασης Τυφλών, ΚΕΑΤ. Σημαντικότατη σίγουρα η ρύθμιση αυτή, καθώς το ΚΕΑΤ είναι η διαδρομή, ο δρόμος, που περνάνε αρκετοί συμπολίτες μας προκειμένου να εκπαιδευτούν και να γνωρίσουν καλύτερα τον κόσμο των ατόμων με προβλήματα όρασης. Σημαντικό το έργο του.

Δεν θα αναφερθώ σε λοιπά κεφάλαια και διατάξεις. Στο σύνολό του το νομοσχέδιο κινείται πραγματικά στη σωστή κατεύθυνση, δίνει λύσεις και οι Ανεξάρτητοι Έλληνες το στηρίζουν.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Λαζαρίδη.

Κυρία Υπουργέ, έχετε τον λόγο, αν θέλετε, για να ανακοινώσετε τη νομοτεχνική βελτίωση ώστε να μοιραστεί.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Στην πραγματικότητα είναι μια νομοτεχνική βελτίωση στην τροπολογία για την επιχορήγηση του Ενιαίου Φορέα Κοινωνικής Ασφάλισης. Διευκρινίζουμε απλώς με την νομοτεχνική βελτίωση αυτό που είπα και πριν στην τοποθέτησή μου, ότι δηλαδή με την τροπολογία διασφαλίζεται η νομιμότητα των δαπανών επιχορήγησης του ΕΦΚΑ, ΟΓΑ και ΝΑΤ, η οποία επιχορήγηση ήδη προβλέπεται στο άρθρο 2, παράγραφοι 2 και 5 του ν.4387/2016, του ασφαλιστικού νόμου δηλαδή. Απλώς το κάνουμε ακόμη πιο συγκεκριμένο. Λέμε: «Σύμφωνα με τις παραγράφους 2 και 5 του άρθρου 2 του ν.4387/2016».

**ΠΡΟΕΔΡΕΥΩΝ (Αναστάσιος Κουράκης):** Πολύ ωραία. Να κατατεθεί, για να μπορέσει να μοιραστεί.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ναι, κύριε Πρόεδρε.

(Στο σημείο αυτό η Υπουργός κ. Έφη Αχτσιόγλου καταθέτει για τα Πρακτικά την προαναφερθείσα νομοτεχνική βελτίωση, η οποία έχει ως εξής:

(ΑΛΛΑΓΗ ΣΕΛΙΔΑΣ)

(Να μπει η σελ. 284)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Αναστάσιος Κουράκης):** Τον λόγο έχει ζητήσει για δύο λεπτά ο Αναπληρωτής Υπουργός Εσωτερικών κ. Νικόλαος Τόσκας.

Ορίστε, κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Κύριε Πρόεδρε, κυρίες και κύριοι, θα ήθελα να δώσω ορισμένες διευκρινίσεις, επειδή πριν ακούστηκαν σε αυτήν την Αίθουσα, από διάφορες πτέρυγες της αντιπολίτευσης, ορισμένα σημεία που αναφέρονταν στο ιστορικό για τη διαχείριση του θέματος των πυροσβεστών πενταετούς θητείας. Και εδώ απαιτείται να δώσουμε κάποιες διευκρινίσεις για να δούμε ποιοι ξεκίνησαν το θέμα χωρίς να το ολοκληρώσουν είτε για λόγους εκμετάλλευσης κομματικής είτε για λόγους αδράνειας. Επιτρέψτε μου, λοιπόν, να αναφέρω ορισμένα στοιχεία:

Στις 21-3-2011 ψηφίστηκε ο ν.3938 για τη μονιμοποίηση των τεσσάρων χιλιάδων υπαλλήλων. Τελικά τι έγινε; Βγήκαν τα προεδρικά διατάγματα; Ουδέποτε ξεκαθαρίστηκε, βέβαια, αν η μονιμοποίηση αυτή υπόκειτο ή δεν υπόκειτο στους περιορισμούς του νόμου για τις προσλήψεις του δημοσίου. Για το 2011 μιλάμε. Επομένως, έχουμε κάθε λόγο να αμφισβητούμε τις όποιες προθέσεις.

Ήρθε μετά η συγκυβέρνηση των δύο κομμάτων υπό τον κ. Παπαδήμο το 2011 και προσελήφθησαν προεκλογικά οι τέσσερις χιλιάδες τον Φεβρουάριο του 2012, ενώ ακολούθησε η κυβέρνηση Σαμαρά και τον Μάρτιο του 2014 ψηφίστηκε ο ν.4249 για τα Σώματα Ασφαλείας. Τι έκανε η τότε κυβέρνηση με το άρθρο 98; Προστέθηκε διάταξη για πρόσληψη πριν την εκπνοή της πενταετίας -που ανακοινώθηκε θριαμβευτικά στους ενδιαφερόμενους- για την υλοποίηση του προηγούμενου νόμου. Υλοποιήθηκε αυτή η πανηγυρική δέσμευση; Προφανώς όχι. Και το κόλπο είναι γνωστό.

Οπότε, αναγκαστήκαμε εμείς αυτή τη στιγμή να έρθουμε να διορθώσουμε στρεβλώσεις κάτω από αντίξοες συνθήκες. Και αναγκαστήκαμε να φέρουμε αυτήν την τροπολογία, αυτή τη διάταξη, αφού πρώτα ξεκινήσαμε την υλοποίηση του νόμου τον Μάιο του προηγούμενου έτους, υποβλήθηκαν οι δηλώσεις από τους ενδιαφερόμενους και ξεκίνησε η διαδικασία. Όμως, κακά τα ψέματα, προσκρούσαμε στα θέματα των θεσμών, γιατί δεν είχαν γίνει οι διευκρινίσεις που έπρεπε να γίνουν, όπως είχαν γίνει αντίστοιχες διευκρινίσεις για τους στρατιωτικούς πενταετούς θητείας και για τους αστυνομικούς, τους ειδικούς φρουρούς.

Επομένως, εμείς ξεκινήσαμε με αυτήν την τροπολογία. Και κάποιοι ας μην κάνουν ότι δεν καταλαβαίνουν, λέγοντας ότι αυτοί οι άνθρωποι δεν θα μονιμοποιηθούν ποτέ, χάνουν την δουλειά τους και όλα αυτά που ακούστηκαν εδώ, σε αυτήν την Αίθουσα, γιατί μετά την τριετία αυτοί οι άνθρωποι -σύμφωνα με την τροπολογία αυτή- ουσιαστικά μονιμοποιούνται με συνθήκες αυτοματισμού, χωρίς άλλη διάταξη, χωρίς άλλο νόμο και χωρίς οποιαδήποτε άλλη ενέργεια.

Βέβαια, προβλέπεται από την τροπολογία αυτή ότι μπορεί να μονιμοποιηθούν πολύ συντομότερα, γιατί -όπως είπα και το πρωί- βρισκόμαστε σε διαδικασία διαπραγμάτευσης. Επομένως, τα θέματα τους -και το ευχόμαστε και το προσπαθούμε- μπορεί να επιλυθούν πολύ συντομότερα.

Εμείς είμαστε, λοιπόν, διατεθειμένοι να υλοποιήσουμε αυτήν τη τροπολογία που καταθέσαμε παρά τις δυσκολίες.

Όσον αφορά την διόρθωση, την οποία πρότεινε πριν από λίγο ο κ. Λαζαρίδης, φοβούμαι ότι διαφοροποιεί το νόημα της παραγράφου την οποία έχουμε εντάξει στην τροπολογία, γιατί η παράγραφος αυτή είναι ακριβώς η ίδια με την παράγραφο των μονίμων υπαλλήλων. Νομίζω ότι έτσι ευνοούνται καλύτερα οι υπάλληλοι που θα ενταχθούν σε αυτήν την κατηγορία και για αυτό προτιμώ να μείνει όπως είναι. Αυτά για την ώρα.

Σας ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, τον κύριο Υπουργό.

**ΑΝΔΡΕΑΣ ΛΟΒΕΡΔΟΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Δεν θέλω τον λόγο για δύο λεπτά, όπως δικαιούμαι, αλλά για μισό λεπτό.

Κύριε Υπουργέ, ήρθατε τώρα εδώ να μας κάνετε κριτική; Εδώ φέρατε μια τροπολογία να λύσουμε ένα θέμα. Ήρθατε να μας πείτε τι έγινε στο παρελθόν; Κάντε μια βόλτα από την διαδήλωση. Εγώ πέρασα δύο φορές. Θα σας τα πουν οι πυροσβέστες. Εμείς κάναμε δύο προτάσεις. Δεν ξέρω αν τις ακούσατε.

Η πρώτη πρόταση είναι να μειώσετε τον χρόνο της μετάβασης, διότι η μετάβαση σημαίνει διαιώνιση, ενώ ο σύντομος χρόνος σημαίνει ότι έχετε διάθεση να κάνετε διευθετήσεις. Αυτό το λένε και οι ίδιοι άνθρωποι, το λέει και η λογική.

Η δεύτερη πρόταση είναι να αφαιρέσετε την τελευταία παράγραφο. Δεν μπορεί να δίνετε στους ίδιους ανθρώπους, που έχουν ίδια δικαιώματα, περισσότερες υποχρεώσεις και λιγότερα δικαιώματα. Πρέπει να κάνετε για μια κατηγορία εργαζομένων ίδιες ρυθμίσεις, ίσες ρυθμίσεις. Βγάλτε την τελευταία παράγραφο να το ψηφίσουμε.

**ΠΡΟΕΔΡΕΥΩΝ (Αναστάσιος Κουράκης):** Καλώς, κύριε Λοβέρδο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αναστάσιος Κουράκης):** Ορίστε, κύριε Υπουργέ.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Κύριε Λοβέρδο, σε ό,τι αφορά το ένα έτος -άκουσα πριν, το πρότεινε ο κ. Παπαθεοδώρου- η επιδίωξη μας είναι να μονιμοποιηθούν αυτοί οι άνθρωποι όσο το δυνατόν συντομότερα, σε πολύ μικρότερο χρονικό διάστημα. Επομένως, εμείς δεν θέλουμε να βάλουμε δεσμευτικά το ένα έτος.

Σε ό,τι αφορά το δεύτερο που είπατε, για τις μεταθέσεις προφανώς αναφέρεστε, την τελευταία παράγραφο, είναι ακριβώς η παράγραφος η οποία υπήρχε με κάποια μορφή στο νομοσχέδιο το παλαιότερο και η οποία, εάν δεν την βάλουμε, θα δεσμεύσει ακόμα και τις εθελοντικές μεταθέσεις. Για παράδειγμα, ένας υπάλληλος της Πυροσβεστικής Υπηρεσίας στη Θεσσαλονίκη θέλει να πάει εθελοντικά στη Σάμο για τον άλφα ή βήτα λόγο. Δεν θα μπορεί να πάει εάν δεν βάλουμε αυτήν την παράγραφο.

Βέβαια, υπάρχουν και οι άλλες υποχρεώσεις. Έχω εξηγήσει, όμως, στους ανθρώπους τους οποίους κατ’ επανάληψη έχω δει και βρίσκονται είτε στο δρόμο είτε οι υπόλοιποι, ότι η προσπάθειά μας θα είναι να καλυφθούν τα κενά με τις εθελοντικές αιτήσεις. Οι ανάγκες είναι μεγάλες. Υπάρχουν οι συμφωνίες με τη «FRAPORT» και οι άλλες ανάγκες που προκύπτουν ιδιαίτερα κατά την περίοδο του καλοκαιριού. Όμως, θα κοιτάξουμε να τις καλύψουμε χωρίς να επιβαρυνθούν οι υπάλληλοι στην προσωπική τους ζωή, γιατί είναι αλήθεια ότι τα χρήματα που παίρνουν, δεν είναι πολλά.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Υπουργέ.

Προχωρούμε με τον Κοινοβουλευτικό Εκπρόσωπο από την Ένωση Κεντρώων, τον κ. Αναστάσιο Μεγαλομύστακα.

Κύριε Μεγαλομύστακα, έχετε τον λόγο.

**ΑΝΑΣΤΑΣΙΟΣ ΜΕΓΑΛΟΜΥΣΤΑΚΑΣ:** Κύριε Πρόεδρε, κύριες και κύριοι Υπουργοί, κυρίες και κύριοι συνάδελφοι, θέλω να αρχίσω τον λόγο μου λέγοντας ότι και αυτό το νομοσχέδιο δεν ήρθε όπως θα έπρεπε, καθώς δεν βγήκε στη δημόσια διαβούλευση. Κι αυτό είναι ακόμα πιο παράξενο, καθώς δεν έρχεται με τη μορφή του επείγοντος, ούτε του κατεπείγοντος, αλλά με την κανονική διαδικασία.

Πιστεύω ότι το Σώμα θα έπρεπε να θεσπίσει κάποιες κυρώσεις στον Κανονισμό όταν τα νομοσχέδια δεν συνοδεύονται από όλες τις προβλεπόμενες συνοδευτικές εκθέσεις, γιατί έτσι παραβαίνουμε το άρθρο 18, παράγραφος 3, του Κανονισμού της Βουλής.

Το νομοσχέδιο, λοιπόν, που συζητάμε σήμερα αποτελείται από δύο κεφάλαια, όπως ξέρετε. Στο πρώτο κεφάλαιο επανακαθορίζεται το νομικό πλαίσιο σχετικά με τη λειτουργία του Εθνικού Μητρώου Φορτοεκφορτωτών, τον τρόπο της παροχής υπηρεσιών του φορτοεκφορτωτή, καθώς και τις προϋποθέσεις και τις διαδικασίες εγγραφής σε αυτό το μητρώο.

Στο δεύτερο κεφάλαιο ρυθμίζονται διάφορα θέματα του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης, με κυριότερο τη σύσταση ενός Εθνικού Μητρώου Ιδιωτικών Φορέων μη κερδοσκοπικού χαρακτήρα, στο οποίο είναι αναγκασμένα να εγγράφονται όλα τα νομικά πρόσωπα ιδιωτικού δικαίου μη κερδοσκοπικού χαρακτήρα που παρέχουν υπηρεσίες κοινωνικής φροντίδας.

Γι’ αυτόν τον λόγο εμείς πιστεύουμε ότι το νομοσχέδιο αυτό έχει θετικό πρόσημο και γι’ αυτό το υπερψηφίσαμε και επί της αρχής. Θα ασκήσουμε, όμως, και κάποια κριτική, γιατί υπάρχουν κάποια σημεία τα οποία δεν μας άρεσαν καθόλου σε αυτό το νομοσχέδιο.

Πριν, όμως, από αυτό πρέπει να πούμε ότι η Ένωση Κεντρώων τάσσεται υπέρ του ανοίγματος των κλειστών επαγγελμάτων, όπως είναι αυτό του φορτοεκφορτωτή -και μάλιστα εντάσσεται στις μεταρρυθμίσεις το άνοιγμα- για την προσέλευση νέων επενδύσεων και για την ανάπτυξη, επιτέλους, της ελληνικής οικονομίας.

Βέβαια, θέλουμε έναν υγιή ανταγωνισμό στην οικονομία, έναν ελεύθερο ανταγωνισμό, αλλά επί ίσοις όροις, έτσι ώστε να αποφύγουμε τα φαινόμενα μονοπωλίων ή ολιγοπωλίων, κυρίως των πολυεθνικών και των παρατημάτων τους εδώ, και να αφήσουμε χώρο στην ελληνική επιχειρηματικότητα, στην κτηνοτροφική και γεωργική παραγωγή, στις βιοτεχνίες, σε όσες βιομηχανίες έχουν μείνει και γενικά στον ελεύθερο επαγγελματία, γιατί αυτοί αποτελούν και τη ραχοκοκαλιά της εθνικής οικονομίας μας.

Ταυτόχρονα, όμως, πρωταρχικό –και το τονίζω αυτό- ζήτημα αποτελεί για εμάς το ζήτημα διασφάλισης των εργασιακών δικαιωμάτων, καθώς και η υγεία και η ασφάλεια τόσο των εργαζομένων γενικώς, αλλά και εν προκειμένω των φορτοεκφορτωτών, όσο και του κοινού. Επιδιώκουμε, λοιπόν, μία ανταγωνιστική και ανοικτή οικονομία, αλλά με ασφαλείς θέσεις εργασίας, οι οποίες διασφαλίζονται από τη συνεχή επιμόρφωση, την οποία δεν πρέπει να ξεχνάμε, των εργαζομένων.

Ο νόμος, λοιπόν, απαντά σε ένα υπαρκτό πρόβλημα, τη ρύθμιση των τυπικών και ουσιαστικών προϋποθέσεων για το επάγγελμα του φορτοεκφορτωτή και τους κανόνες εποπτείας.

Παρακολουθώντας τις επιτροπές, όλα τα κόμματα συμφώνησαν ότι το προηγούμενο καθεστώς του ν.4193/2012 δεν λειτούργησε και σε αυτό ευθύνες έχουν οι προηγούμενες κυβερνήσεις, καθώς ο ν.4193/2012 δεν ήταν τίποτα περισσότερο από το μεσοπρόθεσμο πλαίσιο δημοσιονομικής στρατηγικής του 2013-2016, στόχος του οποίου ήταν και το άνοιγμα των επαγγελμάτων.

Ωστόσο, επειδή αυτός ο νόμος δεν ήταν ένας νόμος ελληνική ιδιοκτησίας, ήταν ένας νόμος που μας τον επέβαλαν οι δανειστές, είδαμε ότι στην πράξη δεν μπόρεσε να εφαρμοστεί. Δυστυχώς, αυτό που έκαναν οι προηγούμενες κυβερνήσεις το συνεχίζετε και εσείς. Δηλαδή, παίρνετε τις εντολές των δανειστών, κάνετε translate, copy paste και μας το φέρνετε στη συνέχεια μέσα στην Ολομέλεια. Κι εμείς να μην το ψηφίσουμε, η κοινοβουλευτική πλειοψηφία που σας δίνει η ενισχυμένη αναλογική, σας κάνει να νομοθετείτε με αυτόν τον τόπο.

Το μόνο δεδομένο είναι ότι η διαδικασία ανοίγματος του συγκεκριμένου επαγγέλματος, που ξεκίνησε τον Μάρτιο του 2011 με την ψήφιση του ν. 3919, απαίτησε δύο επιπλέον νόμους και μία εγκύκλιο και στο επάγγελμα αυτό μπήκαν λιγότεροι από δεκαπέντε. Ελπίζουμε ότι ο νέος νόμος θα έχει καλύτερη τύχη.

Ένα άλλο πρόβλημα -και το πιο σημαντικό νομίζω- που συναντάμε στο πρώτο μέρος του νομοσχεδίου αποτελούν οι εξουσιοδοτικές διατάξεις.

Στο άρθρο 4 έχετε τέσσερις εξουσιοδοτικές διατάξεις με ισάριθμες ΚΥΑ. Ξέρετε πολύ καλά ότι αυτό δεν είναι αυτό που επιθυμούμε, ούτε σωστή νομοθέτηση. Δηλώνει μόνο προχειρότητα. Ξέρετε, επίσης, ότι οι λεπτομέρειες κάνουν τη διαφορά. Στις λεπτομέρειες κρύβονται όλα. Επομένως, θα περιμέναμε να υπάρχει ένα παράρτημα στο νομοσχέδιο όπου θα υπήρχαν τα σχέδια των ΚΥΑ, ώστε να έχουμε πλήρη γνώση του τι ψηφίζουμε, ποιο είναι το θεσμικό πλαίσιο αυτού του νόμου. Δυστυχώς, δεν το κάνατε, ενώ το ζητούσατε όταν ήσασταν αντιπολίτευση.

Επίσης, στο πρώτο μέρος του νομοσχεδίου μάς προβληματίζει –όπως και τους συναδέλφους του ΚΚΕ- η εξαίρεση του ΟΛΠ και του ΟΛΘ και γενικώς οι εξαιρέσεις από το πεδίο εφαρμογής του υπό ψήφιση νόμου. Πιστεύουμε πως στους όρους και στις συνθήκες εργασίας όλων των εκφορτωτών πρέπει να εφαρμοστεί η αρχή της ισότητας. Το τελευταίο πράγμα που επιδιώκουμε –ελπίζω και εσείς- είναι να δημιουργήσουμε στα λιμάνια του Πειραιά και της Θεσσαλονίκης ζώνες μειωμένων εργασιακών δικαιωμάτων και τριτοκοσμικών συνθηκών εργασίας. Δεν καταλαβαίνω γιατί κάνετε αυτήν την εξαίρεση.

Βέβαια, σε καμμία περίπτωση δεν θέλουμε και τις εικόνες του περσινού καλοκαιριού όπου με την απεργία των λιμενεργατών δεν υπήρχε προσωπικό. Ο τουρισμός αποτελεί τη βαριά βιομηχανία μας. Έχουμε δει ότι οι περισσότεροι παραγωγικοί ιστοί της χώρας έχουν καταρρεύσει. Επομένως, εμείς πρέπει να στηριχθούμε στον τουρισμό και να τον στηρίξουμε κιόλας.

Τώρα, όσον αφορά το δεύτερο μέρος του νομοσχεδίου, είναι θετική η θέσπιση του Εθνικού Μητρώου Ιδιωτικών Φορέων Κοινωνικής Φροντίδας. Έπρεπε να είχε γίνει εδώ και πολλά χρόνια, καθώς βλέπουμε ότι κάποιες οργανώσεις κινούνται ανεξέλεγκτα. Κάλλιο αργά, όμως, παρά ποτέ. Γιατί σήμερα έχουμε να αντιμετωπίσουμε και το μεγάλο πρόβλημα, τη μεγάλη προσφυγική και μεταναστευτική κρίση. Όπως γνωρίζετε, πάγια θέση της Ένωσης Κεντρώων, την οποία έχουμε κάνει γνωστή και στο Συμβούλιο Πολιτικών Αρχηγών, αλλά και νωρίτερα στον Πρόεδρο της Δημοκρατίας, πριν απ’ όλα μάλιστα τα κόμματα, είναι η θεσμοθέτηση μητρώων για τον έλεγχο και την πιστοποίηση των ΜΚΟ, αλλά και των άλλων ανθρωπιστικών οργανώσεων.

Ο στόχος, λοιπόν, είναι ο επιβεβλημένος δημόσιος έλεγχος για όλες τις ΜΚΟ, ώστε να μην δρουν κατά το δοκούν και να μην ξέρουμε ποιος τις χρηματοδοτεί, από πού κρατάει η σκούφια τους και τι ακριβώς θέλουν να πετύχουν. Προς Θεού βέβαια δεν θέλω να υπονομεύσω και τις σοβαρές ΜΚΟ που υπάρχουν, οι οποίες είναι εκεί όπου το κράτος είναι απών για να βοηθήσουν.

Και μάλιστα τέτοια φαινόμενα παθογένειας κατήγγειλε και ο Υπουργός Εξωτερικών, κ. Κοτζιάς. Πριν λίγες μέρες ανακοίνωσε ότι έχει στείλει στον εισαγγελέα σαράντα τρεις υποθέσεις κακοδιαχείρισης των ΜΚΟ. Στην Επιτροπή Θεσμών και Διαφάνειας ακούσαμε ότι από το 1997 μέχρι το 2011 υπήρχαν χρηματοδοτήσεις από τα υπουργεία προς ανύπαρκτες ΜΚΟ, που φθάνουν το ύψος των 100 εκατομμυρίων ευρώ. Και μάλιστα αυτό δεν είναι το τελικό ποσό, καθώς δεν έστειλαν όλα τα υπουργεία τις χρηματοδοτήσεις τους προς τις ΜΚΟ.

Άλλο θέμα που μας προβληματίζει σε αυτό το δεύτερο μέρος αποτελεί και το γεγονός ότι υπάρχει άλλη μία ΚΥΑ στην παράγραφο 10 του άρθρου 7. Είπαμε ότι θα έπρεπε να συμπεριλαμβάνονται όλες αυτές σε ένα παράρτημα με τα σχέδιά τους. Πιστεύουμε ότι δεν φτάνει μόνο η καταγραφή των ΜΚΟ. Πρέπει να διασφαλίζεται και η διασυνδεσιμότητα του μητρώου αυτού με όλες τις βάσεις δεδομένων του δημοσίου τομέα, ενώ θα έπρεπε να υπάρχει και ένα σύστημα πιστοποίησης και αξιολόγησης των ΜΚΟ.

Θεωρούμε πάντως θετική τη διασαφήνιση της Υπουργού ότι δεν θα υπάρχουν πολλαπλά και επικαλυπτόμενα μητρώα και επομένως δεν θα δημιουργείται και πρόσθετη γραφειοκρατία.

Επίσης, εμείς στην Ένωση Κεντρώων είμαστε υπέρ της διαφάνειας και πιστεύουμε ότι τα δεδομένα του Εθνικού Μητρώου Ιδιωτικών Φορέων Κοινωνικής Ασφάλισης θα έπρεπε κατ’ αρχάς να είναι δημοσίως προσβάσιμα σε όλους, χωρίς βέβαια να καταστρατηγούμε το προσωπικό απόρρητο. Να γίνει κάτι ανάλογο με αυτό που συμβαίνει στη «ΔΙΑΥΓΕΙΑ».

Επειδή, δυστυχώς, ο ΣΥΡΙΖΑ έχει αποδείξει, όσο κυβερνά, ότι κυβερνά μέσω των ΜΚΟ και δεν λειτουργεί μόνος του, εμείς στην Ένωση Κεντρώων πιστεύουμε ότι οι ΜΚΟ θα πρέπει να λειτουργούν συμπληρωματικά.

Είδαμε ποιες ήταν οι επιπτώσεις της απουσίας του κράτους στη διαχείριση του προσφυγικού και του μεταναστευτικού όπου κλήθηκαν οι ΜΚΟ να καλύψουν όλο αυτό το κενό που δημιουργήθηκε από τις ανεξέλεγκτες καταστάσεις, οι οποίες δυστυχώς εξέθεσαν τη χώρα διεθνώς.

Τέλος, για το νομοσχέδιο αυτό -και μετά θα πάω στις τροπολογίες- θέλω να κάνω μια αναφορά και στο άρθρο 8, που ρυθμίζει θέματα του ΚΕΑΤ. Ξέρουμε πολύ καλά ότι είναι ένα πολύ λεπτό ζήτημα και εφόσον υπάρχουν πάγιες, διαρκείς ανάγκες, εμείς πιστεύουμε ότι είναι παράνομο και κυρίως ανήθικο να καλύπτονται αυτές με αλυσιδωτές συμβάσεις εργασίας ορισμένου χρόνου. Πιστεύουμε πως πρέπει να γίνουν αορίστου πάντοτε, όμως, με αξιολόγηση. Αυτή είναι η πάγια θέση της Ένωσης Κεντρώων. Δεν θέλουμε να καταστρατηγήσουμε τα εργατικά δικαιώματα κανενός εργαζομένου.

Πάμε τώρα στις τροπολογίες που και πάλι λίγες δεν τις λες. Αρχίζω με αυτήν που αφορά τους πυροσβέστες. Εμείς είμαστε θετικοί στο να λυθεί το ζήτημα, απλώς ζητάμε οπωσδήποτε ένα αδιάβλητο μέσο αξιολόγησης, είτε αυτό είναι ΑΣΕΠ είτε κάτι άλλο, που μπορείτε να βρείτε.

Λέμε ναι και στα σχολικά γεύματα. Ωστόσο, είναι ανεπίτρεπτο να έρχεστε και να τα ρυθμίζετε όλα με απευθείας αναθέσεις. Ξέρουμε, μας είπατε, σας άκουσα ότι γίνεται τον πρώτο καιρό μόνο, αλλά δεν είναι ένα πρόβλημα που παρουσιάστηκε σήμερα, θα έπρεπε να έχει προβλεφθεί από πριν.

Και πάμε στην τροπολογία που αφορά τον ΕΦΚΑ, τον ΟΓΑ και το ΝΑΤ, την οποία θα υπερψηφίσουμε, αλλά θα σας συμβουλέψω να ανατρέξετε στα εννέα σημεία όπου λέμε τι πρέπει να γίνει, έτσι ώστε να σωθούν αυτοί όλοι οι φορείς της κοινωνικής ασφάλισης -και στη συγκεκριμένη περίπτωση ο ένας, όπως τα κάνατε- με τις συντάξεις των πλουσίων, με τις διπλές και τριπλές συντάξεις, με τις συντάξεις των Βουλευτών. Θα θέλαμε λίγο να τα δείτε, γιατί πραγματικά αυτό είναι που ζητάει και η κοινωνία και η οικονομία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Στη συνέχεια –για πολύ λίγο, κύριε Πρόεδρε- θα αναφερθώ στην τροπολογία που έφερε ο κ. Σταθάκης για τη ΔΕΗ. Είμαστε θετικοί σε αυτήν, γιατί εξοικονομούνται κάποιες δαπάνες για το ελληνικό δημόσιο.

Στη βουλευτική τροπολογία, που φέρατε για το Υπουργείο Εθνικής Αμύνης, που αφορά τα ασυνόδευτα τέκνα, θα πούμε όχι, γιατί δεν θέλουμε να δώσουμε λευκή επιταγή στο Υπουργείο. Και αυτό το πρόβλημα το γνωρίζατε πολύ πιο πριν. Θέλετε να το φέρετε πιλοτικά –αλλά και αυτό δεν το διευκρινίζετε- μέχρι να το δείτε και να το λειτουργήσετε; Αλλά αυτό δεν είναι σωστό. Το πρόβλημα αυτό έχει γίνει φανερό από την πρώτη στιγμή, το έχει πει και ο Υπουργός σας, ο κ. Μουζάλας. Επομένως θα έπρεπε να είναι άλλος ο τρόπος που διευθετείται το ζήτημα και όχι με μια βουλευτική τροπολογία, που δεν ξέρουμε τι κρύβεται και πίσω από αυτήν.

Και για να κλείσω, θέλω να κάνω μια διευκρίνιση προς τους συναδέλφους του ΠΑΣΟΚ, οι οποίοι κατηγόρησαν τον Πρόεδρο ότι κάνει «κωλοτούμπα» και ότι είναι κατά των εργαζομένων του ΚΕΕΛΠΝΟ. Αυτό που είπαμε, και είναι ξεκάθαρο νομίζω, είναι ότι στηρίζουμε όλους τους εργαζομένους που έχουν δουλέψει και είναι σωστοί απέναντι στα καθήκοντά τους, δεν θέλουμε να τους αδικήσουμε, αλλά δεν μπορούμε να καλύψουμε τα λαμόγια, γιατί υπάρχουν ακόμα στο δημόσιο, σε κάποιους φορείς, που χωρίς να εργάζονται και χωρίς να δικαιούνται, έχουν κάποια προνόμια. Δεσμεύθηκε, έπειτα από συζήτηση που είχε ο Πρόεδρος μαζί του, ο Υπουργός να φέρει τροπολογία όπου θα είναι μελετημένο το ζήτημα και γι’ αυτό δεν μπορούμε να το υποστηρίξουμε. Αυτά προς διευκρίνιση, για να μην υπάρχουν και παρεξηγήσεις.

Σας ευχαριστώ πολύ.

(Χειροκρότημα από την πτέρυγα της Ένωσης Κεντρώων)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κύριε Μεγαλομύστακα.

Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Νίκος Καραθανασόπουλος για δώδεκα λεπτά.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Υπάρχει μια λέξη που της έχετε δώσει μυθικές διαστάσεις ο όρος «ανάπτυξη». Παλεύετε όλοι για να έρθει η ανάπτυξη. Και όμως με βάση αυτήν τη λογική, προχωράτε στα εγκλήματα σε βάρος της εργατικής τάξης και των υπόλοιπων λαϊκών στρωμάτων.

Γιατί τι σημαίνει η δική σας ανάπτυξη; Σημαίνει διασφάλιση της ανταγωνιστικότητας και της καπιταλιστικής κερδοφορίας. Πώς θα γίνει αυτό; Μέσα από την αύξηση του βαθμού της εκμετάλλευσης της εργατικής τάξης. Δεν υπάρχει άλλος τρόπος. Γι’ αυτό παλεύετε και σε αυτό είσαστε συνεπείς. Αυτό αποτελεί και το τυράκι στη φάκα για να πάρετε και νέα αντιλαϊκά μέτρα στα πλαίσια της δεύτερης αξιολόγησης, να κλιμακωθεί η επίθεση.

Γιατί κάθε φορά, που κλείνει μια αξιολόγηση, σηματοδοτεί και την κλιμάκωση της αντιλαϊκής επίθεσης. Και τώρα τα μέτωπα είναι αρκετά. Έχουν να κάνουν και με το φορολογικό, έχουν να κάνουν και με το συνταξιοδοτικό ζήτημα, έχουν να κάνουν και με την περαιτέρω απελευθέρωση της αγοράς εργασίας.

Πού οδηγούν αυτά τα θέματα; Οδηγούν αφ’ ενός μεν, τα βάρη της καπιταλιστικής κρίσης και της δημοσιονομικής εξυγίανσης να τα φορτώνονται οι εργαζόμενοι και τα πλατιά λαϊκά στρώματα και ταυτόχρονα, να διαμορφώνεται ένας μηχανισμός, ο οποίος θα αναπαραγάγει μια πολύ φτηνή εργατική δύναμη, μια αναλώσιμη εργατική δύναμη χωρίς εργασιακά και ασφαλιστικά δικαιώματα, για να μπορεί ακριβώς να θωρακιστεί η ανταγωνιστικότητα και η κερδοφορία και ταυτόχρονα, μέσα από αυτή τη διαδικασία να υπάρχει μια μαζική εκτόπιση από την αγορά εκατοντάδων χιλιάδων αυτοαπασχολούμενων και επαγγελματιών προς όφελος της συγκέντρωσης και του ελέγχου των κλάδων και της αγοράς από μια χούφτα πολυεθνικές και μονοπωλιακούς ομίλους. Και σε αυτήν την κατεύθυνση, σε αυτήν την λογική βαράνε όλα τα σφυριά.

Μιλώντας λίγο πριν η κυρία Υπουργός είπε ότι μια σειρά μέτρα, τα οποία λήφθηκαν τα προηγούμενα χρόνια και αφορούν την αγορά εργασίας, δεν είναι δικά τους παιδιά. Βεβαίως, δεν είναι δικά σας παιδιά. Είναι παιδιά των κυβερνήσεων της Νέας Δημοκρατίας και του ΠΑΣΟΚ, αλλά εσείς αυτά τα παιδιά τα νομιμοποιήσατε, τα πήρατε υπό την προστασία σας. Δηλαδή, δεχθήκατε το σύνολο του αντιδραστικού, αντεργατικού οπλοστασίου, που είχαν εφαρμόσει οι προηγούμενες κυβερνήσεις και πάνω σε αυτό προχωράτε ακόμη περαιτέρω.

Γιατί τι άλλο κάνετε; Δεν είναι αποτέλεσμα αυτής της νομιμοποίησης το αποτέλεσμα ακριβώς, το οποίο φαίνεται στο ισοζύγιο ανάμεσα στις απολύσεις και τις προσλήψεις; Ποιοι απολύονται; Απολύονται εργαζόμενοι κατά κύριο λόγο αορίστου χρόνου με συγκροτημένα εργασιακά και ασφαλιστικά δικαιώματα. Στη θέση τους ποιοι προσλαμβάνονται; Προσλαμβάνονται εργαζόμενοι είτε με δελτία παροχής υπηρεσιών, μισθωτοί επί της ουσίας, είτε προσλαμβάνονται εργαζόμενοι, οι οποίοι έχουν προσωρινή απασχόληση, μερική απασχόληση σε χρόνο χωρίς εργασιακά και ασφαλιστικά δικαιώματα, με περιορισμένα εργασιακά και ασφαλιστικά δικαιώματα. Και αυτό το αποδέχεστε. Και αυτό το νομιμοποιείτε. Και θα πάμε ακόμη περαιτέρω στην απελευθέρωση της αγοράς εργασίας.

Εσείς δεν νομιμοποιήσατε τα λεγόμενα «μπλοκάκια», που αποτελούν ένα απαράδεκτο καθεστώς, ιδιαίτερα για τους νέους εργαζόμενους και τους νέους επιστήμονες; Και μάλιστα, τους φτάνετε στο σημείο ότι είναι δικιά τους υποχρέωση να αποδείξουν ότι δεν είναι ελέφαντες, ότι είναι μισθωτοί.

Επί της ουσίας τι κάνετε; Τους αφήνετε βορά στις διαθέσεις των εργοδοτών που μπορούν να αντικαθιστούν όσους απαιτούν το δικαίωμα στην ασφάλιση και στη νομιμοποίηση αυτής της άτυπης μορφής δουλείας, την οποία εφαρμόζετε. Δικό σας παιδί δεν είναι το νέο αντιασφαλιστικό σύστημα, που, βεβαίως, πατώντας στους προηγούμενους αντιασφαλιστικούς νόμους, σήμερα κατεδαφίζει τον κοινωνικό χαρακτήρα της ασφάλισης;

Και το αποτέλεσμα ποιο ήταν για αυτούς τους νέους εργαζόμενους με τα δελτία παροχής υπηρεσιών, για τους αυτοαπασχολούμενους; Τεράστια αύξηση των ασφαλιστικών εισφορών τους. Πολύ μεγάλη αύξηση!

Βίαια θα τους εκτοπίσετε από την αγορά εργασίας. Βίαια θα τους πετάξετε έξω και θα αυξηθεί η μαύρη απασχόληση. Και το γνωρίζετε πολύ καλά αυτό το αποτέλεσμα. Δικό σας παιδί δεν είναι με το ασφαλιστικό με το οποίο αυξάνονται τα όρια εργασίας και μειώνεται το ποσοστό αναπλήρωσης; Ήταν κάποτε 70% στην Ελλάδα, όταν ο μέσος κοινοτικός όρος είναι 45% και θέλετε βίαια, πολύ σύντομα, να προσεγγίσετε αυτόν τον μέσο κοινοτικό όρο, το 45% αναπλήρωσης ανάμεσα στις αποδοχές που είχε ο εργαζόμενος και στη σύνταξη την οποία θα πάρει, με αποτέλεσμα να αυξάνετε τα όρια εργασίας, να αυξάνετε τις εισφορές για τον εργαζόμενο, μειώνοντας ταυτόχρονα για τον εργοδότη.

Από την άλλη μεριά, του μειώνετε και τη σύνταξη στο όνομα της βιωσιμότητας των ασφαλιστικών ταμείων, όταν πάνω στις πλάτες των ασφαλιστικών ταμείων δεκαετίες ολόκληρες οι κεφαλαιοκράτες και το αστικό κράτος έτρωγαν τα αποθεματικά των εργαζόμενων, για να οδηγηθούν τα ασφαλιστικά ταμεία στη χρεοκοπία.

Και από αυτή την άποψη είναι φανερό ότι και η δική σας πολιτική βαδίζει στον δρόμο ακριβώς των προηγούμενων κυβερνήσεων. Δηλαδή τι λέτε στους εργαζόμενους και στα πλατιά λαϊκά στρώματα; «Κάντε τις θυσίες για να έρθει το ξέφωτο». Ποιο είναι αυτό το ξέφωτο; Η ανάπτυξη που περιμένουμε. Και όταν θα έρθει η καπιταλιστική ανάπτυξη θα τους λέτε: «Συνεχίστε να κάνετε θυσίες για να διατηρηθεί η ανάπτυξη». Γιατί ακριβώς αυτή η λογική της καπιταλιστικής ανταγωνιστικότητας είναι ένα βαρέλι χωρίς πάτο. Και το ξέρετε πολύ καλά ότι είναι ένα βαρέλι χωρίς πάτο. Άρα, καλείτε την εργατική τάξη και τα πλατιά λαϊκά στρώματα να κάνουν διαχρονικές θυσίες στον βωμό της καπιταλιστικής ανταγωνιστικότητας, στη θωράκιση, επί της ουσίας, της καπιταλιστικής κερδοφορίας.

Και με συνέπεια εμείς λέμε ότι υπηρετείτε αυτόν τον σκοπό που εξυπηρετεί τα συμφέροντα των μονοπωλίων, που εξυπηρετεί τα συμφέροντα της αστικής τάξης. Ένας από τους βασικούς στρατηγικούς σχεδιασμούς της αστικής τάξης της χώρας μας είναι η μετατροπή της Ελλάδας σε κόμβο ενεργειακό και διαμετακομιστικό. Διευκολύνετε εσείς αυτή την τάση; Βεβαίως. Ξεκίνησε από τις προηγούμενες κυβερνήσεις και σήμερα την προχωράτε κι εσείς ένα βήμα παραπέρα.

Τι κάνετε με το μητρώο φορτοεκφορτωτών; Εξαιρείτε τα μεγάλα λιμάνια, εκεί όπου θα γίνουν τα βασικά διαμετακομιστικά κέντρα, που είναι είτε ιδιωτικοποιημένα πλέον, όπως είναι το λιμάνι του Πειραιά, είτε βρίσκονται υπό καθεστώς ιδιωτικοποίησης, όπως το λιμάνι της Θεσσαλονίκης. Σε ποια κατεύθυνση; Στην κατεύθυνση, βεβαίως, να διευκολύνετε την ιδιωτικοποίησή τους και να διευκολύνετε επί της ουσίας τους μεγάλους πολυεθνικούς ομίλους, στα χέρια των οποίων έχουν περάσει, να θωρακίσουν την κερδοφορία τους.

Δεν ξέρετε τι καθεστώς και τι συνθήκες εργασίας επικρατούν εκεί, όπως για παράδειγμα στο λιμάνι του Πειραιά; Δεν γνωρίζετε τις μαζικές εργολαβίες που υπάρχουν; Και τι λέτε; Ότι ο εργοδότης θα διασφαλίσει τον έλεγχο, την εποπτεία και την ασφάλεια των εργαζόμενων; Μα, είναι ποτέ δυνατόν αυτό το πράγμα; Είναι ποτέ δυνατόν; Και μέσα από αυτή τη διαδικασία δεν επιταχύνετε την κατάσταση μια σειρά εργαζόμενοι σήμερα στα λιμάνια, που δουλεύουν υπό καθεστώς βαρέων και ανθυγιεινών επαγγελμάτων, αύριο να εξαιρεθούν από αυτό το καθεστώς; Αυτόν τον στόχο υπηρετείτε. Σε αυτή την κατεύθυνση βαράνε όλα τα σφυριά.

Κι έρχεται τροπολογία από τον κ. Σταθάκη που λέει τι; Για να μειώσουμε τη δημόσια δαπάνη για την ενέργεια -τι κάνουμε;- εντάσσουμε εκτός από τη ΔΕΗ και τους υπόλοιπους παρόχους στη δυνατότητα προεξόφλησης από μεριάς των δημόσιων φορέων. Έτσι θα μειωθεί η δημόσια δαπάνη, υποτίθεται.

Μα, καλά ποιον κοροϊδεύετε ότι αυτό είναι ένα τεράστιο δώρο στις επιχειρήσεις που δραστηριοποιούνται στον κλάδο παραγωγής και εμπορίας ηλεκτρικής ενέργειας; Δεν είναι αποτέλεσμα της απελευθέρωσης της αγοράς ηλεκτρικής ενέργειας; Καταργήθηκε το κρατικό μονοπώλιο, βγήκαν διάφοροι, όπως η «ENERGA» και η «POWER», τα γνωστά σκάνδαλα τα οποία υπήρξαν και σήμερα άλλοι, κι έχουν αυξήσει πολλαπλάσια την τιμή του ηλεκτρικού ρεύματος μόνο και μόνο για να θωρακίσουν την κερδοφορία τους, με μέτρα τα οποία κι εσείς παίρνετε προς αυτή την κατεύθυνση.

Και σήμερα τι λέτε; Και οι ιδιώτες πάροχοι μπορούν να έχουν την ίδια αντιμετώπιση, όπως έχει και η ΔΕΗ από τον δημόσιο τομέα, δηλαδή να προεξοφλούνται νωρίτερα. Άρα, δηλαδή, να τους κάνουμε δώρο, να τους προπληρώνουμε επί της ουσίας για την κατανάλωση της ηλεκτρικής ενέργειας. Και το θεωρείτε επιτυχία αυτό το πράγμα, όταν δίνετε τέτοια δώρα στους ιδιώτες επιχειρηματικούς ομίλους που δραστηριοποιούνται στον τομέα της ηλεκτρικής ενέργειας; Αυτά είναι τα πεπραγμένα σας και σε αυτά τα βήματα προχωράτε.

Τουλάχιστον για μια σειρά ζητήματα δεν μπορείτε να έχετε ως μέτρο σύγκρισης το τι κάναν οι προηγούμενες κυβερνήσεις και με βάση αυτό το μέτρο σύγκρισης να πορεύεστε κι εσείς. Και μιλάω, για παράδειγμα, για τους πυροσβέστες πενταετούς θητείας. Επειδή οι προηγούμενες κυβερνήσεις τούς είχαν σε μια ομηρία και για εκλογική πελατεία, σήμερα διατηρείτε κι εσείς αυτό το καθεστώς εργασιακής ομηρίας; Για τρία ακόμη χρόνια το επεκτείνετε για αυτούς που έχουν όλες τις προϋποθέσεις να μονιμοποιηθούν. Λέτε ότι θα παραμείνουν σ’ αυτό το καθεστώς και εάν και εφόσον και υπό προϋποθέσεις το δεχθούν οι δανειστές, δηλαδή οι θεσμικοί σας συνομιλητές, και αν το επιτρέπουν τα δημοσιονομικά μεγέθη, θα προχωρήσουμε.

Άρα διατηρείτε την ομηρία, αυτό το απαράδεκτο καθεστώς, ενώ υπήρχε ένας πολύ απλός τρόπος, να καταργήσετε την παράγραφο 1 του άρθρου 15 του συγκεκριμένου νόμου, που καταργούσε τέσσερις χιλιάδες θέσεις μόνιμου προσωπικού στην Πυροσβεστική Υπηρεσία και να καλυφθούν απ’ αυτούς κατευθείαν, χωρίς καμμία άλλη προϋπόθεση, εφόσον έχουν όλα τα κριτήρια.

Η τροπολογία του ΚΚΕ λέει και κάτι άλλο: και για τους υπόλοιπους, που δεν εκπληρώνουν αυτά τα κριτήρια πενταετούς θητείας, αλλά και για όσους άλλους απασχολούνται στην Πυροσβεστική Υπηρεσία μ’ αυτές τις πολλαπλές μορφές απασχόλησης, εποχιακά εργαζόμενους, που θα μπορούσαν να είχαν απορροφηθεί είτε από την Πυροσβεστική είτε από άλλους φορείς του Υπουργείου Εσωτερικών που σχετίζονται με την πολιτική προστασία, με τη δασοπροστασία, με την προστασία του περιβάλλοντος.

Όμως, όχι μόνο αυτό δεν κάνετε, αλλά διατηρείτε αυτές τις συνθήκες με τις πολλαπλές μορφές απασχόλησης και στον πολύ στενό δημόσιο τομέα, μόνο και μόνο ακριβώς για να υπάρχει εργασιακή ομηρία, να μειώνεται η αξία της εργατικής δύναμης και να πολλαπλασιάζεται αυτή η κατάσταση της ανασφάλειας στους εργαζόμενους. Άρα, η δική σας τροπολογία όχι μόνο διατηρεί την ομηρία σ’ αυτούς που έχουν όλες τις προϋποθέσεις, αλλά και την ανασφάλεια για όλους τους άλλους εργαζόμενους.

Τελειώνω, κύριε Πρόεδρε, μιλώντας για μία ακόμη τροπολογία, που αφορά τα γεύματα στα σχολεία.

Εμείς είχαμε καταθέσει συγκεκριμένη τροπολογία, την οποία βεβαίως την απορρίψατε. Λέγαμε ότι σ’ όλα τα παιδιά της πρωτοβάθμιας και της δευτεροβάθμιας εκπαίδευσης πρέπει να παρέχονται γεύματα. Την απορρίψατε αυτήν την τροπολογία του ΚΚΕ και έρχεστε και λέτε τι; Λέτε ότι το πρόγραμμα πιλοτικά για ένα πρώτο διάστημα θα αφορά δέκα χιλιάδες μαθητές της πρωτοβάθμιας μόνο εκπαίδευσης και θα επεκταθεί σε εβδομήντα χιλιάδες, όταν τα ίδια τα επίσημα στοιχεία λένε ότι επτακόσιες χιλιάδες παιδιά βρίσκονται σε κίνδυνο υποσιτισμού, γιατί δεν σιτίζονται ουσιαστικά. Αυτό δεν λένε τα επίσημα στοιχεία;

Άρα, μιλάμε για ένα 10%. Και με τα υπόλοιπα παιδιά τι θα γίνει; Με τα παιδιά του γυμνασίου, με τα παιδιά του λυκείου τι θα γίνει; Και αυτά ζουν σε τέτοιες συνθήκες.

Απ’ αυτήν, λοιπόν, την άποψη, βεβαίως είναι ένα μέτρο. Όμως, αποτελεί σταγόνα στον ωκεανό, με βάση τις ανάγκες που υπάρχουν, γιατί το κριτήριο δεν μπορεί να είναι το να διαχειριστούμε τα πιο ακραία φαινόμενα φτώχειας και μάλιστα σε βάρος των λιγότερο φτωχών -γιατί αυτό είναι το κριτήριό σας- και από την άλλη μεριά, να διευρύνουμε ακόμη περισσότερο την ψαλίδα ανάμεσα στις πραγματικές ανάγκες που έχει η λαϊκή οικογένεια και στον βαθμό ικανοποίησής τους και να θεωρείται πολυτέλεια το να μπορούν όλα τα παιδιά να σιτίζονται, να θεωρείται πολυτέλεια το να έχουν όλα τα λαϊκά νοικοκυριά πρόσβαση στη θέρμανση, στην ηλεκτρική ενέργεια και σε μια σειρά άλλες ανάγκες, όπως στο φάρμακο, στην υγεία, στην παιδεία, στον πολιτισμό και στον αθλητισμό. Είναι δυνατόν να θεωρούνται πολυτέλεια τον εικοστό πρώτο αιώνα; Με αυτήν τη λογική καλλιεργείτε στον κόσμο την υποτακτικότητα και το να βολεύονται με ορισμένα ψιχία που πέφτουν από το τραπέζι και να μην έχουν διευρυμένες απαιτήσεις.

Εμείς λέμε ότι η εργατική τάξη και τα πλατιά λαϊκά στρώματα δεν πρέπει να υποταχθούν σ’ αυτή τη μοιρολατρική αντίληψη ότι θα συνεχίζεται η φτώχεια και η εξαθλίωση στο διηνεκές για τα πλατιά λαϊκά στρώματα, προς όφελος μιας χούφτας πλουτοκρατών, ότι απέναντι σ’ αυτήν την προοπτική πρέπει να αντιδράσουμε και να αντιδράσουμε με οργανωμένο τρόπο, οικοδομώντας μια πλατιά κοινωνική συμμαχία που θα αποκρούσει αυτά τα βάρβαρα, ταξικά και αντεργατικά μέτρα και ταυτόχρονα θα διαμορφώσει τις προϋποθέσεις για συνολικότερες ρήξεις και ανατροπές.

Αυτή είναι η ελπιδοφόρα προοπτική για τον λαό και την εργατική τάξη, για τη νέα γενιά.

Και από αυτή την άποψη, αποτελεί τεράστια συκοφαντία αυτό το οποίο εκστόμισε ο Κοινοβουλευτικός Εκπρόσωπος του Ποταμιού, συγκρίνοντας τους αγώνες των αγροτών με τις τραμπούκικες ενέργειες που έγιναν από μια χούφτα προβοκάτορες σε βάρος ενός καθηγητή χθες το απόγευμα.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον κ. Καραθανασόπουλο.

Υπάρχει ένας εκ των εγγεγραμμένων ομιλητών που έχει απομείνει. Θα δώσω, λοιπόν, τον λόγο στην κ. Φωτεινή Αραμπατζή, Βουλευτή της Νέας Δημοκρατίας, και θα συνεχίσουμε μετά με τους Κοινοβουλευτικούς Εκπροσώπους.

Προτού όμως δώσω τον λόγο στην κ. Αραμπατζή, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα επτά μαθήτριες και μαθητές, καθώς και τρεις εκπαιδευτικοί συνοδοί από το Γυμνάσιο Καμένων Βούρλων.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Να σας πούμε ότι παρακολουθείτε συνεδρίαση νομοσχεδίου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης. Τώρα θα μιλήσει η κ. Αραμπατζή, Βουλευτής της Νέας Δημοκρατίας, μετά θα μιλήσουν οι Κοινοβουλευτικοί Εκπρόσωποι και στη συνέχεια θα ψηφίσουμε, ώστε το νομοσχέδιο να γίνει νόμος του κράτους.

Ορίστε, κυρία Αραμπατζή, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, παίρνω τον λόγο για να αναφερθώ στην περίφημη τροπολογία-εμπαιγμό της Κυβέρνησης, που αφορά βεβαίως τους πυροσβέστες πενταετούς υποχρέωσης. Ο Υφυπουργός κ. Τόσκας ήρθε, πέταξε μια εκπρόθεσμη τροπολογία και βεβαίως, έφυγε.

Πρόκειται για μια τροπολογία-κοροϊδία, γιατί ενώ οι συγκεκριμένοι άνθρωποι –και αυτό είναι σαφές- προσελήφθησαν με τη ρητή πρόβλεψη του ν.3938/2011 για ένταξή τους στο μόνιμο πυροσβεστικό προσωπικό μέχρι τις 10 Φεβρουαρίου του 2017, εσείς, κυρίες και κύριοι της Κυβέρνησης, αφού τους πετούσατε μπαλάκι από το ένα υπουργείο στο άλλο, τελικά σήμερα εισηγείστε όχι τη μονιμοποίηση, την οποία βεβαίως δικαιούνται εκ του νόμου, αλλά την τριετή παράταση, δηλαδή μέχρι το 2020, για να επιλύσετε τάχα το ζήτημα των μονιμοποιήσεων.

Έχετε μάλιστα το θράσος να λέτε στην αιτιολογική έκθεση τα ακόλουθα, ότι έχει δημιουργηθεί εύλογη προσδοκία σε ένα μέρος αυτών των πυροσβεστών που είχαν τα προβλεπόμενα προσόντα ότι στο τέλος της πενταετίας θα ενταχθούν στο μόνιμο πυροσβεστικό προσωπικό.

Καμμία εύλογη προσδοκία, κυρίες και κύριοι της Κυβέρνησης! Υπάρχει σαφής και συγκεκριμένη νομοθετική δέσμευση, άρα σαφές και συγκεκριμένο δικαίωμα των εν λόγω δικαιούχων, δικαίωμα και συγκεκριμένη νομική δέσμευση, την οποία έπρεπε να εφαρμόσει και να υλοποιήσει η Κυβέρνησή σας μέχρι τις 10 Φεβρουαρίου και όχι να έχει αυτούς τους ανθρώπους σε εκκρεμότητα.

Και αντί να κάνετε, λοιπόν, όσα ορίζει ο νόμος μέσα στα δυο χρόνια της διακυβέρνησής σας, στρίβετε –να μου επιτρέψετε να πω- διά του αρραβώνος, προτείνοντάς τους παράταση -και βλέπουμε- μέχρι το 2020.

Γιατί, κυρίες και κύριοι της Κυβέρνησης, χρειάζεται να γίνει αυτό; Μήπως θέλετε να μας πείτε ότι χρειάζεστε τρία χρόνια ολόκληρα, για να εκδώσετε δυο μόλις προεδρικά διατάγματα, «προεδρικό διάταγμα 1» που καταργεί τις εν λόγω θέσεις για τους πενταετούς και «προεδρικό διάταγμα 2» που θα συστήνει τις ίδιες επακριβώς οργανικές θέσεις, προκειμένου να μονιμοποιηθούν οι εν λόγω πυροσβέστες;

Θέλετε να μας πείτε ότι χρειάζεστε –επαναλαμβάνω- τρία χρόνια, για να εκδώσετε αυτά τα δυο προεδρικά διατάγματα; Όχι, ασφαλώς, κυρίες και κύριοι της Κυβέρνησης. Η αλήθεια είναι ότι εφηύρατε αυτό το τέχνασμα στην προσπάθειά σας να ρίξετε στάχτη στα μάτια στους εν λόγω πυροσβέστες, για τους οποίους, βεβαίως, ο αρμόδιος Υφυπουργός κ. Τόσκας μέχρι πρότινος, δηλαδή μέχρι τα τέλη Γενάρη, διαβεβαίωνε εδώ από το Βήμα της Βουλής σε ανάλογες ερωτήσεις ότι δεν υπάρχει κανένα απολύτως πρόβλημα και η μονιμοποίηση που δικαιούνται θα γίνει κανονικά.

Τι άλλαξε άραγε από τότε; Διότι ξαφνικά στις 2 Φεβρουαρίου η κ. Γεροβασίλη με ένα έγγραφο έβαλε φρένο στη συγκεκριμένη διαδικασία, ανακαλύπτοντας ότι έχουν προγραμματιστεί οι τακτικές προσλήψεις του κράτους για το έτος 2017 και στον εν λόγω προγραμματισμό δεν χωρούν οι συγκεκριμένοι δύο χιλιάδες τριακόσιοι εβδομήντα πέντε πυροσβέστες πενταετούς υποχρέωσης, που έχουν προσληφθεί με σχέση εργασίας δημοσίου δικαίου για πενταετή θητεία.

Σταματήστε, λοιπόν, να κοροϊδεύετε και τους συγκεκριμένους εργαζομένους, όπως και όλο τον ελληνικό λαό, γιατί θα πω εγώ και θα ρωτήσω: Μήπως–να μου επιτραπεί η έκφραση- «κρατάτε καβάτζα» τις εν λόγω θέσεις που θα προκύψουν, τις οποίες επαναλαμβάνω ότι οι συγκεκριμένοι πυροσβέστες δικαιούνται, προκειμένου να έχετε χώρο να κάνετε τις ρουσφετολογικές σας προσλήψεις, στις οποίες βεβαίως επιδίδεστε με θαυμαστό τρόπο τα δύο τελευταία χρόνια της διακυβέρνησής σας;

Η Νέα Δημοκρατία δεν προσυπογράφει τον εν λόγω εμπαιγμό. Η Νέα Δημοκρατία θέλει να ρυθμιστεί το θέμα με τρόπο σύννομο, δίκαιο, σοβαρό, όπως οι συγκεκριμένοι δικαιούχοι διά νόμου δικαιούνται.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Αραμπατζή, Βουλευτή της Νέας Δημοκρατίας.

Τον λόγο έχει ο κ. Κεφαλογιάννης για δώδεκα λεπτά ή και λιγότερο. Δεν θα είχαμε αντίρρηση! Το ίδιο βέβαια θα πω και στον κ. Μαντά και στον κ. Αϊβατίδη.

**ΙΩΑΝΝΗΣ ΚΕΦΑΛΟΓΙΑΝΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, φαίνεται για τα καλά ότι ως χώρα έχουμε μπει σε αχαρτογράφητα νερά.

Η Κυβέρνηση συνεχίζει να κοροϊδεύει τους πάντες και κυρίως τον εαυτό της ότι θα κλείσει την αξιολόγηση άμεσα. Δυστυχώς βλέπουμε ότι χάθηκε άλλη μια ευκαιρία, καθώς και το ερχόμενο Eurogroup της Δευτέρας και αυτό το ορόσημο φαίνεται να παραπέμπεται στις καλένδες. Η έννοια της εθνικής ήττας δυστυχώς έχει φτάσει σε ένα άλλο επίπεδο.

Δύο χρόνια τώρα, κυρίες και κύριοι της Κυβέρνησης, επιμένετε σε πράγματα τα οποία θέλετε να πετύχετε και στα οποία δυστυχώς συνεχώς αποτυγχάνετε. Χάνετε χρόνο που επιδεινώνει τη θέση της χώρας, την πραγματικότητα στην ελληνική οικονομία και στην κοινωνία. Και βεβαίως κάποιες πανωλεθρίες παρουσιάζονται ως συμβιβασμός ή ενδεχομένως ακόμα και ως επιτυχία.

Σήμερα διάβαζα ότι τις τελευταίες σαράντα πέντε ημέρες ακριβώς λόγω αυτής της παρατεταμένης αβελτηρίας, της ακινησίας και της αβεβαιότητας που υπάρχει στην ελληνική οικονομία, οι καταθέσεις μειώθηκαν γύρω στα 2,5 δισεκατομμύρια ευρώ και αυξήθηκαν και τα «κόκκινα» δάνεια κατά 500 εκατομμύρια ευρώ. Αυτά μόνο τις τελευταίες σαράντα πέντε ημέρες. Και δυστυχώς η Κυβέρνηση αυτήν τη στιγμή δεν κλείνει την αξιολόγηση.

Βεβαίως τα επικοινωνιακά παιχνίδια συνεχίζονται. Ο κ. Τσίπρας επιδίδεται εδώ και δεκαπέντε ημέρες σε έναν αγώνα με τον κ. Τσακαλώτο για το ποιος θα διαψεύσει τον άλλο περισσότερο. Από τη μια ο κύριος Πρωθυπουργός λέει ότι δεν θα πάρει ούτε ένα ευρώ πρόσθετα μέτρα και από την άλλη ο Υπουργός Οικονομικών λέει ότι αυτό είναι ένας διαπραγματευτικός ελιγμός και προετοιμάζει μέτρα ύψους 2% περίπου του Ακαθάριστου Εθνικού Προϊόντος.

Την ίδια στιγμή κάποιοι χρεοκοπημένοι επιχειρηματίες με τα λεφτά τους στο εξωτερικό, κάποιοι αφελείς δημοσιολόγοι και πονηροί κερδοσκόποι επαναφέρουν στη δημόσια σφαίρα τη συζήτηση περί Grexit.

Δυστυχώς βρισκόμαστε για άλλη μία φορά στο σημείο που οι προειδοποιήσεις γίνονται γεγονότα. Το τι σημαίνει η αβεβαιότητα και αυτή η καθυστέρηση για την ελληνική οικονομία, τις επιχειρήσεις και τους εργαζομένους, οι οποίοι είναι οι μόνοι που δεν κάνουν διακοπές από την πραγματικότητα, νομίζω ότι δεν χρειάζεται να το πούμε εμείς, το λένε όλοι οι δείκτες.

Μάλιστα πρόσφατα σας «βάρεσε καμπανάκι» και η ΕΛΣΤΑΤ, η οποία ανακοίνωσε υποχώρηση του ΑΕΠ κατά 0,4%. Αντίστοιχο επίσης μήνυμα σάς έστειλε και ο κ. Βίζερ. Δυστυχώς έχουμε φτάσει στο σημείο ο κ. Βίζερ να έχει περισσότερο ενδιαφέρον για την ελληνική οικονομία από την ίδια την Κυβέρνηση.

Εγώ πραγματικά, κυρίες και κύριοι Υπουργοί και αγαπητοί συνάδελφοι της συμπολίτευσης, θέλω να σας ρωτήσω: Θέλετε να κλείσει η αξιολόγηση; Δεν διδαχθήκατε τόσο καιρό από τα λάθη σας, ότι όσο καθυστερείτε, ανεβαίνει το πραγματικό κόστος για τον ελληνικό λαό και την κοινωνία; Και εν πάση περιπτώσει ας μας πείτε τι διαπραγματεύεστε.

Κυρία Υπουργέ, δράττομαι της ευκαιρίας που βρίσκεστε εδώ σήμερα -νομίζω ότι είναι και ευκαιρία να απαντήσετε και προς τον ελληνικό λαό- να θέσω κάποια καίρια ερωτήματα που αφορούν το χαρτοφυλάκιό σας:

Πρώτον, συνεχίζετε να είστε κατά των ευέλικτων μορφών απασχόλησης που σύμφωνα με όλα τα επίσημα στοιχεία και το ΕΡΓΑΝΗ φαίνεται ότι τη διετία 2015 – 2016, επί ΣΥΡΙΖΑ εκτοξεύτηκαν; Εκεί που ήταν μειοψηφία, έγιναν πλειοψηφία. Νομίζω ότι αυτό δεν μπορείτε να το αμφισβητήσετε. Αυτήν τη στιγμή έξι στους δέκα εργαζομένους εργάζονται με μορφή ευέλικτης εργασίας.

Και ερωτώ: Βάλατε στο τραπέζι των διαπραγματεύσεων την κατάργηση της ευελιξίας;

Δεύτερον, το θέμα του επιδόματος ανεργίας, η διακηρυγμένη θέση του ΣΥΡΙΖΑ, η οποία ήταν να επεκταθεί και να αυξηθεί εις διπλούν, παραμένει ως θέση; Το έχετε βάλει στη διαπραγμάτευση;

Τρίτον, η στάση στο θέμα των ομαδικών απολύσεων είναι ίδια ή έχει αλλάξει; Θα μπορέσετε να παρουσιάσετε σήμερα στους Έλληνες πολίτες μια εικόνα για το τι συζητάτε ή αυτό το δικαίωμα θα είναι αποκλειστικά των συναδέλφων του ΣΥΡΙΖΑ σε κλειστές συναντήσεις;

Θα σταθώ, επίσης, και στη μεταρρύθμιση του ασφαλιστικού. Είναι ίσως η πρώτη φορά που ένας νόμος ο οποίος ψηφίστηκε και εφαρμόζεται από 1-1-2017, κινδυνεύει να παραπεμφθεί στις καλένδες, ένας νόμος ο οποίος έχει ήδη δημιουργήσει το παράδοξο να διαμαρτύρονται και οι εργαζόμενοι και οι εργοδότες, να πλήττονται δηλαδή ευθέως οι αδύναμοι και ταυτόχρονα να εκδικείται και αυτούς οι οποίοι πραγματικά παράγουν.

Πρόσφατο παράδειγμα, βεβαίως, μετά το αλαλούμ για τις ανεφάρμοστες διατάξεις με τα «μπλοκάκια», τα διπλά ειδοποιητήρια. Ρωτώ: Τα ειδοποιητήρια για την καταβολή των ασφαλιστικών εισφορών του Ιανουαρίου του 2017 είναι πλήρη, κυρία Υπουργέ; Περιλαμβάνουν εισφορές υπέρ επικουρικής και εφάπαξ; Θα κληθούν ή όχι εκατοντάδες χιλιάδες ασφαλισμένοι να πληρώσουν για τον ίδιο μήνα συμπληρωματικό ποσό που φτάνει έως και 11%, συνέπεια της εκούσιας ή ακούσιας παράλειψής του από τα ειδοποιητήρια; Προκαλείται ή όχι σύγχυση, όταν κανείς δεν ξέρει ποιος είναι ο τελικός λογαριασμός για τις εισφορές του μήνα;

Θα ήθελα, παρακαλώ, να μου πείτε: Η καταβολή του ποσού που αναγράφεται στο ειδοποιητήριο τους διασφαλίζει ασφαλιστική ενημερότητα, όταν λείπει η εισφορά υποχρεωτικής επικουρικής σύνταξης και του εφάπαξ;

Άλλο παράδειγμα. Ένα από τα επαγγέλματα που επλήγησαν περισσότερο από την κρίση είναι αυτό των μηχανικών και ιδιαίτερα αυτό των αυτοαπασχολούμενων μηχανικών. Έρχεστε τώρα, δυστυχώς, να εξοντώσετε επαγγελματικά εκείνους τους μηχανικούς οι οποίοι κατάφεραν να απασχολούνται ως μισθωτοί στον ιδιωτικό τομέα. Οδηγεί ή όχι στον διπλασιασμό των εισφορών για κύρια ασφάλιση τους παλαιούς ασφαλισμένους μισθωτούς μηχανικούς του ιδιωτικού τομέα η αλλαγή του θεσμικού πλαισίου για τις εισφορές; Καταργείται ή όχι με την έκτη κατά σειρά εγκύκλιο που εξέδωσε ο ΕΦΚΑ το πλαφόν των 415 ευρώ, που ίσχυε για τις εισφορές εργοδοτών και εργαζομένων στην περίπτωση των ασφαλισμένων πριν το 1993; Φτάνουν ή όχι το 46% συνολικά οι εισφορές αυτής της κατηγορίας εργαζομένων;

Νομίζω ότι είναι ερωτήματα που θα έπρεπε να απαντηθούν και νομίζω ότι απασχολούν το σύνολο της ελληνικής κοινωνίας και καλό είναι, αν έχετε δευτερολογία, κυρία Υπουργέ, κάποια από αυτά να τα απαντήσετε.

Έρχομαι τώρα στο σημερινό σχέδιο νόμου. Στηρίξαμε επί της αρχής και στην πλειοψηφία των άρθρων το παρόν νομοσχέδιο. Βεβαίως, δεν μπορώ να μην παρατηρήσω το γεγονός ότι πρόκειται για έναν νόμο ο οποίος θα μείνει στη μνήμη των περισσοτέρων πιο πολύ για τις τροπολογίες που περιέχει παρά για τον κύριο κορμό των άρθρων του. Η Υπουργός κ. Φωτίου έφερε μια τροπολογία για τα σχολικά γεύματα. Εδώ, βεβαίως, νομίζω ότι θα μπορούσα να χρησιμοποιήσω τη φράση «και να θέλει να αγιάσει κανείς δεν μπορεί». Επί της ουσίας, αν δεν κάνω λάθος, τα κόμματα συμφώνησαν. Βάζετε, όμως, ακόμα μια φορά την Αντιπολίτευση να σκεφθεί διπλά και τριπλά τη θέση της σχετικά με τον τρόπο με τον οποίο την φέρνετε. Η τροπολογία στην παράγραφο 4 εξηγεί την αναγκαιότητα των απευθείας αναθέσεων λόγω του πιλοτικού χαρακτήρα του προγράμματος και μάλιστα, η κυρία Υπουργός, μιλώντας στην επιτροπή για τον πιλοτικό χαρακτήρα, είπε ότι αυτό θα ισχύει μέχρι το Πάσχα.

Βεβαίως, εδώ τίθεται ένα ερώτημα: Πόσα πιλοτικά προγράμματα για τα σχολικά γεύματα θα κάνετε; Δεν ξεκινήσατε πέρυσι τέτοια εποχή μαζί με το Γεωπονικό Πανεπιστήμιο Αθηνών την εφαρμογή ενός πιλοτικού προγράμματος για τα σχολικά γεύματα στα σχολεία του Δήμου Περάματος; Στις 12 Δεκεμβρίου του 2016 δεν εξέδωσε το Υπουργείο Παιδείας οδηγίες για την εφαρμογή του και στον Δήμο Τρικκαίων και στον Δήμο Καβάλας;

Στις 9 Φεβρουαρίου του 2017 έχουμε νέο πιλοτικό πρόγραμμα. Δεν υπέγραψε την επέκταση του προγράμματος σίτισης σε σχολικά γεύματα επτά δήμων του δυτικού τομέα Θεσσαλονίκης;

Επομένως, σε ποιο πιλοτικό πρόγραμμα και χαρακτήρα, κυρία Υπουργέ, αναφέρεστε; Πιλοτικό πρόγραμμα σημαίνει ότι ξεκινώ, κάνω ένα πρωτοπόρο πρόγραμμα και μετά βάσει αυτού ακολουθούν και τα υπόλοιπα. Εγώ σας ανέφερα ήδη πέντε πιλοτικά προγράμματα τα οποία έχετε κατ’ ευφημισμόν βαφτίσει με αυτόν τον τρόπο, προκειμένου να προχωράτε με αυτές τις διαδικασίες.

Εν πάση περιπτώσει, αφού θέλετε να επεκτείνετε το πρόγραμμα, γιατί δεν ακολουθήσατε τη μέχρι τώρα διαδικασία για τα σχολικά γεύματα και την αλλάζετε τώρα, υιοθετώντας τη λογική των απευθείας αναθέσεων; Το Γεωπονικό Πανεπιστήμιο Αθηνών που μέχρι σήμερα σχεδίαζε τα σχολικά γεύματα θα έχει κάποιον ρόλο και κάποιον λόγο;

Δεύτερο ερώτημα. Η παράγραφος 5 της τροπολογίας λέει ότι οι δαπάνες για τη δράση του προγράμματος καλύπτονται από πιστώσεις είτε του Υπουργείου Εργασίας είτε του εθνικού σκέλους του Προγράμματος Δημοσίων Επενδύσεων του ως άνω Υπουργείου.

Και πάλι ρωτώ: Για ποιον λόγο δεν υπάρχει πρόβλεψη στη συγκεκριμένη τροπολογία ότι οι δαπάνες θα μπορούν να καλυφθούν ακόμα και από κοινοτικά κονδύλια; Να θεωρήσουμε ότι πρόκειται για μία παράλειψη ή και εδώ πέρα υποκρύπτεται κάποια σκοπιμότητα με το γεγονός ότι τα κοινοτικά κονδύλια ενδεχομένως θα πρέπει να υπόκεινται σε κάποιους ελέγχους από τα αντίστοιχα κοινοτικά όργανα; Περισσεύουν τόσα πολλά χρήματα στο Πρόγραμμα Δημοσίων Επενδύσεων ή στον τακτικό προϋπολογισμό του Υπουργείου Εργασίας ή έχετε τόσο πολύ μεγάλη απορροφητικότητα των κοινοτικών κονδυλίων τα οποία σας περισσεύουν;

Τρίτον, λέτε ότι δεν είχατε εξασφαλίσει νωρίτερα τα 25 περίπου εκατομμύρια που χρειαζόταν το πρόγραμμα. Ρωτώ και πάλι: Από ποιον έπρεπε να τα εξασφαλίσετε; Από τη διαπραγμάτευση με τους θεσμούς; Εδώ κινδυνέψατε για 600 εκατομμύρια για τους συνταξιούχους να τινάξετε όλη τη διαπραγμάτευση στον αέρα και μου λέτε ότι δεν μπορείτε να βρείτε τα 25 εκατομμύρια;

Βεβαίως το πιο ωραίο στην τροπολογία, κυρίες και κύριοι της συμπολίτευσης κυρίως –και θα το διαβάσω και για τα Πρακτικά- που πηγαίνετε στα κανάλια και επιχειρηματολογείτε, όπως και εδώ, ότι επί των ημερών ΣΥΡΙΖΑ όλοι οι κοινωνικοί δείκτες πήγαν προς το καλύτερο, είναι –και διαβάζω επί λέξει την αιτιολογική έκθεση, η οποία έχει βεβαίως και τις υπογραφές των Υπουργών της Κυβέρνησης- το εξής: «Σύμφωνα με την έρευνα εισοδήματος και των συνθηκών διαβίωσης των νοικοκυριών έτους 2015, διενεργηθείσα από την Ελληνική Στατιστική Αρχή –ΕΛΣΤΑΤ- ο κίνδυνος φτώχειας για παιδιά ηλικίας 0-17 ετών ανέρχεται σε 26,6%, σημειώνοντας αύξηση κατά 1,1 ποσοστιαία μονάδα σε σχέση με το 2014».

Σε σχέση, δηλαδή, με την προηγούμενη διακυβέρνηση, η δική σας διακυβέρνηση οδήγησε σε αύξηση της παιδικής φτώχειας –κάτι που ομολογείτε εδώ- κατά 1,1%. Και πολλές φορές έχετε, αν θέλετε, το θράσος και λέτε ότι όλοι οι κοινωνικοί δείκτες επί διακυβέρνησης ΣΥΡΙΖΑ και Ανεξαρτήτων Ελλήνων πήγαν προς το καλύτερο. Είναι η πρώτη δημόσια ομολογία και νομίζω ότι αυτό δεν χωρεί καμμιάς αμφισβήτησης. Δυστυχώς δεν έχετε πειστικά επιχειρήματα.

Καλή τη πίστει, κυρία Υπουργέ, σας ζητώ να αποσύρετε την τροπολογία και να την καταθέσετε με έναν σωστό τρόπο, τον οποίο να προβλέπει η κανονιστική διαδικασία, ώστε να μην υπάρχουν αυτές οι σκιές.

Και έρχομαι πολύ σύντομα στις τροπολογίες.

Όσον αφορά την τροπολογία για τους πυροσβέστες, νομίζω ότι είναι μια άλλη απόδειξη κακού χειρισμού από την πλευρά της Κυβέρνησης, όσον αφορά τον προγραμματισμό στο ζήτημα των προσλήψεων και βεβαίως, κατά τη γνώμη μας, όπως είπαν κι άλλοι ομιλητές, δεν αποτελεί λύση, αλλά έναν εμπαιγμό και μια κοροϊδία προς τους χιλιάδες εργαζομένους.

Νομίζω ότι κι άλλοι συνάδελφοι -όχι μόνο από τη Νέα Δημοκρατία, αλλά και από άλλα κόμματα- ανέδειξαν ότι είχατε όλον τον απαραίτητο χρόνο ακριβώς για να προχωρήσετε στα προεδρικά διατάγματα που απαιτούσε ο ν.4249/2014, ώστε να μην χρειάζονταν αυτήν τη στιγμή αυτές οι εμβαλωματικές διαδικασίες, προκειμένου να ικανοποιήσετε -ή να νομίζετε ότι ικανοποιείτε- αυτούς τους ανθρώπους.

Αν πιστεύετε ότι μπορείτε να φέρετε με κάποιον άλλο τρόπο μια οριστική και δίκαιη λύση του ζητήματος, εμείς είμαστε εδώ να τη συζητήσουμε και βεβαίως και να τη στηρίξουμε.

Όσον αφορά την τροπολογία για τις προκαταβολές των προμηθευτών ηλεκτρικής ενέργειας -για την οποία επίσης είμαστε αρνητικοί-, πραγματικά δεν ξέρει κανείς τι να πρωτοθαυμάσει από τη σύνταξη της τροπολογίας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Σε ένα λεπτό τελειώνω, κύριε Πρόεδρε.

Για παράδειγμα, αναρωτιέμαι τι θα πει «προκαταβολές έναντι ληξιπρόθεσμων οφειλών». Οι ληξιπρόθεσμες οφειλές, κυρίες και κύριοι συνάδελφοι, δεν προκαταβάλλονται, αλλά ρυθμίζονται.

Δεύτερον. Μπορείτε να προκαταβάλλετε οφειλές σε ιδιώτη με βάση το δημόσιο λογιστικό; Εδώ ένα απλό ταξίδι κάνει κάποιος από την Κυβέρνηση, Υπουργός ή ακόμα και ο Πρωθυπουργός, και πρέπει τα ταξιδιωτικά έγγραφα και όλες οι δαπάνες να πληρώνονται εκ των υστέρων. Έρχεστε, λοιπόν, εσείς προκαταβολικά να πληρώσετε ιδιωτικές εταιρείες και καλείστε με αυτόν τον τρόπο να προασπίσετε το δημόσιο συμφέρον;

Τρίτον, τι υποχρεώσεις έχετε ήδη δημιουργήσει προς αυτές τις εταιρείες; Πότε προλάβατε; Νομίζω ότι θα έπρεπε να μας το απαντήσετε.

Όσον αφορά την τροπολογία Βουλευτών του ΣΥΡΙΖΑ –βέβαια δεν έχει μιλήσει ακόμα η κυρία Υπουργός αν την κάνει δεκτή, αλλά θα κάνω μια αναφορά-, θα ήθελα να μου πείτε κάτι. Βεβαίως εδώ θα έπρεπε να είναι ο αρμόδιος Υπουργός Εθνικής Άμυνας, ο άμεσα ενδιαφερόμενος, για να μας πει αν κάνει δεκτή ή όχι την τροπολογία των Βουλευτών του ΣΥΡΙΖΑ.

Δυστυχώς, όμως, για άλλη μια φορά εκμεταλλεύεστε ένα εξαιρετικά ευαίσθητο θέμα για να περάσετε μια διοικητική διαδικασία που παρεκκλίνει από κάθε έννοια δικαίου και διαφάνειας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Επιπλέον λέτε ότι οι δαπάνες γι’ αυτές τις δράσεις καλύπτονται από τις πιστώσεις του Ταμείου Ασύλου. Έχετε συνεννοηθεί με τα αρμόδια όργανα της Ευρωπαϊκής Ένωσης γι’ αυτό ή προβλέπεται και γι’ αυτό διαγωνιστική διαδικασία; Είναι το ΥΠΕΘΑ δικαιούχος του Ταμείου Ασύλου ή όχι;

Θα ήθελα απαντήσεις επί αυτών των αιτημάτων και των ερωτημάτων, γιατί νομίζω ότι θα πρέπει να ακουστούν σ’ αυτήν την Αίθουσα και να καταγραφούν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε τον Κοινοβουλευτικό Εκπρόσωπο της Νέας Δημοκρατίας κ. Κεφαλογιάννη.

Τον λόγο έχει ο Κοινοβουλευτικός Εκπρόσωπος της Χρυσής Αυγής κ. Ιωάννης Αϊβατίδης. Μετά θα μιλήσει ο κ. Μαντάς και θα κλείσουμε.

Ορίστε, κύριε Αϊβατίδη, έχετε τον λόγο.

**ΙΩΑΝΝΗΣ ΑΪΒΑΤΙΔΗΣ:** Ευχαριστώ, κύριε Πρόεδρε.

Θα ξεκινήσω με κάποια ζητήματα που αφορούν αυτό καθαυτό το εισαχθέν σχέδιο νόμου για το Εθνικό Μητρώο Φορτοεκφορτωτών, αλλά και για το Εθνικό Μητρώο των Ιδιωτικών Φορέων Κοινωνικής Φροντίδας.

Πιστεύω ότι θα πρέπει να συμπεριληφθεί στις σχετικές διατάξεις και συγκεκριμένα στο άρθρο 2, παράγραφος 4 εδάφιο δδ΄ και στο άρθρο 3, παράγραφος 6 εδάφιο γ΄ ότι δεν θα μπορεί κάποιος να εντάσσεται στο Εθνικό Μητρώο Φορτοεκφορτωτών εάν διώκεται για οιαδήποτε κακουργηματική πράξη.

Αυτό το λέμε, διότι, όπως είναι διατυπωμένο το άρθρο, μπορεί, για παράδειγμα, κάποιος ο οποίος διώκεται για ανθρωποκτονία εκ προθέσεως να συμπεριληφθεί στο Εθνικό Μητρώο Φορτοεκφορτωτών.

Μία δεύτερη παρατήρηση αφορά, επίσης, το άρθρο 3 και συγκεκριμένα στην παράγραφο 4 γ΄ για την εγγραφή μέσω ηλεκτρονικού συστήματος και τη μη υποχρέωση υποβολής άμα τη αιτήσει των δικαιολογητικών. Πιστεύω ότι μπορεί να βρεθεί μία ειδική ηλεκτρονική φόρμα, έτσι ώστε να αποστέλλονται άμα τη αιτήσει τα δικαιολογητικά των ενδιαφερομένων.

Όσον αφορά στο Κεφάλαιο Β΄, πράγματι είναι σημείο των καιρών, απαράδεκτο, ενδεχομένως και αντισυνταγματικό, ότι εκχωρούνται υποχρεώσεις ζωτικής σημασίας του ελληνικού κράτους σε ιδιωτικούς φορείς. Ειδικά αναφέρομαι στις μη κυβερνητικές οργανώσεις. Θα πρέπει να υπάρξει ρητή πρόβλεψη –βάσει του σχεδίου που έχει εισαχθεί, δεν υπάρχει κάτι τέτοιο, ίσως μπορεί να προστεθεί είτε τώρα είτε σε δεύτερο χρόνο- για μη κυβερνητικές οργανώσεις ή ιδιωτικούς φορείς κοινωνικής φροντίδας, για να μην το εξειδικεύσουμε, που έχουν ύποπτη αντεθνική δραστηριότητα ή παράνομη δραστηριότητα, όπως την κατήγγειλε ο Υπουργός Εξωτερικών, ο οποίος μάλιστα παρέπεμψε ενώπιον της εισαγγελικής αρχής σαράντα τρεις μη κυβερνητικές οργανώσεις για παράνομη δραστηριότητα. Είναι θέματα, λοιπόν, τα οποία η Κυβέρνηση θα πρέπει να τα δει πολύ σοβαρά.

Όσον αφορά στην τροπολογία για τη θέσπιση προγράμματος για τα σχολικά γεύματα, αυτή αποτελεί ένα ημίμετρο. Παρ’ ότι εμφανίζεται ως μία αιφνίδια ανάγκη, αυτό δεν ισχύει. Αυτή η δήθεν αιφνίδια ανάγκη έχει ένα και μόνο έρεισμα στο νομοθετικό έργο της Κυβέρνησης και αυτό είναι η απευθείας ανάθεση, δηλαδή η πάγια πρακτική της δήθεν αιφνίδιας κινητοποίησης της Κυβερνήσεως για τη λήψη ενός μέτρου.

Η απευθείας ανάθεση σε κάθε περίπτωση είναι κατακριτέα και ύποπτη, θα έλεγα. Επομένως, καταψηφίζουμε την τροπολογία για τα σχολικά γεύματα με το σκεπτικό που προανέφερα.

Καταψηφίζουμε, επίσης, την τροπολογία που αφορά στους πυροσβέστες επί θητεία πενταετούς υποχρέωσης και είμαστε κάθετα αντίθετοι σ’ αυτό το απαράδεκτο καθεστώς της εκλογικής ομηρίας κοινωνικών ομάδων. Στο πλαίσιο αυτής της τακτικής, η Κυβέρνηση εισήγαγε τη συγκεκριμένη τροπολογία.

Η Χρυσή Αυγή, επειδή ακριβώς αυτή η τροπολογία αποτελεί ένα γνήσιο ημίμετρο, ένα μνημείο εμπαιγμού της συγκεκριμένης κοινωνικής ομάδας, ένα ακόμα δείγμα της ερμαφρόδιτης εντιμότητας που έχει επιδείξει στο παρελθόν, κατά Αλέξιο Μητρόπουλο, τον τέως Αντιπρόεδρο της Βουλής, κατέθεσε συγκεκριμένη τροπολογία η οποία λύνει –ή θα μπορούσε να λύσει- οριστικά το θέμα των πυροσβεστών. Αυτή είναι η τροπολογία με γενικό αριθμό 922 και ειδικό αριθμό 80.

Θα αναγνώσω δύο αποσπάσματα προκειμένου να καταστεί σαφές για ποιο λόγο η Χρυσή Αυγή καταψηφίζει την υπουργική τροπολογία ως γνήσιο ημίμετρο –υποκριτικό, μάλιστα- και εισάγει τη συγκεκριμένη τροπολογία, προκειμένου να επιλυθεί αυτό το μείζον πρόβλημα.

«Πυροσβέστες πενταετούς υποχρέωσης, τουλάχιστον απόφοιτοι λυκείου, μετά τη συμπλήρωση της πενταετούς υπηρεσίας μπορούν να παραμείνουν μόνιμα στο Πυροσβεστικό Σώμα, ύστερα από αίτησή τους, εντασσόμενοι στο μόνιμο Πυροσβεστικό προσωπικό με το βαθμό του Πυροσβέστη, εφόσον κριθούν ικανοί από το αρμόδιο Πρωτοβάθμιο Συμβούλιο Πυροσβεστών. Όσον αφορά δε στους ήδη υπηρετούντες Πυροσβέστες πενταετούς υποχρέωσης, εντάσσονται αυτοδίκαια από 1η Φεβρουαρίου του τρέχοντος έτους στο μόνιμο προσωπικό του Πυροσβεστικού Σώματος, καταλαμβάνοντας νέες οργανικές θέσεις που θα συστηθούν με Προεδρικό Διάταγμα, με ταυτόχρονη βέβαια κατάργηση των ισάριθμων οργανικών θέσεων της ειδικής κατηγορίας από όπου προέρχονται».

Στο σημείο αυτό θα ήθελα να αναφερθώ στην περιρρέουσα οικονομική ατμόσφαιρα, για να αντιληφθεί ο ελληνικός λαός σε ποια κατάσταση έχει περιέλθει οικονομικά η χώρα, ο Έλλην πολίτης με ευθύνη των κυβερνήσεων της Νέας Δημοκρατίας, του ΠΑΣΟΚ, του ΣΥΡΙΖΑ και των Ανεξαρτήτων Ελλήνων. Τα χρέη προς την εφορία και τα ταμεία βρίσκονται πραγματικά εκτός ελέγχου. Η υπερφορολόγηση των τελευταίων ετών έχει διογκώσει τα ληξιπρόθεσμα χρέη προς εφορίες και ασφαλιστικά ταμεία. Είναι συνολικά 115 δισεκατομμύρια ευρώ, εκ των οποίων τα 95 δισεκατομμύρια ευρώ αφορούν τις εφορίες και τα 20 δισεκατομμύρια τα ασφαλιστικά ταμεία.

Φέτος τα χρέη προς την εφορία αναμένεται να αυξηθούν περαιτέρω, μάλιστα με ρυθμό πάνω από 1 δισεκατομμύριο ευρώ τον μήνα. Προ της κρίσεως, το έτος 2010, το ποσοστό είσπραξης των φόρων και προστίμων ήταν περίπου 75%. Τώρα, όμως είναι μόνο 45%. Οι νέες συντάξεις του δημοσίου θα μειωθούν περίπου 15% με 18%. Τα δε νέα χρέη του ελληνικού δημοσίου προς τους προμηθευτές θα φθάσουν το ύψος των 1,6 δισεκατομμυρίων ευρώ. Αυτά, βέβαια, είναι νοσηρά προϊόντα της δήθεν αριστερής, πλην όμως νεοφιλελεύθερης ακραίας πολιτικής του ΣΥΡΙΖΑ και των ΑΝΕΛ.

Εδώ θα έλθω στην περιγραφή ενός ψυχολογικού φαινομένου, το οποίο επονομάζεται «good cop, bad cop», ο καλός και ο κακός αστυνομικός. Στη διαδικασία της αξιολόγησης, η οποία είναι εν εξελίξει, διαπιστώνουμε ότι ο κακός διαπραγματευτής από την πλευρά των θεσμών, ο Σόιμπλε, τονίζει εμφατικά και προσβλητικά -είναι δεδομένο αυτό-, ότι οι Έλληνες ζουν πάνω από τις δυνατότητες τους. Απειλεί δε με Grexit με την πρώτη ευκαιρία.

Από την άλλη πλευρά είναι ο Μοσκοβισί, ο καλός αστυνομικός, ο «καλός» διαπραγματευτής, ο οποίος ήλθε στην Ελλάδα, είπε ότι η ελληνική οικονομία πάει καλύτερα και έχουν ληφθεί ενθαρρυντικά μέτρα. Αυτή η τακτική η οποία έχει προ δεκαετιών υιοθετηθεί από την CIA και φαίνεται ότι μετέρχονται και οι θεσμοί στην τρέχουσα χρονική περίοδο, προϋποθέτει ανωριμότητα του υποκειμένου της ανάκρισης ή διαπραγμάτευσης.

Πράγματι, ο Πρωθυπουργός μας, ο Αλέξης Τσίπρας, ο Έλλην Πρωθυπουργός είναι ένας ανώριμος διαπραγματευτής. Αυτό το έχουν αντιληφθεί οι θεσμοί, γι’ αυτό και τον πιέζουν με το συγκεκριμένο σύστημα. Βέβαια, κάποιες στιγμές αποσπασματικά, προσπαθεί να δημιουργήσει κάποια αντίμετρα σε αυτό το σύστημα πίεσης που υφίσταται, κινούμενος όμως, πάλι προς τη λανθασμένη κατεύθυνση, διότι δεν θα πρέπει, δεν συνάδει με την ιδιότητα του Πρωθυπουργού, να θίγονται υπολήψεις, ακόμα κι αν αυτή η παρατήρηση αφορά τον Βόλφανγκ Σόιμπλε.

Για τη μνημονιακή εξαθλίωση του ελληνικού λαού είναι από κοινού συνυπεύθυνες οι κυβερνήσεις της Νέας Δημοκρατίας και του ΠΑΣΟΚ, όπως προείπα, αλλά και των ΣΥΡΙΖΑ-ΑΝΕΛ.

Ειδικά, όμως, το τρίτο μνημόνιο, αυτό που υπέγραψε ο Αλέξης Τσίπρας, είναι το πλέον εθνοφθόρο. Αναγνώρισε πλήρως το δημόσιο χρέος της χώρας. Υποχρέωσε με την υπογραφή του τις μελλοντικές κυβερνήσεις να δεσμεύονται για την αποπληρωμή του. Τέλος, μέσω του υπερταμείου ενεχυρίασε τη δημόσια περιουσία, τον πλούτο της Ελλάδος.

Μόνο η Χρυσή Αυγή εγγυάται την αποδέσμευση απ’ αυτά τα εθνοφθόρα, τα εθνοκτόνα μνημόνια. Εγγυάται μία εθνική αναγέννηση με μία εθνοκεντρική κυβέρνηση της Χρυσής Αυγής.

Ευχαριστώ.

(Χειροκροτήματα από την πτέρυγα της Χρυσής Αυγής)

**ΠΡΟΕΔΡΕΥΩΝ (Αναστάσιος Κουράκης):** Προχωρούμε με τον τελευταίο εκ των Κοινοβουλευτικών Εκπροσώπων, τον κ. Χρήστο Μαντά, Κοινοβουλευτικό Εκπρόσωπο του ΣΥΡΙΖΑ.

**ΧΡΗΣΤΟΣ ΜΑΝΤΑΣ:** Κύριε Πρόεδρε, κυρίες Υπουργοί, κυρίες και κύριοι Βουλευτές, η συζήτηση επί του νομοσχεδίου νομίζω ότι δείχνει πολλά σημεία σύγκλισης και άρα δεν θέλω να ασχοληθώ μ’ αυτό το θέμα. Άλλωστε ο εισηγητής μας και οι ομιλητές από τη δική μας πλευρά έχουν αναλύσει πλήρως τα ζητήματα.

Θέλω να ξεκινήσω, κυρίες Υπουργοί, λέγοντας ότι έχω συνυπογράψει μία βουλευτική τροπολογία. Σας λέω να μην την κάνετε αποδεκτή, προκειμένου να κάνουμε τις όποιες διορθώσεις χρειάζονται, έτσι ώστε να είναι σαφή τα πράγματα και να μην υπάρχει ούτε η παραμικρή δυνατότητα να παρερμηνευτεί.

Είναι απολύτως προφανές ότι η δική μας προσπάθεια, έχοντας μία εμπειρία του πεδίου ειδικά στο θέμα των ασυνόδευτων προσφυγόπουλων, ήταν να πάμε πολύ γρήγορα -γιατί οι ανάγκες είναι πράγματι επείγουσες- στη συνδρομή του Υπουργείου Εθνικής Άμυνας και των μηχανισμών του που έδωσε δείγματα γραφής και στην πρώτη περίοδο της κρίσης, συμβάλλοντας πολύ στη δημιουργία των ανοικτών κέντρων φιλοξενίας. Η προσπάθειά μας ήταν να πάμε γρήγορα σ’ αυτό και να αποκαταστήσουμε δομές που έχει το κράτος για τα προσφυγόπουλα, αλλά και με μια προοπτική, διότι παραλάβαμε μηδέν δομές. Αυτή είναι η πραγματικότητα. Ήμασταν ως χώρα απροετοίμαστοι και κανένας δεν είχε σκεφτεί αυτό το ενδεχόμενο που προφανώς υπήρχε.

Συνεπώς, προτείνω να μη γίνει αποδεκτή η τροπολογία, να τη δούμε καλύτερα, να συμβάλουμε κι εμείς με την εμπειρία μας, έτσι ώστε να μπορέσουμε να κάνουμε το καλύτερο δυνατό πολύ γρήγορα και πολύ αποτελεσματικά και με μία προοπτική για τις υποδομές, επειδή έχουμε ένα κτηριακό απόθεμα απίστευτο ως δημόσιο. Δεν το έχουμε δει ποτέ για δεκάδες χρόνια. Ζούσαμε σε άλλες καταστάσεις, σε άλλες εποχές. Εν πάση περιπτώσει, να το κάνουμε έτσι. Το ένα είναι αυτό.

Το δεύτερο είναι ότι θα ήθελα να κάνω μία αναφορά σε ζητήματα που μπήκαν ιδιαίτερα από την πλευρά των Κοινοβουλευτικών Εκπροσώπων για την επικαιρότητα, αλλά και σε ζητήματα που έχουν να κάνουν πιο ειδικά με τα θέματα του αρμόδιου Υπουργείου που βρίσκεται σήμερα εδώ.

Εγώ αντιλαμβάνομαι ότι κάποιοι σ’ αυτή την Αίθουσα –και εννοώ κυρίως τις πολιτικές δυνάμεις που κυβέρνησαν τη χώρα αυτές τις δεκαετίες- εξακολουθούν να έχουν μία ιδιοκτησιακή αντίληψη για τη διακυβέρνηση της χώρας. Δεν μπορεί να τους φύγει αυτός ο πυρήνας, αυτή η κατάσταση την οποία για πρώτη φορά ζουν, διότι όλα αυτά τα χρόνια από τη Μεταπολίτευση και μετά, αλλά και πριν από τη Μεταπολίτευση –δεν λέω για τα χρόνια της δικτατορίας, είναι μια άλλη ιστορία αυτή- αυτές οι πολιτικές δυνάμεις κυριαρχούσαν στον τόπο μας. Αυτή είναι η πραγματικότητα.

Ε, τώρα κάπως έχει αλλάξει το πράγμα, τουλάχιστον για τη χώρα μας.

Εδώ θέλω να πω ότι δίνουμε μία μάχη πολύ μεγάλων διαστάσεων, έχοντας μία ευθύνη, σε μία πάρα πολύ δύσκολη στιγμή την οποία αναλάβαμε, έχοντας πλήρη γνώση και του επώδυνου συμβιβασμού που κάναμε και των επιπτώσεών του και προσπαθούμε με νύχια και με δόντια –πραγματικά προσπαθούμε και οι άνθρωποι το καταλαβαίνουν αυτό, η μεγάλη κοινωνική πλειοψηφία το αντιλαμβάνεται αυτό- να στήσουμε ξανά στα πόδια της τη χώρα, με την κοινωνία όρθια, με την κοινωνική πλειοψηφία όρθια. Προσπαθούμε να απομονώσουμε όσο γίνεται αυτές τις ακραίες φωνές, εντός κι εκτός, οι οποίες θέλουν πραγματικά να μας αποδομήσουν και να αποδομήσουν την ελπίδα, να μας βάλουν στο ίδιο κάδρο. Όχι. Δεν μπαίνουμε στο ίδιο κάδρο. Δεν θα πάρουμε. Θα συνεχίσουμε. Αυτό θα κριθεί στον ιστορικό χρόνο. Δεν θα κριθεί ούτε τον πρώτο χρόνο ούτε τον δεύτερο χρόνο. Έχουμε πολλά ακόμη επεισόδια να δούμε σε αυτήν τη διαδρομή. Δεν θα κριθεί.

Να έχετε –και απευθύνομαι σε όλες τις πλευρές της Βουλής, και στην Αριστερά και στο ΚΚΕ- μία ιστορική άποψη για το πώς γίνονται τα πράγματα. Κι εμείς θα θέλαμε πάρα πολύ εύκολα και γρήγορα -και είχαμε αυταπάτες, δεν διστάζουμε να το παραδεχτούμε- να γίνουν όλα τα πράγματα αυτόματα, να μονιμοποιηθούν όλοι οι άνθρωποι που καλύπτουν πάγιες και διαρκείς ανάγκες του δημοσίου, να μπορέσουμε να ανατάξουμε μία κατάσταση σε πολύ σύντομο χρονικό διάστημα. Θα θέλαμε. Δεν μπορούμε να το κάνουμε με τους ρυθμούς που θα θέλαμε. Όχι, όμως, από πάνω να λέτε ότι είτε πάμε σε άλλη κατεύθυνση και ξεπουλήσαμε είτε κάνουμε τα ίδια. Ε, όχι. Δηλαδή, αυτό το παραμύθι δεν έχει καμμία βάση. Θα γίνω πολύ συγκεκριμένος.

Είχαμε ή δεν είχαμε το 2010 ταμειακό πλεόνασμα 2,25 δισεκατομμύρια στα ασφαλιστικά ταμεία; Το 2015 παραλάβαμε ναι ή όχι ταμειακό έλλειμμα 1,3 δισεκατομμύρια; Πώς έγινε αυτή η κατάσταση; Παραλάβαμε μία χώρα κατεστραμμένη, ναι ή όχι; Χάσαμε 25% από τον πλούτο της χώρας μέσα στα χρόνια του μνημονίου ή φέραμε εμείς το Νομισματικό Ταμείο και τα μνημόνια;

Για να μην κάνουμε πλάκα, ας πούμε εδώ σε αυτήν την Αίθουσα: Το 2010 έως το 2014 στο ΙΚΑ μειώθηκαν περίπου 20% οι ασφαλισμένοι. Γιατί; Διότι εκτοξεύτηκε η ανεργία από το 10% στο 26%-27%. Τα ταμεία έχασαν 13 δισεκατομμύρια από το PSI. Τα έχασαν ή δεν τα έχασαν; Για να συνεννοηθούμε. Είχαμε έντεκα διαδοχικές μειώσεις συντάξεων ή μήπως εμείς τις δημιουργήσαμε;

Ρήτρα μηδενικού ελλείμματος, για την οποία κάποιοι δηλώνουν αμετανόητοι. Ξέρετε τι θα σήμαινε αυτό; Τουλάχιστον 30% οριζόντια μείωση των επικουρικών συντάξεων και εκατόν εξήντα χιλιάδες συντάξεις κολλημένες από το 2013. Μέσα σε έναν χρόνο, τον τελευταίο χρόνο, τις φέραμε στο μισό και μέχρι το τέλος του 2017 θα δώσουμε όλες τις συντάξεις. Τρελαινόμαστε από τη χαρά μας γι’ αυτό; Όχι, γιατί έχουμε συνείδηση του πράγματος. Ξέρουμε πόσο δύσκολο είναι το ασφαλιστικό σύστημα. Ξέρουμε ότι αν δεν ανατάξουμε, κυρίως, στον τομέα της απασχόλησης τα θέματα, δεν πρόκειται να έχει κανένα ασφαλιστικό σύστημα ουσιαστική προοπτική.

Όμως, μέσα σε πολύ δύσκολες συνθήκες, εκεί που μας έλεγαν: «Κόψτε 20% τις συντάξεις οριζόντια», κάναμε ό,τι καλύτερο μπορούσαμε. Έχουμε κάνει λάθη. Έχουμε αδυναμίες. Έχουμε δυσκολίες.

Δεν λέγατε από το πρωί μέχρι το βράδυ ότι ο ΕΦΚΑ δεν θα γίνει ποτέ; Το καταφέραμε μέσα σε πολύ σύντομο χρονικό διάστημα. Έχει δυσκολίες, ναι έχει δυσκολίες.

Μην αγνοείτε, όμως, ότι 80% των ασφαλισμένων του ΟΑΕΕ έχει χαμηλότερες εισφορές και αυτό όχι θεωρητικά, από τα στοιχεία των ειδοποιητηρίων που πήγαν ή ότι από τις τετρακόσιες σαράντα χιλιάδες αγρότες οι τετρακόσιες χιλιάδες έχουν την κατώτερη ασφαλιστική εισφορά ή ότι δεν θα υπήρχε αγροτική σύνταξη αν δεν βλέπαμε και δεν αντιμετωπίζαμε αυτό το θέμα στην ουσία του.

Ξαναλέω. Ούτε όλα τα κάναμε τέλεια ούτε όλα τα κάναμε σωστά. Έχουμε λάθη, παραλείψεις, αδυναμίες. Έχουμε μία κατεύθυνση, όμως, και αυτή δεν μπορεί να την αγνοεί κανένας και έχουμε μία ριζικά διαφορετική πολιτική από όλα όσα πέρασαν και γνώρισε ο ελληνικός λαός αυτά τα χρόνια. Δεν μηδενίζουμε προσπάθειες που έγιναν. Προς Θεού το έχουμε πει, αλλά όχι και έτσι!

Τέλος, κυρίες και κύριοι Βουλευτές, γνωρίζουμε πάρα πολύ καλά όλες και όλοι σε αυτήν την Αίθουσα ότι η χώρα βρίσκεται σε μία κρίσιμη κατάσταση -το συνειδητοποιούμε- κρίσιμη διαπραγμάτευση. Εδώ δεν υπάρχουν μισά λόγια.

Κύριοι της Αξιωματικής Αντιπολίτευσης, εσείς δεν λέγατε διά του Αντιπροέδρου σας, ναι ή όχι, να μην κλείσει ποτέ η αξιολόγηση για να πάμε σε εκλογές; Πόσο υπεύθυνη, δηλαδή, ήταν αυτή η στάση, για να καταλάβουμε; Πόσο υπεύθυνη;

**ΑΝΔΡΕΑΣ ΚΑΤΣΑΝΙΩΤΗΣ:** Ε, όχι εσείς για υπευθυνότητα!

**ΧΡΗΣΤΟΣ ΜΑΝΤΑΣ:** Κοιτάξτε. Να ακούτε.

**ΑΝΔΡΕΑΣ ΚΑΤΣΑΝΙΩΤΗΣ:** Και εσείς να ακούτε.

**ΧΡΗΣΤΟΣ ΜΑΝΤΑΣ:** Δεν σας έχω διακόψει, να ακούτε, λοιπόν. Πόσο υπεύθυνη ήταν αυτή η στάση, για να καταλάβουμε.

Έχει γίνει πιο ανοικτή διαπραγμάτευση σε αυτήν την χώρα από αυτήν; Τι μας λέτε; Ή μήπως κάνετε ότι δεν ξέρετε τι ακριβώς πιέσεις υπάρχουν και τι μέτρα απαιτούν; Για δικιά μας καθυστέρηση; Κάνουμε πλάκα; Πού καθυστερήσαμε ακριβώς, για να καταλάβω. Μήπως επειδή δεν είπαμε «ναι σε όλα» από την αρχή;

Θέλετε ή όχι να επανέρθει το κοινοτικό κεκτημένο στο επίπεδο του εργατικού δικαίου; Η επεκτασιμότητα, η καλύτερη, η ευνοϊκότερη ρύθμιση, η επαναφορά των συλλογικών διαπραγματεύσεων; Θα το πείτε ή θα λέτε γενικώς «εμείς είμαστε υπέρ της ελεύθερης οικονομίας, της ελεύθερης συνδιαλλαγής ανάμεσα στους εργαζόμενους και στους εργοδότες»;

Προσπαθείτε να κρυφτείτε, αλλά δεν κρύβεστε, δεν μπορείτε να κρυφτείτε, γιατί έχετε καθαρά μεροληπτική πολιτική υπέρ των λίγων. Αυτοί ήσασταν πάντα, εκεί θα είστε. Και με τη δική μας την προσπάθεια, που ξαναλέω για μια ακόμη φορά πως ούτε πανηγυρίζουμε ούτε για success story λέμε, αλλά πώς να το κάνουμε δύο χρόνια τα πιο σκληρά, το 2015 και το 2016, διαψεύσαμε τις προβλέψεις. Πώς θα γίνει; Αυτό είναι μία πραγματικότητα. Καλή; Λιγότερο καλή; Είναι μία πραγματικότητα, όμως. Με δυσκολίες; Με δυσκολίες. Με προβλήματα; Με προβλήματα.

Θέλω να πω ότι εμείς, κυρίες και κύριοι Βουλευτές, επιδιώκουμε σαφέστατα μια πολιτική συμφωνία στο επόμενο Eurogroup. Εργαζόμαστε εντατικά σε αυτήν την προσπάθεια για ένα αποτέλεσμα που θα είναι δημοσιονομικά ουδέτερο, που δεν θα φέρει νέα λιτότητα, δεν θα αναπαράγει αυτόν τον κύκλο.

Ξέρετε πάρα πολύ καλά όλοι -και τα συζητάμε όλοι μαζί- ότι έχουμε απέναντι μας δυνάμεις της ακραίας λιτότητας και γι’ αυτό πρέπει να χτίσουμε ως χώρα και ως πολιτικές δυνάμεις, λέω εγώ, μία δυνατότητα και μία πολιτική τέτοια που να αντιμετωπίσουμε ακραίες απαιτήσεις που δεν δέχονται ούτε καν τα νούμερα.

Ε, πώς θα γίνει δηλαδή; Δεν γίνεται αυτό το πράγμα. Άφησε ένα μικρό παραθυράκι ο κ. Τόμσεν και είπε: «τον Μάιο θα το ξανασκεφτούμε». Είναι ή δεν είναι κοντά στο 2% το πρωτογενές πλεόνασμα; Αυτό είναι πρωτοφανές. Να το βλέπει κανένας μπροστά του και να λέει τι γίνεται.

Πέρι αυτού, λοιπόν, πρόκειται. Και νομίζω ότι και στο επίπεδο της χώρας και στο επίπεδο της Ευρώπης οφείλουμε -και εργαζόμαστε, επίσης, σε αυτή την κατεύθυνση- να οικοδομήσουμε ένα μέτωπο λογικής, όπως είπε και ο Πρωθυπουργός χθες. Κινήσεις λογικής.

Να συνεχίσουμε, ως Αριστερά, την προσπάθειά μας και στη χώρα και στην Ευρώπη και για ανατροπή των πολιτικών συσχετισμών και για μία άλλη αρχιτεκτονική της Ευρώπης κι έναν διαφορετικό προσανατολισμό ενάντια στη λιτότητα, ενάντια στον περιορισμό της δημοκρατικής εκπροσώπησης και σε κάθε περίπτωση να σταματήσουμε, να βάλουμε φρένο στα ναζιστικά και φασιστικά μορφώματα που ξεφυτρώνουν παντού και παίρνουν δύναμη.

Αυτόν τον αγώνα, αυτή την προσπάθεια κάνουμε και νομίζω ότι στο τέλος θα έχουμε ένα θετικό αποτέλεσμα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αναστάσιος Κουράκης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθητές και μαθήτριες και τρεις εκπαιδευτικοί συνοδοί τους από το 3ο Γυμνάσιο Λαγκαδά.

Η Βουλή τούς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρία Υπουργέ, έχετε τον λόγο.

**ΕΦΗ ΑΧΤΣΙΟΓΛΟΥ (Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Θα ήθελα να μιλήσω για τις τροπολογίες.

Όσον αφορά τις δύο βουλευτικές τροπολογίες για το ΚΕΕΛΠΝΟ, εμείς επικοινωνήσαμε με το Υπουργείο Υγείας και το Υπουργείο Υγείας θεωρεί ότι είναι εξαιρετικά ευρύ το πεδίο εφαρμογής των προτεινόμενων διατάξεων και είναι απροσδιόριστες οι συνέπειες. Επομένως, στην παρούσα φάση δεν μπορούν να γίνουν δεκτές.

Σε ό,τι αφορά την τροπολογία για τη συνδρομή του Υπουργείου Εθνικής Άμυνας στο πλαίσιο της προσφυγικής κρίσης, μετά και από την παρέμβαση του Βουλευτή, του κ. Μαντά, δεν θα γίνει δεκτή, προκειμένου να γίνουν οι απαραίτητες διορθώσεις, ώστε να είναι πλήρως σύννομη και πλήρως συμβατή και με το ενωσιακό δίκαιο. Παρ’ όλα αυτά, τη λογική αυτής της τροπολογίας υποστήριξε και η Αναπληρώτρια Υπουργός.

Δεν μπορεί να γίνει δεκτή ούτε η βουλευτική τροπολογία που κατατέθηκε για την κατάργηση της παραγράφου 1, του άρθρο 15, του ν.3938/2011.

Επομένως, όλες οι βουλευτικές τροπολογίες δεν γίνονται δεκτές.

Μία κουβέντα ακόμη θέλω πω. Επειδή υπήρχαν αρκετές αναφορές στους Βουλευτές που τοποθετήθηκαν ξανά για τα εργασιακά, για το ασφαλιστικό, για τη διαπραγμάτευση, εξαρχής είπα ότι η σημαντικότερη λειτουργία του πολιτεύματος, η νομοθετική λειτουργία, έχει μία σειρά από διαδικασίες που σκοπό έχουν να την προφυλάξουν, να είναι δηλαδή τέτοια, μία νομοθετική λειτουργία η οποία έχει περιεχόμενο σε σχέση με το κάθε φορά υπό συζήτηση νομοσχέδιο.

Προσπάθησα να το σεβαστώ αυτό. Κάποιες φορές παρέκκλινα και στις διαδικασίες των Επιτροπών και ενημέρωσα και για την εξέλιξη της αξιολόγησης και για τις θέσεις της Κυβέρνησης για τα εργασιακά και έδωσα και κάποια στοιχεία για το ασφαλιστικό. Δεν πρόκειται, όμως, να το επαναλάβω, γιατί επιμένω ότι η θέση αρχής μας είναι ότι θα πρέπει αυτές οι διαδικασίες να γίνονται σεβαστές ως τέτοιες.

Ευχαριστώ.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε, κυρία Υπουργέ.

Έχουν ζητήσει τον λόγο, δι’ ολίγον, οι ειδικοί αγορητές και εισηγητές.

Η κ. Χριστοφιλοπούλου έχει τον λόγο.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Κύριε Πρόεδρε, έχω ζητήσει πλέον να δευτερολογήσω. Δεν θα πάρω πολύ χρόνο.

Κατ’ αρχάς, θέλω να πω στην κυρία Υπουργό ότι παρ’ όλα αυτά, όμως, είθισται η Βουλή στη συζήτηση των νομοσχεδίων –και αυτό είναι πάγια κοινοβουλευτική πρακτική- να συζητά και ευρύτερα ζητήματα, ιδιαίτερα στην Ολομέλεια και στις Επιτροπές πολύ λιγότερο.

Θέλω να κάνω μία διευκρίνιση προς την κ. Φωτίου, η οποία αναρωτήθηκε για την νομοτεχνική μας βελτίωση. Αναφέρομαι, προφανώς, στο γεγονός ότι η διαδικασίες σε ό,τι αφορά από ένα επίπεδο και κάτω –εννοώ ποσό, επίπεδο χρηματικό-, τις 60.000, μπορεί να είναι συνοπτικές και σύννομες και άρα, ταχύτερες.

Επειδή όμως αναφερθήκατε –και το κατανοώ- στον Δήμο Θεσσαλονίκης, θα σας πω ότι θα μπορούσε κανείς να το δει σε επίπεδο δημοτικού διαμερίσματος, διά νομοθεσίας πάντα, έτσι ώστε να μπορείτε να πάτε με γρήγορες διαδικασίες και να τελειώσετε την πιλοτική φάση όπως πρέπει. Αυτό εννοούσα, γιατί με ρωτήσατε.

Εάν δεν θέλετε να την κάνετε δεκτή, είναι δικαίωμά σας. Δεν μπορώ εγώ να μπω στο τι θα αποφασίσετε. Αυτή είναι η θέση μας, αυτό προτείνουμε. Περιμέναμε από εσάς κάποια θετικότερη αντιμετώπιση. Τι να κάνουμε;

Σε ό,τι αφορά την τροπολογία που τελικά δεν θα γίνει δεκτή, εγώ τουλάχιστον, κύριε Πρόεδρε, εκφράζω την ικανοποίησή μας που δεν θα γίνει δεκτή από την Κυβέρνηση. Έχει γίνει μανιέρα εδώ -άκουσα από την κυρία Υπουργό ότι σέβεται- τον τελευταίο καιρό να έρχονται βουλευτικές τροπολογίες χωρίς έκθεση του Γενικού Λογιστηρίου του Κράτους που ενέχονται δαπάνες και να γίνονται διά της τεθλασμένης αποδεκτές από τους Υπουργούς.

Και εγώ μπορώ να καταθέσω και όλοι οι Βουλευτές να καταθέσουμε μία τροπολογία η οποία να είναι αδαπάνως. Πραγματικά μπορεί –όπως είπε τώρα η κυρία Υπουργός και εγώ το δέχομαι- να την κάνει αποδεκτή ως υπουργική πλέον και να τη φέρει νομίμως διά της κανονικής οδού. Ας τη φέρει νομίμως και να την εξετάσουμε. Εμείς έχουμε κάποιες ενστάσεις. Όταν θα έρθει, θα τη δούμε.

Τέλος, κύριε Πρόεδρε, έχουμε προκληθεί. Πραγματικά, εκπλήσσομαι. Δεν ξέρω τι εννοούσε –ξέρετε, έχουμε και Απόκριες τώρα- ο κ. Μαντάς. Εννοούσε ότι έχει πρόβλημα το PSI; Τότε γιατί η Κυβέρνησή του και ο προϋπολογισμός που ψήφισε μιλάει με τα καλύτερα επαινετικά λόγια για το PSI; Γιατί αυτή η Κυβέρνηση –και ορθώς έπραξε, απλώς λέω ότι είναι το Τριώδιο- πήγε στο Ευρωπαϊκό Δικαστήριο και υποστήριξε το PSI; Μας κοροϊδεύουν! Κοροϊδεύουν τον ελληνικό λαό! Ξεχνούν ότι 2,3 δισεκατομμύρια ευρώ είναι η επιπλέον επιβάρυνση του ασφαλιστικού μόνο από το τρίτο μνημόνιο και τη διαπραγμάτευση που έγινε. Το mail Χαρδούβελη και οι επικουρικές και η ρήτρα μηδενικού ελλείμματος ήταν απλά παιχνιδάκι.

Δεν είχα σκοπό να αναφερθώ σε αυτά, κύριε Πρόεδρε. Σας ζήτησα τον λόγο μόνο για διευκρινίσεις. Δεν μπορεί, όμως, να προκαλούμεθα.

Αγαπητέ, συνάδελφε, κύριε Μαντά, εάν πραγματικά θέλετε να υπάρχει ένα κοινό μέτωπο για τη λιτότητα -διότι και εγώ θα βρίσκομαι στο εξωτερικό μεθαύριο και με την κ. Γεννηματά έχουμε σηκώσει πολλές φορές μαζί με άλλους σοσιαλιστές τα θέματα της λιτότητας- θα πρέπει να αποφασίσουμε με ποιον θα πάμε και ποιον θα αφήσουμε. Γιατί δεν μπορεί, κύριε Πρόεδρε, αυτή η Κυβέρνηση να πηγαίνει να επαιτεί στην κ. Μέρκελ –τους ξεχάσαμε τους Μερκελιστές- και μετά να έρχεται εδώ να ψηφίζει και να εφαρμόζει μέτρα Σόιμπλε και να μας το παίζει και Αριστερή και προοδευτική. Γιατί θα τρελαθούμε εδώ μέσα! Δεν είναι δυνατόν, λοιπόν, να ακούγονται αυτά στην Αίθουσα και να μην έχουν απαντήσεις, κυρία Υπουργέ.

Γι’ αυτόν τον λόγο πήρα δύο, τρία λεπτά επιπλέον για να απαντήσω πολιτικά στον Κοινοβουλευτικό Εκπρόσωπο.

**ΠΡΟΕΔΡΕΥΩΝ (Αναστάσιος Κουράκης):** Ευχαριστούμε την κ. Χριστοφιλοπούλου.

Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Δεν είχαμε σκοπό κάποιες πολιτικές αναφορές. Ορμώμενος, όμως, από την τοποθέτηση του κ. Μαντά ο οποίος μας κάλεσε να κατανοήσουμε την ιστορία, θέλω να πω το εξής.

Η ιστορία είναι πεισματάρα, κύριε Πρόεδρε. Τουλάχιστον το Κομμουνιστικό Κόμμα Ελλάδας δεν μπορεί να δέχεται μαθήματα ιστορίας και κυρίως ως προς την ιστορική αποστολή που έχει για να υπερασπίσει τα συμφέροντα της εργατικής τάξης, του λαού, μέχρι τον τελικό σκοπό που είναι η ανατροπή της εξουσίας του κεφαλαίου.

Η ιστορία του ΚΚΕ δεν γράφεται στα γρανάζια της αστικής εξουσίας την οποία υπηρετεί ο ΣΥΡΙΖΑ αυτή τη στιγμή με τον καλύτερο δυνατό τρόπο. Τρίβει τα χέρια του το σύστημα, ο Σύνδεσμος Ελλήνων Βιομηχάνων, οι μονοπωλιακοί όμιλοί γιατί τους βγάζει, ολοκληρώνει όλη τη δουλειά που δεν πρόλαβαν να κάνουν η Νέα Δημοκρατία και το ΠΑΣΟΚ. Άλλωστε τα εύσημα και τα συγχαρητήρια που έχετε πάρει ως Κυβέρνηση, αμφιβάλλω εάν τα έχει πάρει και κάποια άλλη.

Θα πρέπει να γνωρίζετε ότι την ιστορία την γράψαμε στα πεδία των μαχών, τη γράψαμε στον Δημοκρατικό Στρατό Ελλάδας, τη γράψαμε σε όλους τους μετέπειτα κοινωνικούς και πολιτικούς αγώνες. Τη γράφουμε μέχρι σήμερα. Δεν θα σταματήσουμε, ούτε θα υποκύψουμε μέχρι τον τελικό σκοπό.

Αυτό να είναι φανερό, να είναι καθαρό σε όλους σας.

Η Κυβέρνηση φάνηκε και από το νομοσχέδιο ότι θέλει να υπηρετήσει τις στοχεύσεις της Ευρωπαϊκής Ένωσης, τις οδηγίες του ΟΟΣΑ. Γι’ αυτό προετοιμάζει όλο το έδαφος και αυτό το νομοσχέδιο όσον αφορά το μητρώο για τους φορτοεκφορτωτές ή για το μητρώο για τις ΜΚΟ. Εντάσσονται μέσα σε ένα συνολικό σχέδιο προετοιμασίας, προκειμένου οι μονοπωλιακοί όμιλοι να διεισδύσουν σε χώρους υψηλής κερδοφορίας. Αυτοί οι χώροι υψηλής κερδοφορίας είναι όντως ο χώρος των λιμανιών, συνολικά της φορτοεκφόρτωσης, των μεταφορών και ιδιαίτερα στα λιμάνια για τα οποία η κυρία Υπουργός δεν βρήκε να πει ούτε μία λέξη σε σχέση με αυτά που καταθέσαμε ως Κομμουνιστικό Κόμμα Ελλάδας, για τις εξαιρέσεις, δηλαδή, που κάνει το νομοσχέδιο στα λιμάνια του Πειραιά, της Θεσσαλονίκης, δώδεκα άλλων λιμανιών, ευνοώντας την «COSCO» και την επικείμενη ιδιωτικοποίηση αυτών των λιμανιών. Κουβέντα και για το εργασιακό καθεστώς που υπάρχει εκεί, απολύτως τίποτα.

Φυσικά, στην ίδια ρότα κινήθηκαν και τα υπόλοιπα κόμματα, τα οποία δεν είπαν απολύτως τίποτα ορμώμενοι βέβαια από το γεγονός ότι υπήρχαν ένα σωρό τροπολογίες. Αλλά, τίποτα για την ταμπακιέρα; Αποδεικνύεται, δηλαδή, ότι είναι σε μία κοινή γραμμή πλεύσης απέναντι σε αυτά τα ζητήματα της Ευρωενωσιακής πολιτικής.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΔΗΜΗΤΡΙΟΣ ΚΡΕΜΑΣΤΙΝΟΣ**)

Τώρα σε σχέση με τις τροπολογίες, στην τροπολογία 917, που αφορά την επιχορήγηση από τον κρατικό προϋπολογισμό του ΕΦΚΑ, του ΝΑΤ και του ΟΓΑ κάνετε μία νομοτεχνική βελτίωση, λέτε.

Εμείς λέμε ότι δεν είναι νομοτεχνική βελτίωση, αλλά είναι πολύ ουσιαστική προσθήκη. Πιθανά σας ξέφυγε, αλλά δεν είναι απλά νομοτεχνική. Δηλαδή, προστίθεται στη φράση «η επιχορήγηση από τον κρατικό προϋπολογισμό σύμφωνα με τις παραγράφους 2 και 5 του άρθρου 2». Γιατί; Γιατί θέλετε να διασφαλιστεί με αυτόν τον τρόπο η πλήρης εφαρμογή του νόμου Κατρούγκαλου. Και γνωρίζετε πάρα πολύ καλά ότι αυτό ο νόμος χωρίζει την εθνική από την ανταποδοτική και λέει ότι η εθνική θα χρηματοδοτείται από τον κρατικό προϋπολογισμό κάτι που δεν το προβλέψατε στη συγκεκριμένη τροπολογία. Αυτό, λοιπόν, που κάνετε ουσιαστικά έρχεται για να επιβεβαιώσετε σαν ασφαλιστική δικλίδα ότι ο κρατικός προϋπολογισμός αφορά την εθνική έτσι ώστε να αποφύγετε την παγίδα ο κρατικός προϋπολογισμός να χρηματοδοτήσει και ανταποδοτικές συντάξεις.

Σε σχέση με την τροπολογία για τη μονιμοποίηση των πυροσβεστών πενταετούς θητείας νομίζω ότι ήταν άκρως αποκαλυπτική η τοποθέτηση του κ. Τόσκα, ο οποίος, ούτε λίγο ούτε πολύ, μας είπε ότι «προσκρούουμε στους θεσμούς, είμαστε σε διαδικασία διαπραγμάτευσης». Άρα λοιπόν, το όλο ζήτημα δεν είναι στα νομοτεχνικά κωλύματα, που μας είπε, που δικαιολογεί με αυτόν τον τρόπο τη συγκεκριμένη κυβερνητική, υπουργική τροπολογία, αλλά το γεγονός ότι έχετε δεσμευθεί απέναντι στους εταίρους ακόμα και σε χώρους που υπάρχουν κενές οργανικές θέσεις και θα πρέπει να καλυφθούν, ειδικά σε τόσο ευαίσθητους χώρους και το απορρίπτετε αυτό.

Εμείς, λοιπόν, εκφράζουμε την αγωνία των πυροσβεστών, που όλη την ημέρα ήταν απ’ έξω και διαδήλωναν. Βέβαια, είναι ειλημμένη η απόφασή σας να μην υιοθετήσετε την τροπολογία του ΚΚΕ έτσι ώστε να λυθεί οριστικά -γιατί αυτό το ζήτημα βάζει η τροπολογία του ΚΚΕ- η ομηρεία αυτών των εργαζομένων, να ομογενοποιηθεί ο κλάδος, μόνιμη και σταθερή εργασία για όλους χωρίς εξαιρέσεις και αστερίσκους, που έβαλαν ορισμένοι εδώ μέσα. Αλλιώς αναλαμβάνετε τις ίδιες ευθύνες με αυτές που είχαν και τα προηγούμενα κόμματα.

**ΠΡΟΕΔΡΕΥΩΝ (Δημήτριος Κρεμαστινός):** Παρακαλώ, κύριε Συντυχάκη, ολοκληρώστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Σε σχέση με την τροπολογία για τη δυνατότητα εξόφλησης ληξιπρόθεσμων οφειλών των φορέων γενικής κυβέρνησης απ’ όλους τους προμηθευτές ηλεκτρικής ενέργειας λέμε «όχι».

Εξήγησε ο Κοινοβουλευτικός μας Εκπρόσωπος ότι αυτό αποτελεί στην ουσία ένα δωράκι για τους μονοπωλιακούς ομίλους και τους προμηθευτές. Δωράκια, κέρδη, ευνοϊκά τιμολόγια και από την άλλη, ενεργειακή φτώχια και αυξημένες τιμές τιμολογίων και το κόψιμο, βέβαια, των ρευμάτων σε ανέργους και εξαθλιωμένους.

Και τέλος, κύριε Πρόεδρε, δεν υπάρχει άλλη τροπολογία. Οι άλλες δύο δεν έγιναν δεκτές, σε σχέση με το ΚΕΕΛΠΝΟ και την τροπολογία για το Υπουργείο Εθνικής Άμυνας. Αν και είχαμε άποψη, αλλά εν πάση περιπτώσει, εφόσον αποσύρθηκαν, δεν έχω να πω τίποτα άλλο.

Ευχαριστώ πάρα πολύ.

**ΠΡΟΕΔΡΕΥΩΝ (Δημήτριος Κρεμαστινός):** Και εγώ ευχαριστώ.

Ο κ. Κατσανιώτης, ειδικός αγορητής της Νέας Δημοκρατίας έχει τον λόγο για τρία λεπτά.

Κύριε Κατσανιώτη, έχετε τον λόγο.

**ΑΝΔΡΕΑΣ ΚΑΤΣΑΝΙΩΤΗΣ:** Θα χρειαστώ και λιγότερο χρόνο, κύριε Πρόεδρε.

Κύριε Πρόεδρε, να χαιρετίσω την απόσυρση της τροπολογίας από τους Βουλευτές του ΣΥΡΙΖΑ. Να πω ότι είναι πάρα πολύ σημαντικό και το θέμα των γευμάτων στα σχολεία. Δεν θα ήθελα και δεν θα έπρεπε να έχει τίποτα να συζητήσουμε πέρα από τη στρατηγική για το πώς θα γίνει. Δυστυχώς, η απευθείας ανάθεση ή οι απευθείας αναθέσεις θα μείνουν πάνω και θα αφήσουν σκιά σε αυτό.

Μιλώντας στον Κοινοβουλευτικό Εκπρόσωπο θα πρέπει να του εξηγήσω ένα πράγμα, ότι ο λαός μας λέει «δεν μπορείς να φυλάς τσίλιες στον κλέφτη και να δίνεις χαμπέρια στον χωροφύλακα». Δεν έχετε καταλάβει ότι είστε η τέταρτη μνημονιακή κυβέρνηση. Ή θα συγκρίνετε τα νούμερα της προηγούμενης κυβέρνησης και αυτής ή θα είναι από το 2010 μέχρι σήμερα 27% η ανεργία όλη δική σας. Αλλά δεν γίνεται. Ή μήλα με μήλα ή αχλάδια με αχλάδια.

Δυστυχώς για σας, συγκρίνεστε με την προηγούμενη κυβέρνηση από το 2012 μέχρι το 2014. Δυστυχώς, αυτή η σύγκριση δεν είναι υπέρ σας. Ευτυχώς, το καταλαβαίνει και ο πολίτης. Ευτυχώς, όλες οι δημοσκοπήσεις δείχνουν ότι ο κόσμος περνούσε καλύτερα πριν δύο χρόνια είτε σας αρέσει είτε όχι. Άρα, ή θα είστε και θα συγκρίνεστε από το 2010 μέχρι τώρα ή θα συγκρίνουμε το 2014 με το 2016. Κάτι ενδιάμεσο δεν υπάρχει.

Το δεύτερο, που ήθελα να σας πω και να σας πληροφορήσω, είναι ότι είστε Κυβέρνηση. Κρίνεστε γι’ αυτά, που κάνετε, και όχι γι’ αυτά, που λέτε και θα κριθείτε με την άλλη πρόταση για εξουσία, που θα κατατεθεί στον πολίτη. Το αν θα κλείσετε ή δεν θα κλείσετε τη διαπραγμάτευση είναι στα χέρια σας. Θα έχετε όλη την ευθύνη, αν την κλείσετε ή αν δεν την κλείσετε. Όλα τα μέτρα, όταν την κλείσετε, θα τα φέρετε εσείς, θα έχουν τη δική σας σφραγίδα.

Κλείνοντας, κυρία Υπουργέ, είπατε τι έκανε ο ΣΥΡΙΖΑ, τι δεν έκανε ο ΣΥΡΙΖΑ. Θα σας θυμίσω ένα πράγμα, που έκανε, και αυτό θα μείνει στην ιστορία. Έκλεισε τον ΟΓΑ. Κατέστρεψε την ύπαιθρο. Αυτό το έκανε ο ΣΥΡΙΖΑ.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Η κ. Μεγαλοοικονόμου, εισηγήτρια της Ένωσης Κεντρώων έχει τον λόγο.

Κυρία Μεγαλοοικονόμου, έχετε τον λόγο για τρία λεπτά.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ευχαριστώ, κύριε Πρόεδρε.

Δεν θα αναφερθώ στις διατάξεις. Τις έχουμε εξαντλήσει. Απλώς θέλω να αναφερθώ στις δύο τροπολογίες, την τροπολογία 918/76 σχετικά με τους πυροσβέστες, στην οποία εμείς θα ψηφίσουμε «παρών» και θα σας εξηγήσω. Διότι οι πυροσβέστες παραμένουν σε ένα καθεστώς εγκλωβισμού, ενώ θα έπρεπε να καλύψουν τις πάγιες ανάγκες. Είναι ένα πρόβλημα, που πρέπει να επιλυθεί, για να εξευρεθεί μία μόνιμη λύση, αλλά θα πρέπει να υπάρξει πρώτα μία αξιολόγηση, οπότε να δώσουμε μία οριστική λύση. Θεωρώ ότι πρέπει να γίνει αξιολόγηση μέσω ΑΣΕΠ και να λάβουν πλέον τις μόνιμες θέσεις τους. Το να τους δώσουμε μια παράταση τριών ετών, θεωρώ ότι τους δίνουμε ένα χάπι. Οπότε ψηφίζουμε «παρών».

Ως προς την τροπολογία 920/78 με την πληρωμή οφειλών του δημοσίου προς τη ΔΕΗ. Θα την στηρίξουμε την τροπολογία, διότι υπάρχει πρόβλεψη για προεξόφληση λογαριασμών πριν ακόμα αυτά γίνουν απαιτητά. Αλλά όλα αυτά θα τα στηρίξουμε υπό τον αδιαπραγμάτευτο όρο ότι η προεξόφληση γίνεται για να επωφεληθεί το Δημόσιο από τα κίνητρα και τις εκπτώσεις. Με καταλαβαίνετε; Αν, λοιπόν, πράγματι το κράτος καταφέρει να πετύχει εκπτώσεις στο κόστος του ηλεκτρικού ρεύματος, αυτό θα σήμαινε και την εξοικονόμηση δημοσίου χρήματος, οπότε αυτό είναι και στόχος όλων μας.

Σε μία εποχή που το δημόσιο κάνει περικοπές ακόμη και από αναγκαίες δαπάνες, είναι προφανές ότι τη στηρίζουμε και επιδιώκουμε να γίνονται τέτοιες κινήσεις για όφελος του δημοσίου, φτάνει το δημόσιο να επωφεληθεί από αυτή τη μείωση.

Ως προς τα σχολικά γεύματα που είναι η τροπολογία 902/72 φυσικά τη στηρίζουμε. Δεν υπάρχει περίπτωση να μην τη στηρίξουμε για όφελος των παιδιών, αλλά θέλουμε να επεκταθεί όπως μας έχετε υποσχεθεί, κυρία Υπουργέ, και σε μεγαλύτερο ποσοστό. Το μόνο που δεν μας αρέσει είναι η απευθείας ανάθεση. Ελπίζουμε να έχετε τον χρόνο να κάνετε διαγωνισμό, οπότε να καλυφθεί.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Κι εγώ ευχαριστώ.

Ο κ. Στογιαννίδης, εισηγητής του ΣΥΡΙΖΑ, έχει τον λόγο για τρία λεπτά.

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Ευχαριστώ, κύριε Πρόεδρε.

Δεν είχα σκοπό να δευτερολογήσω, αλλά ακούγοντας διάφορα εδώ, θα πρέπει να πούμε και την αλήθεια.

Ακούσαμε, λοιπόν, το πρωί από Βουλευτή και πρώην Υπουργό της Νέας Δημοκρατίας, σχετικά με την τροπολογία για τους πυροσβέστες, ότι το θέμα θα μπορούσε να λυθεί σε δυο μήνες. Δηλαδή, τα δυο προεδρικά διατάγματα θα μπορούσαν σε δυο μήνες να υπογραφούν και να κλείσει οριστικά και να μονιμοποιηθούν οι πυροσβέστες.

Εγώ ρωτάω πολύ απλά: Το πρόβλημα το ήξεραν αυτοί οι άνθρωποι που ήταν και Υπουργοί μέχρι το 2015, αφού αυτοί θεωρούνται επαγγελματίες της Κυβέρνησης, ενώ εμάς μας κατηγορούν για ερασιτεχνισμό στη διακυβέρνηση της χώρας. Γιατί δεν το ρύθμισαν εγκαίρως, όταν μπορούσαν και ήταν ικανότατοι; Ας σταματήσουν πια να κοροϊδεύουν τον κόσμο.

Βεβαίως, βρίσκονται σε εργασιακή ομηρία οι πυροσβέστες, δεν το παραβλέπουμε. Απλώς ο αρμόδιος Υπουργός ο κ. Τόσκας δήλωσε ότι αυτή τη στιγμή μπορεί να γίνει αυτή η τροπολογία και ίσως γρηγορότερα από τρία χρόνια να αποκατασταθούν και να γίνουν μόνιμοι οι πυροσβέστες.

Ας σταματήσουμε, λοιπόν, να εκμεταλλευόμαστε αυτούς τους ανθρώπους, να ξεχνάμε κάποιοι που ήμασταν, γιατί Νέα Δημοκρατία και ΠΑΣΟΚ κυβέρνησαν. Αυτό το πρόβλημα διαιωνίζεται περισσότερο από μια δεκαετία. Αυτή είναι η αλήθεια, δεν δημιουργήθηκε σήμερα για να κατηγορούν το ΣΥΡΙΖΑ. Δεν φταίει για όλα ο ΣΥΡΙΖΑ.

Σας ευχαριστώ.

**ΠΡΟΕΔΡΕΥΩΝ (Δημήτριος Κρεμαστινός):** Σας ευχαριστώ.

Τον λόγο έχει ο κ. Κουκούτσης για τρία λεπτά.

**ΔΗΜΗΤΡΙΟΣ ΚΟΥΚΟΥΤΣΗΣ:** Ευχαριστώ, κύριε Πρόεδρε.

Παιδιά ήμασταν και άσπρισαν τα μαλλιά μας και τι ακούμε; Τη θεωρία της καμένης γης. Όλοι βρήκαν καμένη γη σ’ αυτήν εδώ την χώρα. Αν δεν μπορείτε να σταθείτε, κύριοι του ΣΥΡΙΖΑ, στο ύψος των προεκλογικών σας δεσμεύσεων, αφήστε τα κροκοδείλια δάκρυα και τις πίκρες και ότι λυπάστε, αλλά πρέπει να κάνετε το «κακό», παραιτηθείτε. Τουλάχιστον, αφήστε τους άλλους να κυβερνήσουν, οι οποίοι λένε στυγνά εντελώς ότι «εμείς θα κάνουμε εκείνο που μας επιτάσσει το κεφάλαιο κ.λπ..».

Η «καρέκλα» όμως και η κονόμα είναι και στο δικό σας DNA. Άλλωστε ζείτε ο ένας για τον άλλον, είστε γεννήματα της ίδιας μήτρας, Δεξιά και Αριστερά. Είστε γεννήματα της ίδιας μήτρας που γέννησε τον Σμίθ, τον Φρίντμαν, τον Μαρξ, τον Μπεναρόγια. Τώρα τι κάνετε; Παίζετε την κολοκυθιά.

Σ’ αυτήν την Αίθουσα κατά καιρούς εμφανίστηκαν σε νομοσχέδια τα οποία ήταν άσχετα και εδώ δεν είδα σήμερα καθόλου πυροσβέστες. Γιατί; Φοβάστε να τους φέρετε σ’ αυτήν την Αίθουσα; Δεν μπορούν να είναι εδώ τα συνδικαλιστικά τους όργανα τουλάχιστον να δουν ιδίοις όμμασι τι συμβαίνει σ’ αυτήν εδώ την Αίθουσα και παίζετε την κολοκυθιά στην πλάτη τους;

**ΘΕΑΝΩ ΦΩΤΙΟΥ (Αναπληρώτρια Υπουργός Εργασίας, Κοινωνικής Ασφάλισης και Κοινωνικής Αλληλεγγύης):** Τόσοι πυροσβέστες ήταν το πρωί, κύριε Κουκούτση!

**ΔΗΜΗΤΡΙΟΣ ΚΟΥΚΟΥΤΣΗΣ:** Δεν καταλάβατε! Μπήκαν κάποιοι οι οποίοι ήρθαν μέσω διαφόρων κομμάτων. Τα συνδικαλιστικά τους όργανα δεν ήταν εδώ. Ήταν τυχαίοι οι πυροσβέστες που μπήκαν μέσα.

Τέλος πάντων, εξυπηρετήστε τους πάντες, τις μειονότητες, όποιους θέλετε, τη βάση σας, το κοινό που σας παρακολουθεί, αυτούς που είχαν έρθει εδώ με τα κοστουμάκια τους και τις γόβες.

Όμως, βοηθήστε και το δικό μας κοινό, αυτούς που αγωνίζονται να επιβιώσουν, τη φτωχολογιά, τους ανθρώπους που τρέχουν, τους εργάτες, τους αγρότες, τους μικροεισοδηματίες, γιατί αυτοί στηρίζουν το εθνικιστικό κίνημα, αυτοί θα το στηρίζουν και με αυτούς θα φτάσουμε εκεί που πρέπει.

Όσο για τους φτηνούς -δεν μπορώ να τους χαρακτηρίσω- χαρακτηρισμούς που ακούμε για το κόμμα μας, την ιδεολογία μας και την πίστη μας, δεν μας αγγίζουν πλέον καθόλου. Προχωράμε. Πλέον η Χρυσή Αυγή είναι σε λεωφόρους και δεν φοβάται τίποτα.

Να είστε καλά.

**ΠΡΟΕΔΡΕΥΩΝ (Δημήτριος Κρεμαστινός):** Ευχαριστώ.

Κυρίες και κύριοι συνάδελφοι, κηρύσσεται περαιωμένη η συζήτηση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Εθνικό Μητρώο Φορτοεκφορτωτών, Εθνικό Μητρώο Ιδιωτικών Φορέων Κοινωνικής Φροντίδας και άλλες διατάξεις».

Ερωτάται το Σώμα: Γίνεται δεκτό το νομοσχέδιο επί της αρχής;

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Ναι.

**ΑΝΔΡΕΑΣ ΚΑΤΣΑΝΙΩΤΗΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το νομοσχέδιο του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Εθνικό Μητρώο Φορτοεκφορτωτών, Εθνικό Μητρώο Ιδιωτικών Φορέων Κοινωνικής Φροντίδας και άλλες διατάξεις» έγινε δεκτό επί της αρχής κατά πλειοψηφία.

Εισερχόμαστε στην ψήφιση των άρθρων και των τροπολογιών και η ψήφισή τους θα γίνει χωριστά.

Ερωτάται το Σώμα: Γίνεται δεκτό το άρθρο 1 ως έχει;

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Ναι.

**ΑΝΔΡΕΑΣ ΚΑΤΣΑΝΙΩΤΗΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 1 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 2 ως έχει;

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Ναι.

**ΑΝΔΡΕΑΣ ΚΑΤΣΑΝΙΩΤΗΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 2 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 3 ως έχει;

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Ναι.

**ΑΝΔΡΕΑΣ ΚΑΤΣΑΝΙΩΤΗΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς, το άρθρο 3 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 4, όπως τροποποιήθηκε από την κυρία Υπουργό;

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Ναι.

**ΑΝΔΡΕΑΣ ΚΑΤΣΑΝΙΩΤΗΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 4 έγινε δεκτό, όπως τροποποιήθηκε από την κυρία Υπουργό, κατά πλειοψηφία.

Ερωτάται το Σώμα: Γίνεται δεκτό το άρθρο 5 ως έχει;

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Ναι.

**ΑΝΔΡΕΑΣ ΚΑΤΣΑΝΙΩΤΗΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 5 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 6 ως έχει;

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Ναι.

**ΑΝΔΡΕΑΣ ΚΑΤΣΑΝΙΩΤΗΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 6 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 7 ως έχει;

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Ναι.

**ΑΝΔΡΕΑΣ ΚΑΤΣΑΝΙΩΤΗΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Παρών.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 7 έγινε δεκτό ως έχει κατά πλειοψηφία.

 Ερωτάται το Σώμα: Γίνεται δεκτό το άρθρο 8 ως έχει;

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Ναι.

**ΑΝΔΡΕΑΣ ΚΑΤΣΑΝΙΩΤΗΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Παρών.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 8 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 9 ως έχει;

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Ναι.

**ΑΝΔΡΕΑΣ ΚΑΤΣΑΝΙΩΤΗΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 9 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 10 ως έχει;

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Ναι.

**ΑΝΔΡΕΑΣ ΚΑΤΣΑΝΙΩΤΗΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 10 έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 11, αρχικό άρθρο 12, ως έχει;

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Ναι.

**ΑΝΔΡΕΑΣ ΚΑΤΣΑΝΙΩΤΗΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 11, αρχικό άρθρο 12, έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτό το άρθρο 12, αρχικό άρθρο 13, ως έχει;

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Ναι.

**ΑΝΔΡΕΑΣ ΚΑΤΣΑΝΙΩΤΗΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Παρών.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το άρθρο 12, αρχικό άρθρο 13, έγινε δεκτό ως έχει κατά πλειοψηφία.

Ερωτάται το Σώμα: Γίνεται δεκτή η τροπολογία με γενικό αριθμό 918 και ειδικό 76, όπως τροποποιήθηκε από την κυρία Υπουργό;

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Ναι.

**ΑΝΔΡΕΑΣ ΚΑΤΣΑΝΙΩΤΗΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Παρών.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Παρών.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 918 και ειδικό 76 έγινε δεκτή, όπως τροποποιήθηκε από την κυρία Υπουργό, κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 919 και ειδικό 77, όπως τροποποιήθηκε από την κυρία Υπουργό;

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Ναι.

**ΑΝΔΡΕΑΣ ΚΑΤΣΑΝΙΩΤΗΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Ναι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 919 και ειδικό 77 έγινε δεκτή, όπως τροποποιήθηκε από την κυρία Υπουργό, κατά πλειοψηφία και εντάσσεται στο νομοσχέδιο ως ίδιο άρθρο.

Ερωτάται το Σώμα: Γίνεται δεκτή η τροπολογία με γενικό αριθμό 920 και ειδικό 78 ως έχει;

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Ναι.

**ΑΝΔΡΕΑΣ ΚΑΤΣΑΝΙΩΤΗΣ:** Όχι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς η τροπολογία με γενικό αριθμό 920 και ειδικό 78 έγινε δεκτή ως έχει κατά πλειοψηφία και εντάσσεται στο νομοσχέδιο ως ίδιο άρθρο.

Εισερχόμαστε στην ψήφιση του ακροτελεύτιου άρθρου.

Ερωτάται το Σώμα: Γίνεται δεκτό το ακροτελεύτιο άρθρο;

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Ναι.

**ΑΝΔΡΕΑΣ ΚΑΤΣΑΝΙΩΤΗΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Το ακροτελεύτιο άρθρο έγινε δεκτό κατά πλειοψηφία.

Συνεπώς το νομοσχέδιο του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Εθνικό Μητρώο Φορτοεκφορτωτών, Εθνικό Μητρώο Ιδιωτικών Φορέων Κοινωνικής Φροντίδας και άλλες διατάξεις» έγινε δεκτό επί της αρχής και επί των άρθρων.

Ερωτάται το Σώμα: Γίνεται δεκτό το νομοσχέδιο και στο σύνολο;

**ΓΡΗΓΟΡΙΟΣ ΣΤΟΓΙΑΝΝΙΔΗΣ:** Ναι.

**ΑΝΔΡΕΑΣ ΚΑΤΣΑΝΙΩΤΗΣ:** Ναι.

**ΔΗΜΗΤΡΙΟΣ ΚΟΥΚΟΥΤΣΗΣ:** Όχι.

**ΠΑΡΑΣΚΕΥΗ ΧΡΙΣΤΟΦΙΛΟΠΟΥΛΟΥ:** Ναι.

**ΕΜΜΑΝΟΥΗΛ ΣΥΝΤΥΧΑΚΗΣ:** Όχι.

**ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ:** Ναι.

**ΘΕΟΔΩΡΑ ΜΕΓΑΛΟΟΙΚΟΝΟΜΟΥ:** Ναι.

**ΓΕΩΡΓΙΟΣ ΜΑΥΡΩΤΑΣ:** Ναι.

**ΠΡΟΕΔΡΕΥΩΝ (Δημήτριος Κρεμαστινός):** Το νομοσχέδιο έγινε δεκτό και στο σύνολο κατά πλειοψηφία.

Συνεπώς το νομοσχέδιο του Υπουργείου Εργασίας, Κοινωνικής Ασφάλισης και Κοινωνικής Αλληλεγγύης: «Εθνικό Μητρώο Φορτοεκφορτωτών, Εθνικό Μητρώο Ιδιωτικών Φορέων Κοινωνικής Φροντίδας και άλλες διατάξεις» έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.378 α)

**ΠΡΟΕΔΡΕΥΩΝ (Δημήτριος Κρεμαστινός):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Συνεπώς το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική ευθύνη των Υπουργών», όπως ισχύει, στις 15-2-2017:

1. Ποινική δικογραφία που αφορά στον Υπουργό Υποδομών και Μεταφορών κ. Χρήστο Σπίρτζη,

2. Ποινική δικογραφία που αφορά στον πρώην Υφυπουργό Οικονομικών κ. Αντώνιο Μπέζα και

3. Ποινική δικογραφία που αφορά στον Αναπληρωτή Υπουργό Εσωτερικών κ. Νικόλαο Τόσκα.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Δημήτριος Κρεμαστινός):** Με τη συναίνεση του Σώματος και ώρα 17.39΄ λύεται η συνεδρίαση για αύριο, ημέρα Παρασκευή 17 Φεβρουαρίου 2017 και ώρα 10.00΄, με αντικείμενο εργασιών του Σώματος κοινοβουλευτικό έλεγχο: συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**